(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΚΓ΄

Δευτέρα 30 Σεπτεμβρίου 2019

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Επί της διαδικασίας, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Συζήτηση επικαίρων ερωτήσεων:
 α) Προς την Υπουργό Παιδείας και Θρησκευμάτων:
 i. με θέμα: «Την υλοποίηση της δίχρονης Προσχολικής Αγωγής», σελ.
 ii. με θέμα: «Κενά εκπαιδευτικών στην πρωτοβάθμια εκπαίδευση», σελ.
 β) Προς την Υπουργό Πολιτισμού και Αθλητισμού:
 i. με θέμα: «Εθνική Πολιτική για το Βιβλίο», σελ.
 ii. με θέμα: «Οικονομική Στήριξη των Φιλαρμονικών Μουσικών Σχολών της Κέρκυρας», σελ.

 γ) Προς τον Υπουργό Τουρισμού, με θέμα: «Σοβαρές αναταράξεις στον ελληνικό τουρισμό από την πτώχευση του ταξιδιωτικού οργανισμού «Thomas Cook» », σελ.
2. Συζήτηση της υπ' αριθμόν 1/1/24-9-2019 επίκαιρης επερώτησης που κατέθεσαν σαράντα τέσσερις Βουλευτές της Κοινοβουλευτικής Ομάδος του Συνασπισμού Ριζοσπαστικής Αριστεράς προς τους Υπουργούς Οικονομικών, Ανάπτυξης και Επενδύσεων, Πολιτισμού και Αθλητισμού και τον Υφυπουργό στον Πρωθυπουργό κ. Πέτσα, σχετικά με την εξαγορά της εταιρείας FORTHNET από την εταιρεία Alter Ego και τη συγκέντρωση του ελέγχου Μέσων Μαζικής Ενημέρωσης, σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α. , σελ.
ΜΠΟΥΡΑΣ Α. , σελ.

ΟΜΙΛΗΤΕΣ

Α. Επί της διαδικασίας:
ΑΒΔΕΛΑΣ Α. , σελ.
ΑΛΕΞΙΑΔΗΣ Τ. , σελ.
ΗΓΟΥΜΕΝΙΔΗΣ Ν. , σελ.
ΚΕΓΚΕΡΟΓΛΟΥ Β. , σελ.
ΜΠΟΥΡΑΣ Α. , σελ.
ΠΑΠΠΑΣ Ν. , σελ.
ΣΚΟΥΦΑ Ε. , σελ.
ΤΣΙΠΡΑΣ Γ. , σελ.

Β. Επί των επικαίρων ερωτήσεων:
ΑΔΑΜΟΠΟΥΛΟΥ Α. , σελ.
ΒΑΣΙΛΙΚΟΣ Β. , σελ.
ΔΕΛΗΣ Ι. , σελ.
ΚΕΡΑΜΕΩΣ Ν. , σελ.
ΚΟΝΣΟΛΑΣ Ε. , σελ.
ΜΕΝΔΩΝΗ Σ. , σελ.
ΜΠΙΑΓΚΗΣ Δ. , σελ.
ΦΡΑΓΓΙΔΗΣ Γ. , σελ.

Γ. Επί της επίκαιρης επερώτησης:
ΑΛΕΞΙΑΔΗΣ Τ. , σελ.
ΒΕΛΟΠΟΥΛΟΣ Κ. , σελ.
ΓΡΗΓΟΡΙΑΔΗΣ Κ. , σελ.
ΚΑΤΣΗΣ Μ. , σελ.
ΚΕΓΚΕΡΟΓΛΟΥ Β. , σελ.
ΜΠΟΥΚΩΡΟΣ Χ. , σελ.
ΜΠΟΥΡΝΟΥΣ Ι. , σελ.
ΞΕΝΟΓΙΑΝΝΑΚΟΠΟΥΛΟΥ Μ. , σελ.
ΠΑΠΑΘΑΝΑΣΗΣ Ν. , σελ.
ΠΑΠΠΑΣ Ν. , σελ.
ΠΕΤΣΑΣ Σ. , σελ.
ΣΚΟΥΦΑ Ε. , σελ.
ΣΥΝΤΥΧΑΚΗΣ Ε. , σελ.
ΤΖΑΝΑΚΟΠΟΥΛΟΣ Δ. , σελ.
ΤΣΙΠΡΑΣ Γ. , σελ.

ΠΑΡΕΜΒΑΣΕΙΣ:
ΔΡΙΤΣΑΣ Θ. , σελ.
ΠΑΠΠΑΣ Ι. , σελ.
ΣΚΟΥΡΟΛΙΑΚΟΣ Π. , σελ.

ΠΡΑΚΤΙΚΑ ΒΟΥΛΗΣ

Θ΄ ΑΝΑΘΕΩΡΗΤΙΚΗ ΒΟΥΛΗ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΚΓ΄

Δευτέρα 30 Σεπτεμβρίου 2019

Αθήνα, σήμερα στις 30 Σεπτεμβρίου 2019, ημέρα Δευτέρα και ώρα 17.03΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ζ΄ Αντιπροέδρου αυτής κ. **ΑΠΟΣΤΟΛΟΥ ΑΒΔΕΛΑ**.

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων κ. Κουτνατζής ενημερώνει το Σώμα για τα εξής:

«Με την παρούσα σάς ενημερώνουμε σχετικά με τη συζήτηση των επικαίρων ερωτήσεων, στο πλαίσιο του κοινοβουλευτικού ελέγχου, τη Δευτέρα 30 Σεπτεμβρίου 2019, ότι οι επίκαιρες ερωτήσεις που θα συζητηθούν είναι οι εξής: Οι υπ’ αριθμόν 29/23-9-2019 και 33/24-9-2019 επίκαιρες ερωτήσεις θα απαντηθούν από την Υπουργό Παιδείας και Θρησκευμάτων κ. Νίκη Κεραμέως, οι υπ’ αριθμόν 21/19-9-2019 και 35/24-9-2019 επίκαιρες ερωτήσεις θα απαντηθούν από την Υπουργό Πολιτισμού και Αθλητισμού κ. Λίνα Μενδώνη και η υπ’ αριθμόν 25/23-9-2019 επίκαιρη ερώτηση θα απαντηθεί από τον Υφυπουργό Τουρισμού κ. Εμμανουήλ Κόνσολα.

Παρακαλούμε όπως προβείτε στις δέουσες ενέργειες, προκειμένου να ενημερωθούν τόσο ο προεδρεύων στη διαδικασία όσο και οι ερωτώντες Βουλευτές».

Πρώτα, λοιπόν, θα συζητηθεί η τρίτη με αριθμό 29/23-9-2019 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Παιδείας και Θρησκευμάτων, με θέμα: «Την υλοποίηση της δίχρονης Προσχολικής Αγωγής».

Κύριε Δελή, έχετε στη διάθεσή σας δύο λεπτά.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Κυρία Υπουργέ, έχει ξεκινήσει η φετινή σχολική χρονιά, έχει ξεκινήσει και η δεύτερη φάση της εφαρμογής του νόμου της δίχρονης υποχρεωτικής προσχολικής αγωγής και η κατάσταση στον χώρο της προσχολικής αγωγής -με τον επιεικέστερο χαρακτηρισμό- είναι εκρηκτική.

Εκατοντάδες νήπια -μπορεί και περισσότερα, μπορεί και χιλιάδες- στους δήμους που υλοποιείται αυτή τη στιγμή η δίχρονη υποχρεωτική προσχολική αγωγή είτε φοιτούν σε νηπιαγωγεία αρκετά έως πολύ μακριά από τον τόπο κατοικίας τους κι έτσι υφίστανται μια απίστευτη ταλαιπωρία και τα παιδιά, αλλά και οι γονείς τους -ενδεικτικά αναφέρω εδώ στην Αθήνα τον Δήμο της Νέας Ιωνίας, αλλά και τον Δήμο Παύλου Μελά, τη Σταυρούπολη της Δυτικής Θεσσαλονίκης-, είτε ταλαιπωρούνται σε υπερπληθή τμήματα -ο νόμος προέβλεπε μία νηπιαγωγό για είκοσι δύο παιδιά, αλλά σε αυτές τις περιοχές και στις περισσότερες από τις περιοχές όπου υλοποιείται η δίχρονη προσχολική αγωγή τα παιδιά είναι είτε είκοσι τρία, είτε είκοσι τέσσερα, είτε ακόμη και είκοσι πέντε, με ό,τι αυτό σημαίνει για νηπιαγωγεία και για τάξεις νηπίων-, είτε -και αυτό είναι ακόμα χειρότερο- στοιβάζονται αυτά τα παιδιά της δίχρονης υποχρεωτικής προσχολικής αγωγής σε τελείως ακατάλληλους χώρους, ακόμα και σε αποθήκες ή σε αίθουσες εκδηλώσεων δημοτικών σχολείων, ακόμη και σε ορόφους, ακόμη και σε υπνωτήρια άλλων νηπιαγωγείων ή σε διαδρόμους. Η κατάσταση πραγματικά, όπως είπα, είναι εκρηκτική.

Βεβαίως, είναι δεδομένες οι ευθύνες της προηγούμενης κυβέρνησης και είχαμε επισημάνει τότε, στη συζήτηση του νόμου και στις τροπολογίες που έφερε κατά καιρούς η προηγούμενη ηγεσία του Υπουργείου, και την προχειρότητα, αλλά --θα τολμούσαμε να πούμε- και την ανευθυνότητα της προηγούμενης κυβέρνησης για την εφαρμογή ενός τόσο σημαντικού και τόσο σπουδαίου εκπαιδευτικού και παιδαγωγικού μέτρου.

Το θέμα είναι τώρα τι κάνετε εσείς, κυρία Υπουργέ, τι κάνει η δική σας Κυβέρνηση, η Κυβέρνηση της Νέας Δημοκρατίας, η οποία και το γνώριζε ασφαλώς το ζήτημα από την άνοιξη ακόμα του 2018, όταν ψηφιζόταν ο νόμος.

Η απάντηση δεν είναι ρητορική, την έχει δώσει η ίδια η ζωή, τη δίνετε και εσείς, τη δίνει το Υπουργείο και η Κυβέρνηση της Νέας Δημοκρατίας το συνεχίζει από εκεί που το άφησε η προηγούμενη κυβέρνηση του ΣΥΡΙΖΑ, το αφήνει δηλαδή το θέμα αυτό να σέρνεται, να λειτουργεί κυριολεκτικά πάνω στο γόνατο όπως-όπως και έτσι οι πραγματικές, οι ουσιαστικές ανάγκες αυτών των παιδιών της προσχολικής ηλικίας, των νηπίων δηλαδή, να μένουν κυριολεκτικά ανικανοποίητες.

Η ερώτησή μας είχε διατυπωθεί και στην προηγούμενη ηγεσία του Υπουργείου Παιδείας ως κριτική. Το ζήτημα -κι αυτό σας ρωτάμε σήμερα, κυρία Υπουργέ- είναι: θα δώσετε επιτέλους μία γενναία κρατική χρηματοδότηση έτσι ώστε να αρχίσει -δεν λέμε εμείς να χτιστούν αύριο, αλλά να αρχίσει-, να δημοσιοποιήσετε, να εκπονήσετε ένα πρόγραμμα ανέγερσης σχολικών κτηρίων και συγκεκριμένα νηπιαγωγείων, σύγχρονα κτήρια, ασφαλή, προκειμένου να στεγαστούν όλα τα παιδιά, βεβαίως με τους ανάλογους χώρους για τη σίτιση, για την ξεκούρασή τους και για ό,τι άλλο χρειάζεται αυτή η διαδικασία του νηπιαγωγείου; Και βεβαίως, επειδή οι χώροι δεν αρκούν από μόνοι τους και οι υποδομές δεν λένε τίποτα, τι θα κάνετε έτσι ώστε αυτοί οι χώροι, αυτά τα νηπιαγωγεία, να στελεχωθούν από μόνιμο διδακτικό εκπαιδευτικό προσωπικό; Θα κάνετε δηλαδή διορισμούς στην προσχολική αγωγή; Γιατί αυτή τη στιγμή οι ανάγκες είναι κυριολεκτικά τεράστιες και θα αυξάνουν όσο θα επεκταθεί -αναμένεται του χρόνου να επεκταθεί- και η τρίτη φάση εφαρμογής της υποχρεωτικής προσχολικής αγωγής.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ τον κ. Δελή.

Στην επίκαιρη ερώτηση θα απαντήσει η Υπουργός Παιδείας και Θρησκευμάτων κ. Νίκη Κεραμέως.

Κυρία Κεραμέως, έχετε τρία λεπτά στη διάθεσή σας.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Ευχαριστώ πολύ, κύριε Δελή, για την ερώτηση.

Κύριε Δελή, μαζί ήμασταν στην Επιτροπή Μορφωτικών Υποθέσεων επί κυβερνήσεως ΣΥΡΙΖΑ. Όπως ξέρετε, η Νέα Δημοκρατία έχει ταχθεί εξαρχής υπέρ της υποχρεωτικής δίχρονης προσχολικής εκπαίδευσης και αυτό ακριβώς στηλιτεύαμε και προεκλογικά, αυτό λέμε και μετεκλογικά.

Όταν η προηγούμενη κυβέρνηση είχε φέρει τη συγκεκριμένη ρύθμιση προς ψήφιση στην ελληνική Βουλή, εμείς τότε είχαμε κρούσει τον κώδωνα του κινδύνου και είχαμε πει: «Ναι, συμφωνούμε επί της αρχής, πλην όμως δεν υπάρχουν οι επαρκείς υποδομές για να μπορέσει ακριβώς αυτό το μέτρο να γίνει πράξη». Είχαμε κρούσει τον κώδωνα του κινδύνου τότε. Δυστυχώς, η κυβέρνηση δεν μας άκουσε.

Ποια κατάσταση παραλάβαμε πριν από δύο μήνες; Γιατί σας θυμίζω ότι είμαστε μόλις κάτι παραπάνω από δύο μήνες Κυβέρνηση. Όταν παραλάβαμε την ηγεσία του Υπουργείου Παιδείας, είχε ήδη ξεκινήσει, ήμασταν στην β΄ φάση υλοποίησης του μέτρου κατά την οποία εκατόν δεκαέξι δήμοι θα έμπαιναν στην υποχρεωτική δίχρονη προσχολική εκπαίδευση. Όταν, λοιπόν, παραλάβαμε την ηγεσία του Υπουργείου, κύριε Δελή, από τους εκατόν δεκαέξι δήμους οι πενήντα δύο δήμοι, με βάση τα στοιχεία των υπηρεσιών, δεν ήταν σε θέση να ανταποκριθούν στη δίχρονη υποχρεωτική προσχολική εκπαίδευση. Τι θα μπορούσαμε να κάνουμε εμείς; Να πούμε «αυτά μάς λένε οι υπηρεσίες, σταματάμε εδώ, τα μολύβια κάτω, δεν κάνουμε τίποτα». Δεν κάναμε αυτό, κύριε Δελή. Κάτσαμε, πιέσαμε δήμους, πιέσαμε να δούμε υποδομές, πιέσαμε ούτως ώστε να γίνει αυτό πράξη κατά το δυνατόν, παρά τις αντίξοες συνθήκες τις οποίες είχαμε παραλάβει από την προηγούμενη κυβέρνηση. Από τους πενήντα δύο δήμους στους οποίους δεν υπήρχαν υποδομές, καταφέραμε και μειώσαμε αυτόν τον αριθμό στους δεκατρείς και ακόμα και γι’ αυτούς τους δεκατρείς –παρ’ ότι δεν είναι αρμοδιότητα του Υπουργείου Παιδείας- φροντίσαμε ούτως ώστε να γίνει νέος διαγωνισμός, να βγουν vouchers για τα παιδιά αυτά που είχαν μείνει εκτός δίχρονης προσχολικής υποχρεωτικής εκπαίδευσης και να καλυφθεί η δαπάνη για να πάνε σε δημοτικούς παιδικούς σταθμούς.

Θέσατε δύο ερωτήματα, πρώτον, για την ανέγερση νέων νηπιαγωγείων. Οφείλω να σας επισημάνω, κύριε Δελή, ότι αυτό δεν είναι αρμοδιότητα του Υπουργείου Παιδείας, όπως ξέρετε. Είναι του Υπουργείου Υποδομών και δη της ΚΤΥΠ, του αρμόδιου φορέα, ο οποίος ακριβώς υλοποιεί τέτοιες υποδομές. Σε κάθε περίπτωση, ειρήσθω εν παρόδω, εξ όσων γνωρίζω δρομολογούνται με πολύ ταχύ ρυθμό, θα έλεγα, οι διαδικασίες, ούτως ώστε να υπάρξει πλήρης κάλυψη σε υποδομές από το αρμόδιο Υπουργείο, αλλά φαντάζομαι ότι ο κ. Καραμανλής και ο αρμόδιος φορέας θα έχουν περισσότερες λεπτομέρειες. Σε κάθε περίπτωση εμείς παρακολουθούμε στενά το θέμα και ο στόχος μας είναι την επόμενη χρονιά να προχωρήσουμε σε πλήρη εφαρμογή της νέας ρύθμισης.

Το δεύτερο ερώτημα έχει να κάνει με τη στελέχωση. Όταν παραλάβαμε και πάλι την ηγεσία του Υπουργείου Παιδείας, οι υπηρεσίες μάς ενημέρωσαν για διαδικασίες που δεν είχαν ακόμα δρομολογηθεί, προκειμένου να προχωρήσουμε σε πλήρωση των κενών. Πρέπει να σας πω ότι οι διαδικασίες προχώρησαν πάρα πολύ γρήγορα. Η νέα ηγεσία του Υπουργείου προχώρησε σε προσλήψεις άνω των τριάντα χιλιάδων αναπληρωτών. Είμαστε σε μια διαδικασία -και τώρα ακόμα- καταγραφής νέων κενών που παρουσιάζονται διαρκώς, επειδή κάποιοι εκπαιδευτικοί δεν παρουσιάζονται ενίοτε και στόχος είναι αφού καταγραφούν όλα τα κενά αναλυτικά και βάσει δημοσιονομικών δυνατοτήτων της χώρας, να εξετάσουμε το ενδεχόμενο και για διορισμούς στην πρωτοβάθμια εκπαίδευση που καλύπτει, όπως ξέρετε, και την προσχολική. Θα εξαρτηθεί αυτό και από τα αντικειμενικά μεγέθη που θα λάβουμε, τα αντικειμενικά στοιχεία, όπως επίσης και από τις δημοσιονομικές δυνατότητες της χώρας.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ την κυρία Υπουργό.

Κύριε Δελή, έχετε τον λόγο για τρία λεπτά.

**ΙΩΑΝΝΗΣ ΔΕΛΗΣ:** Ευχαριστώ, κύριε Πρόεδρε.

Κυρία Υπουργέ, είναι χαρακτηριστικό από τις απαντήσεις σας ότι στα δύο πιο καίρια ζητήματα, που ουσιαστικά υπαγορεύουν και την υλοποίηση αυτού του εγχειρήματος της δίχρονης προσχολικής αγωγής, δηλαδή τις υποδομές και τους μόνιμους διορισμούς, το μόνιμο προσωπικό, δώσατε πάρα πολύ αόριστες απαντήσεις. Από τη μια είπατε για τις υποδομές ότι αυτό δεν αφορά το Υπουργείο. Βεβαίως η κυβερνητική ευθύνη είναι ενιαία, απ’ όσο γνωρίζω εγώ. Για τους διορισμούς είπατε ότι θα το εξετάσετε. Αυτές είναι φράσεις που έχουμε ακούσει πάρα πολλές φορές για πάρα πολλά χρόνια εδώ απ’ όλες τις κυβερνήσεις. Το επισημαίνω, είναι χαρακτηριστικό -νομίζω- στην απάντησή σας.

Για την κατάσταση που παραλάβατε, μιας που είστε, όπως λέτε, δύο μήνες Κυβέρνηση, κοιτάξτε: Δύο μήνες Κυβέρνηση μπορεί να είστε, αλλά έχετε προλάβει να κάνετε αρκετά πράγματα, θα έλεγα, για τους επενδυτές, για το κεφάλαιο, για να προχωρήσουν οι επενδύσεις, για να απαλλαγούν οι μεγαλοεργοδότες, για παράδειγμα, από την ευθύνη τους απέναντι στους εργαζόμενους -τους εργολαβικούς εννοώ- για να απαλειφθεί ακόμα και εκείνη η ελάχιστη προστασία του βάσιμου λόγου των απολύσεων και μια σειρά από μέτρα, όπως επίσης και η δουλειά με τη συμφωνία με τους Αμερικάνους για τη νέα αμυντική συνεργασία. Έχετε, λοιπόν, δύο μήνες που είστε Κυβέρνηση και έχετε εκτελέσει ήδη πλούσιο έργο σε άλλους τομείς. Εντελώς τυχαία σ’ αυτούς τους τομείς δεν ανήκει η παιδεία και πολύ περισσότερο δεν ανήκει η προσχολική αγωγή.

Είπατε -κι εμείς πραγματικά δεν αμφισβητούμε την κατάσταση έτσι όπως την παραλάβατε- ότι ήταν μια κατάσταση πάρα πολύ άσχημη. Είπατε για εκατόν δεκαέξι δήμους από τους οποίους φτάσατε στους πενήντα δύο. Εν πάση περιπτώσει, πιέσατε. Το ζήτημα είναι ότι δεν δώσατε καθόλου χρήματα, δεν χρηματοδοτήσατε αυτούς τους δήμους. Θα απαντήσετε βεβαίως. Αν δώσατε, δώσατε ελάχιστα, απ’ όσο γνωρίζω, στη Λάρισα για κάποιες δεκάδες χιλιάδες ευρώ που δεν φτάνουν.

Εν πάση περιπτώσει, ο τρόπος με τον οποίον επιλύθηκε όπως επιλύθηκε τέλος πάντων αυτό το ζήτημα, είναι, για παράδειγμα, στην Ευκαρπία της Θεσσαλονίκης να έχουμε τμήματα των είκοσι τεσσάρων νηπίων, στη Νικόπολη τα παιδιά να κάνουν μάθημα μέσα σε υπνωτήρια, στη Νίκαια να γίνονται αίθουσες, να κλείνουν οι διάδρομοι των νηπιαγωγείων, με ό,τι αυτό σημαίνει για μια περιοχή που πρόσφατα γνώρισε και έναν σεισμό, δηλαδή υπάρχουν κίνδυνοι απέναντι σ’ αυτά τα παιδιά και κλείνονται ελεύθεροι χώροι σε κτήρια. Έχουμε πάρα πολλά τέτοια παραδείγματα. Δεν ξέρω αν αυτό λέγεται επιτυχής ή ποιοτική υλοποίηση της προσχολικής αγωγής.

Από την άλλη, αυτή η εξαίρεση των δεκατριών δήμων δεν είναι και τόσο αθώα. Θα θέλαμε να ακούσουμε εδώ και την απάντησή σας. Πρώτον, γιατί αφ’ ενός προκύπτει απ’ αυτή την εξαίρεση μια διαφοροποιημένη εικόνα, μια διαφοροποίηση στον χώρο της προσχολικής αγωγής. Έχουμε δήμους όπου εφαρμόζεται η προσχολική αγωγή. Έχουμε δήμους όπου δεν εφαρμόζεται καθόλου και έχουμε δήμους όπως σ’ αυτούς τους δεκατρείς δήμους που εξαιρέσατε που λέτε εκεί, σύμφωνα με την ανακοίνωσή σας, «ότι τα παιδιά που διαμένουν σ’ αυτούς τους δήμους μπορούν να ενταχθούν το φετινό διδακτικό έτος κατά το δυνατόν σε δομές προσχολικής αγωγής με την έναρξη της σχολικής χρονιάς». Αυτό είναι από το δελτίο Τύπου του δικού σας Υπουργείου.

Θα θέλαμε να ξέρουμε πού το πάει η Κυβέρνηση. Να μας το πείτε με έναν καθαρό τρόπο. Γιατί αυτό σημαίνει λειτουργία διπλού δικτύου προσχολικής αγωγής και σε νηπιαγωγεία και σε παιδικούς σταθμούς, κάτι που βεβαίως αρκετοί δήμαρχοι που υποστηρίζονται και υποστηρίζουν τη Νέα Δημοκρατία το διαλαλούν. Ή μήπως τελικά αυτή η μη εφαρμογή, γιατί περί αυτού πρόκειται, της προσχολικής αγωγής ωθεί αρκετές οικογένειες στην ιδιωτική εκπαίδευση, μήπως αυτός είναι ο στόχος σας;

Εν πάση περιπτώσει για να το κλείνουμε, για μας το ζήτημα της προσχολικής αγωγής, κυρία Υπουργέ, δεν είναι ένα θέμα που το αντιμετωπίζουμε μονάχα σε σχέση με τις ανάγκες της εργαζόμενης μητέρας ή του εργαζόμενου πατέρα. Εμείς το θεωρούμε πριν από όλα ότι είναι δικαίωμα και ανάγκη του ίδιου του παιδιού για την ψυχοσωματική, για την συναισθηματική, για την κοινωνική, για την ολόπλευρή του ανάπτυξη.

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε, κύριε Δελή.

**ΙΩΑΝΝΗΣ ΔΕΛΗΣ:** Από εκεί ξεκινάμε και γι’ αυτό αυτή η ανάγκη θα πρέπει να καλύπτεται πλήρως και επαρκώς από την πολιτεία, κάτι που βεβαίως, απ’ ό,τι φαίνεται, δεν έχετε σκοπό ούτε εσείς να κάνετε και να προσφέρετε για όλα τα παιδιά.

**ΠΡΟΕΔΡΕΥΩΝ (Απόστολος Αβδελάς):** Κυρία Κεραμέως, έχετε τον λόγο για τρία λεπτά.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ευχαριστώ, κύριε Πρόεδρε.

Κύριε Δελή, κρατάω δυο φράσεις σας. Η πρώτη είναι ότι η κατάσταση είναι εκρηκτική. Και η δεύτερη είναι ότι αφήσαμε να σέρνεται αυτή η κατάσταση. Σας ρωτώ. Αφήσαμε να σέρνεται όταν, ενώ παραλάβαμε μια κατάσταση όπου πενήντα δυο δήμοι ήταν σε αδυναμία με ευθύνη της προηγούμενης κυβέρνησης, καταφέραμε με πιέσεις, με πολύ σκληρή δουλειά, να κατεβάσουμε αυτούς τους πενήντα δυο δήμους σε δεκατρείς και φροντίσαμε ούτως ώστε τα παιδιά αυτά να μην μείνουν εκτός δομής; Ήταν κάτι πάρα πολύ σημαντικό για μας. Για μας προτεραιότητα είναι η καθολική εφαρμογή της δίχρονης υποχρεωτικής προσχολικής εκπαίδευσης. Αυτός είναι ο απόλυτος στόχος μας. Παραλάβαμε αυτή την κατάσταση που παραλάβαμε και καταβάλαμε τεράστιες προσπάθειες επιτυχώς και καταφέραμε και φροντίσαμε μόλις δεκατρείς από τους εκατόν δεκαέξι δήμους να μην εφαρμόσουν την δίχρονη προσχολική εκπαίδευση και τα παιδιά αυτά να έχουν κάλυψη στις δομές προσχολικής αγωγής.

Για τα δυο θέματα στις υποδομές είπατε ότι σας απάντησα γενικόλογα. Σας απάντησα πάρα πολύ συγκεκριμένα. Δεν είναι αρμοδιότητα του Υπουργείου Παιδείας. Παρ’ όλα αυτά όμως επειδή έχω ενημερωθεί προκειμένου να σας δώσω μια πληρέστερη απάντηση, έχουν ήδη δρομολογηθεί οι απαραίτητες υποδομές προκειμένου να μπορέσει να εφαρμοστεί απρόσκοπτα η δίχρονη υποχρεωτική προσχολική εκπαίδευση.

Όσο για τα χρήματα, επίσης, δεν είναι δική μας αρμοδιότητα. Αλλά, βάσει πληροφόρησης που έχω, δόθηκαν χρήματα και στους δήμους για υποδομές προκειμένου να καλυφθούν ανάγκες. Η αρμοδιότητα είναι του Υπουργείου Υποδομών και φαντάζομαι ότι θα είναι σε θέση να ενημερώσουν με πληρέστερο τρόπο.

Δεύτερον, διορισμοί. Είπατε ότι σας απάντησα γενικόλογα και ότι ναι μεν αναγνωρίζετε ότι μόλις παραλάβαμε, αλλά από την άλλη κάναμε και τόσα άλλα πράγματα. Μέσα στα τόσα άλλα πράγματα που κάναμε, κύριε Δελή, δεν αναφέρατε ότι προχωράμε τους διορισμούς τεσσερισήμισι χιλιάδων εκπαιδευτικών ειδικής αγωγής οι οποίοι είναι οι μόνοι που είχαν κοστολογηθεί. Η προηγούμενη κυβέρνηση μιλούσε για δέκα χιλιάδες πεντακόσιους μαζικούς διορισμούς στη γενική εκπαίδευση. Όμως δεν είχε προϋπολογίσει ούτε ένα ευρώ γι’ αυτούς. Στην ειδική αγωγή με το που παραλάβαμε την ηγεσία του Υπουργείου Παιδείας μια από τις πρώτες συναντήσεις που κάναμε ήταν με το ΑΣΕΠ προκειμένου ακριβώς να επισπεύσουμε αυτή τη διαδικασία η οποία δεν είχε επισπευσθεί. Κι αν δεν είχαμε επιταχύνει τη διαδικασία δεν θα ήμασταν σε θέση ήδη να έχουμε την ανάρτηση των πρώτων πινάκων. Όπως θα είδατε, ενδεχομένως, πριν από μια εβδομάδα είχαμε την ανάρτηση των πρώτων πινάκων. Κι όπως έχει δρομολογηθεί η διαδικασία αυτή τη στιγμή καλώς εχόντων των πραγμάτων θα γίνουν αυτοί οι μόνιμοι διορισμοί μέχρι το τέλος του έτους. Άρα λοιπόν, κινούμαστε γρήγορα, κύριε Δελή, κινούμαστε και για να καλύψουμε πολύ σημαντικές ανάγκες που υπάρχουν στην εκπαίδευση εν συνόλω.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Επόμενη που θα συζητηθεί είναι η τέταρτη με αριθμό 33/24-9-2019 επίκαιρη ερώτηση πρώτου κύκλου της Βουλευτού Α΄ Αθηνών του ΜέΡΑ25 κ. Αγγελικής Αδαμοπούλου προς την Υπουργό Παιδείας και Θρησκευμάτων,με θέμα: «Κενά εκπαιδευτικών στην πρωτοβάθμια εκπαίδευση».

Κυρία Αδαμοπούλου, έχετε δύο λεπτά στη διάθεσή σας.

**ΑΓΓΕΛΙΚΗ ΑΔΑΜΟΠΟΥΛΟΥ:** Ευχαριστώ, κύριε Πρόεδρε.

Κυρία Υπουργέ, ξεκινώντας από τις προεκλογικές εξαγγελίες της Κυβέρνησης σε σχέση με την παιδεία, μέσα στις οποίες ήταν ο προγραμματισμός προσλήψεων βάσει των πραγματικών αναγκών, των δημογραφικών εξελίξεων και των δημοσιονομικών δυνατοτήτων, παραθέτω τις αντίστοιχες ανάγκες τις οποίες έχει αναφέρει η Διδασκαλική Ομοσπονδία Ελλάδας.

Ανέφερε, λοιπόν, με κάθε επισημότητα, ότι τα λειτουργικά κενά στην Πρωτοβάθμια Εκπαίδευση ανέρχονται σε τέσσερις χιλιάδες διακόσια. Τέσσερις χιλιάδες διακόσιοι λιγότεροι δάσκαλοι στα νηπιαγωγεία και στα δημοτικά σχολεία της χώρας, απ’ όσους χρειάζονται για να καλύψουν τις ελάχιστες ανάγκες των μαθητών. Κι όλα αυτά ενώ έχει ήδη ξεκινήσει το σχολικό έτος εδώ και τρεις εβδομάδες. Τα περισσότερα κενά παρατηρούνται σε νηπιαγωγούς, δασκάλους όλων των ειδικοτήτων, αλλά και εκπαιδευτικούς στην ειδική και παράλληλη στήριξη.

Αναφέρονται σε συγκεκριμένα νούμερα: στην Α΄ Αθήνας διακόσια σαράντα δύο κενά, στη Β΄ Αθήνας διακόσια πενήντα εννέα, στη Γ΄ Αθήνας διακόσια σαράντα, στην Ανατολική Αττική διακόσια είκοσι πέντε κενά, στη Δυτική Αττική εκατόν σαράντα τέσσερα κενά, στον Πειραιά εκατόν πέντε, στα Δωδεκάνησα τριακόσια κενά, στο Ηράκλειο διακόσια δεκατρία κενά, στο Ρέθυμνο εκατόν πενήντα δύο, στα Χανιά εκατόν είκοσι οκτώ. Άπειρα κενά παρατηρούνται επίσης, και στην ειδική αγωγή, περίπου χίλια πεντακόσια κενά, στο Βόρειο Αιγαίο πάνω από διακόσια πενήντα κενά.

Κυρία Υπουργέ, ο αριθμός αυτών των κενών μαρτυρά αφ’ ενός τις τεράστιες ανάγκες που έχουν τα σχολεία και τα νηπιαγωγεία σε εκπαιδευτικό προσωπικό, αλλά μαρτυρά επίσης και την αποτυχία της Κυβέρνησης μέχρι τώρα να διαχειριστεί εγκαίρως το πρόβλημα, ένα πρόβλημα το οποίο δυστυχώς το πληρώνουν οι γονείς και τα παιδιά της χώρας, που δεν έχουν άλλη εναλλακτική από τη δημόσια δωρεάν παιδεία, η οποία βλέπουμε να υποβαθμίζεται συνεχώς.

Αντί η Κυβέρνηση να έχει προχωρήσει στον αναγκαίο αριθμό μόνιμων εκπαιδευτικών, έχει προσλάβει αρκετούς αναπληρωτές, οι οποίοι κανονικά θα έπρεπε να καλύπτουν προσωρινές ανάγκες. Δεδομένου, όμως, ότι υπάρχει μία πάγια τακτική που διαιωνίζεται από όλες τις κυβερνήσεις, καλύπτουν τελικά πάγιες και διαρκείς ανάγκες, κάτω από ένα ιδιαίτερα επισφαλές εργασιακό καθεστώς.

Ρωτάμε, λοιπόν, για ποιον λόγο έχουν προκύψει τόσα κενά στην πρωτοβάθμια εκπαίδευση που αφήνουν υποστελεχωμένα τα σχολεία, ενώ έχει ήδη ξεκινήσει το διδακτικό έτος; Γιατί η Κυβέρνηση δεν έχει λάβει μέριμνα ώστε να καλυφθούν εγκαίρως; Δεδομένων τόσο της τεράστιας σημασίας υποχρέωσης του κράτους να λαμβάνει τα απαραίτητα μέτρα για να παρέχει δημόσια δωρεάν παιδεία υψηλού επιπέδου, αλλά και δεδομένης της ανάγκης να εξευρεθεί μόνιμη λύση, τι μέτρα συγκεκριμένα σκοπεύει να λάβει η Κυβέρνηση, προκειμένου να καλυφθούν τα κενά και να απορροφηθούν οι εκπαιδευτικοί σε μόνιμες θέσεις εργασίας και ποιο είναι το χρονοδιάγραμμα;

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ την κ. Αδαμόπουλου.

Θα απαντήσει η Υπουργός Παιδείας και Θρησκευμάτων, κ. Νίκη Κεραμέως.

Κυρία Κεραμέως, έχετε τρία λεπτά.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ευχαριστώ, κύριε Πρόεδρε.

Ευχαριστώ πολύ, κυρία Αδαμοπούλου, για την ερώτηση.

Φοβάμαι ότι τα στοιχεία σας δεν είναι ενημερωμένα και το λέω αυτό, είναι λογικό εν μέρει, διότι η ερώτησή σας υποβλήθηκε νωρίτερα μέσα στο Σεπτέμβριο, ενώ όπως θα ξέρετε ίσως, έχουν ήδη καλυφθεί, έγινε μία δεύτερη φάση προσλήψεων, βάσει νέων κενών που κατεγράφησαν τον Σεπτέμβριο. Έγινε μία νέα φάση προσλήψεων, άλλων σχεδόν έξι χιλιάδων εκπαιδευτικών, με ένα σύνολο που υπερβαίνει πλέον τις τριάντα χιλιάδες προσλήψεις αναπληρωτών εκπαιδευτικών. Άρα ξεκινώ ήδη από το ότι τα στοιχεία αυτά -δεν ξέρω αν ήταν καν ακριβή- δεν είναι σίγουρα ακριβή.

Κοιτάξτε, όπως είπα και προηγουμένως, παραλάβαμε μία πολύ δύσκολη κατάσταση και παρ’ όλα αυτά, παρά τις αντίξοες συνθήκες, καταφέραμε και ανοίξαμε τα σχολεία, με όλα τα βιβλία στις θέσεις τους, όλα τα βιβλία των οποίων η παράδοση δρομολογήθηκε μέχρι και μέσα στον Αύγουστο και με πάρα πολλούς εκπαιδευτικούς, με μία πάρα πολύ ικανή στελέχωση.

Προφανώς, πάντοτε καταγράφονται νέα κενά, διότι οι εκπαιδευτικοί ενίοτε δεν παρουσιάζονται, νέα κενά που μας στέλνονται από τις περιφερειακές διευθύνσεις.

Εμείς προχωρήσαμε σε μία πρώτη μεγάλη φάση, όπως λέγεται, είκοσι τεσσάρων χιλιάδων τετρακοσίων επτά προσλήψεων και σε μία δεύτερη φάση πέντε χιλιάδων οκτακοσίων τριάντα έξι αναπληρωτών. Συνεπώς ήδη είμαστε σε μία πάρα πολύ καλή φάση. Με τρεις εβδομάδες ανοιχτά τα σχολεία έχει ήδη καλυφθεί πάρα πολύ μεγάλο μέρος των αναγκών.

Για την ειδική αγωγή, όπως ανέφερα και προηγουμένως, παραλάβαμε μία κατάσταση δύσκολη, καθότι ενώ είχε ανακοινωθεί και ψηφιστεί ο διορισμός τεσσάρων χιλιάδων πεντακοσίων εκπαιδευτικών ειδικής αγωγής και ειδικού βοηθητικού προσωπικού, παρ’ όλα αυτά η Κυβέρνηση δεν είχε επισπεύσει τη διαδικασία ούτως ώστε αυτό να γίνει γρήγορα.

Μία από τις πρώτες ενέργειες που έκανα και εγώ προσωπικά την πρώτη εβδομάδα στο Υπουργείο Παιδείας ήταν αμέσως να συναντηθούμε με το ΑΣΕΠ, προκειμένου να επισπευσθεί αυτή η διαδικασία διορισμών στην ειδική αγωγή που έχει τέτοια μεγάλη ανάγκη από διορισμούς. Και επισπεύσαμε τις διαδικασίες και επειδή ακριβώς επισπεύσαμε τις διαδικασίες σε πολύ καλή συνεργασία με το ΑΣΕΠ, το οποίο εργάζεται πάρα πολύ σκληρά προς αυτόν τον στόχο, ήδη δημοσιεύτηκαν οι πρώτοι πίνακες και ήδη είμαστε εντός χρονοδιαγράμματος για να ολοκληρωθούν αυτοί οι διορισμοί εντός του 2019.

Να διευκρινίσω εδώ πέρα ότι έχουμε ήδη προβλέψει ούτως ώστε οι αναπληρωτές να μη χάσουν τη θέση τους όταν προχωρήσουν τώρα οι διορισμοί πριν από το τέλος του έτους. Και σε κάθε περίπτωση, προσβλέπουμε ότι θα υπάρχει πολύ μεγάλη αλληλοεπικάλυψη μεταξύ των αναπληρωτών ειδικής αγωγής και πλέον των μόνιμων διορισμένων ειδικής αγωγής.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Κυρία Αδαμόπουλου, έχετε τον λόγο για τρία λεπτά.

**ΑΓΓΕΛΙΚΗ ΑΔΑΜΟΠΟΥΛΟΥ:** Ευχαριστώ, κύριε Πρόεδρε.

Ευχαριστώ, κυρία Υπουργέ για την απάντησή σας. Θα θέλαμε μία παραπάνω επεξήγηση σε αυτό το επιχείρημα ότι πολλοί εκπαιδευτικοί δεν παρουσιάζονται, διότι πιθανολογώ ότι όσοι δεν παρουσιάζονται είναι αναπληρωτές, οι οποίοι δυσκολεύονται από τις οικογενειακές τους υποχρεώσεις να εναρμονίσουν την επαγγελματική τους ζωή όντας αναπληρωτές με την οικογενειακή τους ζωή. Ξέρουμε ότι οι δυσκολίες που συναντούν αυτοί οι άνθρωποι είναι πάρα πολλές. Θα πρέπει κάθε εννέα μήνες να είναι με τη βαλίτσα στο χέρι, για να μετακινούνται από το ένα μέρος στο άλλο.

Σε σχέση με το θέμα των μόνιμων διορισμών νομίζω ότι δεν έχει δοθεί μία σαφής απάντηση. Μας απαντήσατε ως προς τους αναπληρωτές ειδικής αγωγής και γενικότερα τους αναπληρωτές, όταν θεωρούμε ότι ένα από τα σημαντικότερα προβλήματα και της παθογένειας της εκπαίδευσης είναι η υποβάθμιση του ζητήματος των διορισμών των μονίμων εκπαιδευτικών. Δεν μπορούμε να πιστέψουμε σε καμία περίπτωση ότι δεν υπάρχει το δημοσιονομικό περιθώριο για να καλυφθούν οι συγκεκριμένες θέσεις.

Και ως προς αυτό, θα ήθελα να αναφέρω χαρακτηριστικά ότι υπάρχει ένα συγκεκριμένο άρθρο στον ν.4623 που ψηφίστηκε πρόσφατα, το οποίο λέει ότι προβλέπεται τόσο για το 2019 όσο και για το 2020 ένα συγκεκριμένο ποσό 50 εκατομμύρια ευρώ, για να διατεθούν για τις προσλήψεις αναπληρωτών εκπαιδευτικών.

Και το ερώτημα, λοιπόν, είναι: Πώς είναι δυνατόν αυτό το ποσό να εκταμιεύεται για τους αναπληρωτές και να μη διατίθεται για τους διορισμούς των μόνιμων εκπαιδευτικών;

Με λίγα λόγια, δεν έχουμε καταλάβει ούτε από την απάντησή σας ούτε γενικά γιατί υπάρχει μία προτίμηση στους διορισμούς των αναπληρωτών και όχι των μόνιμων εκπαιδευτικών. Κατά πόσο αυτό είναι θέμα δημοσιονομικό υπάρχει μεγάλη αμφισβήτηση εκ μέρους μας, διότι η Κυβέρνηση με τον ήδη ψηφισθέντα νόμο προωθεί δημοσιονομικά τους αναπληρωτές.

Βέβαια, σε αυτό το σημείο να αναφέρουμε ότι επίσης δημοσιονομικά περιθώρια θεωρούμε ότι υπάρχουν όταν η Κυβέρνηση σύμφωνα με έγκυρες πηγές απλώνει χέρι ακόμη και στο μαξιλάρι που υπάρχει των 37 δισεκατομμυρίων μόνο και μόνο για να βοηθήσει στην ανακεφαλαιοποίηση των τραπεζών, για να μειώσει τα κόκκινα δάνεια.

Άρα λοιπόν, το συμπέρασμά μας είναι ότι δεν υπάρχει βούληση από την πλευρά της Κυβέρνησης να καλυφθούν οι μόνιμες θέσεις και ο λόγος είναι ότι υποβαθμίζεται σταδιακά η δημόσια δωρεάν παιδεία μόνο και μόνο για να προωθηθεί η ατζέντα της Κυβέρνησης που είναι η προώθηση της ιδιωτικής παιδείας και της παιδείας υπό ένα πολύ ευέλικτο εργασιακό καθεστώς, όπως είναι το καθεστώς των αναπληρωτών.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ την κυρία Αδαμοπούλου.

Κυρία Κεραμέως, έχετε τον λόγο για τρία λεπτά.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Κυρία Αδαμοπούλου, θα αναφερθώ σε δύο σημεία. Πρώτον, όσον αφορά τους αναπληρωτές, η κατάσταση είναι κακή. Τι εννοώ; Για εμάς είναι απολύτως μεμπτά δύο στοιχεία: Πρώτον, το γεγονός ότι ειδοποιούνται τόσο αργά και έχει μια διαχρονική ευθύνη η πολιτεία όσον αφορά αυτό. Προσωπικά θεωρώ μεγάλο λάθος -έτσι όπως έχουν οι διαδικασίες έως σήμερα- ότι οι αναπληρωτές ειδοποιούνται λίγες μέρες προτού κληθούν να παρουσιαστούν στα σχολεία τους. Γι’ αυτόν ακριβώς τον λόγο και επειδή δεν το θεωρούμε σωστό αυτό, έχουμε ήδη δώσει εντολές στις υπηρεσίες ούτως ώστε από του χρόνου οι διαδικασίες να δρομολογούνται πολύ πιο νωρίς, όλες οι υπηρεσιακές μεταβολές να γίνονται πολύ πιο νωρίς, προκειμένου ακριβώς να μην ειδοποιούνται τελευταία στιγμή οι αναπληρωτές και να έχουν ένα εύλογο διάστημα μπροστά τους, για να οργανώσουν τη ζωή τους όπως πρέπει. Αυτό είναι το πρώτο στοιχείο για την κατάσταση των αναπληρωτών και για τις δυσμενείς συνθήκες στις οποίες εργάζονται με πραγματική αυταπάρνηση.

Το δεύτερο στοιχείο είναι τα εργασιακά δικαιώματα. Η αλήθεια είναι ότι, ως έχει το πλαίσιο σήμερα, αυτοί οι αναπληρωτές σχεδόν δεν μπορούν να αρρωστήσουν, σχεδόν δεν μπορούν να γεννήσουν κ.ο.κ..

Εμείς, λοιπόν, εργαζόμαστε και στις δύο αυτές κατευθύνσεις όσον αφορά τους αναπληρωτές, και για να δρομολογηθεί πολύ νωρίτερα η διαδικασία πλήρωσης των κενών αυτών και για να βελτιωθούν τα εργασιακά δικαιώματα, οι συνθήκες ακριβώς υπό τις οποίες αυτοί οι εκπαιδευτικοί εργάζονται, οι οποίες πραγματικά σήμερα είναι αντίξοες.

Όσον αφορά τους μόνιμους διορισμούς, κυρία Αδαμοπούλου, εμείς παραλάβαμε έναν συγκεκριμένο προϋπολογισμό. Αυτός ο συγκεκριμένος προϋπολογισμός είχε εγγραφή για μόνιμους διορισμούς στη γενική εκπαίδευση μηδέν ευρώ. Μηδέν ευρώ! Είναι ο προϋπολογισμός που κατέθεσε ο ΣΥΡΙΖΑ. Δεν είχαμε, λοιπόν, απολύτως καμμία δυνατότητα αυτήν τη στιγμή, δεν είχε προϋπολογιστεί τίποτα σ’ αυτή την κατεύθυνση, για να κάνουμε εμείς οποιονδήποτε διορισμό.

Ρωτάτε γιατί προχωράει κάνεις σε προσλήψεις αναπληρωτών. Η απάντηση είναι πολύ απλή. Δυστυχώς, δεν μπορεί να καλύψει τόσες πολλές θέσεις, προκειμένου ακριβώς τα παιδιά μας να μη μείνουν χωρίς εκπαιδευτικούς. Διότι, η αλήθεια είναι ότι ο αναπληρωτής κοστίζει στο κράτος λιγότερο από ότι ο μόνιμος. Μακάρι -και αυτό προσπαθούμε- να προχωρήσουμε, εφόσον βρούμε το δημοσιονομικό περιθώριο και μετά από αναλυτική καταγραφή των κενών, να προχωρήσουμε σε στοχευμένες προσλήψεις εκεί που υπάρχει πραγματικά ανάγκη.

Ο Πρωθυπουργός είχε δηλώσει και προεκλογικά ότι υπάρχουν τρεις τομείς στους οποίους η Κυβέρνηση αυτή δίνει μια ιδιαίτερη -αν θέλετε- προτεραιότητα και αυτοί είναι: η υγεία, η ασφάλεια και η παιδεία. Γι’ αυτόν ακριβώς τον λόγο έχουμε ήδη προχωρήσει με ταχύτατους ρυθμούς τις προσλήψεις, τους μόνιμους διορισμούς των εκπαιδευτικών ειδικής αγωγής και όλα αυτά μόλις σε δύο μήνες που είμαστε στη διακυβέρνηση της χώρας.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Προχωρούμε στην πρώτη με αριθμό 35/24-9-2019 επίκαιρη ερώτηση πρώτου κύκλου του Βουλευτή Επικρατείας του Συνασπισμού Ριζοσπαστικής Αριστεράς κ. Βασιλείου Βασιλικού προς την Υπουργό Πολιτισμού και Αθλητισμού, με θέμα: «Εθνική Πολιτική για το Βιβλίο».

Κύριε Βασιλικέ, έχετε δύο λεπτά στη διάθεσή σας.

**ΒΑΣΙΛΕΙΟΣ ΒΑΣΙΛΙΚΟΣ:** Το 2013 η κυβέρνηση Σαμαρά, στο πλαίσιο της δημοσιονομικής εξυγίανσης του Υπουργείου Πολιτισμού, αποφάσισε να καταργήσει το Εθνικό Κέντρο Βιβλίου, το ΕΚΕΒΙ, με αποτέλεσμα η χώρα μας να απωλέσει εθνική πολιτική για το βιβλίο.

Η κυβέρνηση του ΣΥΡΙΖΑ αναγνωρίζοντας την αναγκαιότητα χάραξης ενιαίας πολιτικής για το βιβλίο ξεκίνησε την προσπάθεια επανασύστασης του ΕΚΕΒΙ ως Οργανισμός Βιβλίου και Πολιτισμού, προσβλέποντας να επαναφέρει το βιβλίο ξανά στο κέντρο της πολιτιστικής δράσης στην Ελλάδα. Μέσω του νέου οργανισμού προβλέπεται η ύπαρξη οργανωμένης περιφερειακής πολιτικής που θα αναδείξει τη σημασία και τον ρόλο του βιβλίου σε μια προσπάθεια ενίσχυσης της αναγνωσιμότητας και της διεθνούς προβολής του ελληνικού βιβλίου.

Η επανίδρυση του Οργανισμού Βιβλίου και Πολιτισμού θα επαναθέσει τα θεμέλια για έναν διαρκή διάλογο Ελλήνων και ξένων δημιουργών μέσω της σύστασης μιας πλατφόρμας, στην οποία οι ξένοι εκδότες θα μπορούν να εντοπίζουν μεταφρασμένα δείγματα βιβλίων, για να επιλέγουν αυτά που τους αρέσουν περισσότερο, προωθώντας όχι μόνο τη συνεργασία, αλλά και την αλληλεπίδραση διεθνών λογοτεχνικών τάσεων και ρευμάτων.

Η κυρία Υπουργός, όμως, από τη μέρα ανάληψης των καθηκόντων της, δεν έχει δείξει την πρόθεση να χρησιμοποιήσει το έτοιμο νομοσχέδιο για τη σύσταση του Οργανισμού του Βιβλίου, ειδικότερα κατά την ομιλία της στο 48ο Φεστιβάλ Βιβλίου που δεν είπε τίποτα σχετικά με την ανάπτυξη του βιβλίου στη χώρα μας.

Με βάση τα παραπάνω, ερωτάται η κυρία Υπουργός: Ποιες είναι οι προθέσεις της πολιτικής ηγεσίας του Υπουργείου Πολιτισμού σχετικά με την ανάδειξη της ελληνικής παραγωγής βιβλίου; Τι προτίθεται να κάνει για την εφαρμογή της ενιαίας πολιτικής για το βιβλίο και αν προτίθεται να φέρει προς ψήφιση στην Εθνική Αντιπροσωπεία το νομοσχέδιο που ολοκλήρωσε και το στάδιο της διαβούλευσης από την κυβέρνηση του ΣΥΡΙΖΑ.

(Στο σημείο αυτό ο Βουλευτής κ. Βασίλειος Βασιλικός καταθέτει για τα Πρακτικά τα προαναφερθέν νομοσχέδιο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ τον κ. Βασίλη Βασιλικό.

Θα απαντήσει η Υπουργός Πολιτισμού και Αθλητισμού, κ. Μενδώνη. Κυρία Υπουργέ, έχετε τρία λεπτά στη διάθεσή σας

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Κατ’ αρχάς, πρέπει να πω ότι χαίρομαι ιδιαίτερα που την ερώτηση για την πολιτική του βιβλίου μου την απευθύνει ο κ. Βασιλικός, ένας λόγιος, ένας συγγραφέας με τα έργα του οποίου η δική μου γενιά μεγάλωσε.

Η αλήθεια, όμως, είναι ότι από τους τέσσερις Υπουργούς της κυβέρνησης ΣΥΡΙΖΑ ουδείς κατέθεσε ολοκληρωμένη πρόταση πολιτικής για το βιβλίο. Η κ. Ζορμπά στο τέλος σχεδόν της κυβερνητικής θητείας, πέντε μήνες πριν τη λήξη της τετραετίας, στις 29 Μαρτίου του τρέχοντος έτους, ανήρτησε σε δημόσια διαβούλευση το σχέδιο νόμου για την ίδρυση του νέου φορέα του Οργανισμού Βιβλίου και Πολιτισμού, για τη σύνταξη του οποίου ποτέ δεν ζήτησε τις απόψεις της αρμόδιας Διεύθυνσης του Υπουργείου. Δεν ήταν υποχρεωτικό. Δεν τις ζήτησε.

Τι προέβλεπε το προταθέν νομοσχέδιο; Προέβλεπε τη δημιουργία ενός δύσκαμπτου, πολυπληθούς, κοστοβόρου οργανισμού, αμφίβολης αποτελεσματικότητας, ο οποίος ελάχιστα μεριμνούσε για την ουσιαστική αντιμετώπιση των ζητημάτων που απασχολούν το βιβλίο.

Ενδεικτικά, από τα πολλά, αναφέρω ότι προέβλεπε εκτός από το επταμελές αμειβόμενο διοικητικό συμβούλιο -να σημειώσω ότι στους άλλους φορείς του Υπουργείου Πολιτισμού τα διοικητικά συμβούλια δεν είναι αμειβόμενα- προέβλεπε τριάντα πέντε άτομα μόνιμο προσωπικό και τη δυνατότητα πρόσληψης συμβασιούχων.

Δεύτερο σημείο. Στα περιγράμματα των θέσεων εργασίας δεν είχε προβλεφθεί η επαγγελματική εμπειρία και η προηγούμενη σχετική ενασχόληση, ώστε να διασφαλιστεί η επιστημονική επάρκεια του προσωπικού. Είναι και πολλά άλλα.

Έχει αποδειχθεί ότι αυτά τα σχήματα δεν θεραπεύουν τις πληγές του χώρου ούτε λύνουν τα ουσιαστικά προβλήματα που πραγματικά αντιμετωπίζουν οι επαγγελματικοί κλάδοι που συνδέονται με το βιβλίο. Εξυπηρετούν αλλότριους σκοπούς και σκοπιμότητες.

Σήμερα, σε αυτούς τους δύο μήνες, το Υπουργείο Παιδείας αναπτύσσει μία στρατηγική για το βιβλίο η οποία σύντομα θα παρουσιαστεί σε όλη της την έκταση. Αναφέρω χαρακτηριστικά:

Συντονισμός των αρμόδιων κρατικών δομών. Η πολιτική για το βιβλίο δεν μπορεί να είναι ανεξάρτητη από την πολιτική των βιβλιοθηκών, που αποτελεί αντικείμενο του Υπουργείου Παιδείας ή των δημοτικών βιβλιοθηκών, την ευθύνη των οποίων έχουν οι δήμοι. Αυτά τα θέματα ουδόλως αντιμετωπίζονται στο προταθέν νομοσχέδιο.

Συντονισμός των επιμέρους θεμάτων, επιχορηγήσεις, εκθέσεις, ηλεκτρονικές βιβλιοθήκες και πλατφόρμες, όπως η «BIBLIONET», η «OSDELNET», η ΕΒΕ, στο πλαίσιο μιας ενιαίας αντιμετώπισης του βιβλίου.

Η διαμόρφωση δεικτών παρακολούθησης της υλοποίησης, της αποτελεσματικότητας δηλαδή, και της αποδοτικότητας των δράσεων για το βιβλίο, την απήχησή τους στο κοινό, τις υπογραφές συμβολαίων για αγορά πνευματικών δικαιωμάτων ελληνικών τίτλων από ξένους εκπαιδευτικούς οίκους, ώστε να είναι δυνατή η αναγνώριση των προβλημάτων, αλλά και των θετικών στοιχείων που οδηγούν σε τεκμηριωμένες πολιτικές, όπως η επιδότηση μεταφράσεων επιλεγμένων τίτλων.

Συγκρότηση ενός ολοκληρωμένου προγράμματος εξωστρέφειας για το ελληνικό βιβλίο.

Ειδική μέριμνα για το παιδικό βιβλίο.

Προστασία του κλάδου των δημιουργών στο επίπεδο των πνευματικών δικαιωμάτων και τη δημιουργία αναπτυξιακών κινήτρων.

Συνεργασία με τον ιδιωτικό τομέα για τη στήριξη του βιβλίου και την ανάπτυξη μικτών σχημάτων χρηματοδότησης και προγράμματος.

Εν κατακλείδι, η δημιουργία ενός νέου φορέα δεν αποκλείεται a priori. Θεωρούμε ότι θα ήταν θετική η δημιουργία ενός νέου φορέα ως επιχειρησιακού βραχίονα που θα συντόνιζε τις επιμέρους δράσεις των κρατικών δομών και θα βρισκόταν σε άμεση συνεργασία με όλες τις κατηγορίες των επαγγελματιών της αγοράς του βιβλίου, δηλαδή, ενός φορέα με εντελώς διαφορετικά χαρακτηριστικά απ’ αυτά που προέβλεπε το σχέδιο νόμου της προηγούμενης κυβέρνησης.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κυρία Υπουργέ.

Τον λόγο έχει ο κ. Βασιλικός για 3 λεπτά.

**ΒΑΣΙΛΕΙΟΣ ΒΑΣΙΛΙΚΟΣ:** Εγώ, κυρία Υπουργέ, διαφωνώ με την άποψη σας ότι δεν είναι το δικό μας νομοσχέδιο πολύ καλά μελετημένο και συγκροτημένο.

Αλλά, θα ήθελα να σας ρωτήσω: Το δικό σας -που θέλετε να φέρετε- τι θα περιλαμβάνει; Εάν μπορείτε, να μου απαντήσετε σε αυτό το ερώτημα. Και πότε θα κατατεθεί σε διαβούλευση, ώστε και οι δημιουργοί να μπορούν να καταθέσουν τις απόψεις τους; Και πότε θα το καταθέσετε στη Βουλή;

Εκείνο, δηλαδή, που για μένα μετράει, είναι -εφόσον διαφωνείτε με το δικό μας νομοσχέδιο, που εγώ το βρίσκω άρτιο, και δεν θέλετε να το υιοθετήσετε- τι θα κάνετε εσείς στη συνέχεια. Εάν έχετε την καλοσύνη, να μας πείτε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Τον λόγο έχει η κυρία Υπουργός για τρία λεπτά.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ πολύ.

Όπως ήδη είπα, είναι σαφές ότι δεν αποποιούμεθα της δυνατότητας ίδρυσης ενός νέου φορέα για το βιβλίο. Αυτό, όμως, θα προκύψει μέσα από ένα κύκλο διαβούλευσης, τον οποίο ήδη έχουμε ξεκινήσει αυτούς τους δυόμισι μήνες στο Υπουργείο Πολιτισμού, με τους ανθρώπους του βιβλίου, οι οποίοι στη συντριπτική τους πλειοψηφία, θα έλεγα, δεν συμφωνούν απόλυτα, κύριε Βασιλικέ -με όλο το σεβασμό στην άποψη σας- ότι το νομοσχέδιο που κατετέθη ήταν ιδιαίτερα καλά μελετημένο. Έχουμε ιδιαίτερες αντιδράσεις και αρνητικά σχόλια από πολλούς φορείς.

Τώρα, θα σας πω το τι θα περιλαμβάνει το δικό μας. Κατ’ αρχάς, όπως σας είπα, σε σχετικά σύντομο διάστημα θα καταθέσουμε και θα δημοσιοποιήσουμε γενικά την πολιτική μας για το βιβλίο. Είναι προφανές ότι από τη στιγμή που καταλήξουμε στη σύσταση ενός νέου φορέα, θα δοθεί ο αναγκαίος χρόνος για διαβούλευση, ώστε όλοι οι ενδιαφερόμενοι να καταθέσουν τις απόψεις τους.

Εγώ, όμως, θα ήθελα να μοιραστώ μαζί σας -και νομίζω ότι δεν θα διαφωνήσουμε σε κάποια σημεία που ο οργανισμός βιβλίου και πολιτισμού φαίνεται ότι δεν έφυγε καθόλου- ότι ο στόχος ενός φορέα για το βιβλίο δεν είναι απλώς να αυξήσει, για παράδειγμα, το καταναλωτικό κοινό, να αγοράζουν οι άνθρωποι ευκαιριακά ή συστηματικά περισσότερα βιβλία, αλλά είναι η βελτίωση του μορφωτικού επιπέδου των ανθρώπων.

Και από πού ξεκινάει αυτό, κύριε Βασιλικέ; Αυτό θα ξεκινήσει -εσείς το ξέρετε ενδεχομένως καλύτερα από μένα- από τα μαθητικά χρόνια, από την επαφή που θα έχει ο μαθητής με τη βιβλιοθήκη, από την επαφή που θα «επιβάλει» αυτός ο νέος για το βιβλίο, από τη σχέση του νέου ανθρώπου, του παιδιού, με τις βιβλιοθήκες. Για όλα αυτά τα πράγματα, για να καταλάβει ο νέος άνθρωπος ότι δεν έχει σημασία απλώς να διαβάζει βιβλία, αλλά να διαβάζει τα ποιοτικά βιβλία, αυτά που θα διαμορφώσουν το χαρακτήρα του και το επίπεδο του, δεν λέει τίποτε απολύτως το σχέδιο νόμου. Δεν λέει τίποτα για τη σύνδεση με τις βιβλιοθήκες. Απλώς απαριθμεί μεμονωμένους στόχους, τους οποίους ούτως ή άλλως και ανεξαρτήτως φορέα, η αρμόδια υπηρεσία του Υπουργείου Πολιτισμού θα μπορούσε και να κάνει.

Ο νέος φορέας που οραματιζόμαστε είναι ο φορέας ο οποίος θα συντονίσει όλα τα θέματα που αφορούν όλες τις κρατικές δομές για το βιβλίο. Τότε μόνο θα μπορέσουμε να μιλήσουμε για έναν φορέα που πραγματικά ασκεί εθνική πολιτική. Γιατί και σε τελευταία ανάλυση η κατάργηση του ΕΚΕΒΙ δεν ήτανε μία αυθαίρετη επιλογή της τότε κυβέρνησης. Ήταν μία επιλογή, η οποία υπαγορεύτηκε δυστυχώς από παθογένειες και δυσλειτουργίες του τότε ΕΚΕΒΙ.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κυρία Μενδώνη.

Και περνάμε στη δεύτερη με αριθμό 21/19-9-2019 επίκαιρη ερώτηση πρώτου κύκλου του Βουλευτή Κέρκυρας του Κινήματος Αλλαγής κ. Δημητρίου Μπιάγκηπρος την Υπουργό Πολιτισμού και Αθλητισμού, με θέμα: «Οικονομική Στήριξη των Φιλαρμονικών Μουσικών Σχολών της Κέρκυρας».

Τον λόγο έχει ο κ. Μπιάγκης για δύο λεπτά.

**ΔΗΜΗΤΡΙΟΣ ΜΠΙΑΓΚΗΣ:** Σας ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι, η Κέρκυρα, το νησί των φιλαρμονικών, η Κέρκυρα, το νησί του τουρισμού, του πολιτισμού, της μουσικής, σας διαβεβαιώνω ότι θα την έχετε συνέχεια στο επίκεντρο του Υπουργείου σας. Θα βρίσκεται συνεχώς μπροστά σας, λόγω των πολλών προβλημάτων που αντιμετωπίζει και που η Κυβέρνησή σας οφείλει να σκύψει να τα επιλύσει.

Την τελευταία δεκαετία, κυρία Υπουργέ, καμμία κυβέρνηση δεν έσκυψε και δεν ασχολήθηκε με τα σημαντικά προβλήματα του νησιού και ειδικά του πολιτισμού, προβλήματα τα οποία έχουν λιμνάσει και τα οποία καλούνται να σκύψουν από πάνω και να τους δώσουν λύσεις.

Κυρία Υπουργέ, δεν επέλεξα να σας μιλήσω ούτε για τα φρούρια της Κέρκυρας ούτε για το Αχίλλειο, που είναι γνωστό στους πάντες και του οποίου η κατάσταση και εντός και εκτός είναι τραγική, ούτε για τα 10 ευρώ τα οποία χρειάζεται ο κάθε επισκέπτης, ακόμα και οι γηγενείς να πληρώσουν, προκειμένου να το επισκεφτούν. Επέλεξα η πρώτη μου επίκαιρη ερώτηση προς εσάς να έχει ως αντικείμενο τους νέους, να έχει τους νέους του νησιού, τη γενιά τη ζωντανή, την ενεργή νεολαία μας, που στον ελεύθερο χρόνο τους ασχολούνται με τη μουσική εκπαίδευση και με τον πολιτισμό.

Κυρία Υπουργέ, ίσως είναι ένα παγκόσμιο φαινόμενο σε ένα νησί εκατόν δέκα χιλιάδων κατοίκων να υπάρχουν δεκαοκτώ φιλαρμονικές: τρεις φιλαρμονικές εντός της πόλεως της Κέρκυρας και δεκαπέντε στα περίχωρα. Υπάρχουν τέσσερις χιλιάδες μουσικοί εντός και εκτός της Κέρκυρας. Και λέω τέσσερις χιλιάδες μουσικοί εντός και εκτός της Κέρκυρας, για τον απλό λόγο ότι πλειάδα μουσικών από τις φιλαρμονικές της Κέρκυρας στελεχώνουν αυτή τη στιγμή μουσικά σώματα σε όλη την Ελλάδα: στη Λυρική Σκηνή, στην Κρατική Ορχήστρα, στην ΕΡΤ και σε πολλά άλλα σώματα.

Το μόνο που μπορώ να σας αναφέρω με μεγάλη αυτοπεποίθηση και σιγουριά από πολύ σοβαρή μελέτη, είναι ότι οι τρεις φιλαρμονικές αυτή τη στιγμή της Κέρκυρας παραδίδουν δωρεάν μουσική σε οκτακόσια παιδιά. Μόνο οι τρεις φιλαρμονικές της Κέρκυρας! Είναι στοιχεία που καλείται το Υπουργείο σας να πάρει υπ’ όψιν.

Το έργο που συντελείται στο νησί της Κέρκυρας είναι αυτοχρηματοδοτούμενο. Δεν παρέχεται καμμία οικονομική βοήθεια και καμμία στήριξη από κανέναν φορέα. Ειδικότερα, τα σωματεία αυτά δεν έχουν καμμία πηγή χρηματοδότησης, εκτός από τις τακτικές εισφορές των μελών τους, τις χορηγίες και τις δωρεές, οι οποίες λόγω του τελευταίου φορολογικού νομοσχεδίου δεν αρέσουν ,οπότε και δεν γίνονται.

Η πλειοψηφία των δασκάλων που μαθαίνουν τα παιδιά μουσική είναι πανεπιστημιακής εκπαίδευσης. Αξίζει δε να σας πω ότι οι μισθοί αυτών των δασκάλων ανέρχονται από 150 έως 250 ευρώ μηνιαίως, μόνο και μόνο για την προσφορά αυτών των εκπαιδευτικών στον μέγιστο στόχο του πολιτισμού. Δεν υπάρχει καμμία πηγή χρηματοδότησης για το τεράστιο έργο που γίνεται.

Θα σας αναφέρω εντελώς τυπικά για τις λειτουργικές δαπάνες, για τα ενοίκια, για τα έξοδα, για τη συντήρηση των κτηρίων, για τη συντήρηση των μουσικών οργάνων, για τη συντήρηση των στολών, τις αγορές αυτών, τις αγορές των μουσικών οργάνων, όπως και για τις αμοιβές αυτών των καθηγητών που σας είπα ότι ανέρχονται από 150 έως 250 ευρώ.

Γι’ αυτό, λοιπόν, σας ρωτώ, κυρία Υπουργέ: Ποιο είναι το σχέδιο του Υπουργείου σας, προκειμένου να στηρίξετε αυτή την προσπάθεια; Υπάρχει κάποιο πλάνο χρηματοδότησης και αν ναι με ποιον τρόπο; Σκοπεύετε να ενισχύσετε τις φιλαρμονικές της Κέρκυρας από τον τακτικό προϋπολογισμό του Υπουργείου σας; Προτίθεστε να τους δώσετε τη δυνατότητα να ενταχθούν σε διάφορα εθνικά ή ευρωπαϊκά προγράμματα;

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Τον λόγο έχει η Υπουργός Πολιτισμού και Αθλητισμού κ. Μενδώνη για τρία λεπτά.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Κύριε Βουλευτά, έχετε δίκιο, ως προς το μέγεθος, την ποιότητα του πολιτιστικού αποθέματος της Κέρκυρας. Βέβαια, δεν θα συμφωνήσω μαζί σας ότι οι τελευταίες κυβερνήσεις δεν ασχολήθηκαν με την Κέρκυρα. Τουλάχιστον την περίοδο 2010-2014, οι χρηματοδοτήσεις μέσα από το κοινοτικό πλαίσιο, κατά κύριο λόγο, αλλά και από τους εθνικούς πόρους έφθασαν σχεδόν στα 20 εκατομμύρια ευρώ.

Για το Αχίλλειο το οποίο θίγετε, βεβαίως το Αχίλλειο είναι μνημείο, αλλά δεν ανήκει στην αρμοδιότητα του Υπουργείου Πολιτισμού και Αθλητισμού, ανήκει στην αρμοδιότητα του Υπουργείου Τουρισμού.

Να πάμε τώρα στο θέμα των φιλαρμονικών. Θα έλεγα ότι προσπαθείτε να παραβιάσετε ανοικτές πόρτες. Το Υπουργείο Πολιτισμού αναγνωρίζει απολύτως την ιδιαίτερη αξία και την παράδοση των φιλαρμονικών μουσικών σχολών της Κέρκυρας, τη συμβολή τους στην ανάπτυξη της μουσικής εκπαίδευσης στη διατήρηση της ιδιαίτερης μουσικής παράδοσης του νησιού, αλλά και στην ενίσχυση των κοινωνικών δεσμών και συλλογικοτήτων. Γι’ αυτόν τον λόγο, άλλωστε, σε πολύ πρόσφατη επίσκεψή μου στην Κέρκυρα, στις 11 Αυγούστου, επισκέφτηκα τις δύο παλαιότερες φιλαρμονικές, την «Παλαιά» και τον «Μάντζαρο». Στην επόμενη επίσκεψή μου στην Κέρκυρα, στο τέλος Οκτωβρίου, προγραμματίζω μια συνάντηση με όλους τους εκπροσώπους των φιλαρμονικών, ακριβώς για να συντονίσουμε τις δράσεις μας.

Μια απ’ αυτές -η οποία δεν σχετίζεται άμεσα με χρηματοδότηση, είναι όμως εξαιρετικά σημαντική- είναι να διερευνήσουμε το ενδιαφέρον των κοινοτήτων, ώστε η αρμόδια διεύθυνση Νεότερης Πολιτιστικής Κληρονομιάς του Υπουργείου Πολιτισμού να συντονίσει τη διαδικασία συγκρότησης φακέλου, προκειμένου η αξία και η παράδοση των φιλαρμονικών σχολών της Κέρκυρας να εγγραφούν στο εθνικό ευρετήριο άυλης πολιτιστικής κληρονομίας. Εφόσον οι φιλαρμονικές το επιθυμούν -γιατί είναι προφανές ότι πρέπει να υπάρχει η συναίνεσή τους- η διαδικασία μπορεί να ξεκινήσει άμεσα. Αυτό σημαίνει ότι οι φιλαρμονικές αποκτούν πιστοποίηση, κατοχυρώνουν με σαφή και διεθνώς αποδεκτό τρόπο τη σημασία, την παράδοση και το έργο τους ενώ συγχρόνως δημιουργούνται οι προϋποθέσεις, ώστε η στήριξη από τον δημόσιο τομέα να είναι περισσότερο επιβεβλημένη.

Δεδομένου ότι την τρέχουσα προγραμματική περίοδο 2014-2020, το Υπουργείο Πολιτισμού δεν διαθέτει αυτοτελές επιχειρησιακό πρόγραμμα, ούτε πόρους μέσω εκχωρήσεων άλλων επιχειρησιακών προγραμμάτων δεν μπορεί να χρηματοδοτήσει από ίδιους κοινοτικούς πόρους, όπως συνέβη την περίοδο 2007-2013.

Για χρηματοδότηση από το τρέχον ΕΣΠΑ οι φιλαρμονικές μπορούν να αξιοποιήσουν στοχευμένες προσκλήσεις της Περιφέρειας Ιονίων Νήσων που αφορούν την ενίσχυση της σύγχρονης δημιουργίας. Υπάρχει ανοιχτή σήμερα η πρόσκληση «ΙΟΝ 81», για παράδειγμα, η οποία αφορά την ενίσχυση του επτανησιακού πολιτισμού. Επομένως, μέσα απ’ αυτό το πρόγραμμα οι φιλαρμονικές μπορούν να καλύψουν τις ανάγκες τους.

Παράλληλα, το Υπουργείο Πολιτισμού θα μπορούσε να βοηθήσει τις φιλαρμονικές, ανάλογα με τη νομική τους μορφή, προκειμένου να εξετάσουν τη δυνατότητα συμμετοχής τους σε προσκλήσεις που αφορούν ενίσχυση πολύ μικρών και μικρών επιχειρήσεων από το επιχειρησιακό πρόγραμμα του ΕΠΑΝΕΚ.

Από τον τακτικό προϋπολογισμό, το Υπουργείο Παιδείας ξέρετε ότι χρηματοδοτεί πολιτιστικούς φορείς μέσω του μητρώου πολιτιστικών φορέων. Η χρηματοδότηση προϋποθέτει αφ’ ενός μεν την εγγραφή του φορέα στο μητρώο, αφ’ ετέρου δε όταν προκηρυχθεί η αντίστοιχη πρόσκληση, υποβολή αιτήματος οικονομικής ενίσχυσης.

Καμμία από τις φιλαρμονικές της Κέρκυρας μέχρι σήμερα δεν έχει εγγραφεί στο μητρώο των πολιτιστικών φορέων. Επομένως, για να μπορέσει το Υπουργείο Πολιτισμού να χρηματοδοτήσει τις φιλαρμονικές, προϋπόθεση είναι η εγγραφή τους.

Εφόσον ενδιαφέρονται, θα βλέπαμε πολύ θετικά την έκδοση ειδικής πρόσκλησης χρηματοδότησης για τις φιλαρμονικές σε επίπεδο επικράτειας, με θεματικές, όπως για παράδειγμα η καταγραφή του ρόλου και της ιστορίας των φιλαρμονικών, τη συμβολή τους στην ανάπτυξη της φιλομουσίας και του πολιτισμού, στη στήριξη ανάλογων εκδοτικών προσπαθειών, στη συντήρηση και την αξιοποίηση των αρχείων –πολύτιμα αρχεία των φιλαρμονικών- των πολύτιμων χειρογράφων και των παλαιών οργάνων, στην ανάπτυξη των εκπαιδευτικών τους δράσεων και αξιοποίησή τους ως μέσο κοινωνικής συνοχής και ανάπτυξης μουσικών, κοινωνικών και άλλων δεξιοτήτων για τη νέα γενιά.

Εκ των ανωτέρω, συνάγεται σαφώς η πρόθεση της Κυβέρνησης και του Υπουργείου Πολιτισμού να ενισχύσουν και να προβάλουν το έργο των φιλαρμονικών, που κατά κύριο λόγο, όπως και εσείς είπατε, βασίζεται στην προσφορά των εθελοντών και στην ιδιωτική πρωτοβουλία. Αυτό το μοντέλο είναι συμβατό και με τις δικές μας στρατηγικές επιλογές.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ την κυρία Υπουργό.

Κύριε Μπιάγκη, έχετε τον λόγο για τρία λεπτά.

**ΔΗΜΗΤΡΙΟΣ ΜΠΙΑΓΚΗΣ:** Ευχαριστώ, κύριε Πρόεδρε, και θα είμαι όσο γίνεται πιο σύντομος.

Κυρία Υπουργέ, λέγοντας για το Αχίλλειο, γνώριζα ότι δεν ανήκει στη δική σας αρμοδιότητα, αλλά κάνοντας κατάχρηση, εάν θέλετε, και της παρουσίας του κ. Κόνσολα, θεώρησα ότι θα πρέπει να ακουστεί. Είναι μια τραγική, εάν θέλετε, εικόνα για το τουριστικό μας προϊόν, η οποία όμως δεν μας τιμά ούτε ως κράτος ούτε ως νησί την Κέρκυρα.

Μπαίνοντας στη δική μου ερώτηση, θα ήθελα να σας ευχαριστήσω για την απάντησή σας. Εκτιμώ ιδιαιτέρως το γεγονός ότι αφουγκράζεστε τις ανάγκες, από ό,τι φαίνεται, και αντιλαμβάνεστε πλήρως τον ρόλο που επιτελούν αυτές οι φιλαρμονικές σχολές στο νησί μας.

Να σας αναφέρω μόνο ότι την τελευταία δεκαετία έχουν γίνει πολύ μικρές προσπάθειες. Οι τελευταίες προσπάθειες που έχουν γίνει από το κεντρικό κράτος -και είναι καλό να τις αναφέρουμε για να υπάρχει η μνήμη- είναι από τον αείμνηστο Κωνσταντίνο Μητσοτάκη, ο οποίος χρηματοδότησε τις φιλαρμονικές με 150.000.000 δραχμές και η δέσμευση που έχει δώσει ο σημερινός Πρωθυπουργός, ο Κυριάκος Μητσοτάκης, επισκεπτόμενος την «Παλαιά», όπως πολύ καλά είπατε προηγουμένως, ήταν ότι θα σκύψει πάνω από το πρόβλημά τους, ότι πραγματικά σέβεται και εκτιμά το έργο τους και ότι θα τους βοηθήσει, πράγμα το οποίο φαίνεται και από τη δική σας τοποθέτηση σήμερα.

Απλώς εκείνο που θα ήθελα εγώ να τονίσω και να σας πω, κυρία Υπουργέ, είναι ότι οι φιλαρμονικές επιτελούν ένα έργο: Αφ’ ενός διδάσκουν στα παιδιά μας μουσική και αφ’ ετέρου διαπλάθουν τον χαρακτήρα τους, βοηθούν στην κοινωνικοποίηση, διδάσκουν πολιτισμό και αποσκοπούν στον εξευγενισμό των ηθών των παιδιών μας.

Θα ήθελα, επίσης, να προσθέσω και να αναφέρω ότι οι περισσότεροι νέοι κατά τη διάρκεια της εκμάθησης οποιουδήποτε μουσικού οργάνου και οποιασδήποτε δραστηριότητας δεν αναπτύσσουν ανταγωνιστικά χαρακτηριστικά. Στην περίπτωση των φιλαρμονικών, λόγω της μουσικής παιδείας που παρέχουν οι εκπαιδευτικοί στους νέους, υπάρχει απόλυτος σεβασμός μεταξύ των μαθητών και στη συνέχεια μεταξύ των μουσικών. Είναι υποδειγματική η συμπεριφορά τους, γεγονός που ενισχύει ακόμα περισσότερο το εγχείρημα περί παραγωγής πολιτισμού και αξιών.

Οι φιλαρμονικές σχολές της Κέρκυρας δεν είναι απλά μουσικά σχολεία. Είναι υπό μία ευρεία αντίληψη τρόπος ζωής. Μονοσήμαντα το ελληνικό κράτος, όπως σας είπα, μόνο τις συγκεκριμένες φορές το είχε χρηματοδοτήσει, ποτέ άλλοτε.

Τελειώνω με τις εξής ερωτήσεις: Προτίθεστε να προτείνετε στον Υπουργό Οικονομικών εκτός των άλλων, κυρία Υπουργέ, αν υπάρχει αυτή η δυνατότητα, την αποδέσμευση από φόρους και ειδικά τέλη που αυτήν τη στιγμή μαστίζουν τις φιλαρμονικές, προκειμένου να τις ενισχύσετε με κάθε δυνατό τρόπο;

Οι φιλαρμονικές σχολές για μας τους Κερκυραίους είναι ένα σημείο αναφοράς και ευρύτερης στήριξης παραγωγής πολιτισμού και αξιών. Σε μια ομάδα ανθρώπων που σφύζει από ζωή και καθημερινά μοχθεί και κατακτά νέους ορίζοντες, θα βρεθείτε αρωγοί, κυρία Υπουργέ; Θα νιώσουν αυτά τα παιδιά, τα δικά μας παιδιά, τα νέα παιδιά και οι δάσκαλοί τους, την αγάπη και το ενδιαφέρον της κεντρικής εξουσίας;

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Τον λόγο έχει η κυρία Υπουργός για τρία λεπτά.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ, κύριε Πρόεδρε.

Κύριε Βουλευτά, νομίζω ότι από αυτά που ήδη είπα στην πρωτολογία μου είναι φανερό ότι η Κυβέρνηση και το Υπουργείο Πολιτισμού θέλει απολύτως να στηρίξει και να ενισχύσει τις φιλαρμονικές, ιδιαίτερα την εκπαιδευτική τους δράση, την εκπαιδευτική τους διάσταση, όχι γιατί απλώς η μουσική βοηθάει στην κοινωνική συνοχή, στις δεξιότητες των νέων ανθρώπων, αλλά γιατί οι φιλαρμονικές, ειδικά για την Κέρκυρα και τα Επτάνησα, έχουν ένα βαρύνοντα ρόλο μέσω των οποίων η νέα γενιά συνειδητοποιεί την τεράστια παράδοση της οποίας είναι φορέας η ίδια.

Τα νέα παιδιά, λοιπόν, οφείλουν να κατανοήσουν -και σε αυτό πρέπει να τους βοηθήσουμε- την αξία που έχει η δική τους ταυτότητα, η δική τους μουσική παράδοση.

Από εκεί και πέρα, εσείς θέσατε το γεγονός ότι ο Κωνσταντίνος Μητσοτάκης ήταν αυτός ο οποίος χρηματοδότησε πριν από αρκετά χρόνια τις φιλαρμονικές. Ο Πρωθυπουργός προεκλογικά όντως δεσμεύτηκε ότι θα τις υποστηρίξει. Αυτό το νόημα είχε σήμερα και η δική μου τοποθέτηση, προφανώς σε συνεννόηση μαζί του.

Ο στόχος είναι στο τέλος του μηνός, πηγαίνοντας στην Κέρκυρα με τους συνεργάτες μου, να δούμε τους ανθρώπους των φιλαρμονικών, να αποτυπώσουμε τα προβλήματά τους και από εκεί και πέρα, να δούμε με ποιον τρόπο θα μπορούσε το Υπουργείο Πολιτισμού να διαμορφώσει πράγματι μία πρόταση προς τον Υπουργό Οικονομικών, τον οποίο προφανώς εγώ δεν μπορώ να δεσμεύσω, διότι είναι πάρα πολλές οι παράμετροι που θα πρέπει να ληφθούν υπ’ όψιν.

Αυτό, το οποίο μπορώ να σας πω ως Υπουργείο Πολιτισμού είναι ότι θα στηρίξουμε απολύτως τη δράση των φιλαρμονικών. Μάλιστα, αυτό το οποίο μας ενδιαφέρει είναι η ανάπτυξη προγραμμάτων ανάδειξης και προώθησης των φιλαρμονικών εκτός Επτανήσων.

Θα μας ενδιέφερε, δηλαδή, απολύτως να φτιάξουμε μαζί τους και να στηρίξουμε ένα πρόγραμμα περιοδειών στην Ελλάδα και στο εξωτερικό ενδεχομένως, σίγουρα όμως στο εσωτερικό, που να ενθαρρύνει τη δράση των φιλαρμονικών στον δημόσιο χώρο και ιδιαίτερα σε χώρους όπως σχολεία, νοσοκομεία, διάφορα ιδρύματα, θεωρώντας ότι με αυτό τον τρόπο και το δικό τους έργο ενισχύεται, αλλά και οι μη Επτανήσιοι διδάσκονται.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε την κυρία Υπουργό. Ευχαριστούμε και τον κ. Μπιάγκη.

Και τώρα προχωράμε στην πρώτη με αριθμό 25/23-9-2019 επίκαιρη ερώτηση δεύτερου κύκλου του Βουλευτή Κιλκίς του Κινήματος Αλλαγής κ. Γεωργίου Φραγγίδη προς τον Υπουργό Τουρισμού, με θέμα: «Σοβαρές αναταράξεις στον ελληνικό τουρισμό από την πτώχευση του ταξιδιωτικού οργανισμού «THOMAS COOK».

Ορίστε, κύριε Φραγγίδη, έχετε τον λόγο για δύο λεπτά.

**ΓΕΩΡΓΙΟΣ ΦΡΑΓΓΙΔΗΣ:** Σας ευχαριστώ, κύριε Πρόεδρε.

Κύριε Υπουργέ, ζούμε μια δύσκολη περίοδο. Η απροσδόκητη πτώχευση της «THOMAS COOK», που είναι μία από τις μεγαλύτερες εταιρείες τουρισμού, νομίζω ότι θα αλλάξει τον παγκόσμιο χάρτη του τουρισμό. Πρόκειται για ένα μεγάλης κλίμακας φαινόμενο, που βέβαια δεν μπορούμε να προσδιορίσουμε το μέγεθός του τώρα, αλλά νομίζω κάθε μέρα και περισσότερο θα είμαστε πιο κοντά στην εκτίμηση των επιπτώσεων.

Στην Ελλάδα, επειδή ξέρουμε όλοι μας ότι ο τουρισμός είναι η ατμομηχανή και ο μεγαλύτερος εξαγωγικός κλάδος της οικονομίας, οι κλυδωνισμοί από αυτήν τη χρεοκοπία θα επηρεάσουν σίγουρα και την ανάπτυξη και την απασχόληση και τη λειτουργία της αγοράς και το τραπεζικό σύστημα και την κοινωνική συνοχή.

Εξάλλου, ξέρουμε ότι στην Ελλάδα τα έσοδα στο ΑΕΠ είναι περίπου το 20,6% από τον τουρισμό ενώ παγκοσμίως είναι λίγο πάνω από το 10% και στην Ευρώπη είναι περίπου 2,5%. Γι’ αυτόν τον λόγο και το κόμμα μας έχει καταθέσει αίτημα για άμεση σύγκληση της Επιτροπής Παραγωγής και Εμπορίου της Βουλής με πρόσκληση όλων των συναρμόδιων Υπουργείων για να συζητήσουμε το φλέγον αυτό θέμα.

Προέχει, βέβαια, το ζήτημα του επαναπατρισμού των πενήντα χιλιάδων περίπου τουριστών που είναι στην Ελλάδα και επιβάλλεται ο καλός συντονισμός από την πολιτεία και η συμπεριφορά αλληλεγγύης από τους ξενοδόχους για να αντιμετωπιστεί αυτή η κατάσταση.

Αυτό αφορά και το πρώτο σκέλος της ερώτησής μου, κύριε Υπουργέ. Ποια είναι, δηλαδή, τα μέτρα της Κυβέρνησης για την παροχή βοήθειας και υποστήριξης στους επισκέπτες που παραμένουν στη χώρα μας εν αναμονή του επαναπατρισμού τους;

Όσον αφορά στο δεύτερο μέρος, τις επιπτώσεις δηλαδή της πτώχευσης της «THOMAS COOK» στην οικονομία μας, αρκεί να πούμε ότι η εταιρεία διακινεί περίπου πάνω από τρία εκατομμύρια τουρίστες στην Ελλάδα. Μέχρι τώρα, μέχρι τις μέρες της πτώχευσης, διακίνησε ένα εκατομμύριο τριακόσιες πενήντα χιλιάδες, από τους οποίους ένα εκατομμύριο σε πακέτα και περίπου τριακόσιες πενήντα χιλιάδες σε αεροπορικές αφίξεις.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επίσης, ενεργοποιείται άμεσα σε εννέα ξενοδοχεία, εννοώ δικής της απασχόλησης αποκλειστικά, με franchise σε τριάντα εννιά και οι συνεργασίες που έχει στην Ελλάδα υπολογίζονται ότι είναι με πάνω από εξακόσια ξενοδοχεία.

Είχε προγραμματίσει ακόμα επενδύσεις περίπου 150.000.000 ευρώ για την απόκτηση ξενοδοχειακών μονάδων, για την κατασκευή νέων και για ανακαίνιση υφιστάμενων. Και ξέρουμε πολύ καλά ότι στην Κρήτη, στη Ρόδο, στην Κω, στη Σκιάθο, στην Κέρκυρα, στη Ζάκυνθο -είναι οι περιοχές αυτές που αντιμετωπίζουν το μεγαλύτερο πρόβλημα- έχουμε και πρόβλημα με τους εργαζόμενους της «THOMAS COOK» που υπολογίζονται σε επτακόσιους στον τομέα στην Ελλάδα, αλλά σύμφωνα με την ομοσπονδία των εργαζομένων στον επισιτισμό και στον τουρισμό, συνυπολογιζόμενοι και οι εργαζόμενοι σε άλλες υπηρεσίες, μπορούν να φτάσουν τους χίλιους εξακόσιους με χίλιους επτακόσιους.

Ο δε Σύνδεσμος Ελληνικών Τουριστικών Επιχειρήσεων αναφέρει ότι η ζημιά μπορεί να φτάσει περίπου για φέτος τα 500.000.000 ευρώ ενώ του χρόνου, με τις ακυρώσεις των συμβολαίων, το 2020 μπορεί να ξεπεράσει και το 1 δισεκατομμύριο ευρώ, τη στιγμή που κατέρρευσαν και οι άλλοι βραχίονες που είχε η «THOMAS COOK» στη Γερμανία, στη Γαλλία, στην Πολωνία, στην Αυστρία, στο Βέλγιο και την Ολλανδία.

Ακόμη, να αναφέρουμε ότι υπήρχαν και πολλά αεροπλάνα. Υπήρχε εταιρεία αεροπορική της «THOMAS COOK», η οποία εκτελούσε πτήσεις τσάρτερ.

Τέλος, σημαντικό μέρος των οφειλόμενων της εταιρείας προς τους ξενοδόχους για τη φετινή σεζόν παραμένει ακάλυπτο και η διαδικασία αποζημιώσεων είναι χρονοβόρα.

Πάνω σε αυτή τη βάση -είναι η δεύτερη ερώτηση-, ποια είναι η εκτίμησή σας για την επίπτωση της πτώχευσης στα έσοδα του ελληνικού τουριστικού κλάδου και ποιο το σχέδιο αντιμετώπισης των αρνητικών συνεπειών στον ελληνικό τουρισμό;

Ευχαριστώ πολύ για την προσοχή σας.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ τον κ. Φραγγίδη.

Θα απαντήσει ο Υφυπουργός Τουρισμού κ. Εμμανουήλ Κόνσολας.

Ορίστε, κύριε Υφυπουργέ, έχετε τρία λεπτά στη διάθεσή σας.

**ΕΜΜΑΝΟΥΗΛ ΚΟΝΣΟΛΑΣ (Υφυπουργός Τουρισμού):** Κύριε Πρόεδρε, κυρίες και κύριοι συνάδελφοι, με πολύ ενδιαφέρον, κύριε Φραγγίδη, προσεγγίζουμε την πολύ σημαντική ερώτησή σας.

Και θέλω από την αρχή να εκφράσω την ικανοποίησή μου που ανοίγετε αυτό το θέμα στην Εθνική Αντιπροσωπεία, αφού προηγήθηκαν συνάδελφοι απ’ όλα τα κόμματα στο Υπουργείο Τουρισμού που συναντήθηκαν μαζί μας για να ενημερωθούν. Τους ευχαριστώ θερμά που έδειξαν ένα αληθινό ενδιαφέρον που υποδηλώνει ότι ο τουρισμός έχει εθνικά χαρακτηριστικά.

Θέλω, επίσης, να εκφράσω την ικανοποίηση μου στην ερώτηση του κ. Μπιάγκη. Προηγουμένως είπε ότι ο πολιτισμός και ο τουρισμός είναι δύο χαρτοφυλάκια πολύ σημαντικά που συμβάλλουν στο ακαθάριστο εγχώριο προϊόν και να πω έτσι, από αυτό το Βήμα, ότι μαζί με την κ. Μενδώνη συνεργαζόμαστε προκειμένου στην Κέρκυρα, σε αυτό τον πολύ σημαντικό τουριστικό προορισμό, να αναδείξουμε εκείνα τα στοιχεία που χρειάζεται ώστε να υπάρχει μια βιώσιμη πολιτική και στον τουρισμό.

Γι’ αυτό θα ακολουθήσει μια επίσκεψη της ηγεσίας του Υπουργείου Τουρισμού στην Κέρκυρα το επόμενο διάστημα και συνεργαζόμαστε με την περιφέρεια και τον Βουλευτή κ. Γκίκα γι’ αυτή την επίσκεψη. Επίσης, το Υπουργείο Τουρισμού το τελευταίο διάστημα πάει πολύ καλά σε όλη την επικράτεια, αφού η Ελλάδα είναι ένας παγκόσμιος τουριστικός προορισμός και θα πρέπει επιτέλους να αποτυπώσουμε στο στρατηγικό σχέδιο του Υπουργείου αυτό το μότο που τελευταία αναδεικνύεται και από πολλούς κοινωνικούς εταίρους, ότι η Ελλάδα είναι μια πολυκεντρική εστία ανάπτυξης για τον τουρισμό.

Τώρα, σε ό,τι αφορά στην ερώτηση του κ. Φραγγίδη, κύριε Φραγγίδη, πολύ σωστά προσεγγίσατε όλα τα θέματα και θέλω να επιβεβαιώσω ότι αυτή η αιφνίδια, όπως τη χαρακτηρίσατε, κατάρρευση του πολύ σημαντικού, του αρχαιότερου τουριστικού πρακτορείου στον κόσμο, της «THOMAS COOK», δημιουργεί πολλαπλές συσπάσεις και στην οικονομία της χώρας. Εξάλλου, είναι ένας παγκόσμιος οργανισμός που τα τελευταία χρόνια δεν έδειχνε ότι θα φτάσει σε αυτό το σημείο, αφού, όπως είπατε κι εσείς, υπήρχε μια συνεχής επεκτατική δραστηριότητα σε ό,τι αφορά το εταιρικό της σχήμα.

Θέλω, επίσης, να τονίσω ότι σε ό,τι αφορά τους πενήντα χιλιάδες επισκέπτες που είπατε στην πρωτολογία σας, πράγματι βρίσκονται σε μια διαδικασία επιστροφής και επαναπατρισμού, με διάφορες αεροπορικές εταιρείες του κόσμου, από δεκατρείς προορισμούς που αυτή τη στιγμή έχουν αποτυπωθεί από τις περιφερειακές υπηρεσίες τουρισμού του Υπουργείου στη χώρα.

Επαναλαμβάνω, λοιπόν, ότι βρίσκεται σε μια διαδικασία επαναπατρισμού αυτός ο μεγάλος όγκος των επισκεπτών που έφερε η «THOMAS COOK» στη χώρα από δεκατρείς προορισμούς της χώρας, με ασφάλεια, χωρίς επιβάρυνση κόστους και μάλιστα, όπου χρειάστηκε η αρωγή του Υπουργείου μέσω των περιφερειακών υπηρεσιών τουρισμού και των περιφερειών της χώρας, έχει δοθεί σε όλο το εύρος και σε όλο το μήκος.

Θέλω, όμως, να πω –και δεν χρειάζεται να εμβαθύνω με στοιχεία, αλλά μόνο να σας πω- ότι στις 4 Οκτώβρη θα ολοκληρωθεί αυτή η επιστροφή. Ενδεικτικά να σας πω ότι στο νότιο Αιγαίο, για παράδειγμα, αναχώρησαν έξι χιλιάδες εννιακόσιοι τριάντα ένας μέχρι σήμερα και υπολείπονται περίπου εννιακόσιοι πενήντα οκτώ μέχρι την τελευταία ημέρα επιστροφής. Όπως αντιλαμβάνεστε, υπάρχουν διαδικασίες που είναι σε εξέλιξη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Θέλω να σας ενημερώσω, εκλεκτές και εκλεκτοί Βουλευτές και συνάδελφοι, ότι από την πρώτη μέρα, από την πρώτη στιγμή, στις 6.00΄ το πρωί της ημέρας που ξέσπασε αυτή η κρίση από την κατάρρευση, το Υπουργείο Τουρισμού στο σύνολο του, στην ηγεσία και τους υπηρεσιακούς παράγοντες, σε έκτακτη σύγκληση, κατάρτισε ένα επιχειρησιακό σχέδιο για να αντιμετωπιστούν αυτά τα προβλήματα και παραμένει στις επάλξεις μέχρι να ολοκληρωθεί αυτή η διαδικασία.

Από την πρώτη στιγμή καλέσαμε τους εκπροσώπους των κοινωνικών εταίρων και των ανθρώπων του τουρισμού να συνεργαστούν μαζί μας, προκειμένου να αντιμετωπίσουμε αυτά τα προβλήματα. Και θέλω δημόσια να τους ευχαριστήσω.

Όπως επιτρέψτε μου να ευχαριστήσω δημόσια και τους ανθρώπους του τουρισμού που όλα αυτά τα χρόνια στάθηκαν όρθιοι στην παρατεταμένη κρίση και συνεισέφεραν τα μέγιστα στο ακαθάριστο εγχώριο προϊόν, καταφέρνοντας τη χώρα να ξεπεράσει την κρίση και να ατενίσουμε με αισιοδοξία το μέλλον.

Από εκεί και πέρα, πρώτο μέλημά μας είναι οι εργαζόμενοι της εταιρείας -το είπατε κι εσείς- που είναι πάνω από χίλιοι, οι εργαζόμενοι που είναι στα σαράντα οκτώ ξενοδοχεία που είχαν μονοκαλλιέργεια στη χώρα, οι εργαζόμενοι σε άλλες επιχειρήσεις μικρών και μεγάλων επιχειρήσεων που συνεργάζονται έμμεσα ή άμεσα με το μεγάλο αυτό πρακτορείο.

Στρέψαμε, λοιπόν, το ενδιαφέρον μας στους εργαζόμενους -και θα έχω την ευκαιρία στην δευτερολογία μου να καταθέσω κι άλλες επισημάνσεις σε ό,τι αφορά στην κυβερνητική πολιτική- και πολύ συνοπτικά θα σας πω ότι γι’ αυτό δώσαμε τη δυνατότητα σε ό,τι αφορά στην επιδότηση θέσεων εργασίας από τον ΟΑΕΔ, να διατηρηθούν θέσεις και σε πληγείσες επιχειρήσεις που έχουν αυτήν την ώρα δρομολογηθεί από το Υπουργείο Εργασίας και τον Οργανισμό Απασχόλησης Εργατικού Δυναμικού. Το Υπουργείο Εργασίας από αύριο θα ανακοινώνει ένα συνολικό σχέδιο αντιμετώπισης για τους εργαζόμενους.

Το δεύτερο είναι η μείωση του αριθμού των ενσήμων για την ανεργία από εκατό σε ογδόντα, με αποτέλεσμα να μπορούν σε αυτό να συμπεριληφθούν και άλλοι εργαζόμενοι, που δεν είχαν τη δυνατότητα εξαιτίας της κατάρρευσης του πρακτορείου.

Επίσης, επεκτείνουμε τον χρόνο καταβολής του επιδόματος ανεργίας κατά έναν μήνα. Και στο πλαίσιο αυτό, θέλω να πιστεύω ότι μέχρι να επανέλθει η ομαλότητα στην αγορά, που αυτός είναι ο στόχος για τη νέα σεζόν του 2020, θα έχουμε δρομολογήσει και άλλα συνακόλουθα ενώ ταυτιζόμαστε και με τη δική σας αγωνία, αλλά και με τις αγωνίες των συλλογικών οργάνων των εργαζομένων.

Τώρα όσον αφορά στις επιχειρήσεις, έχουμε δρομολογήσει –επαναλαμβάνω- την αναστολή για έξι μήνες της προθεσμίας καταβολής του ΦΠΑ σε αναλογία ίση με το ποσοστό του τζίρου που είχε η κάθε επιχείρηση με την πτωχευμένη εταιρεία. Θέλω να επισημάνω σε αυτό ότι η αναστολή ισχύει για επιχειρήσεις που είχαν εισροές και εκροές από το 25% του τζίρου τους, που προέρχονται από το πρακτορείο αυτό. Επίσης, η αναστολή ισχύει μέχρι τις 31 Μαρτίου 2020.

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε σας παρακαλώ, κύριε Υφυπουργέ.

**ΕΜΜΑΝΟΥΗΛ ΚΟΝΣΟΛΑΣ (Υφυπουργός Τουρισμού):** Τελειώνω, κύριε Πρόεδρε.

Να σας τονίσω επίσης ότι το Υπουργείο Οικονομικών δρομολόγησε τον φόρο διαμονής για το διάστημα αυτό που διαρκεί η σεζόν. Επίσης σε ό,τι αφορά την αναθεώρηση των όρων χορήγησης και αποπληρωμής των επιχειρήσεων που δανειοδοτήθηκαν από το ταμείο επιχειρηματικότητας, είμαστε σε συνεννόηση με τις συνεργαζόμενες τράπεζες να βοηθήσουμε τους ανθρώπους της αγοράς.

Και έρχομαι και σε κάτι τελευταίο. Επιτρέψτε μου να σας πω ότι αποφασίστηκε από την Κυβέρνηση η επίσπευση της αξιολόγησης των επιχειρηματικών σχεδίων επιχειρήσεων που έχουν πληγεί από την κρίση, ώστε να μπορέσουν άμεσα να ανακτήσουν τη δυναμική τους ενόψει και της νέας σεζόν, αλλά και γενικότερα βλέποντας τη μεγάλη εικόνα του τουρισμού.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Κύριε Φραγγίδη, έχετε τον λόγο για τρία λεπτά.

**ΓΕΩΡΓΙΟΣ ΦΡΑΓΓΙΔΗΣ:** Ευχαριστώ, κύριε Υπουργέ.

Να πω ότι σίγουρα τα μέτρα αυτά που ανακοίνωσε μετά από πολλές συσκέψεις η Κυβέρνηση κινούνται στη σωστή κατεύθυνση, τα μέτρα διά μέσου του ΟΑΕΔ και η μείωση του ΦΠΑ.

Όμως, επιτρέψτε μου να πω ότι δεν δίνουν την εικόνα ότι αποτελούν ένα οργανωμένο σχέδιο αντιμετώπισης του προβλήματος. Ουσιαστικά μιλάμε για μία βόμβα, κύριε Υπουργέ, που εξερράγη εδώ στην Ελλάδα και με πολλά ντόμινο απειλεί την οικονομία της χώρας μας. Τα ξενοδοχεία που συνεργάζονταν με την «THOMAS COOK» αναγκάζονται και κλείνουν πιο νωρίς, ολοκληρώνουν δηλαδή τη σεζόν πιο νωρίς και έτσι χάνονται και χιλιάδες θέσεις εργασίας. Αυτή είναι μία άμεση επίπτωση.

Ωστόσο, επηρεάζονται αρνητικά και πολυάριθμες άλλες εταιρείες και τομείς που συνδέονται άμεσα ή έμμεσα με τον τουριστικό κλάδο. Όπως προμηθευτές, ενοικιάσεις αυτοκινήτων, ενοικιαζόμενα δωμάτια, μεταφορές, εστίαση, ξεναγήσεις, διασκέδαση και πολλά άλλα. Δημιουργείται δηλαδή ένα μεγάλο κενό στην τουριστική αγορά από τις ακυρώσεις της επόμενης σεζόν. Θα πρέπει να αναζητηθούν άμεσα νέες αγορές και νέες συνεργασίες προκειμένου να μετριαστεί το κόστος των ακυρώσεων. Η ανάγκη δηλαδή λειτουργίας ενός μηχανισμού αντιμετώπισης κρίσεων που θα επιτρέπει στην Κυβέρνηση να εμφανίζει πιο γρήγορα αντανακλαστικά, νομίζω ότι είναι κάτι παραπάνω από εμφανής. Εμφανής είναι και η ανάγκη αυτό το πράγμα να το κάνει κάθε Υπουργείο στον τομέα του, ούτως ώστε να μπορεί εύκολα και γρήγορα να αντιμετωπίζει τέτοιου είδους κρίσεις.

Ο Υπουργός Τουρισμού στις 25 Ιουλίου είχε μία συνάντηση με τον διευθύνοντα σύμβουλο της «THOMAS COOK» και φαντάζομαι ότι συζήτησαν τα δρώμενα, όπως και σε ποια κατάσταση υπάρχει η εταιρεία. Και από ό,τι φαίνεται, αφού δεν δηλώθηκε τίποτε άλλο, η διαβεβαίωση ήταν ότι όλα βαίνουν καλώς.

Δεν υπάρχουν, λοιπόν, μηχανισμοί ελέγχου της πραγματικής κατάστασης στην οποία βρίσκονται οι επιχειρήσεις στην Ελλάδα είτε είναι ξένες είτε είναι ελληνικές, ώστε να αποφεύγονται παρόμοιες δυσάρεστες και απροσδόκητες εξελίξεις;

Επίσης, αναρωτιέμαι αν έχουν καταγραφεί τα περιουσιακά στοιχεία της «THOMAS COOK» στη χώρα μας και αν πρόκειται να λειτουργούν κατά τη διάρκεια της εκκαθάρισης.

Όσον αφορά δε τον ΕΟΤ σε τι ενέργειες θα προβεί, κύριε Υπουργέ, προκειμένου να προωθήσει από τη μία πλευρά το ελληνικό τουριστικό προϊόν, αλλά και να καλυφθεί, στο μέτρο του δυνατού, το κενό που δημιουργείται στην τουριστική αγορά από τις ακυρώσεις της τρέχουσας και της επόμενης σεζόν; Πόσο, δηλαδή, γρήγορα μπορούν να αντικατασταθούν και πώς θα αντικατασταθούν συμβόλαια αποκλειστικότητας που υπήρχαν;

Συνεργάζεστε εσείς ως Υπουργείο με άλλες ευρωπαϊκές χώρες για την αντιμετώπιση του προβλήματος;

Τι κίνητρα για νέες επενδύσεις θα δώσει η Κυβέρνηση στο επόμενο διάστημα;

Θα τείνει ουσιαστική χείρα βοηθείας στις επιχειρήσεις και στους εργαζομένους που δοκιμάζονται, καλλιεργώντας όμως παράλληλα κλίμα εμπιστοσύνης σε μελλοντικούς επενδυτές;

Υπάρχει κάποιο σχέδιο για την εργασιακή αποκατάσταση όσων μείνουν άνεργοι;

Και βέβαια, όσον αφορά τις επιχειρήσεις, ποιο είναι το ύψος των δανείων των επιχειρήσεων που μπορεί να κοκκινίσουν;

Είναι αλήθεια ότι θα περιμέναμε πιο γρήγορα ανταπόκριση για τη λύση του προβλήματος από την Κυβέρνηση, για να προχωρήσει πιο δραστικά με μέτρα αντιμετώπισης του προβλήματος. Ελπίζουμε, επειδή πολλές φορές στη χώρα μας αυτό συνηθίζεται, οι προθέσεις που ανακοινώθηκαν αντί για πραγματικά μέτρα, που αφορούν τη διευκόλυνση των επενδύσεων, τη φορολογική ελάφρυνση και τη οικονομική ενίσχυση των επιχειρήσεων, να γίνουν πράξεις και να μην μείνουν προθέσεις και σχέδια σε επεξεργασία.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ τον κ. Φραγγίδη.

Τον λόγο έχει ο κ. Κόνσολας για τρία λεπτά.

**ΕΜΜΑΝΟΥΗΛ ΚΟΝΣΟΛΑΣ (Υφυπουργός Τουρισμού):** Κύριε Φραγγίδη, θα ήθελα να εκφράσω την ικανοποίησή μου, γιατί ως εκπρόσωπος της κοινωνίας του Κιλκίς, μιας πολύ σημαντικής περιφέρειας της χώρας που δεν είναι εξόχως τουριστική, έρχεστε σήμερα εδώ και κάνετε μια ερώτηση πολύ σημαντική. Αυτό είναι μια απάντηση στο γεγονός ότι για όλη την επικράτεια η οικονομία του τουρισμού είναι πολύ σημαντική.

Ειλικρινά θα ήθελα να σας ευχαριστήσω, γιατί αυτό είναι μια αιτία για να προάγεται ο διάλογος. Η συζήτηση για τον τουρισμό, για την τουριστική οικονομία είναι πολύ σημαντική, όπως επίσης, πολύ σημαντικές για εμάς, πέρα από την κριτική, είναι και οι προτάσεις, ώστε να τις ενσωματώσουμε στο κυβερνητικό σχέδιο, ένα κυβερνητικό σχέδιο που αφορά και τον τουρισμό.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Θα ήθελα να σας θυμίσω το ενδιαφέρον του Πρωθυπουργού, του Κυριάκου Μητσοτάκη. Σε συνεργασία που είχε με την ηγεσία του Υπουργείου Τουρισμού ανακοίνωσε το στρατηγικό σχέδιο για τον τουρισμό που ξεπερνά τα όρια της θητείας μίας Κυβέρνησης, κάτι που στο παρελθόν δεν υπήρχε. Επίσης, να τονίσω ότι χρειάζεται ένα στρατηγικό σχέδιο, που αφορά και ενδεχόμενες παραμέτρους που σχετίζονται με την κατάρρευση του πρακτορείου αυτού.

Σε ό,τι αφορά τη συγκεκριμένη αναφορά σας για τις συνέπειες και την κριτική που ασκείται για το ότι η Κυβέρνηση δεν είχε άμεσα αντανακλαστικά, πρέπει να σας πω ότι η Κυβέρνηση είχε άμεσα αντανακλαστικά. Ανέφερα και προηγουμένως ότι από τις 6.00΄ το πρωί της προηγούμενης Δευτέρας ήμασταν στο Υπουργείο και συγκλήθηκε ένα συμβούλιο άμεσης αντιμετώπισης των προβλημάτων αυτών. Αυτό είναι ξεκάθαρο γιατί συνεργαστήκαμε με τους κοινωνικούς εταίρους, αλλά έγινε και διυπουργική συνάντηση για να αντιμετωπίσουμε τα ζητήματα αυτά.

Θα ακολουθήσει εξάλλου από το Υπουργείο Οικονομικών και το Υπουργείο Εργασίας σχετική ανακοίνωση για τις επόμενες παραμέτρους που θα συνθέσουν τη συνολική αντιμετώπιση αυτού του ζητήματος.

Επιτρέψτε μου, όμως, από το Βήμα αυτό να σας πω -το γνωρίζετε όλοι- ότι το Ινστιτούτο Τουριστικών Ερευνών του Ξενοδοχειακού Επιμελητηρίου Ελλάδος, που είναι ο σύμβουλος του κράτους και σύμβουλος του Υπουργείου Τουρισμού, είναι σε μια εξελικτική διαδικασία στο να καταθέσει στοιχεία –πληροφορούμαστε ότι αύριο, μεθαύριο θα τα καταθέσει συνολικά- που αφορούν και την τουριστική οικονομία και τις πληγείσες επιχειρήσεις και συνολικά τις υπόλοιπες επιχειρήσεις, πέρα από τις ξενοδοχειακές που έχουν πληγεί.

Επιτρέψτε μου, λοιπόν, εφόσον έχουμε τα στοιχεία αυτά να ανακοινώσουμε συνολικά αυτά τα μέτρα που σχετίζονται με τη ρωγμή που έχει δημιουργηθεί από την κατάρρευση του συγκεκριμένου πρακτορείου.

Επίσης, θα ήθελα να σας υπενθυμίσω ότι αυτά τα προβλήματα της «THOMAS COOK» ενδεχομένως δεν ξεκίνησαν σήμερα. Σας είπα ότι υπήρχε μία προσπάθεια από την εταιρεία να δημιουργήσει εταιρικές σχέσεις με άλλες συναφείς εταιρείες σε όλο τον κόσμο, προκειμένου να δυναμώσει το εταιρικό της κεφάλαιο και να προχωρήσει μπροστά, κάτι το οποίο κατέθεσε και ο εκπρόσωπός της στη συνάντηση που είχε με τον κ. Θεοχάρη το προηγούμενο διάστημα, τον μήνα Ιούλιο. Εκεί διαβεβαίωνε τις προσπάθειες της εταιρείας να συνεχίσει αυτήν τη δυναμική πορεία στη χρηματιστηριακή αγορά του τουρισμού. Το ίδιο αντιμετώπισε και η προηγούμενη κυβέρνηση.

Θέλω να σας θυμίσω, σ’ ό,τι αφορά τη στήριξη της εταιρείας τα προηγούμενα χρόνια, ότι η προηγούμενη κυβέρνηση για το 2015 κατέθεσε 400.000 ευρώ για τη στήριξη της προώθησης του ελληνικού προϊόντος, το 2016 632.000 ευρώ, το 2017 1.083.000 ευρώ, το 2018 1.170.000 ευρώ, δηλαδή συνολικά 3.285.000 ευρώ.

Τον Μάρτιο του 2019 είχε συμβληθεί νέα σύμβαση με την εταιρεία ύψους 1.426.000 ευρώ και εμείς πάραυτα, με την ανακοίνωση της κρίσης τη Δευτέρα, καταγγείλαμε τη σύμβαση συνεργασίας και δεν κατεβλήθη ούτε ένα ευρώ.

Το λέω αυτό, αγαπητοί συνάδελφοι, όχι γιατί δεν χρειάζεται στήριξη σε προορισμούς μέσω εταιρειών τόσο μεγάλων όπως είναι η «THOMAS COOK», αλλά τα αντανακλαστικά της Κυβέρνησης αποδεικνύονται και εδώ ότι ήταν άμεσα και σημαντικά.

Θέλω να πω στον εκλεκτό συνάδελφο κ. Φραγγίδη ότι εμείς συνεχίζουμε αυτήν την πορεία και μάλιστα ο ΕΟΤ, όλη η ηγεσία του ΕΟΤ και η ηγεσία του Υπουργείου, έχει μελετήσει την αντιμετώπιση αυτής της κρίσης για το υπόλοιπο της σεζόν, προωθώντας το προϊόν σε πολλούς προορισμούς της Ευρώπης και του κόσμου. Μας ενδιαφέρει κυρίως για το 2020 να είμαστε σύστοιχοι με τις ανάγκες της αγοράς, όπως έχετε καταθέσει.

Θέλω επίσης να θυμίσω ότι για εμάς η αγωνία πρωτίστως είναι για τους εργαζόμενους και δεύτερον για τις επιχειρήσεις και τους ανθρώπους του τουρισμού που στήριξαν όλα αυτά τα χρόνια τα ζητήματα της οικονομίας του τουρισμού. Αυτά τα ζητήματα είναι σύνθετα.

Θέλω να καταθέσω την ανάγκη να επικεντρωθούμε σε μια κουλτούρα αντασφάλισης των επιχειρήσεων -και αυτό μελετά το Υπουργείο Τουρισμού με τα συναρμόδια Υπουργεία- ώστε σε ενδεχόμενη δευτερογενή κρίση που θα προκύψει να είμαστε έτοιμοι ακόμα και αυτό να το αντιμετωπίσουμε συνολικά.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, εισερχόμαστε στην ημερήσια διάταξη των

**ΕΠΕΡΩΤΗΣΕΩΝ**

Θα συζητηθεί η υπ’ αριθμόν 1/1/24-9-2019 επίκαιρη επερώτηση Βουλευτών της Κοινοβουλευτικής Ομάδας του Συνασπισμού Ριζοσπαστικής Αριστεράς κ.κ Νικολάου Παππά, Δημητρίου Τζανακόπουλου, Μάριου Κάτση, Τρύφωνα Αλεξιάδη, Γεωργίου Τσίπρα, Ιωάννη Μπουρνού, Ελισσάβετ Σκουφά, Όλγας Γεροβασίλη, Αλέξανδρου Φλαμπουράρη, Σωκράτη Φάμελλου, Παναγιώτη (Πάνου) Σκουρολιάκου, Σπυρίδωνα Λάππα, Νεκτάριου Σαντορινιού, Σταύρου Αραχωβίτη, Αλέξανδρου (Αλέξη) Χαρίτση, Αικατερίνης Παπανάτσιου, Θεανούς Φωτίου, Χαρούλας (Χαράς) Καφαντάρη, Θεοπίστης Πέρκα, Θεόδωρου Δρίτσα, Ευάγγελου Αποστόλου, Δημητρίου Βίτσα, Κωνσταντίνου Μπάρκα, Ολυμπίας Τελιγιορίδου, Κωνσταντίνου Ζαχαριάδη, Αναστασίας (Νατάσας) Γκαρά, Αλέξανδρου Μεϊκόπουλου, Χρήστου Γιαννούλη, Αθανασίου (Νάσου) Αθανασίου, Γεωργίου Παπαηλιού, Αθανασίου (Σάκη) Παπαδόπουλου, Νικολάου Συρμαλένιου, Νικολάου Ηγουμενίδη, Αθανασίου Παπαχριστόπουλου, Ελευθερίου Αβραμάκη, Ραλλίας Χρηστίδου, Άννας Βαγενά, Χαράλαμπου Μαμουλάκη, Σωκράτη Βαρδάκη, Σουλτάνας Ελευθεριάδου, Κωνσταντίνου Μάρκου, Μιλτιάδη Χατζηγιαννάκη, Πανάγιου (Γιώτας) Πούλου και Ιωάννη Ραγκούση προς τους Υπουργούς Οικονομικών, Ανάπτυξης και Επενδύσεων, Πολιτισμού και Αθλητισμού και τον Υφυπουργό στον Πρωθυπουργό κ. Πέτσα, σχετικά με την εξαγορά της εταιρείας «FORTHNET» από την εταιρεία «ALTER EGO» και τη συγκέντρωση του ελέγχου μέσων μαζικής ενημέρωσης.

Τον λόγο έχει ο πρώτος επερωτών, Βουλευτής Β3 Νοτίου Τομέα Αθηνών του Συνασπισμού Ριζοσπαστικής Αριστεράς κ. Νικόλαος Παππάς για δέκα λεπτά.

Όπως θα ανακοινώνω καθέναν που θα καλώ στο Βήμα, να ξέρετε ότι θα αναφέρω και τον χρόνο της δευτερολογίας, γιατί πολλοί συνάδελφοι μπορεί να θέλουν να πάρουν τον χρόνο της δευτερολογίας τους στην πρωτολογία, όπως συμβαίνει πάντα.

Ορίστε, κύριε συνάδελφε, έχετε τον λόγο.

**ΝΙΚΟΛΑΟΣ ΠΑΠΠΑΣ:** Ευχαριστώ πάρα πολύ, κύριε Πρόεδρε.

Ξεκινώντας, θέλω να πω ότι η σημερινή μέρα είναι μια πάρα πολύ καλή μέρα για τα εθνικά μας συμφέροντα, διότι υπεγράφη η συμφωνία αστυνόμευσης του εναερίου χώρου της Βόρειας Μακεδονίας από την Ελληνική Πολεμική Αεροπορία, στο πλαίσιο της εφαρμογής της Συμφωνίας των Πρεσπών.

(Χειροκροτήματα από την πτέρυγα του ΣΥΡΙΖΑ)

Βεβαίως, έχουμε την ατυχία αυτή η πτέρυγα να είναι απολύτως άδεια. Νομίζω ότι δεν ξεκινάμε καλά τον κοινοβουλευτικό έλεγχο, όπως δεν ξεκινάμε καλά -κύριε Πρόεδρε, επιτρέψτε μου να το πω- με την απουσία του κ. Γεωργιάδη και του κ. Σταϊκούρα. Ελπίζουμε ειλικρινώς να πήραν την άδεια του Πρωθυπουργού για να απουσιάσουν, όχι να τους απασχόλησε η άδεια άλλων παραγόντων και δεν ήλθαν να παραστούν στο Βήμα της Βουλής για να απαντήσουν. Το ελπίζουμε ειλικρινώς.

Δεν θεωρούμε ότι είναι ένα καλό σήμα και για τη δεξιά παράταξη το να έχει τέτοιου τύπου μέριμνες, διότι αυτή δεν είναι εικόνα πλειοψηφούσας παράταξης, από εκατόν πενήντα οκτώ Βουλευτές να είναι τρεις στα έδρανά σας. Τι φοβάστε;

**ΙΩΑΝΝΗΣ ΠΑΠΠΑΣ:** Τέσσερις!

**ΝΙΚΟΛΑΟΣ ΠΑΠΠΑΣ:** Τέσσερις! Με συγχωρείτε. Είστε τέσσερις. Περισσότεροι είναι από την Ελληνική Λύση. Περισσότεροι είναι από την Ελληνική Λύση και βεβαίως έχει παρουσία και το ΜέΡΑ25. Δεν είναι εικόνα αυτή, όμως, πλειοψηφούσας παράταξης.

Νομίζω ότι χρειάστηκαν μόνο δυόμισι μήνες για να καταλάβει όλος ο κόσμος τι σημαίνει νέα κανονικότητα, μια κανονικότητα την οποία συγκεκριμένοι επιχειρηματικοί παράγοντες την επαίνεσαν ως τέτοια, μια δήθεν κοινωνικότητα όπου οι ίδιοι οι παράγοντες είναι ευνοούμενοι των επιλογών.

Η δική μας διακυβέρνηση επιχείρησε πάρα πολύ σοβαρά να βάλει τάξη και στον χώρο των media και στον χώρο του ποδοσφαίρου. Στον χώρο των media ξαναλειτούργησε η ΕΡΤ. Ξαναλειτούργησε με δικό της δίκτυο εκπομπής. Θυμάστε ότι είχε κλείσει –ω, του θαύματος- και θυμάστε ποιες αναλογίες, κύριε Πέτσα, υπάρχουν κάθε φορά που κάτι καυτό βγαίνει στην αγορά. Η ΕΡΤ κοιμάται με τη δική σας διακυβέρνηση ή πεθαίνει, όπως είχε γίνει με τον διαγωνισμό για τον πάροχο του ψηφιακού δικτύου.

Η ΕΡΤ, λοιπόν, ξαναστάθηκε στα πόδια της με τη δική μας διακυβέρνηση. Μας λέγατε ότι δεν βγαίνει ο λογαριασμός. Στάθηκε και αυξήθηκαν τα κανάλια της. Δεν αυξήσαμε το ανταποδοτικό τέλος. Βελτίωσε το πρόγραμμά της, έχει το δικό της δίκτυο και βεβαίως προχώρησε στην υβριδική τηλεόραση και στις νέες τεχνολογίες. Πρωτοπορεί, έφτιαξε το κανάλι ΕΡΤ SPORTS και καλύφθηκαν οι λευκές περιοχές.

Στον χώρο του Τύπου δημιουργήσαμε το ηλεκτρονικό μητρώο του επαρχιακού τύπου, το μητρώο των online media. Θεσπίσαμε μέτρα ενίσχυσης του Τύπου, της τάξης των 16 εκατομμυρίων ευρώ, και για τις εφημερίδες. Βεβαίως δόθηκαν επί των ημερών μας οι τηλεοπτικές άδειες και οι συνειρμοί είναι αμείλικτοι.

Φανταστείτε τι θυμηδία θα προκαλούσε σε αυτήν την Αίθουσα ο τωρινός Πρωθυπουργός, εάν ανέβαινε σε αυτό το Βήμα και έλεγε ακριβώς αυτά που είπε, όταν συζητούσαμε το θέμα των αδειών. Έλεγε ότι οι άδειες πρέπει να είναι δεκαέξι ή είκοσι τέσσερις.

Μπορείτε να το κάνετε εικόνα αυτό, κύριε Πέτσα, δηλαδή τον Κυριάκο Μητσοτάκη σε αυτό εδώ το Βήμα να λέει ακριβώς τα ίδια που έλεγε ως Αρχηγός της Αξιωματικής Αντιπολίτευσης; Και τι δεν είχαμε ακούσει σε αυτήν τη διαδικασία.

Δόθηκαν, λοιπόν, οι άδειες. Θα εξασφαλίσει 210 εκατομμύρια ευρώ το ελληνικό δημόσιο και 150 εκατομμύρια ευρώ εξασφάλισε από τον φόρο διαφήμισης και από τα τέλη χρήσης συχνοτήτων. Βεβαίως, έχουμε και πρόνοιες -οι οποίες δεν είχαν περάσει από το μυαλό σας ποτέ, όσα χρόνια κυβερνήσατε- δηλαδή να υπάρχουν προϋποθέσεις για την ελάχιστη απασχόληση των εργαζομένων με βάση τις συλλογικές τους συμβάσεις, τετρακόσια άτομα ανά κανάλι. Φυσικά, προχωρήσαμε και στην ενίσχυση των οπτικοακουστικών παραγωγών. Αυτή ήταν η δική μας κανονικότητα και αυτή η κανονικότητα ενόχλησε και ενοχλούσε.

Τώρα, για να περάσουμε και στο θέμα, εξελίσσεται μια διαδικασία την οποία η Κυβέρνηση φαίνεται να παρακολουθεί ως παθητικός θεατής. Δεν θέλουμε να σκεφτούμε ότι είναι και χειροκροτητής. Θα θέλαμε ειλικρινώς να υποθέσουμε ότι απλώς είστε απαθείς απέναντι σε αυτήν την εξέλιξη και ότι δεν την επικροτείτε.

Είναι μια τριπλή πρόκληση αυτό που διαφαίνεται ότι πάει να γίνει. Η εξαγορά της δορυφορικής πλατφόρμας «NOVA» και της εταιρείας «FORTHNET», η οποία έχει τηλεπικοινωνιακές υποδομές από την εταιρεία «ALTER EGO» του κ. Μαρινάκη. Είναι πρόκληση, διότι τα δημοσιεύματα μιλάνε για τεράστιο κούρεμα των μεγάλων δανείων κατά 85%.

Πότε έγινε αυτό στην Ελλάδα και δεν το μάθαμε; Θα κουρέψουν τα δάνεια 85% οι τράπεζες οι οποίες έχουν ανακεφαλαιοποιηθεί από τα χρήματα των Ελλήνων φορολογουμένων; Αλήθεια; Και μην μας πείτε ότι έχετε πρόνοια για τη διάσωση των θέσεων εργασίας, διότι ο συγκεκριμένος επιχειρηματίας αγόρασε το «ΒΗΜΑ FM» και τον έκλεισε και αγόρασε «ΤΑ ΝΕΑ» και έκανε απολύσεις. Δεν είναι αυτές οι προτεραιότητες από ό,τι έχει δείξει η πρόσφατη ιστορία και θα σας παρακαλούσα, εάν είχατε στο μυαλό σας αυτό το επιχείρημα να το χρησιμοποιήσετε, να το κάνετε με μέτρο τουλάχιστον.

Σκέφτεται και κανένας πονηρός το εξής: Μήπως οι φήμες που πυκνώνουν περί χρησιμοποίησης ενός μέρους του αποθεματικού του μαξιλαριού των 9 δισεκατομμυρίων ευρώ για τις τράπεζες έχει να κάνει με αλυσιδωτές επιλογές τέτοιου τύπου;

Ο ιδρώτας και ο κόπος του ελληνικού λαού, λοιπόν, δεν γίνεται φοροαπαλλαγές, δεν γίνεται φοροελαφρύνσεις, δεν γίνεται ενίσχυση των δημόσιων δαπανών, αλλά γίνεται κούρεμα δανείων συγκεκριμένων συμφερόντων που θέλετε να αγνοήσετε.

Για να καταλάβουμε για τι πράγμα μιλάμε, υπάρχει το ενδεχόμενο αν ολοκληρωθεί αυτή η ιστορία, μια ποδοσφαιρική ομάδα να ελέγχει τα ταμεία όλων των άλλων ομάδων, τόσο απλά. Τα έσοδα των ομάδων της Super League είναι κατά 80%-90% έσοδα από τηλεοπτικά δικαιώματα. Μας ακούει ο κόσμος. Καταλαβαίνετε τι πάει να γίνει; Του Παναθηναϊκού το ταμείο θα το ελέγχει ο Ολυμπιακός. Της ΑΕΚ το ταμείο θα το ελέγχει ο Ολυμπιακός…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Του ΠΑΟΚ;

**ΝΙΚΟΛΑΟΣ ΠΑΠΠΑΣ:** Έχει κάνει άλλες επιλογές ο ΠΑΟΚ.

Του Πανιώνιου, του Ατρόμητου κ.λπ.. Όλες αυτές οι ομάδες θα περιμένουν να δεήσει ο ιδιοκτήτης της δορυφορικής πλατφόρμας, που ταυτόχρονα είναι ιδιοκτήτης ανταγωνιστικής ΠΑΕ, για το πότε θα πληρωθούν. Και κάθεστε και τους κοιτάτε;

Εμείς για τα θέματα του Τύπου έχουμε στείλει τέσσερις επιστολές. Ο ομιλών, ο κ. Δραγασάκης ως Αντιπρόεδρος της Κυβέρνησης και Υπουργός Ανάπτυξης, ο Λευτέρης Κρέτσος ως Υφυπουργός Ψηφιακής Πολιτικής και ο κ. Παπαδημητρίου παλαιότερα ως Υπουργός Ανάπτυξης. Θα ζητήσετε από την Επιτροπή Ανταγωνισμού να παρέμβει; Ή θα μας κάνετε να πιστέψουμε ότι ο αποκεφαλισμός, σε κόντρα με το Ενωσιακό Δίκαιο, της Επιτροπής Ανταγωνισμού είχε να κάνει και μ’ αυτή την υπόθεση; Θα φανεί τις επόμενες μέρες.

Κι εμείς λέμε στη νέα ηγεσία της Επιτροπής Ανταγωνισμού ότι δεν μπορεί να περνάνε τα τρένα από μπροστά και να σφυρίζει αδιάφορα. Υποχρεούται να παρέμβει. Και ο νόμος δίνει στον, απόντα αυτή τη στιγμή, Υπουργό Ανάπτυξης τη δυνατότητα να ζητήσει την εξέταση του ζητήματος από την Επιτροπή Ανταγωνισμού.

Πάμε παρακάτω. Τρίτο σκέλος πρόκλησης. Αν ολοκληρωθεί η συγκεκριμένη εξαγορά, θα έχουμε έναν επιχειρηματικό όμιλο ο οποίος θα ελέγχει και δορυφορική πλατφόρμα και κανάλι ελεύθερης λήψης και ραδιόφωνο και δεν ξέρω κι εγώ πόσα sites. Δεν σας αφορά αυτό ως συγκέντρωση στον χώρο του Τύπου;

Μας είχατε λούσει με όλα τα κοσμητικά επίθετα όταν κάναμε τη διαδικασία της αδειοδότησης των καναλιών, επειδή είπαμε ότι δεν μπορεί να είναι άπειρες οι άδειες και μας μιλούσατε για «υπερσυγκέντρωση στον χώρο του Τύπου». Και τώρα βλέπουμε μια τάση, ένας συγκεκριμένος όμιλος να μαζέψει σχεδόν ό,τι πετάει, ό,τι κολυμπάει κι ό,τι περπατάει και εσείς κάθεστε!

Είναι επαρκές το νομικό πλαίσιο για να παρέμβετε, απολύτως επαρκές. Στο πλαίσιο του ν.3959 πρέπει να λάβετε τα κατάλληλα μέτρα.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Επιτρέψτε μου, κύριε Πρόεδρε, θα ήθελα λίγο χρόνο ακόμα.

Ο χώρος του Τύπου έχει αντίστοιχα προβλήματα. Έχουμε το Πρακτορείο Τύπου το οποίο είναι μονοπώλιο. Ανταγωνιστικά φύλλα ανήκουν στον ίδιο άνθρωπο, ο οποίος διανέμει και τα δικά του φύλλα και μπορεί να τα διαχειρίζεται. Δεν σας λέμε κάτι πρωτότυπο. Έχει γίνει ο κακός χαμός με δημόσιες παρεμβάσεις άλλων ιδιοκτητών εφημερίδων.

Ρωτάμε, λοιπόν. Σας ανησυχεί η ευκολία με την οποία οι τράπεζες πάνε να κουρέψουν 85% τα δάνεια της «FORTHNET-NOVA» για να ολοκληρωθεί αυτή η εξαγορά; Αντιλαμβάνεστε τη σύγκρουση συμφερόντων η οποία θα προκύψει; Θα ζητήσετε από την Επιτροπή Ανταγωνισμού να παρέμβει;

Αντιλαμβάνεστε ότι η διεξαγωγή του πρωταθλήματος της Α΄ Εθνικής θα γίνει ένα κανονικό ανέκδοτο; Το αντιλαμβάνεστε αυτό; Θα παρέμβετε; Εμείς κάναμε σημαντικά βήματα διαφάνειας. Μειώθηκε ο αριθμός των ομάδων. Φέραμε το βίντεο assistant referee, το λεγόμενο VAR.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό μόνο, κύριε Πρόεδρε, θα ήθελα.

Θα ρωτήσετε, βέβαια, τι πρέπει να γίνει. Σας είπα στην αρχή πως φαίνεται ότι στις κρίσιμες στιγμές βάζετε τον μεγάλο γίγαντα που λέγεται «δημόσια τηλεόραση» να κοιμάται. Η ΕΡΤ έχει λοιπόν 200.000.000 αποθεματικό. Μας λέγατε, όταν πηγαίναμε να την ανοίξουμε ξανά, ότι δεν θα φτάνει. Προχωρήστε, λοιπόν, σε επιθετική εξαγορά της «NOVA-FORTHNET» μέσω της ΕΡΤ, αυτό να κάνετε.

(Χειροκροτήματα από την πτέρυγα του ΣΥΡΙΖΑ)

 Και όχι να αφήσετε την ΕΡΤ ως κοιμώμενο γίγαντα. Γιατί να λιμνάζουν τα 200.000.000 της ΕΡΤ; Πείτε μας, γιατί να λιμνάζουν και να παρακολουθεί το πανελλήνιο μία προσπάθεια εξαγοράς, η οποία θα πολλαπλασιάσει τις στρεβλώσεις;

Ακούστε να δείτε, κύριοι, ο «μπερλουσκονισμός» είναι ένα φαινόμενο, το οποίο κάποιοι, κάποτε, άργησαν να το πάρουν χαμπάρι. Πάρτε το εσείς νωρίτερα. Διορίσατε πριν λίγες μέρες τον Διευθυντή του Γραφείου Τύπου του κ. Μητσοτάκη, Πρόεδρο στην ΕΡΤ. Μη μας αρχίσετε εδώ κανέναν λόγο περί ανεξαρτησίας του Οργανισμού! Πείτε τουλάχιστον τη γνώμη σας. Πρέπει η ΕΡΤ να παρέμβει και να προχωρήσει σε μία εκκίνηση ηχηρή, εμφατική σε αυτή την αγορά;

Κλείνοντας, θέλω να πω κάτι, επειδή είμαι σίγουρος ότι είστε κι εσείς παρατηρητικοί και βλέπετε τις πολιτικές φιλοδοξίες κάποιων επιχειρηματιών. Δεν μπορεί να μην τις βλέπετε. Το 1992, λοιπόν, η Χριστιανική Δημοκρατία στην Ιταλία είχε πάρει γύρω στο 30%. Το 1994 δεν κατέβηκε στις εκλογές. Πήρε ο Μπερλουσκόνι 42% με τον Συνασπισμό του. Δεν την «πλήρωσε» η Προοδευτική Παράταξη. Η Προοδευτική Παράταξη το 1992 είχε 17% και το 1994 πήρε 35%.

Κάντε, λοιπόν, τα κουμάντα σας, διότι κάνετε λάθος, εάν νομίζετε ότι αν στρέψετε αλλού το βλέμμα, οι ραγδαίες αυτές εξελίξεις θα σταματήσουν να επισυμβαίνουν.

Περιμένουμε λοιπόν, τις απαντήσεις σας για το τι θα κάνετε με την Επιτροπή Ανταγωνισμού, αν θα ζητήσετε παρέμβαση και αν, βεβαίως, συμφωνείτε ή διαφωνείτε με την προοπτική η ΕΡΤ, με δυναμικό τρόπο, να προχωρήσει στην εξαγορά της δορυφορικής αυτής πλατφόρμας.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Παππά.

Τον λόγο έχει ο κ. Δημήτριος Τζανακόπουλος, Βουλευτής Α΄ Αθηνών για πέντε λεπτά. Η δευτερολογία σας είναι τρία λεπτά χρόνος.

Κύριε Τζανακόπουλε, έχετε τον λόγο.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ευχαριστώ, κύριε Πρόεδρε.

Οι δύο παρόντες Υπουργοί φαντάζομαι ότι εκπροσωπούν και τους υπολοίπους. Είναι ενιαία η στάση της Κυβέρνησης και σε αυτό το ζήτημα. Φαντάζομαι ότι έχουν συμβουλευτεί και τον Πρωθυπουργό και δεν ξέρω και ποιον άλλον μπορεί να έχουν συμβουλευτεί, πριν έρθουν εδώ για να πάρουν θέση στα ερωτήματα που τίθενται.

Κυρίες και κύριοι Βουλευτές, πολύ γρήγορα φάνηκε ότι η διακυβέρνηση της Νέας Δημοκρατίας δεν σηματοδοτεί επιστροφή στην κανονικότητα. Αντίθετα σηματοδοτεί, όπως έχουμε πει κι άλλες φορές σε αυτήν εδώ την Αίθουσα, την έναρξη μιας περιόδου θεσμικής παρακμής, εκφυλισμού, αλλά και απόπειρας ολοκληρωτικού ελέγχου και χειραγώγησης μέσων ενημέρωσης, αλλά και της δημόσιας σφαίρας γενικώς.

Τελευταίο κρούσμα -και έχει σημασία να ειπωθεί κάτι τέτοιο και σε αυτήν εδώ την Αίθουσα- το οποίο δεν είναι καθόλου άσχετο με όλα όσα συζητάμε και θα συζητήσουμε και θα περιμένουμε με ενδιαφέρον να ακούσουμε και τις απαντήσεις των κυρίων Υπουργών σήμερα εδώ, είναι η επιχείρηση εξόντωσης της εφημερίδας «DOCUMENTO».

Καταλαβαίνω ότι ενδεχομένως στον κ. Πέτσα να μην αρέσουν ιδιαίτερα αυτά που γράφει η εφημερίδα «DOCUMENTO». Μπορεί να μην αρέσουν ούτε στον κ. Μητσοτάκη. Είναι κατανοητό. Εδώ, όμως, νομίζω ότι η επιχείρηση εξόντωσης που ενορχηστρώνεται από την Κυβέρνηση και ειδικά από τον κ. Μητσοτάκη και την ηγετική ομάδα, την οποία έχει συγκεντρώσει γύρω του, δεν είναι τίποτα άλλο, παρά η απόδειξη ότι εδώ έχουμε να κάνουμε με κάτι πολύ μεγαλύτερο από την ενόχληση που ενδεχομένως να αισθάνονται μερικοί διαβάζοντας το «DOCUMENTO» ή ενημερωνόμενοι για το τι λέει. Έχουμε ένα συγκεκριμένο σχέδιο εξόντωσης κάθε διαφορετικής φωνής, αλλά και ένα σχέδιο το οποίο πολύ φοβάμαι ότι εκπονείται από την Κυβέρνηση και εκτελείται από επιχειρηματικά κέντρα για τον έλεγχο του Τύπου. Αυτή όμως, είναι η καλή εκδοχή.

Η κακή εκδοχή είναι ότι ίσως να συμβαίνει και το αντίθετο, δηλαδή να μην είναι η Κυβέρνηση που σχεδιάζει και οι επιχειρηματίες που εκτελούν, αλλά να είναι οι επιχειρηματίες που σχεδιάζουν και η Κυβέρνηση που εκτελεί. Αυτό είναι το κακό σενάριο για την Κυβέρνηση και νομίζω ότι είναι εύλογη η υποψία μας ότι κάτι τέτοιο μπορεί να συμβαίνει. Θα φανεί, όμως, αυτό από τον τρόπο που θα κινηθεί η Κυβέρνηση και θα διαχειριστεί την υπόθεση που σήμερα συζητάμε εδώ.

Διότι η πρόταση που έχει καταθέσει η «ALTER EGO» του κ. Μαρινάκη για την εξαγορά ποσοστού της «FORTHNET», του ποσοστού που κατέχουν οι τράπεζες, φαίνεται να εντάσσεται ακριβώς σε αυτό το ενιαίο σχέδιο εγκαθίδρυσης ενός νέου καθεστώτος πλήρους και απόλυτου ελέγχου της δημόσιας ζωής, ασφυκτικού ελέγχου της δημόσιας ζωής. Να χαρώ τον φιλελευθερισμό σας!

Θα ήθελα να θυμίσω στους αγαπητούς Υπουργούς ότι εδώ έχουμε σειρά ενεργειών συγκεκριμένου επιχειρηματικού συμφέροντος που προηγούνται αυτής της πρότασης. Τι έχουμε; Πρώτα από όλα μία ειδική κατάσταση που έχει διαμορφωθεί στον Τύπο και ειδικά στη διανομή του Τύπου, διότι το «ΑΡΓΟΣ», μοναδικό πρακτορείο διανομής Τύπου αυτήν τη στιγμή στη χώρα, ανήκει σε έναν εκδότη, τον κ. Μαρινάκη. Άρα, ο ιδιοκτήτης του πρακτορείου διανομής Τύπου, ο ιδιοκτήτης του «ΑΡΓΟΥΣ» έχει τη δυνατότητα να ελέγχει το σύνολο των χρηματοροών ανταγωνιστικών εντύπων.

Και αναρωτιέται κάποιος: δεν δημιουργούνται εδώ όροι νόθευσης του ανταγωνισμού; Δεν έχουμε εδώ προφανή περίπτωση σύγκρουσης συμφερόντων;

Και το ίδιο ακριβώς μοτίβο πάμε τώρα να παρακολουθήσουμε στην περίπτωση της εξαγοράς της «FORTHNET» από την εταιρεία επίσης συμφερόντων του κ. Μαρινάκη, την «ALTER EGO», διότι κι εδώ θα έχουμε πρόδηλη σύγκρουση συμφερόντων. Συμβαίνει το εξής αδιανόητο, κυρίες και κύριοι Βουλευτές. Ένας ιδιοκτήτης ΠΑΕ, ο κ. Μαρινάκης, ο ιδιοκτήτης του Ολυμπιακού, αγοράζει τη «FORTHNET» και τη «NOVA», η οποία ανήκει στη «FORTHNET», και θα γίνει επί της ουσίας ελεγκτής και διαχειριστής των χρηματοροών όλων των υπόλοιπων ΠΑΕ, των οποίων τα έσοδα εξαρτώνται ακριβώς από τα τηλεοπτικά συμβόλαια της «NOVA». Αυτή είναι η κατάσταση την οποία πάμε να αντιμετωπίσουμε, και μάλιστα -όπως είπε προηγουμένως ο κ. Παππάς- ακούγεται με «κούρεμα» 85% των δανείων. Αυτός είναι ο τρόπος με τον οποίο η Κυβέρνηση θέλει να περάσει σε αυτήν τη νέα κανονικότητα της μεγάλης επενδυτικής έκρηξης; Να χρησιμοποιήσει δηλαδή τα χρήματα των ανακεφαλαιοποιημένων από τους Έλληνες φορολογούμενους τραπεζών για να κάνει κουρέματα στον κ. Μαρινάκη;

Και αναρωτιέται κάποιος: μήπως τελικά η επιλογή της Κυβέρνησης να καθαιρέσει τη μισή Επιτροπή Ανταγωνισμού πριν από είκοσι, είκοσι πέντε μέρες σχετίζεται κατά κάποιον τρόπο -ρωτάει ένας κακοπροαίρετος- με όλα όσα παρακολουθούμε να συμβαίνουν στο πεδίο της διανομής Τύπου, αλλά και όσα πρόκειται ενδεχομένως να συμβούν σε ό,τι αφορά την εξαγορά της «FORTHNET» από την «ALTER EGO»;

Περιμένουμε, παρακολουθούμε, είμαστε απαισιόδοξοι για τον τρόπο με τον οποίο θα κινηθείτε, αλλά τουλάχιστον τηρήστε τα προσχήματα. Κάντε μία ερώτηση στην Επιτροπή Ανταγωνισμού αν η ενδεχόμενη αυτή εξαγορά είναι σύμφωνη ή όχι με το νομικό καθεστώς έτσι όπως αυτό ισχύει στη χώρα και στην Ευρωπαϊκή Ένωση.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο κ. Μάριος Κάτσης, Βουλευτής Θεσπρωτίας, για πέντε λεπτά συν τρία για τη δευτερολογία.

**ΜΑΡΙΟΣ ΚΑΤΣΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η επίκαιρη επερώτηση που συζητάμε σήμερα θεωρώ ότι είναι εξόχως σοβαρή, αλλά και άκρως ενδεικτική για το πώς η Κυβέρνηση της Νέας Δημοκρατίας εννοεί τους όρους: «επενδύσεις», «ελεύθερη αγορά» και «ανταγωνιστικότητα».

Η επικείμενη εξαγορά της «FORTHNET–NOVA» από την εταιρεία «ALTER EGO» του κ. Μαρινάκη, που βρίσκεται σε προνομιακές συζητήσεις, σύμφωνα με δημοσιεύματα, αλλά και ο τρόπος που πρόκειται να γίνει αυτή η εξαγορά δεν είναι μια απλή εμπορική πράξη μεταξύ ιδιωτών, είναι κάτι πολύ περισσότερο. Αφορά την οικονομία, τη διαφάνεια, τον αθλητισμό, το δημόσιο συμφέρον και εν τέλει την ίδια τη δημοκρατία.

Εμείς δεν έχουμε καμμία εμπιστοσύνη στην Κυβέρνηση της Νέας Δημοκρατίας και ανησυχούμε πραγματικά ότι κυβερνητικές πρωτοβουλίες εμπλέκονται άμεσα ή έμμεσα με αυτήν τη συναλλαγή και ανησυχούμε όσον αφορά στο τι σημαίνει αυτή η συναλλαγή πρακτικά για τους πολίτες. Δεν θέλουμε να κάνουμε τους ντετέκτιβς ούτε τους συνωμοσιολόγους, αλλά εδώ έχουμε μία αλληλουχία γεγονότων που βγάζει μάτι:

Πρώτον, η αντικατάσταση της κ. Θάνου από την Επιτροπή Ανταγωνισμού πριν την λήξη της θητείας της και με ad hoc κριτήρια.

Δεύτερον, η αναδιαπραγμάτευση των τηλεοπτικών δικαιωμάτων που κατείχε η ΕΡΤ των ομάδων, μέσα στο καλοκαίρι, μετά την ανάληψη της διακυβέρνησης του τόπου από εσάς.

Τρίτον, το σχέδιο που αποκάλυψε ξανά ο κ. Παπαδημητρίου, Βουλευτής της Νέας Δημοκρατίας, ώστε να μπει χέρι στο μαξιλάρι των 37 δισεκατομμυρίων ευρώ και να δοθούν στις τράπεζες για τα κόκκινα δάνεια.

Τέταρτον, η εξαγορά της «FORTHNET–NOVA» από τον κουμπάρο της οικογένειας του Πρωθυπουργού και ιδιοκτήτη της ΠΑΕ Ολυμπιακού, κ. Μαρινάκη.

Αποτελούν αυτά, κατά τη γνώμη μας, κομμάτια του ίδιου παζλ και είναι αποκαλυπτικά των προθέσεων της Κυβέρνησης της Νέας Δημοκρατίας και του μοντέλου ανάπτυξης που πρεσβεύετε, αυτό της κρατικοδίαιτης, παρασιτικής και ολιγοπωλιακής επιχειρηματικότητας.

Σχεδιάζεται, λοιπόν, εξαγορά «FORTHNET–NOVA» έναντι 45 εκατομμυρίων ευρώ, με ταυτόχρονο κούρεμα 85% των δανείων. Τα κόκκινα δάνεια της «NOVA» και της «FORTHNET» αγγίζουν τα 320 εκατομμύρια. Προφανές δεν είναι ότι σε ένα τέτοιο ενδεχόμενο θα δημιουργηθεί μία μαύρη τρύπα στο τραπεζικό σύστημα;

Κι εδώ, αβίαστα, προκύπτει ένα ερώτημα: Αλήθεια, εκεί σκοπεύετε να χρησιμοποιήσετε τα χρήματα από το μαξιλάρι; Να καλύψετε, δηλαδή, τις τρύπες που θα προκύψουν στο τραπεζικό σύστημα πριμοδοτώντας μεγαλοεπιχειρηματίες να συσσωρεύουν επιχειρήσεις; Γιατί να μην κουρέψετε, αντί αυτών, κόκκινα στεγαστικά δάνεια των πιο αδύναμων συμπολιτών μας που αδυνατούν να αντεπεξέλθουν στις υποχρεώσεις;

Πάμε παρακάτω. Είναι γνωστό ότι είναι ιδιοκτήτης της ΠΑΕ Ολυμπιακός ο κ. Βαγγέλης Μαρινάκης και η απόκτηση της «NOVA-FORTHNET» από τον ίδιο, μιας εταιρείας που κατέχει τηλεοπτικά δικαιώματα πολλών ποδοσφαιρικών ομάδων της Super League, δημιουργεί εκ των πραγμάτων ένα ζήτημα αθέμιτου ανταγωνισμού.

Σκεφτείτε λίγο τι σημαίνει για το ποδοσφαιρικό προϊόν και την αξιοπιστία του πρωταθλήματος ο ίδιος άνθρωπος που είναι ιδιοκτήτης μιας ΠΑΕ να ελέγχει και πού θα πηγαίνει το χρήμα μέσω των τηλεοπτικών συμβολαίων προς τις ανταγωνιστικές ΠΑΕ. «Γιάννης κερνάει και Γιάννης πίνει». Τα έσοδα από τα τηλεοπτικά συμβόλαια σε πολλές περιπτώσεις αγγίζουν το 80% των εσόδων. Πρακτικά σημαίνει ότι όποιος ελέγχει το ταμείο, ελέγχει και το πρωτάθλημα.

Και φυσικά, δεν πρέπει να ξεχνάμε ότι μιλάμε για τον χώρο του ελληνικού ποδοσφαίρου έναν χώρο που μόλις την περασμένη Παρασκευή ξεκίνησε η πολύκροτη δίκη για το σκάνδαλο των στημένων αγώνων, όπου εμπλέκονται παράγοντες, πρώην στελέχη της ΕΠΟ, πρώην διαιτητές και ποδοσφαιριστές.

Μήπως όλα τα παραπάνω, τα οποία εμπίπτουν σε ζητήματα περί ανταγωνισμού, σας οδήγησαν να στοχοποιήσετε εξαρχής την κ. Θάνου και σπεύσατε να την αντικαταστήσετε με θεσμικές ακροβασίες;

Κι έρχομαι τώρα στο κυρίως θέμα, απευθυνόμενος στον κ. Πέτσα, Υπουργό αρμόδιο για θέματα της δημόσιας τηλεόρασης. Με το καλημέρα της εκλογής σας συγκαλέσατε μία σύσκεψη στο Μέγαρο Μαξίμου και με πανηγυρισμούς μάς είπατε ότι σπάσατε τα εκτός πραγματικότητας χρυσά συμβόλαια του ΣΥΡΙΖΑ για τις αθλητικές μεταδόσεις της ΕΡΤ, απόδειξη του –δήθεν- ενδιαφέροντός σας για τα χρήματα των Ελλήνων φορολογουμένων.

Τι κάνατε, όμως; Η ΕΡΤ έδιωξε τις δύο πιο εμπορικές ομάδες, τον Παναθηναϊκό και τον Άρη, τα δύο πιο ισχυρά brands, με εκατομμύρια τηλεθεατές και έσοδα από διαφημίσεις, να φύγουν, να πάνε στη «NOVA», ενώ μειώσατε κατά 12% συμβόλαια σε μικρότερες ομάδες και άλλες τις αφήσατε «άστεγες», όπως και τη Super League 2.

Σε ερώτηση, λοιπόν, που σας κάναμε δεκαεπτά Βουλευτές του ΣΥΡΙΖΑ, την υπ’ αριθμόν 150/5-8-2019, μας απαντήσατε, κύριε Υπουργέ, μεταξύ των άλλων, το εξής αμίμητο: «Η ΕΡΤ υπέβαλε νέες μειωμένες προσφορές και δημιουργήθηκε το περιβάλλον να υποβληθούν στις ομάδες προτάσεις από την ιδιωτική τηλεοπτική αγορά». Δηλαδή, το παραδεχθήκατε μόνος σας. Δώσατε δύο ομάδες εμπορικό «φιλέτο» της ΕΡΤ προίκα στον ανταγωνιστή της, τη NOVA, για να ανέβει και η αξία της αγοράς του κ. Μαρινάκη.

Κι από πού φαίνεται ότι έχουμε δίκιο εμείς κι όχι εσείς; Απλά είναι τα πράγματα. Με βάση τα δημοσιεύματα, ο Παναθηναϊκός από τα 4,2 εκατομμύρια της ΕΡΤ, πήγε στα 5,5 εκατομμύρια της «NOVA» και ο Άρης από τα 2 εκατομμύρια της ΕΡΤ, πήγε σε κλειστό τριετές στη «NOVA», ύψους 7,5 εκατομμυρίων ευρώ, δηλαδή, παραπάνω από ό,τι τους έδινε η ΕΡΤ από πριν. Δηλαδή, Παναθηναϊκός και Άρης τηλεοπτικά είναι κερδοφόρα και αποδοτική επένδυση για τη NOVA, αλλά εσείς ισχυρίζεστε ότι για την ΕΡΤ, με μικρότερο συμβόλαιο, ήταν ζημιογόνα επένδυση. Δηλαδή, στη NOVA κάνουν, στην ΕΡΤ περισσεύουν.

Στην πράξη, υποβαθμίζετε το θεματικό περιεχόμενο της ΕΡΤ δίνοντας τα καλύτερα κομμάτια σε ιδιώτες. Πρώτη φορά το Euro 2020 δεν θα μεταδοθεί από την ΕΡΤ, αλλά από ανταγωνιστικό ιδιωτικό κανάλι, για να τα έχετε με όλους καλά.

Να σημειωθεί ότι τα χρήματα που διαθέτει η ΕΡΤ στις ομάδες μέσω τηλεοπτικών συμβολαίων, ένα ποσοστό περίπου…

**ΠΡΟΕΔΡΕΥΩΝ (Αθανάσιος Μπούρας):** Θα πάρετε και τη δευτερολογία σας, κύριε Κάτση ή θα πείτε τα υπόλοιπα στη δευτερολογία;

**ΜΑΡΙΟΣ ΚΑΤΣΗΣ:** Όχι, ακόμα κάνω χρήση της ανοχής σας.

**ΠΡΟΕΔΡΕΥΩΝ (Αθανάσιος Μπούρας):** Θα δώσω ακόμα μισό λεπτό.

**ΜΑΡΙΟΣ ΚΑΤΣΗΣ:** Από τα χρήματα που διαθέτει η ΕΡΤ ένα ποσοστό περίπου στο 70% επιστρέφει έμμεσα ή άμεσα στο δημόσιο. Η ΕΡΤ, όμως, ζητούσε να τηρείται η νομιμότητα και ως προς τις φορολογικές αλλά και ως προς τις ασφαλιστικές υποχρεώσεις των ΠΑΕ.

Για να δούμε τώρα, με τα χρήματα της «NOVA» θα πληρώνουν τα χρέη τους σε εφορία και ασφαλιστικά ταμεία οι ΠΑΕ ή θα πηγαίνουν τα έσοδά τους σε αφορολόγητες χορηγίες; Εδώ θα είμαστε να σας παρακολουθούμε.

Κλείνω. Θα πω κάποια κομμάτια της ομιλίας μου στη δευτερολογία. Είναι ένα κρίσιμο ζήτημα αυτό που συζητάμε σήμερα, γιατί πρόκειται για ένα φαινόμενο Μπερλουσκονισμού, το οποίο απειλεί την ίδια την ποιότητα της δημοκρατίας. Οφείλετε, λοιπόν, να δώσετε ξεκάθαρες απαντήσεις, να μην κρύβεστε και να αναγνωρίσετε επιτέλους ότι πρόκειται για ένα τεράστιο πρόβλημα σύγκρουσης συμφερόντων, καθώς ένας συμμετέχων σε μια αγορά ελέγχει τις χρηματοροές των ανταγωνιστών του.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο κ. Τρύφων Αλεξιάδης από τη Β΄ Πειραιώς, για πέντε λεπτά.

**ΤΡΥΦΩΝ ΑΛΕΞΙΑΔΗΣ:** Ευχαριστώ, κύριε Πρόεδρε.

Κυρίες και κύριοι Βουλευτές, θέλω πρώτα απ’ όλα να ξεκινήσω με τα συγχαρητήρια προς τον κ. Πέτσα και τον κ. Παπαθανάση για την αναβάθμισή τους. Αυτή τη στιγμή σηκώνουν το βάρος τεσσάρων Υπουργείων και σηκώνουν το βάρος ως Υφυπουργοί –μπράβο σας!- να καλύψουν την εύλογη απουσία Υπουργών. Το ερώτημα είναι: Γιατί δεν είναι εδώ ο Υπουργός Οικονομικών; Το μεγαλύτερο ερώτημα είναι: Γιατί δεν είναι εδώ η αρμόδια Υπουργός Πολιτισμού και Αθλητισμού, η οποία πριν από λίγο ήταν στην Αίθουσα και απαντούσε σε επίκαιρες ερωτήσεις;

Ερώτημα δεν έχω γιατί δεν είναι εδώ το Κίνημα Αλλαγής. Είναι σαφέστατα αυτά τα θέματα και δεν έχω τέτοιες ερωτήσεις!

(Χειροκροτήματα από την πτέρυγα του ΣΥΡΙΖΑ)

Αυτά, όμως, ας τα καταλάβουν ορισμένοι.

Έρχομαι στο ζήτημα, όμως, της επίκαιρης επερώτησης. Ποιο είναι το νόημα –επειδή ακούμε και διαβάζουμε πάρα πολλά- της επερώτησής μας; Διαβάσαμε και διάφορα το Σαββατοκύριακο. Ακούμε μία κριτική ότι ο ΣΥΡΙΖΑ θέλει να κλείσει μια επιχείρηση. Ακούμε την κριτική ότι ο ΣΥΡΙΖΑ είναι εναντίον της επιχειρηματικότητας και όλα αυτά τα καταστροφολογικά που ακούμε και διαβάζουμε το τελευταίο διάστημα.

Ποια είναι, όμως, η πραγματικότητα; Τι πραγματικά ισχύει; Εμείς σαν ΣΥΡΙΖΑ, θέλουμε υγιή και όχι κρατικοδίαιτη επιχειρηματικότητα. Εμείς σαν ΣΥΡΙΖΑ, θέλουμε υγιή ανταγωνισμό χωρίς μονοπωλιακές καταστάσεις και αδιαφάνεια. Εμείς σαν ΣΥΡΙΖΑ, θέλουμε τη λειτουργία του τραπεζικού συστήματος, με διαφανή κριτήρια για όλους και όχι με βάση την κυβερνητική πολιτική. Αυτά θέλουμε εμείς. Γι’ αυτά παλεύουμε πολιτικά και γι’ αυτό καταθέσαμε και την επερώτηση.

Γιατί θέλουμε απαντήσεις. Και σας παρακαλώ πολύ, κύριοι Υφυπουργοί, να έχουμε σήμερα τις απαντήσεις εδώ, γιατί σχετίζονται με την πορεία της ελληνικής οικονομίας. Θέλουμε απαντήσεις πρώτα απ’ όλα για τις τράπεζες. Για να καταλάβουν οι πολίτες –ειπώθηκε- θα το επαναλάβω. Μία εταιρεία με περίπου 300 εκατομμύρια ευρώ χρέη, σύμφωνα με τα δημοσιεύματα, θα κουρέψει τα δάνειά της για να πουληθεί 45 εκατομμύρια. Χρωστάει 300 εκατομμύρια ευρώ και θα πουληθεί 45 εκατομμύρια ευρώ!

Κατ’ αρχάς είναι πολύ θετικό αρχικά αυτό. Είναι πολύ θετικό να προχωρήσουν οι τράπεζες σε τέτοια κουρέματα δανείων για να ανακουφίσουν τις επιχειρήσεις, τους πολίτες και όλη αυτή την καταστροφή που έχει έρθει στην χώρα. Είναι πολύ θετικό, διότι η οικονομική κρίση και τα μνημόνια -στα οποία οδήγησαν το ΠΑΣΟΚ και η Νέα Δημοκρατία τη χώρα- οδήγησαν τις επιχειρήσεις σε μία ασφυκτική κατάσταση, την οποία εμείς κάναμε μεγάλη προσπάθεια και την ξεπεράσαμε.

Το ερώτημα, όμως, είναι: Για τον απλό πολίτη με το στεγαστικό δάνειο, πόσο κούρεμα θα γίνει; Δεν λέω για 85% που σχεδιάζετε εδώ. Θα γίνει 5%; Για τον μικρομεσαίο, που έχει υποθηκεύσει το σπίτι του για να πάρει επιχειρηματικό δάνειο, πόσο κούρεμα θα κάνετε; Για τον μεγαλοεπιχειρηματία που του χρωστάει η «THOMAS COOK», πόσο κούρεμα θα κάνετε; Διότι αυτός, για τα τιμολόγια που έχει εκδώσει για Ιούνιο – Ιούλιο – Αύγουστο, πρέπει να πάει να αποδώσει τον ΦΠΑ που αναλογεί στα τιμολόγια και δεν τον έχει εισπράξει. Και η ρύθμιση που φέρατε για τον ΦΠΑ, λέει ότι αναστέλλεται ο ΦΠΑ και θα πληρωθεί τον Μάρτιο; Θα ξαναέρθουν τουρίστες, θα βγάλουν λεφτά αυτοί οι επιχειρηματίες και θα βρουν λεφτά να πληρώσουν τον Μάρτιο; Σε αυτούς πόσο κούρεμα θα κάνετε;

Και μια και μιλάμε για τις τράπεζες: Παράκληση, μιλάτε με τον Πρωθυπουργό, έχετε επαφές, ξεκαθαρίστε το για να καταλάβουμε. Από τα 37.000.000.000 ευρώ που κληρονομήσατε από τον ΣΥΡΙΖΑ, ο οποίος πολύ καλά έκανε και δημιούργησε αυτό το μαξιλαράκι, αυτόν τον λογαριασμό για συγκεκριμένους λόγους και εθνικούς και οικονομικούς, πόσα θα πάνε στις τράπεζες για να τακτοποιήσουν χρέη δανείων κομμάτων, για να τακτοποιήσουν χρέη δανείων επιχειρήσεων σαν αυτές εδώ και άλλους σχεδιασμούς τους οποίους μαθαίνουμε ότι έχετε στην ατζέντα σας και να είστε σίγουροι ότι εμείς θα είμαστε εδώ για να τους αποκαλύπτουμε και να ενημερώνουμε τον ελληνικό λαό;

Για το θέμα του ύψους του ποσού που θα κουρέψουν οι τράπεζες, επειδή μπορεί κάποιος που θα μας ακούει να λέει «250.000.000 ευρώ τώρα τι είναι, να σώσουμε και μια επιχείρηση; Οι τράπεζες θα το πληρώσουν ή οτιδήποτε άλλο, να πω το εξής. Οι τράπεζες όταν έχουν πρόβλημα ξεχνούν ότι είναι ιδιωτικές επιχειρήσεις και ότι όταν έχουν κέρδη λένε «αφήστε μας στην ησυχία μας για το τι θα κάνουμε τα κέρδη, μην ανακατεύεστε εσείς» και οι τράπεζες αυτό που λένε τώρα, είναι ότι όταν έχουμε προβλήματα, βοηθήστε μας.

Έκανα αναφορά στα 250.000.000 ευρώ όταν, για να σας θυμίσω δύο συγκριτικά ποσά, 150.000.000 ευρώ είναι ο λογαριασμός που δημιούργησε ο ΣΥΡΙΖΑ και έφερε και όλο το θεσμικό πλαίσιο για να ενισχύσει εκείνους τους πολίτες που δεν μπορούν να πληρώσουν τη δόση για την πρώτη κατοικία και την προστατεύουμε για να μη χαθεί, 150.000.000 ευρώ είναι όλος ο λογαριασμός για όλους τους πολίτες, και 50.000.000 ευρώ το επίδομα θέρμανσης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα ήθελα την ανοχή σας. Ούτως ή άλλως δύο Υπουργοί δεν θα μιλήσουν, το Κίνημα Αλλαγής δεν θα μιλήσει, οπότε θα έχουμε λιγότερους ομιλητές. Θα κλείσω αμέσως.

**ΠΡΟΕΔΡΕΥΩΝ (Αθανάσιος Μπούρας):** Όχι, δεν είναι αυτή η λογική, κύριε συνάδελφε.

**ΤΡΥΦΩΝ ΑΛΕΞΙΑΔΗΣ:** Έχετε απόλυτο δίκιο. Μια μικρή ανοχή…

**ΠΡΟΕΔΡΕΥΩΝ (Αθανάσιος Μπούρας):** Όχι, ανοχή όπως και στους προηγούμενους, αλλά να ολοκληρώσετε.

**ΤΡΥΦΩΝ ΑΛΕΞΙΑΔΗΣ:** Μια μικρή ανοχή και ολοκληρώνω.

**ΠΡΟΕΔΡΕΥΩΝ (Αθανάσιος Μπούρας):** Δεν συμψηφίζουμε απόντες με παρόντες.

**ΤΡΥΦΩΝ ΑΛΕΞΙΑΔΗΣ:** Βεβαίως, σε καμμία περίπτωση συμψηφισμός.

Σε ό,τι αφορά το θέμα του υγιούς ανταγωνισμού, όπως ακούγεται σήμερα: Δεν μιλάμε για μια απλή περίπτωση επιχείρησης, γιατί ήδη ο συγκεκριμένος όμιλος έχει δεσπόζουσα θέση στον χώρο του Τύπου, στον χώρο του ποδοσφαίρου. Καταλαβαίνουμε τώρα την αγωνία βεβαίως της Νέας Δημοκρατίας για τις μεθοδεύσεις στην Επιτροπή Ανταγωνισμού. Εκεί δεν υπάρχουν μόνο πολιτικές ευθύνες, αρχίζουν και διαφαίνονται ευθύνες για κατάχρηση εξουσίας και παράβαση καθήκοντος και να το καταλάβουν αυτό ορισμένοι, διότι όσοι είναι στο δημόσιο εργάζονται σε συγκεκριμένο νομικό πλαίσιο.

Όμως, αυτή την επιχειρηματικότητα θέλετε; Αυτό το ποδόσφαιρο θέλετε; Αυτό το τοπίο στον χώρο του Τύπου θέλετε; Εμείς δεν έχουμε καμμία αυταπάτη ως ΣΥΡΙΖΑ για το τι ακριβώς θέλετε. Σας ξέρουμε από πολύ παλιά και ξέρουμε από πολύ παλιά ποια είναι η τακτική της Νέας Δημοκρατίας, της δεξιάς παράταξης, στα θέματα αυτά. Ευτυχώς και οι πολίτες που σας ψήφισαν τελευταία καταλαβαίνουν κάθε μέρα που περνάει, την απόσταση μεταξύ των προεκλογικών πυροτεχνημάτων σας και της κυβερνητικής σας θητείας.

Σας ευχαριστώ πολύ για τον χρόνο σας.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Να ενημερώσω τον κ. Αλεξιάδη ότι ο κ. Κεγκέρογλου θα μιλήσει. Το λέω αυτό απλώς για να το ξέρετε, επειδή δεν τον είδατε εδώ αυτή τη στιγμή. Δεν σημαίνει ότι όποιος λείπει δεν μιλάει.

**ΤΡΥΦΩΝ ΑΛΕΞΙΑΔΗΣ:** Ανησύχησα μήπως του συνέβη κάτι.

**ΠΡΟΕΔΡΕΥΩΝ (Αθανάσιος Μπούρας):** Ανησυχήσατε; Καλά, σας το λέω για να μην ανησυχείτε.

Τον λόγο έχει ο κ. Γεώργιος Τσίπρας, με τον οποίο είμαστε από την ίδια περιφέρεια, από τη Β΄ Δυτικής Αττικής.

**ΓΕΩΡΓΙΟΣ ΤΣΙΠΡΑΣ:** Κύριε Πρόεδρε, δικαιούμαι περισσότερο χρόνο!

**ΠΡΟΕΔΡΕΥΩΝ (Αθανάσιος Μπούρας):** Θα έχετε την ανοχή που υπάρχει για όλους.

Ορίστε, έχετε τον λόγο.

**ΓΕΩΡΓΙΟΣ ΤΣΙΠΡΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, από 60% αποεπένδυση που γνώρισε η ελληνική οικονομία στα καταστροφικά χρόνια 2010-2014 περάσαμε την περίοδο 2016-2019, επί κυβέρνησης ΣΥΡΙΖΑ, σε ρυθμούς άμεσων ξένων επενδύσεων σε επίπεδο όχι προ μνημονίων, αλλά προ κρίσης, στα επίπεδα του 2006.

Εμείς ανατάξαμε τις άμεσες ξένες επενδύσεις, τα λεγόμενα FDIs, τις Foreign Direct Investments. Η Κυβέρνηση της Νέας Δημοκρατίας επιδιώκει και αυτή FDIs, μόνο που γι’ αυτή έχουν ένα πολύ διαφορετικό περιεχόμενο. Δεν πρόκειται για Foreign Direct Investments αλλά για Friends Direct Investments. Δεν πρόκειται για άμεσες ξένες επενδύσεις, αλλά για επενδύσεις φίλων και ακόμη χειρότερα, ίσως δεν πρόκειται ούτε καν για επενδύσεις φίλων, αλλά μάλλον για βοήθεια σε φίλους να επενδύσουν.

Μετά την αποχώρηση των δύο ξένων κολοσσών από το επενδυτικό σχήμα στο Ελληνικό που αφήνει μόνο επενδυτή τη «LAMDA DEVELOPMENT» -άλλη μια μεγάλη επιτυχία της Νέας Δημοκρατίας με το καλημέρα στην Κυβέρνηση, που αν είχε συμβεί πριν τις 7 Ιουλίου δεν υπάρχει καμμία αμφιβολία πως θα είχαμε πηχυαίους τίτλους, όπως «Αποχωρούν οι ξένοι επενδυτές από την Ελλάδα»- σήμερα έχουμε νέες ανησυχητικές εξελίξεις στον χώρο της συνδρομητικής τηλεόρασης «NOVA» και «FORTHNET».

Απασχολεί την Κυβέρνηση το ενδεχόμενο δίπλα στο καθεστώς, όπου το μονοπωλιακό πρακτορείο Τύπου «ΑΡΓΟΣ» ελέγχεται από τον ίδιο μεγαλοεπιχειρηματία που ελέγχει μεγάλο μέρος του Τύπου και των Μέσων Μαζικής Ενημέρωσης, καθεστώς που ήλεγχε η Επιτροπή Ανταγωνισμού μέχρι να αλλάξει με πρωτοφανείς διαδικασίες η σύνθεσή της, να έχουμε ακόμη ένα καθεστώς στρέβλωσης με τον έλεγχο μιας συνδρομητικής τηλεόρασης και των τηλεοπτικών δικαιωμάτων που αγοράζει από αθλητικές ομάδες, από τον ίδιο μεγαλοεπιχειρηματία συγκεκριμένης αθλητικής ομάδας, τον ίδιο μεγαλοεπιχειρηματία που κυριαρχεί και στον χώρο διανομής Τύπου;

Σε όλες τις ανεπτυγμένες χώρες και στην Ευρώπη και στη Βόρεια Αμερική η στρέβλωση του ανταγωνισμού αποτελεί μείζον ζήτημα και υπάρχει έλεγχος, όπου η τάση σήμερα διεθνώς λέει να ενισχύεται θεσμικά.

Στις ΗΠΑ του Τραμπ, πρόσφατα, τον Σεπτέμβριο, για την «GOOGLE», την «AMAZON», τη «FACEBOOK» και την «APPLE» αποφασίστηκε να ξεκινήσει σχετική έρευνα από την Ομοσπονδιακή Επιτροπή Εμπορίου, κάτι ανάλογο της δικής μας επιτροπής, αλλά και από το Υπουργείο Δικαιοσύνης και ίσως θυμάστε ότι αρχές της δεκαετίας του 2000, ένας κολοσσός όπως η «MICROSOFT», υποχρεώθηκε να αποδεχθεί κρίσιμες αλλαγές στα προϊόντα της, για να μην υποστεί πρόστιμα. Τα ζητήματα για τα οποία εγκαλούνταν όλες αυτές οι εταιρείες ήταν πταίσματα μπροστά στα ζητήματα τα οποία αντιμετωπίζουμε σήμερα στον χώρο του Τύπου και στον χώρο ενδεχομένως αύριο του ποδοσφαίρου και των τηλεοπτικών δικαιωμάτων. Και το ερώτημα είναι: Εκεί ενισχύεται θεσμικά ο έλεγχος, εδώ αλλάζουμε την Επιτροπή Ανταγωνισμού. Θα κάνετε κάτι γι’ αυτό ή απλά αλλάξατε την Επιτροπή Ανταγωνισμού;

Από δημοσιεύματα πληροφορούμαστε ότι η συζητούμενη ενδεχόμενη συμφωνία ανάμεσα στην «ALTER EGO», συμφερόντων του κ. Μαρινάκη, αφορά ένα πολύ μεγάλο, γενναιόδωρο κούρεμα χρεών της «FORTHNET» προς τις τράπεζες, σε ποσό που ίσως ξεπεράσει την ετήσια επιδότηση για την προστασία της πρώτης κατοικίας για εκατοντάδες χιλιάδες οφειλέτες. Είναι αλήθεια αυτό;

Υπήρξαν πλείστες περιπτώσεις διάσωσης προβληματικών επιχειρήσεων στη διάρκεια της δικής μας διακυβέρνησης, που ενέπλεξαν συμφωνία με τις τράπεζες, όπως και με το ελληνικό δημόσιο, τα ασφαλιστικά ταμεία κ.λπ.. Σε καμμία των περιπτώσεων δεν έγινε λόγος για υπερβολικό κούρεμα των τραπεζών, πολύ περισσότερο για κούρεμα των οφειλών προς το δημόσιο και τα ασφαλιστικά ταμεία. Μήπως υπάρχει διακριτική μεταχείριση από τις τράπεζες στην ενδεχόμενη συμφωνία με την «ALTER EGO»; Η Κυβέρνηση οφείλει να απαντήσει. Δεν μπορεί εκατοντάδες χιλιάδες μικροϊδιοκτήτες να αντιμετωπίζονται με το σταγονόμετρο, η δε αγορά να στραγγαλίζεται από έλλειψη χρηματοδότησης και στην περίπτωση αυτή να έχουμε ένα γενναιόδωρο, χωρίς προηγούμενο, κούρεμα, όπου το προσφερόμενο τίμημα πιθανώς κυμαίνεται σε μια, μιάμιση φορά του «EBITDA» της κερδοφόρας «NOVA». Η Κυβέρνηση οφείλει να απαντήσει γι’ αυτά τα ζητήματα και να πράξει τα στοιχειώδη.

Σε ό,τι αφορά το θέμα του ανταγωνισμού, επαίρεστε για την πώληση παλαιότερα της «ΟΛΥΜΠΙΑΚΗΣ», για την οποία να υπενθυμίσω και να επισημάνω ότι στο τέλος μακροπρόθεσμα είχαμε την αντικατάσταση ενός κρατικού μονοπωλίου από ένα ιδιωτικό μονοπώλιο.

Επαίρεστε για την πώληση αργότερα του ΟΤΕ, μαζί με τους προγόνους του Κινήματος Αλλαγής, παρά το γεγονός ότι κι εκεί είχαμε τη δημιουργία μιας μονοπωλιακής κατάστασης και σήμερα έχουμε το υψηλότερο κόστος τηλεπικοινωνιών σε όλη την Ευρωπαϊκή Ένωση των «28». Και το ερώτημα είναι: Απ’ αυτά τα οποία πιθανώς θα γίνουν από τις σημερινές διαπραγματεύσεις, θα ενισχυθεί η μονοπωλιακή αυτή κατάσταση ή θα υποχωρήσει;

Τέλος, σε όλες τις περιπτώσεις των δικών μας διασώσεων επιχειρήσεων –και δεν ήταν λίγες αυτές- στα προηγούμενα τεσσερισήμισι χρόνια, πρώτιστο μέλημα για μας ήταν μαζί με τις επιχειρήσεις να διασωθούν και θέσεις εργασίας. Το ερώτημα είναι: Δεσμεύεται η Κυβέρνηση για το μέλλον των εργαζομένων στη «FORTHNET»;

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Γεώργιο Τσίπρα, ο οποίος δεν καταδέχθηκε την ανοχή του χρόνου και ολοκλήρωσε εγκαίρως.

Συνεχίζουμε με τον κ. Ιωάννη Μπουρνού, Βουλευτή Λέσβου, ο οποίος έχει τον λόγο για τρία λεπτά.

**ΙΩΑΝΝΗΣ ΜΠΟΥΡΝΟΥΣ:** Κυρίες και κύριοι της Κυβέρνησης, η ακροδεξιά σας ιδεοληψία και πρωτοφανής διοικητική σας ανικανότητα βυθίζουν τόσο το ΚΥΤ της Μόριας, τους πρόσφυγες και τους μετανάστες, όσο και την πατρίδα μου τη Μυτιλήνη και τον τοπικό πληθυσμό στο χάος, στο σκοτάδι και την καταστροφή, αλλά αυτά θα τα συζητήσουμε όπως πρέπει και όχι εδώ. Δεν μπορούσα βέβαια, να μην κάνω νύξη μετά τα τραγικά, χθεσινά γεγονότα.

Ως κυβέρνηση του ΣΥΡΙΖΑ κάναμε μία συνολική προσπάθεια παρέμβασης και αλλαγής του χώρου του ποδοσφαίρου. Φέραμε το βάρος στο ελληνικό πρωτάθλημα που τώρα κάποιοι προσπαθούν να υπονομεύσουν. Κάναμε μία προσπάθεια αφ’ ενός μεν τηλεοπτική για να δώσουμε τη δυνατότητα σε όλους τους πολίτες της Ελλάδας και τους Έλληνες του εξωτερικού να έχουν ελεύθερη πρόσβαση στο προϊόν, αφ’ ετέρου δε να αλλάξουν τα δεδομένα στο ελληνικό ποδόσφαιρο.

Έγινε και συνεχίζει να γίνεται πολύ μεγάλη φασαρία και πολύ μεγάλη σπέκουλα, γιατί η ΕΡΤ απέκτησε ένα σοβαρό προϊόν και έγινε κυρίαρχος στον τομέα του αθλητισμού τηλεοπτικά, όχι μόνο για το ποδόσφαιρο, αλλά και για την πλειοψηφία των λαοφιλών αθλημάτων. Η ΕΡΤ, λοιπόν, λειτούργησε ως δίχτυ ασφαλείας και ως κινητήριος μοχλός για τη δημιουργία μιας νέας πραγματικότητας στο ελληνικό ποδόσφαιρο, με ποιον τρόπο; Με τηλεοπτικά συμβόλαια, τα οποία στην περίπτωση Super League ήταν εντός των όρων της αγοράς, στην περίπτωση Super League 2 και Football League ενδεχομένως, μπορεί να ήταν και λίγο άνω των όρων της αγοράς, αλλά με αυστηρούς όρους επένδυση σε αθλητικές δομές και οικονομικό έλεγχο. Περαιτέρω, ως προϋπόθεση θα ήταν αυτές οι ομάδες να μην επιτρέπουν και να αποτρέπουν τη δημιουργία επεισοδίων βίας από τους οπαδούς και γι’ αυτό τον λόγο υπήρχαν σχετικές ποινές, οικονομικές, συνδεδεμένες με τα τηλεοπτικά συμβόλαια. Αυτά και μία σειρά άλλων ρητρών που περιέχονταν στη συμφωνία κύριο στόχο είχαν την αναβάθμιση και την προστασία του ελληνικού ποδοσφαίρου.

Το πλάνο αυτό ήταν ένα πλάνο πενταετίας και, ανεξαρτήτως οικονομικών μεγεθών, μεγάλων ή μικρών, μία σημαντική λεπτομέρεια που αποκρύπτεται σκοπίμως είναι ότι ένα πολύ μεγάλο ποσοστό των ποσών αυτών επέστρεφε στο δημόσιο, είτε μέσω της άμεσης φορολογίας ΦΠΑ ασφαλιστικές εισφορές είτε έμμεσα μέσω των έμμεσων φόρων.

Με δεδομένη την οικονομική κατάσταση που βρίσκεται το ελληνικό ποδόσφαιρο, το βασικό είσοδο των ομάδων που συμμετέχουν στις διοργανώσεις -ειπώθηκε πριν για 80% έως 85%- είναι το τηλεοπτικό συμβόλαιο. Αυτό σημαίνει ότι όποιος είναι ο τηλεοπτικός πάροχος, ο οποίος δίνει τα χρήματα, είναι αυτός που στην πράξη καθορίζει τη βιωσιμότητα των ομάδων, ποιες ομάδες δηλαδή θα μπορούν να ανταπεξέλθουν και να αντέξουν και ποιες όχι, συνεπώς, ποιες ομάδες θα μπορούν να συμμετάσχουν και ποιες όχι στα πρωταθλήματα. Άρα, οι ομάδες θα είναι απόλυτα εξαρτημένες από αυτόν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε με μία φράση.

Η συγκέντρωση σε έναν επιχειρηματία, ο οποίος έχει ήδη ποδοσφαιρική ανώνυμη εταιρεία, των τηλεοπτικών σταθμών οι οποίοι προβάλλουν το προϊόν, σημαίνει ότι αυτός ο άνθρωπος –εν προκειμένω, ο ιδιοκτήτης της ΠΑΕ Ολυμπιακός και της εταιρείας «ALTER EGO»- θα έχει τη δυνατότητα να ελέγχει επί της ουσίας, μέσω της οικονομικής αυτής εξάρτησης και τις υπόλοιπες ΠΑΕ.

Και επειδή, λοιπόν, εδώ μιλάμε για μία περίπτωση καραμπινάτης σύγκρουσης συμφερόντων και αθέμιτου ανταγωνισμού, θα καταθέσω στα Πρακτικά την περίπτωση του Ρούπερτ Μέρντοχ, ιδιοκτήτη του «SKY Β», που μετέδιδε αγώνες του αγγλικού πρωταθλήματος ποδοσφαίρου και την προσφορά που είχε κάνει το 1998 για 623.000.000 λίρες Αγγλίας προκειμένου να αγοράσει τη Manchester United, το ανάποδο δηλαδή. Θυμίζω το μεγαλοπρεπές «όχι» -και θα το καταθέσω- που έλαβε από την Επιτροπή Μονοπώλιων και Συγχωνεύσεων του Ηνωμένου Βασιλείου για λόγους δημοσίου συμφέροντος. Μια τέτοια ενέργεια θα είχε επιτρέψει στο Μέρντοχ να κάθεται και από τις δύο πλευρές στο τραπέζι των διαπραγματεύσεων, από τη μία πουλώντας και από την άλλη αγοράζοντας τηλεοπτικά δικαιώματα, ό,τι δηλαδή πάτε να αφήσετε με κλειστά τα μάτια να συμβεί.

Επιπλέον, η Επιτροπή του Ηνωμένου Βασιλείου -και δυστυχώς, πιστεύω πως δεν θα συμβεί στη χώρα μας- θεώρησε ότι η βλαπτική αυτή για τον ανταγωνισμό ενέργεια θα ζημίωνε ανεπανόρθωτα το αγγλικό ποδόσφαιρο, ένα από τα καλύτερα του πλανήτη, διογκώνοντας τις ήδη υπάρχουσες ανισότητες μεταξύ των συλλόγων.

Και καταθέτω το πόρισμα στα Πρακτικά.

(Στο σημείο αυτό ο Βουλευτής κ. Ιωάννης Μπουρνούς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας ευχαριστώ πολύ. Ολοκλήρωσα την πρωτομιλία μου.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Ολοκληρώνουμε τις πρωτολογίες των επερωτώντων συναδέλφων με την κ. Ελισσάβετ (Μπέττυ) Σκούφα, Βουλευτή Πιερίας.

Ορίστε, έχετε τον λόγο για τρία λεπτά, συν δύο λεπτά δευτερολογία.

**ΕΛΙΣΣΑΒΕΤ (ΜΠΕΤΤΥ) ΣΚΟΥΦΑ:** Κυρίες και κύριοι, επί τεσσερισήμισι χρόνια της διακυβέρνησης του ΣΥΡΙΖΑ η Νέα Δημοκρατία βομβάρδιζε τα δικά μας αυτιά εντός της Αιθούσης και τα αυτά των πολιτών, έστησε όλο τον προεκλογικό της λόγο, όχι μόνο τυμβωρυχώντας πάνω στη Συμφωνία των Πρεσπών, αλλά και κατηγορώντας τον ΣΥΡΙΖΑ ότι δεν φροντίζει τη μεσαία τάξη, δεν φροντίζει την επιχειρηματικότητα, ότι είμαστε αντι-επενδυτές και αντι-επιχειρηματίες.

Θέλω, όμως, να ρωτήσω σήμερα τους νοικοκυραίους και τις νοικοκυρές που έχουν ένα μικρό σπίτι, ακόμη και μεσαίες ιδιοκτησίες, που πήραν, για να τα αποκτήσουν, ένα δάνειο από την τράπεζα: Πώς αισθάνονται; Να σκεφθούν τον ιδρώτα που τους λούζει κάθε φορά που η τράπεζα τους καλεί μέσα στον μήνα να πληρώσουν τη δόση, τι κόπους, τι στερήσεις τραβά η ελληνική οικογένεια, για να πληρώσει τη μηνιαία δόση στην τράπεζα.

Θέλω, επίσης, να ρωτήσω πώς αισθάνονται οι μικρομαγαζάτορες, πώς αισθάνεται το σύνολο του ελληνικού λαού που στην επικείμενη αγοραπωλησία τέσσερις συστημικές τράπεζες αναγκάζονται, θέλουν να κουρέψουν το χρέος της «FORTHNET» προς αυτές κατά 85%, καθιστώντας έναν και μοναδικό συγκεκριμένο επιχειρηματία κάτοχο του 36,2% των μετοχών της «FORTHNET». Αυτός θα καταβάλει το ευτελές τίμημα της τάξης των 45 εκατομμυρίων ευρώ, για να αποκτήσει τη «FORTHNET», μία εταιρεία που έχει, όπως είπαν και οι άλλοι συνομιλητές, 300 εκατομμύρια ευρώ χρέος.

Έχει ξαναϋπάρξει τέτοιο κούρεμα; Είναι διατεθειμένη η Κυβέρνηση της Νέας Δημοκρατίας να προχωρήσει σε κούρεμα όλων των δανείων των μικρομεσαίων επιχειρήσεων, των νοικοκυριών, των ξενοδόχων, των τουριστικών μονάδων που καταποντίστηκαν μαζί με την κατάρρευση και τον καταποντισμό της «THOMAS COOK»; Είστε διατεθειμένοι, κύριοι της Κυβέρνησης, να προχωρήσετε σε αντίστοιχα κουρέματα; Ή μήπως τελικά αγαπάτε την επιχειρηματικότητα μόνο συγκεκριμένων, πολύ συγκεκριμένων φίλων της Κυβέρνησης;

Θέλω να ρωτήσω, ακόμη, πώς αισθάνονται οι φίλαθλοι ποδοσφαιρικών ομάδων και οι διοικήσεις μη ευνοημένων ΠΑΕ, όταν μέσω αυτής της αγοραπωλησίας πάλι ο συγκεκριμένος επιχειρηματίας θα καταστεί απόλυτος κυρίαρχος αυτού του παιχνιδιού, καθώς η εταιρεία του, η «ΑLTER EGO» θα καταστεί ο μοναδικός de facto κάτοχος τηλεοπτικών δικαιωμάτων και μέσω αυτών των τηλεοπτικών δικαιωμάτων θα ανεβοκατεβάζει ποδοσφαιρικές ομάδες στην Α΄, στη Β΄, στη Γ΄ Εθνική κατά πώς του αρέσει και κατά πώς αρέσκεται, για να μην πούμε τίποτε χειρότερο.

Ξέρετε, όμως, ο συγκεκριμένος επιχειρηματίας, τον οποίο ευνοείτε, εάν δεν προβείτε σε διορθωτικές κινήσεις, έχει δείξει κατά το παρελθόν πολύ κακή επιχειρηματική διαγωγή, όταν ο συγκεκριμένος επιχειρηματίας συγκέντρωσε στα χέρια του το μονοπώλιο της διανομής του τύπου μέσω της εταιρείας «ΑΡΓΟΣ». Σημειωτέον ότι για τη συγκεκριμένη εταιρεία βγήκε απόφαση της προηγούμενης Επιτροπής Ανταγωνισμού –ξέρετε, αυτή που είχε πρόεδρο την κ. Θάνου- που της επέβαλε πρόστιμο 350.000 ευρώ, όπως και στην άλλη εταιρεία διανομής τύπου που υπήρχε μέχρι το 2017, την «ΕΥΡΩΠΗ». Και γιατί τους επέβαλε τα πρόστιμα; Διότι, κυρίες και κύριοι, αυτές οι δύο εταιρείες διανομής τύπου είχαν κάνει μία ωραιότατη μοιρασιά και συμφωνία μεταξύ τους κάτω από το τραπέζι και συμφωνούσαν εν είδει καρτέλ για το τι τιμολογιακή πολιτική θα επιβάλουν στις εφημερίδες και στον Τύπο που υπάρχουν στη χώρα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, εκτός εάν θέλετε να πάρετε και τον χρόνο της δευτερολογίας σας.

**ΕΛΙΣΣΑΒΕΤ (ΜΠΕΤΤΥ) ΣΚΟΥΦΑ:** Θα χρησιμοποιήσω και τη δευτερολογία μου, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ωραία, συνεχίστε.

**ΕΛΙΣΣΑΒΕΤ (ΜΠΕΤΤΥ) ΣΚΟΥΦΑ:** Ξέρετε, όλα αυτά δεν είναι αποκυήματα της φαντασίας των Βουλευτών του ΣΥΡΙΖΑ που καταθέτουν τη συγκεκριμένη επίκαιρη επερώτηση. Δεν φημολογούνται και δεν διατυπώνονται απλώς στα καφενεία στην επαρχία, αλλά έχουν υπάρξει και συγκεκριμένες καταγγελίες για τη συγκεκριμένη εταιρεία διανομής Τύπου, την «ΑΡΓΟΣ», από πολύ συγκεκριμένες εφημερίδες, μεταξύ των οποίων είναι ο κ. Χατζηνικολάου, που δεν νομίζω ότι ανήκει στον χώρο του ΣΥΡΙΖΑ, από τον εκδότη της εφημερίδας «ΔΗΜΟΚΡΑΤΙΑ» -άλλος που δεν νομίζω να είναι συριζαίος- για να μην αναφερθώ στις έγγραφες καταγγελίες της εφημερίδας «DOCUMENTO» και της «ΕΦΗΜΕΡΙΔΑΣ ΤΩΝ ΣΥΝΤΑΚΤΩΝ».

Φυσικά, η προηγούμενη Κυβέρνηση μέσω των Υπουργών της, του κ. Παππά, του κ. Κρέτσου, του κ. Παπαδημητρίου και του κ. Δραγασάκη, έκανε το βήμα που πρέπει και οφείλετε να κάνετε βάσει του νόμου και εσείς ως Υπουργοί.

Συγκεκριμένα, ο Υπουργός Οικονομίας και Ανάπτυξης, κάνοντας χρήση του νόμου του 2011, βάσει του άρθρου 11 και του άρθρου 25, μπορεί να ζητήσει τη γνωμοδότηση προληπτικά της Επιτροπής Ανταγωνισμού για να μας πει η καινούργια -μετά την καρατόμηση της κ. Θάνου- η δική σας, αυτή που διορίσατε εσείς Επιτροπή Ανταγωνισμού και να ενημερώσει το φίλαθλο κοινό, το ελληνικό κοινό κατά πόσο και σε αυτή την περίπτωση της εξαγοράς της «FORTHNET» και των τηλεοπτικών δικαιωμάτων μετάδοσης ποδοσφαιρικών αγώνων κ.τλ. υπάρχει κατάχρηση ή ενδέχεται να υπάρξει κατάχρηση λόγω δεσπόζουσας θέσης, όπως υπήρχε και στην περίπτωση της διανομής του Τύπου.

Θα κλείσω λέγοντας ότι πριν καρατομήσετε την κ. Θάνου, η Ευρωβουλευτής του ΣΥΡΙΖΑ η κ. Κούνεβα είχε καταθέσει ερώτηση στην Ευρωπαϊκή Επιτροπή Ανταγωνισμού. Θέλω να διαβάσω κλείνοντας επί λέξει την απάντηση της Ευρωπαίας Επιτρόπου κ. Βεστάγκερ, η οποία αναφέρει ότι η «ΑΡΓΟΣ», η εταιρεία διανομής τύπου του αγαπημένου κυρίου επιχειρηματία, έκανε κατάχρηση της μονοπωλιακής της θέσης, δημιουργώντας κινδύνους, όχι μόνο οικονομικής εξουδετέρωσης των μικρότερων εκδοτικών επιχειρήσεων, αλλά και για την ελευθερία του Τύπου και τη δημοκρατία στην Ελλάδα.

Αναμένουμε τις κινήσεις σας, όπως είπα. Και αναμένουμε να στηρίξετε το μοναδικό δημόσιο κανάλι που μπορεί να στηρίξει τη μετάδοση τηλεοπτικών αγώνων, στηρίζοντας την πρότασή μας στο να εξαγοράσει η ΕΡΤ τη «FORTHNEΤ» και «NOVA».

Ευχαριστώ.

(Χειροκροτήματα από την πτέρυγα στου ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Τον λόγο έχει για την πρωτολογία του ο Υφυπουργός Ανάπτυξης και Επενδύσεων, ο κ. Νικόλαος Παπαθανάσης για δέκα λεπτά.

**ΝΙΚΟΛΑΟΣ ΠΑΠΑΘΑΝΑΣΗΣ (Υφυπουργός Ανάπτυξης και Επενδύσεων):** Ευχαριστώ, κύριε Πρόεδρε.

Κυρίες και κύριοι Βουλευτές, η εμπιστοσύνη των πολιτών στους θεσμούς είναι το θεμέλιο της ίδιας της δημοκρατίας. Γι’ αυτό ακριβώς, υποχρέωση όλων των πολιτικών δυνάμεων είναι να διαφυλάττουμε το κύρος και την αξιοπιστία τους. Παρεμπιπτόντως ο σεβασμός στους θεσμούς συμπεριλαμβάνει και τον σεβασμό στους παριστάμενους Υπουργούς. Διότι ξέρετε, κυρίες και κύριοι του ΣΥΡΙΖΑ, έχετε κριθεί για αυτή την έλλειψη σεβασμού, για αυτή την υπεροψία σας. Γι’ αυτό, ο λαός στις 7 Ιουλίου σας έβαλε στην Αντιπολίτευση. Και να σας πω ένα μυστικό; Θα παραμείνετε πολλά χρόνια στην Αντιπολίτευση.

(Χειροκροτήματα από την πτέρυγα της Νέας Δημοκρατίας)

**ΝΙΚΟΛΑΟΣ ΠΑΠΠΑΣ:** Σείστηκε η Αίθουσα, κύριε Παπαθανάση!

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε!

**ΝΙΚΟΛΑΟΣ ΠΑΠΑΘΑΝΑΣΗΣ (Υφυπουργός Ανάπτυξης και Επενδύσεων):** Μόνο έτσι μπορούμε, κυρίες και κύριοι Βουλευτές, να εμπνέουμε ασφάλεια δικαίου και να τροφοδοτούμε τη δύναμη…

**ΝΙΚΟΛΑΟΣ ΠΑΠΠΑΣ:** Κύριε Υπουργέ, καταλάβαμε πώς θα αδειάζουν τα έδρανά σας.

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε!

Συνεχίστε, κύριε Υπουργέ.

**ΝΙΚΟΛΑΟΣ ΠΑΠΑΘΑΝΑΣΗΣ (Υφυπουργός Ανάπτυξης και Επενδύσεων):** Ακούστε, κύριε Παππά. Θα μάθετε από αυτά που θα ακούσετε από εμένα. Θα γνωριστούμε άλλωστε. Έχουμε χρόνο.

Είμαστε αποφασισμένοι να τηρήσουμε σε κάθε περίπτωση όποιο ζήτημα και όποιον πολίτη και αν αναφορά.

Με την επίκαιρη επερώτησή σας, κυρίες και κύριοι Βουλευτές του ΣΥΡΙΖΑ, μας καλείτε να πάρουμε θέση σε μία διαδικασία εξαγοράς μιας εταιρείας από ένα επενδυτικό σχήμα, διαδικασία που με διάφορα σχήματα, ατελέσφορα βρίσκεται σε εξέλιξη από το 2017 επί της κυβερνήσεως σας, κύριοι του ΣΥΡΙΖΑ.

Μας καλείτε, λοιπόν, να πάρουμε θέση για ένα θέμα που άπτεται των αρμοδιοτήτων, τουλάχιστον, δύο ανεξάρτητων αρχών πριν καν να αποφανθούν οι αρχές αυτές. Ποια είναι πραγματικά η πρόθεσή σας; Τι επιδιώκετε πραγματικά; Επιδιώκετε να χειραγωγήσουμε τη λειτουργία δύο ανεξάρτητων αρχών, δηλαδή της Επιτροπής Ανταγωνισμού και της Εθνικής Επιτροπής Τηλεπικοινωνιών και Ταχυδρομείων;

Σας το λέμε, λοιπόν, καθαρά: Σεβόμαστε απόλυτα τους θεσμούς και τις δημοκρατικές διαδικασίες και δεν θα μπούμε ποτέ στα χωράφια καμμίας ανεξάρτητης αρχής.

Ακούστε με λίγο με προσοχή. Δεν είναι στο DNA μας, δεν υφίσταται στον κώδικα αξιών μας η χειραγώγηση των ανεξάρτητων αρχών.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Το έχετε αποδείξει.

**ΝΙΚΟΛΑΟΣ ΠΑΠΠΑΣ:** Τα καθήκοντά σας…

**ΝΙΚΟΛΑΟΣ ΠΑΠΑΘΑΝΑΣΗΣ (Υφυπουργός Ανάπτυξης και Επενδύσεων):** Η εποχή των κυβερνητικών παρεμβάσεων τελείωσε στις 7 Ιουλίου.

**ΠΡΟΕΔΡΕΥΩΝ (Αθανάσιος Μπούρας):** Κύριε συνάδελφε, μη με αναγκάζετε να χρησιμοποιήσω ονοματολογία. Παράκληση θερμή! Δεν διεκόπη κάνεις. Μιλήσατε με άνεση και παρακαλώ να τηρηθεί η ίδια αναλογία και ο ίδιος σεβασμός.

Συνεχίστε, κύριε Υπουργέ.

**ΝΙΚΟΛΑΟΣ ΠΑΠΑΘΑΝΑΣΗΣ (Υφυπουργός Ανάπτυξης και Επενδύσεων):** Κυρίες και κύριοι Βουλευτές, επιζητούμε τον έλεγχο της Κυβέρνησης με την κατάθεση επίκαιρων επερωτήσεων. Θα ήταν, όμως, ωφέλιμο οι επερωτήσεις αυτές να στοχεύουν σε ζητήματα που άπτονται των αρμοδιοτήτων της Κυβέρνησης και όχι στην πρόκληση εντυπώσεων.

Επαναλαμβάνω: Πάγια αρχή μας είναι ο αδιαπραγμάτευτος σεβασμός στη θεσμική λειτουργία του κράτους. Με αυτόν, λοιπόν, τον γνώμονα θα αναφερθώ στα όσα έγιναν.

Τον Οκτώβριο του 2017 οι τράπεζες ανέθεσαν στο διεθνή επενδυτικό οίκο «NOMURA» να αναλάβει την εξεύρεση επενδυτή για τη διάσωση της «FORTHNET», που ήδη βρισκόταν υπό κατάρρευση και δεν μπορούσε να εξυπηρετήσει τα δάνεια της. Η «FORTHNET» έχει μη εξυπηρετούμενα δάνεια ύψους 315.000.000 ευρώ, υπόλοιπες οφειλές αρκετών εκατομμυρίων και πάνω από χίλιους εργαζόμενους.

Η «NOMURA» απηύθυνε πρόσκληση προς το επενδυτικό κοινό και έλαβε μη δεσμευτικές προσφορές από δεκάδες υποψήφιους επενδυτές. Στη συνέχεια, από τις δεκάδες μη δεσμευτικές προσφορές, μόνο δύο προχώρησαν στην κατάθεση δεσμευτικών προσφορών, διαδικασία, όμως, που δεν ολοκληρώθηκε. Οι δεσμευτικές προσφορές ήταν η μία από εταιρείες τηλεπικοινωνιών και η δεύτερη από εταιρεία ραδιοτηλεοπτικών μέσων.

Μετά τη μη ολοκλήρωση της προηγούμενης διαδικασίας, κατατέθηκε δεσμευτική προσφορά από την εταιρεία «ALTER EGO». Η προσφορά αφορούσε την εξαγορά μετοχών που αναλογούν στο 32,6% του μετοχικού κεφαλαίου που κατέχουν οι τράπεζες στη «FORTHNET».

Μέχρι σήμερα, σύμφωνα με δύο επιστολές τις οποίες καταθέτω και στα Πρακτικά της Βουλής, της Εθνικής και της Πειραιώς, δεν υπάρχει απάντηση των τραπεζών στην πρόταση αυτή.

(Στο σημείο αυτό ο Υφυπουργός Ανάπτυξης και Επενδύσεων κ. Γεώργιος Παπαθανάσης καταθέτει για τα Πρακτικά τις προαναφερθείσες επιστολές, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στην περίπτωση που η πρόταση αυτή εγκριθεί από τα διοικητικά συμβούλια των τραπεζών και υπογραφεί, η ισχύς της συμφωνίας θα τελεί, όπως είναι γνωστό, υπό την αίρεση της έγκρισής της από την Επιτροπή Ανταγωνισμού και την ΕΕΤΤ.

Ρωτάτε, λοιπόν, την Κυβέρνηση για μία επιχειρηματική συμφωνία μεταξύ εταιρειών ιδιωτικών συμφερόντων που κανένας δεν ξέρει την εξέλιξη της και που κανένας δεν γνωρίζει μέχρι σήμερα το ακριβές περιεχόμενό της. Σας απαντούμε, λοιπόν, ξεκάθαρα: Με Κυβέρνηση Νέας Δημοκρατίας δεν θα υπάρξει πολιτική παρέμβαση σε θέματα που άπτονται αρμοδίων ανεξάρτητων αρχών και τις θεσμικές αυτές αρχές, οφείλουμε όλοι να τις σεβόμαστε.

Σε ό,τι αφορά τα πιστωτικά ιδρύματα, γνωρίζετε καλά ότι εποπτεύονται από την Ευρωπαϊκή Κεντρική Τράπεζα και ότι για να ρυθμίσουν κάποια οφειλή υποχρεούνται να λαμβάνουν υπ’ όψιν τους συγκεκριμένους κανόνες. Αυτοί οι κανόνες ορίζονται ενδεικτικά στον εξωδικαστικό μηχανισμό ρύθμισης οφειλών, τον ν.4499/2017 που ψηφίσατε, κυρίες και κύριοι του ΣΥΡΙΖΑ, και που απέτυχε και αυτό θα αλλάξουμε τώρα, για να μπορέσουν να ενταχτούν πολλοί περισσότεροι, στον νόμο για τη διαχείριση μη εξυπηρετούμενων δανείων, τον ν.4354/2015 και στον Κώδικα Δεοντολογίας Τραπεζών, τον ν.4024/2013, όπως επίσης και στον Πτωχευτικό Κώδικα. Οφείλουν, επίσης, να λαμβάνουν υπ’ όψιν τις κανονιστικές πράξεις της Τράπεζας της Ελλάδος για τη διαχείριση οφειλών σε καθυστέρηση και τη διαχείριση μη εξυπηρετούμενων ανοιγμάτων.

Σε κάθε περίπτωση, η μείωση μιας τραπεζικής οφειλής είναι συνάρτηση πολλών παραγόντων, όπως η καθαρή θέση της εταιρίας, οι εξασφαλίσεις που έχουν τα πιστωτικά ιδρύματα, αλλά και η ανάκτηση κεφάλαιού που θα επιτυγχάνετο σε περίπτωση βίαιης ρευστοποίησης. Αυτές είναι οι βασικές αρχές που διέπουν τις ρυθμίσεις των οφειλών και οι αρχές αυτές εποπτεύονται από την Ευρωπαϊκή Κεντρική Τράπεζα και την Τράπεζα της Ελλάδος.

Με αυτά, λοιπόν, τα δεδομένα που πιστεύω ότι ήδη τα γνωρίζετε, κύριοι Βουλευτές του ΣΥΡΙΖΑ, αλλά προφανώς προσποιείστε άγνοια, βγαίνει ξεκάθαρα το συμπέρασμα ότι η επερώτησή σας αποβλέπει στη δημιουργία στρεβλών εντυπώσεων και αβάσιμων υπονοιών.

Φαίνεται μάλιστα ακόμη πιο ανεύθυνη και παρελκυστική για τρεις επιπλέον λόγους: Πρώτον, γιατί η διαδικασία έτρεχε και το γνωρίζατε κατά τη δική σας διακυβέρνηση, δεύτερον, γιατί υπήρχε πλήρης αποδοχή των διαδικασιών και τρίτον, διότι γνωρίζετε ότι δύο τουλάχιστον ανεξάρτητες αρχές θα αποφανθούν για την όποια συμφωνία ολοκληρώσουν τα πιστωτικά ιδρύματα, κατόπιν των δικών τους διαδικασιών.

Πώς, λοιπόν, ζητείτε να παρέμβουμε εμείς σε μία διαδικασία σε εξέλιξη μεταξύ πιστωτικών ιδρυμάτων και ανεξάρτητων αρχών, χωρίς να υπονοείτε θεσμική εκτροπή;

Αυτά, όμως, τελείωσαν. Δεν ισχύουν για εμάς, καθότι στις θεμελιακές αρχές μας είναι η υπεράσπιση της νομιμότητας, της ασφάλειας δικαίου και της ελευθερίας των συναλλαγών.

Αρμόδιες, λοιπόν, για το ζήτημα αυτό είναι η ανεξάρτητη αρχή της Επιτροπής Ανταγωνισμού και η ανεξάρτητη διοικητική αρχή της Εθνικής Επιτροπής Τηλεπικοινωνιών και Ταχυδρομείων.

Η Επιτροπή Ανταγωνισμού, στην οποία αναφερθήκατε -και θα έπρεπε να γνωρίζετε-, θα επιληφθεί σύμφωνα με το άρθρο 6 του ν.3959/2011 περί προηγούμενης γνωστοποίησης συγκεντρώσεων επιχειρήσεων, με βάση δηλαδή το άρθρο που ορίζει ότι κάθε συγκέντρωση επιχειρήσεων πρέπει να γνωστοποιείται μέσα σε τριάντα ημέρες από τη σύναψη της συμφωνίας.

Αντιλαμβάνεστε, λοιπόν, ότι στην παρούσα φάση, δεδομένου ότι δεν έχει ολοκληρωθεί η συμφωνία, η Επιτροπή Ανταγωνισμού δεν δύναται να αποφανθεί.

Καταθέτω, κύριε Πρόεδρε, στα Πρακτικά της Βουλής την απάντηση της Επιτροπής Ανταγωνισμού και της Επιτροπής Κεφαλαιαγοράς.

(Στο σημείο αυτό ο Υφυπουργός Ανάπτυξης και Επενδύσεων κ. Νικόλαος Παπαθανάσης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η δεύτερη ανεξάρτητη διοικητική αρχή που μπορεί να έχει λόγο, είναι η Εθνική Επιτροπή Τηλεπικοινωνιών και Ταχυδρομείων. Η αρχή αυτή να σας υπενθυμίσω ότι σύμφωνα με το άρθρο 12 του ν.4070/2012 οφείλει να μεριμνά για την τήρηση της νομοθεσίας περί ηλεκτρονικών επικοινωνιών και ταχυδρομικών υπηρεσιών και να εφαρμόζει ακριβώς τις διατάξεις του ν.3959/2011, καθώς και τις σχετικές διατάξεις του κοινοτικού δικαίου.

Όσον αφορά τώρα το θέμα της εκμετάλλευσης των τηλεοπτικών δικαιωμάτων, γνωρίζετε πολύ καλά ότι η αγορά είναι πολύ ανταγωνιστική. Υπάρχει ένας σημαντικός αριθμός ιδιωτικών τηλεοπτικών σταθμών που διασφαλίζει τον πλουραλισμό της αγοράς. Επομένως υπάρχουν πολλές διαθέσιμες εναλλακτικές επιλογές και πολύ εύστοχα απαντήσατε εσείς, κύριε Παππά, στον κ. Βελόπουλο, όταν σας είπε για τον ΠΑΟΚ, ότι ο ΠΑΟΚ επέλεξε τη δική του διαδρομή. Αυτό και μόνο απαντάει σε αυτά που λέω.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Βιάστηκε.

**ΝΙΚΟΛΑΟΣ ΠΑΠΑΘΑΝΑΣΗΣ (Υφυπουργός Ανάπτυξης και Επενδύσεων):** Απάντησε ο κ. Παππάς.

Ο νομοθέτης φρόντισε να ρυθμίσει τα θέματα που αφορούν στην εκμετάλλευση των δικαιωμάτων ραδιοφωνικής ή τηλεοπτικής μετάδοσης ή αναμετάδοσης αθλητικών διοργανώσεων από τις αθλητικές ανώνυμες εταιρείες και ιδιαίτερα τις ΠΑΕ.

Το ζητούμενο εδώ είναι αφ’ ενός, κυρίες και κύριοι, να τηρείται η νομοθεσία και αφ’ ετέρου να δίνεται η δυνατότητα σε κάθε ιδιωτική εταιρεία να δραστηριοποιείται με τρόπο ανταγωνιστικό. Για να διασφαλίζεται η εύρυθμη λειτουργία της αγοράς τηλεοπτικών δικαιωμάτων, απαιτείται σίγουρα διαρκής εποπτεία από τις καθ’ ύλην αρμόδιες ανεξάρτητες αρχές.

Κυρίες και κύριοι Βουλευτές, υποχρέωση του κράτους είναι η δημιουργία του θεσμικού πλαισίου, των κανόνων λειτουργίας της αγοράς και η διαφύλαξη της νομιμότητας. Όταν το θεσμικό πλαίσιο είναι ορθά ορισμένο και όταν διασφαλίζει τη νομιμότητα, τότε η αγορά λειτουργεί ομαλά εντός του υπάρχοντος θεσμικού πλαισίου.

Κυρίες και κύριοι Βουλευτές, η ελληνική οικονομία εξέρχεται από μία πολυετή κρίση και εισέρχεται σε μία νέα εποχή που τίθενται οι βάσεις για τη νομιμότητά της και τον σεβασμό των όρων του υγιούς ανταγωνισμού. Έχουμε ανάγκη από σύγχρονες ανταγωνιστικές επιχειρήσεις που παράγουν πλούτο και θέσεις εργασίας, επιχειρήσεις που συνεισφέρουν στην προοπτική για μια σύγχρονη ανταγωνιστική Ελλάδα, οικονομικά ισχυρή και κοινωνικά δίκαιη.

Χώρος στην αγορά υπάρχει για όλους, αρκεί να σέβονται το θεσμικό πλαίσιο που τη διέπει. Ο δικός μας ρόλος είναι να δρούμε αμερόληπτα και όπως ορίζουν οι νόμοι του κράτους. Το έχει δηλώσει επανειλημμένα ο Πρωθυπουργός μας Κυριάκος Μητσοτάκης: Η Κυβέρνηση σέβεται τους θεσμούς, σέβεται τις ανεξάρτητες αρχές και δεν παρεμβαίνει στο έργο τους. Ο έλεγχος των διαδικασιών ανατίθεται από τον νόμο σε αρμόδια όργανα και εμείς είμαστε υποχρεωμένοι να υπηρετούμε το δημόσιο συμφέρον με συνέπεια και βαθιά συναίσθηση ευθύνης.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε και εμείς, κύριε Υπουργέ, και για την τήρηση του χρόνου.

Τον λόγο έχει για δέκα λεπτά ο Υφυπουργός στον Πρωθυπουργό, κ. Στέλιος Πέτσας για την πρωτολογία του.

**ΣΤΥΛΙΑΝΟΣ ΠΕΤΣΑΣ (Υφυπουργός στον Πρωθυπουργό):** Ευχαριστώ, κύριε Πρόεδρε.

Αξιότιμες κυρίες και κύριοι Βουλευτές, θα ήθελα κατ’ αρχάς να ευχαριστήσω τους Βουλευτές που υπέβαλαν την επίκαιρη επερώτηση επί της οποίας συζητάμε σήμερα, καθώς έτσι μου δίνεται η ευκαιρία να υπενθυμίσω στους Έλληνες πολίτες δύο πράγματα:

Πρώτον, στην επίκαιρη επερώτησή σας διαπιστώνετε ότι πάρα πολλές μικρές και πολύ μικρές επιχειρήσεις, αλλά και μεγαλύτερες, οι οποίες έχουν υποστεί τις συνέπειες της μακροχρόνιας κρίσης, αντιμετωπίζονται από τα πιστωτικά ιδρύματα ως προς τις ρυθμίσεις των ληξιπρόθεσμων χρεών τους με έντονη γραφειοκρατία, αυστηρότητα και αλλεπάλληλες καθυστερήσεις, με αποτέλεσμα πολύ σοβαρές επιπτώσεις στη βιωσιμότητά τους και διόγκωση των τοκοφόρων χρεών τους ως και την αδράνεια ή το οριστικό κλείσιμό τους.

Η αυτοκριτική, κυρίες και κύριοι Βουλευτές του ΣΥΡΙΖΑ, είναι πράγματι εντυπωσιακή. Γιατί αυτά συνέβαιναν τεσσεράμισι χρόνια τώρα και, όμως, δεν κάνατε τίποτα για να τα αντιμετωπίσετε. Αντίθετα, τα οξύνατε, καθώς το πρώτο εξάμηνο του 2015 προκαλέσατε κρίση εμπιστοσύνης, εκροή καταθέσεων, κλείσατε τις τράπεζες, επιβάλατε capital controls και τελικά, οδηγήσατε τις τράπεζες σε μια νέα αχρείαστη μέχρι το τέλος του 2014 ανακεφαλαιοποίηση.

Ως αποτέλεσμα αυτής της ανακεφαλαιοποίησης, 40 δισεκατομμύρια ευρώ, επαναλαμβάνω 40 δισεκατομμύρια ευρώ -όχι εκατομμύρια- χάθηκαν για το ελληνικό δημόσιο και τους Έλληνες μικρομετόχους. Και αφού αναφέρθηκε πριν το ζήτημα του κουρέματος, έχω να πω ότι από αυτή την ανακεφαλαιοποίηση κουρεύτηκε το 98% της αξίας του χαρτοφυλακίου των Ελλήνων μικρομετόχων. Δεν δείξατε τότε κανένα ενδιαφέρον για όλους εκείνους για τους οποίους δήθεν σήμερα κόπτεστε.

Δεύτερον, μου δίνετε την ευκαιρία να αναφερθώ στην εξοικονόμηση των χρημάτων των φορολογουμένων που επετεύχθη με την επαναδιαπραγμάτευση των συμβολαίων μεταξύ της ΕΡΤ και των ομάδων της Super League 1. Λίγο πριν από τις εκλογές, η ΕΡΤ, προφανώς με την καθοδήγησή σας, αποφάσισε να σκορπίσει 63,2 εκατομμύρια ευρώ. Αν προχωρούσε αυτό, η ΕΡΤ δεν θα είχε καθόλου χρήματα για να διαμορφώσει το πρόγραμμά της.

Η δημόσια τηλεόραση δεν είναι μηχανισμός ούτε μικροκομματικής προπαγάνδας ούτε εξαγοράς ψήφων. Η προηγούμενη κυβέρνηση δυστυχώς επιχείρησε να εκμεταλλευτεί την ΕΡΤ και για τα δύο. Στην προσπάθεια εξαγοράς ψήφων χρησιμοποιήθηκαν και τα τηλεοπτικά δικαιώματα του ποδοσφαίρου.

Στις 5 Ιουλίου 2019, δύο μέρες πριν από τις εκλογές, η κυβέρνηση Τσίπρα ενεργοποίησε μια ωρολογιακή βόμβα στα θεμέλια της ΕΡΤ αλλά και του ποδοσφαίρου. Υποσχέθηκε συνολικά 63,2 εκατομμύρια ευρώ σε Super League 1, 2 και Football League, για να μεταδώσει η ΕΡΤ για την τρέχουσα σεζόν τους ποδοσφαιρικούς αγώνες τους, ποσό πέρα από κάθε λογική και εξωπραγματικό για τα δεδομένα της ιδιωτικής τηλεοπτικής αγοράς.

Είναι προφανές ότι η εκμετάλλευση των χρημάτων της ΕΡΤ, δηλαδή των φορολογουμένων, για κομματικό όφελος βρίσκει αντίθετη τη νέα Κυβέρνηση. Γι’ αυτό, η γενική συνέλευση της 28ης Ιουλίου 2019 των μετοχών της «ΕΡΤ Α.Ε.» εξουσιοδότησε το επερχόμενο διοικητικό συμβούλιο να επαναδιαπραγματευτεί χαμηλότερο τίμημα με τις ομάδες της Super League 1 και 2, με στόχο τη διαμόρφωση του καλύτερου δυνατού προγράμματος για την ΕΡΤ και τη μέγιστη δυνατή εξοικονόμηση των πόρων της, δηλαδή των χρημάτων των Ελλήνων φορολογουμένων.

Στο πλαίσιο των διαπραγματεύσεων που έγιναν τις προηγούμενες εβδομάδες, η ΕΡΤ υπέβαλε νέες μειωμένες προσφορές και δημιουργήθηκε το περιβάλλον να υποβληθούν στις ομάδες προτάσεις και από την ιδιωτική τηλεοπτική αγορά. Ναι, κύριε Κάτση, έτσι έγινε.

Έτσι, αναφορικά με τη Super League 1, αποδεσμεύτηκαν από τη δημόσια τηλεόραση οι ΠΑΕ Παναθηναϊκός και Άρης, ενώ η διοίκηση της ΕΡΤ διαπραγματεύτηκε και πέτυχε χαμηλότερο τίμημα με τις τέσσερις ΠΑΕ -Ατρόμητος, Λαμία, Ξάνθη, Παναιτωλικός- με τις οποίες η ΕΡΤ είχε προσυμφωνήσει από πέρυσι να μεταδώσει και φέτος τους αγώνες τους.

Συνολικά η «ΕΡΤ Α.Ε.» για την τηλεοπτική μετάδοση ποδοσφαιρικών αγώνων της Super League 1 για την αγωνιστική περίοδο 2019 - 2020 θα καταβάλει 8,9 εκατομμύρια ευρώ, συμπεριλαμβανομένου του ΦΠΑ και του κόστους παραγωγής, αντί για 22 εκατομμύρια ευρώ που προβλεπόταν αρχικά και 44 εκατομμύρια ευρώ που υποσχέθηκε προεκλογικά η προηγούμενη κυβέρνηση.

Έτσι, εξοικονομήθηκαν για τους φορολογούμενους 13,1 εκατομμύρια ευρώ έναντι του αρχικού συμβολαίου και 35,1 εκατομμύρια ευρώ έναντι των προεκλογικών υποσχέσεων της προηγούμενης κυβέρνησης. Με τον ίδιο σεβασμό στα χρήματα των φορολογουμένων, με γνώμονα την ανεξαρτησία και την αμεροληψία της ΕΡΤ αλλά και την καταβολή δίκαιου τιμήματος για τα τηλεοπτικά της δικαιώματα, συνεχίζονται οι συζητήσεις και με τη Super League 2.

Και θέλω να ρωτήσω εδώ τον κ. Κάτση, που μιλάει για συμβόλαια τα οποία αποδέσμευσε η ΕΡΤ, το εξής: Έδινε η ΕΡΤ 6,2 εκατομμύρια ευρώ για τον Παναθηναϊκό. Πόσα ήταν τα έσοδα από διαφημίσεις που είπατε ότι είχε η πιο εμπορική ομάδα; Θα σας πω εγώ. Κάτω από 300.000 ευρώ, συμπεριλαμβανομένων των επαναλήψεων.

Δεν είναι συνδρομητικό κανάλι η ΕΡΤ. Παίρνει τα χρήματα των Ελλήνων φορολογουμένων με το τέλος της. Δεν πληρώνει πακέτα συνδρομητικά, όπως πληρώνουν οι συνδρομητές της «NOVA» ή της «COSMOTE TV».

**ΜΑΡΙΟΣ ΚΑΤΣΗΣ:** Είστε ανενημέρωτος το λιγότερο!

**ΣΤΥΛΙΑΝΟΣ ΠΕΤΣΑΣ (Υφυπουργός στον Πρωθυπουργό):** Σας απαντάω το αποτέλεσμα μόνο του.

Επομένως επαναλαμβάνω ότι η μόνη πυξίδα για τη λήψη της απόφασής μας να αποδεσμεύσουμε ομάδες και να μειώσουμε το τίμημα για όσες έμειναν στην ΕΡΤ είναι ακριβώς ο σεβασμός στα χρήματα των φορολογουμένων.

Αναφορικά με τα υπόλοιπα θέματα που αναφέρονται στην επίκαιρη επερώτηση, πέραν όσων αρμοδίως και επαρκώς ανέφερε ο Υφυπουργός Ανάπτυξης και Επενδύσεων, ο κ. Παπαθανάσης, υπογραμμίζω και εγώ πως πάγια θέση της Κυβέρνησης είναι να μην εμπλέκεται στις εμπορικές συναλλαγές του ιδιωτικού τομέα.

Ο ρόλος της πολιτείας είναι η διασφάλιση του δημοσίου συμφέροντος και η τήρηση της νομιμότητας. Στην ισχύουσα νομοθεσία έχουν θεσπιστεί, πρώτον, προϋποθέσεις, όροι και ασυμβίβαστα σχετικά με την κατοχή αδειών, εν προκειμένω αδειών παροχής συνδρομητικών τηλεοπτικών υπηρεσιών, όπως, για παράδειγμα, η άδεια που κατέχει η εταιρεία «FORTHNET» υπό το σήμα «NOVA». Δεύτερον, κριτήρια και κατώφλια ή άλλως ποσοστά συμμετοχών σχετικά με τη διαπίστωση της συγκέντρωσης ελέγχου στον χώρο των μέσων μαζικής ενημέρωσης και τον προσδιορισμό της δεσπόζουσας θέσης.

Περαιτέρω, βάσει της σχετικής νομοθεσίας που ισχύει εδώ και πολλά χρόνια και δεν θέσπισε η Κυβέρνησή μας, αλλά ίσχυε και επί των ημερών σας, ο έλεγχος και η τήρηση των ανωτέρω έχουν ανατεθεί και ασκούνται από ανεξάρτητες αρχές κατά λόγο αρμοδιότητας εκάστης. Ενδεικτικά υπενθυμίζω τον ν.2644/1998 περί παροχής ιντερνετικών τηλεοπτικών υπηρεσιών, τον ν.3592/2007 περί συγκέντρωσης ΜΜΕ, τον ν.3959/2011 περί προστασίας του ελευθέρου ανταγωνισμού, τον ν.4070/2012 περί ηλεκτρονικών επικοινωνιών.

Συγκεκριμένα, τα θέματα αυτά ελέγχονται κατά περίπτωση από την Εθνική Επιτροπή Τηλεπικοινωνιών και Ταχυδρομείων ως την αρμόδια αρχή για ζητήματα ανταγωνισμού, εφόσον η υπόθεση αφορά εταιρεία που παρέχει υπηρεσίες ηλεκτρονικών επικοινωνιών σταθερής τηλεφωνίας και ίντερνετ, το Εθνικό Συμβούλιο Ραδιοτηλεόρασης, εφόσον η υπόθεση αφορά αδειούχο εταιρεία παροχής συνδρομητικής τηλεόρασης, όπως εν προκειμένω η «FORTHNET», και την Επιτροπή Ανταγωνισμού σχετικά με τον έλεγχο της τήρησης της νομοθεσίας περί προστασίας του ανταγωνισμού για τις λοιπές αγορές, όπως το περιεχόμενο τηλεόρασης, τα θέματα του Τύπου και τα ΜΜΕ.

Αν και όταν συναφθεί οιαδήποτε τέτοιου είδους συμφωνία, προφανώς θα τελεί υπό την αίρεση της έγκρισής της από τις αρμόδιες αρχές, οι οποίες θα εξετάσουν τα έγγραφα και τα στοιχεία που θα τεθούν υπ’ όψιν τους, θα κρίνουν τη νομιμότητα της συναλλαγής και θα εκδώσουν το πόρισμά τους. Μέχρι σήμερα δεν έχει αποσταλεί κάποιο επίσημο έγγραφο προς τις αρμόδιες αρχές. Η Κυβέρνηση σέβεται και εμπιστεύεται τις ανεξάρτητες αρχές και εννοείται ότι εκείνες θα ασκήσουν τις αρμοδιότητές τους ανεπηρέαστα.

Επειδή αναφερθήκατε στη συγκρότηση της Επιτροπής Ανταγωνισμού, θα σας υπενθυμίσω πως εσείς είχατε ορίσει ως επικεφαλής της επιτροπής πρόσωπα του περιβάλλοντός σας για να καθοδηγήσετε τις αποφάσεις της. Η Κυβέρνηση όρισε πραγματικά ανεξάρτητη και αμερόληπτη ηγεσία, με σκοπό η επιτροπή να λειτουργήσει όπως υπαγορεύει το Εθνικό και Κοινοτικό Δίκαιο, χωρίς πιέσεις και χωρίς υποδείξεις. Μη ζητάτε, λοιπόν, παρεμβάσεις που δεν νοούνται σε ευνομούμενα κράτη. Αυτές τελείωσαν στις 7 Ιουλίου.

Επιφυλάσσομαι για τη δευτερολογία μου για συγκεκριμένες ερωτήσεις.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κύριο Υπουργό και για τη συντομία του χρόνου.

Καλώ στο Βήμα τον Πρόεδρο της Ελληνικής Λύσης κ. Κυριάκο Βελόπουλο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Έχει ενδιαφέρον η σημερινή κουβέντα, πιστέψτε με. Κύριε Παππά, δεν ήξερα ότι έπρεπε να επιχαίρω και να χειροκροτώ γιατί θα πετάνε τα F-16 με δική μου κηροζίνη για να προστατεύουν αυτούς που διεκδικούν τη Θεσσαλονίκη.

**ΝΙΚΟΛΑΟΣ ΠΑΠΠΑΣ:** Δεν διεκδικούν τίποτα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Διεκδικούν! Ακόμη και τώρα έγινε διάβημα χθες από την Κυβέρνηση για το «Βόρεια Μακεδονία» που δώσατε και διεκδικούν ακόμη και τώρα «Σολούν», «Λέριν», «Βόντεν». Τα ξέρω καλά, πιστέψτε με. Άρα, λοιπόν, δεν θα χαιρετάμε, ούτε θα επιχαίρουμε εμείς γιατί πληρώνουμε την κηροζίνη των F-16, εργατοώρες των πιλότων, για να προστατεύουν τους Σκοπιανούς που διεκδικούν κάτι άλλο. Το λέω έτσι, συμβουλευτικά.

(Χειροκροτήματα από την πτέρυγα της Ελληνικής Λύσης)

**ΝΙΚΟΛΑΟΣ ΠΑΠΠΑΣ:** … (δεν ακούστηκε)

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Πάμε τώρα για τα επόμενα, γιατί σας άκουσα με πολλή θέρμη να μιλάτε για τις άδειες των καναλιών. Τι αφήσατε πίσω σας, κύριε Υπουργέ μου; Τι αφήσατε πίσω για τις άδειες; Για πέστε μου εσείς.

**ΝΙΚΟΛΑΟΣ ΠΑΠΠΑΣ:** Τι εννοείτε; Δεν γίνεται έτσι τώρα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Γαία πυρί μειχθήτω. Επειδή εργάζομαι σε κανάλια, ξέρω από κανάλια, κύριε Υπουργέ μου. Δεν είναι έτσι ακριβώς. Εν πάση περιπτώσει, ακούστε.

Αναρωτήθηκε ο κ. Παππάς γιατί είναι άδεια η Αίθουσα. Να σας πω γιατί είναι άδεια η Αίθουσα, κύριε Παππά. Μη βιάζεστε. Θα σας πω τώρα. Διότι αν ήταν υπέρ του κ. Μαρινάκη η επερώτησή σας, όλοι της Νέας Δημοκρατίας θα ήταν εδώ. Θα ήταν και θα διαγκωνίζονταν οι περισσότεροι ποιος θα μιλήσει περισσότερο για να βγουν αύριο στα «ΠΑΡΑΠΟΛΙΤΙΚΑ», στο «ΒΗΜΑ», στα «ΝΕΑ», στα sites του, στα κανάλια του, για να μπορούν να κάνουν τη σπέκουλά τους.

Καλά, δεν ντρέπεστε στη Νέα Δημοκρατία; Εντάξει, καταλαβαίνω ότι οι «κουμπαριές» εκτιμώνται. Τους «κουμπάρους» σου τους τιμάς, αν και μερικοί δεν τους γνωρίζουν καμμιά φορά. Έτσι είχε πει ο Πρωθυπουργός πριν από μερικούς μήνες εδώ πέρα. «Δεν ξέρω τον κ. Μαρινάκη», λέει. Δεν είναι κακό ο «κουμπάρος» να εκτιμάται και να αποτιμάται, αλλά να βλέπω από εκατόν πενήντα οκτώ Βουλευτές να είναι εδώ τρεις-τέσσερις; Δεν θα το πω με κακή διάθεση, αλλά δεν είναι και η ομάδα του Champions League εδώ μαζί μας. Είναι κάποιοι άλλοι Βουλευτές, καινούργιοι. Δεν είναι ο Άδωνις, ο φίλος μου, δεν είναι ο Βορίδης, δεν είναι ο κ. Χατζηδάκης, όλα αυτά τα καλά στελέχη. Γιατί δεν ήρθαν αυτοί;

Φοβούνται ότι δεν θα πάνε στα εγκαίνια του κ. Μαρινάκη στην Κρήτη, εκεί που συναντιούνται και πίνουν ουζάκια όλοι μαζί; Γιατί, ρε παιδιά; Εδώ, υπέρ βωμών και εστιών να παλέψουμε για τον κ. Μαρινάκη όλοι μαζί, να αγωνιστούμε για τον μεγάλο εφοπλιστή, τον μεγάλο παράγοντα!

Εγώ θέλω να είμαι ξεκάθαρος, επειδή άκουσα τον Υπουργό με πολλή προσοχή. Κύριε Υπουργέ, είπατε κάτι για ανεξάρτητες αρχές; Εδώ γελάμε. Ποιος τις διορίζει; Εσείς! Ποιος τις αποκεφαλίζει; Εσείς! Ποιες είναι οι «ανεξάρτητες αρχές»; Οι κύριοι από εδώ. Όταν, λοιπόν, διορίζουμε εμείς τις ανεξάρτητες αρχές, ποιες είναι ανεξάρτητες; Εξηρτημένες από εσάς είναι οι όποιες αρχές. Την κ. Θάνου την καρατομήσατε. Για μένα -επαναλαμβάνω- ήταν προσωπική ρεβάνς δική σας, άδικη και σύμφωνα με την Ευρωπαϊκή Ένωση είχατε άδικο, αλλά δεν είναι ανεξάρτητη. Όσο ανεξάρτητος είμαι εγώ από την Ελληνική Λύση, τόσο ανεξάρτητες είναι οι αρχές. Δηλαδή, να είμαστε λίγο προσεκτικοί όταν μιλάμε για ανεξάρτητες αρχές εδώ μέσα. Δεν υπάρχουν ανεξάρτητες αρχές.

Ο κ. Γεραπετρίτης, ο Υπουργός σας, δεν ήταν σε μια ανεξάρτητη αρχή; Σε ανεξάρτητη αρχή ήταν. Μη μου λέτε, λοιπόν, «ανεξάρτητες». Είναι εξηρτημένες από την όποια κυβέρνηση, γιατί όποια βγαίνει αλλάζει τις ανεξάρτητες αρχές, βγάζει κάποιος άλλους, δικούς της ανθρώπους, λίγο μπλε, λίγο κόκκινο, λίγο ροζ, τη δουλειά μας να κάνουμε, λέτε, και τελείωσε η ιστορία. Θέλω να είμαστε ειλικρινείς.

Τώρα, για το ότι δεν κάνετε παρεμβάσεις, κύριε Υπουργέ, τι να σας πω; Δηλαδή, στην «CRETA FARM» ο Υπουργός δεν έκανε παρέμβαση; Και καλά έκανε. Δεν έκανε παρέμβαση; Θα κάνει! Άλλο παράδειγμα: Στο Ελληνικό, φτιάξατε ειδικό νομικό πλαίσιο για να γίνει καζίνο. Και αυτό παρέμβαση είναι. Τι είναι αυτά που λέτε; Ήταν νομοθετική παρέμβαση κιόλας, όχι απλά παρέμβαση, όπως του Άδωνη, που ήταν μια φραστική παρέμβαση μεσολαβητού να βοηθήσει. Στο Ελληνικό φωτογραφίσατε μόνο και μόνο για τον Λάτση, για να κάνει τη βρώμικη δουλειά ή να κάνει το καζίνο. Αυτή είναι η αλήθεια. Παρεμβάσεις πρέπει να κάνει η πολιτική και η εκτελεστική εξουσία για να εξυπηρετούν και τον Μαρινάκη, αλλιώς δεν γίνεται. Πώς θα εξυπηρετηθεί ο Μαρινάκης ή ο Βελόπουλος ή οποιοσδήποτε από εδώ μέσα αν είναι εφοπλιστής ή αν έχει κανάλια; Ακούστε, κύριοι Υπουργοί, δεν είναι κακό να εκτίθεστε, αλλά στη «βαρονία» που ζούμε, πρέπει να προσέχουμε.

Κάποτε είχε πει, ένας πρώην Πρωθυπουργός, εδώ μέσα για τους νταβατζήδες. Έχουμε βαρόνους στην Ελλάδα, εάν το ξέρετε. Εάν δεν το ξέρετε, θα σας πω ποιος είναι ο Μαρινάκης και ο κάθε Μαρινάκης -δεν με ενδιαφέρει εμένα- και ο Σαββίδης και όλοι αυτοί που έχουν κανάλια. Γιατί εκβιάζεστε, το πολιτικό σύστημα εκβιάζεται. Για ένα πρωτοσέλιδο στην εφημερίδα του Βελόπουλου -να μην πω του Μαρινάκη πάλι- ο Υπουργός κάνει τεμενάδες. Για μια καλή κριτική, ο Υπουργός κάνει τεμενάδες! Για ένα καλό αρθράκι που θα βάλει για έναν Βουλευτή, ο Υπουργός παρακαλάει! Και παρακαλάει ποιον; Όχι τον Μαρινάκη, αλλά τον Γιάννη Κουρτάκη, τον φίλο μου, τον συνάδελφο. Γιατί πάντοτε έχουμε μπροστινούς στις δουλειές μας, πάντα υπάρχουν οι «αντ’ αυτού» έμμεσα ή άμεσα, γιατί σε πολλά από τα φύλλα του κ. Μαρινάκη δεν είναι ο ίδιος ο Μαρινάκης, είναι και ο κ. Γιάννης Κουρτάκης, εκδότης, συνάδελφός μου παλιά. Τον ήξερα τον άνθρωπο πριν από δέκα χρόνια. Ξαφνικά έγινε εκδότης, όπως ξαφνικά γίνονται εκδότες πολλοί στην Ελλάδα, όπως και ο φίλος μου ο Βαξεβάνης, ο δικός σας, που έγινε ξαφνικά εκδότης, μεγαλοπαράγοντας και αυτός, μεγαλόσχημος. Όλοι οι μεγαλόσχημοι δικοί σας είναι.

Και πάμε στην ουσία. Δεν θα πω για το τίμημα ή για το κούρεμα, αλλά άκουσα πολύ εύστοχα τον συνάδελφο του ΣΥΡΙΖΑ να λέει «κάντε κούρεμα, ρε παιδιά, και στα δάνεια των Ελλήνων πολιτών». Εγώ δεν λέω κατά 85%, αλλά κάντε κούρεμα κατά 30% ή 40%. Για παράδειγμα, χρωστάς 10.000 ευρώ; Θα πληρώσεις τα 4.000 ευρώ. Κούρεμα 60%! Γιατί μόνο στον Μαρινάκη κούρεμα; Μια παρέμβαση. Γιατί; Δεν σας φαίνεται περίεργο;

Να σας πω τι ελέγχει ο κ. Μαρινάκης: Όμιλος ΔΟΛ, in.gr, tanea.gr, tovima.gr, εφημερίδες «ΤΑ ΝΕΑ», «ΤΟ ΒΗΜΑ», 21,1% του «ΤΗΛΕΤΥΠΟΣ», «ONE CHANNEL», 33,33% «Εκδοτική Βορείου Ελλάδος», 50% εκτυπωτική μονάδα «ΙΡΙΔΑ», πρακτορείο διανομής «ΑΡΓΟΣ». Εδώ είναι το μεγάλο έγκλημα. Έχω φίλους στη Θεσσαλονίκη που έχουν εφημερίδες, όπως η «METROSPORT», οι τοπικές εφημερίδες της βορείου Ελλάδος, και ο τύπος αυτός το κάνει επίτηδες για να πηγαίνει ο Τύπος της Θεσσαλονίκης -ενώ λέγεται «πρωινός Τύπος»- στις 12.00΄ στους νομούς της Μακεδονίας. Και το ανέχεστε! Η Επιτροπή Ανταγωνισμού το ανέχεται αυτό. Γιατί;

**ΙΩΑΝΝΗΣ ΠΑΠΠΑΣ:** Πώς μπορεί να πάει;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν με ενδιαφέρει πώς θα πάει. Γι’ αυτό υπάρχει η πολιτεία, να πάει. Αφού τυπώνεται το πρωί, να βάλει φορτηγά, να πληρώσει από την τσέπη του να τα πάει, όπως γινόταν πάντα. Δεν είναι δυνατόν να μου λέει ο Βουλευτής της Κυβέρνησης πώς μπορεί να πάει ο Τύπος πρωί-πρωί στη βόρεια Ελλάδα, στη Μακεδονία! Δεν πρέπει να το λέτε αυτό εδώ μέσα! Στη Μακεδονία, που δεν έχουμε φύλλα, που δεν έχουμε εφημερίδες; Τι είναι αυτά που λέτε;

(Χειροκροτήματα από την πτέρυγα της Ελληνικής Λύσης)

Πάμε τώρα παρακάτω. Δεν έχει μόνο αυτά. Κύριοι συνάδελφοι του ΣΥΡΙΖΑ, γιατί ξεχάσατε κάτι πολύ απλό; Βέβαια τότε ήσασταν μαζί του. Κάποιοι εκ των περιφερειαρχών σας έπιναν ουζάκι με τον κ. Μαρινάκη. Στον Δήμο Πειραιά. Για ποιον λόγο είναι στον Δήμο Πειραιά; Ξέρετε; Ένα λιμάνι ωραίο έχετε εκεί. Άμα ελέγχεις το λιμάνι του Πειραιά, έμμεσα ή άμεσα, ελέγχεις πολλά πράγματα. Αυτά γιατί δεν τα λέτε εδώ μέσα; Δεν λέω ότι κάνει παράνομες δουλειές, αλλά φαίνεται ότι ο άνθρωπος θέλει να γίνει βαρόνος κανονικός.

Και συζητάμε τι εδώ μέσα; Πώς θα εξυπηρετήσουμε έναν βαρόνο; Για ποιον λόγο; Πείτε μου εσείς!

Πάμε στα σοβαρότερα. Δεν με ενδιαφέρει αν μπορεί ένας ιδιοκτήτης ΠΑΕ να ελέγχει τα τηλεοπτικά δικαιώματα. Όμως, αυτό είναι απαράδεκτο. Δεν είμαι πολύ ποδοσφαιρόφιλος. Μικρός ήμουν. Τώρα δεν με ενδιαφέρει πολύ. Ο ΠΑΟΚ, η ΑΕΚ, ο Ολυμπιακός, ο Άρης ούτε καν με ενδιαφέρουν. Όμως, δεν μπορεί εγώ που πληρώνω εσάς, αγαπητέ συνάδελφε, να σας ελέγχω και να έχω αντίπαλη εταιρεία. Δηλαδή, κάτι δεν πάει καλά εδώ. Δηλαδή, εγώ έχω την ΠΑΕ ΠΑΟΚ, την ΠΑΕ Άρης και παίρνω όλα τα δικαιώματα και πληρώνω την ΠΑΕ Ολυμπιακός. Θα το ανεχόταν αυτό η Κυβέρνηση; Όχι. Πώς το ανέχεστε τώρα αυτό; Πώς ανέχεστε έναν τύπο να ελέγχει τις ομάδες και να κάνει και πρωτάθλημα; Πώς θα γίνει το πρωτάθλημα; Για πείτε μου εσείς. Το αφεντικό που πληρώνει θα λέει και τους ποδοσφαιριστές. Δεν ξέρω αν κάνω λάθος, αλλά χθες είχε κάτι δικαστήρια ο κ. Μαρινάκης με κάτι στημένα ματς. Δεν λέω ότι είναι ένοχος. Αλλά αν έχεις δικαστήρια με στημένα ματς και παίρνεις όλη την «NOVA» και δίνεις και λεφτά, είναι πολύ πιο νόμιμο να στήσεις το παιχνιδάκι καλύτερα. Καταλάβατε; Είναι έξυπνο το deal που πάει να κάνει ο κ. Μαρινάκης, για να μπορεί να ελέγχει όχι μόνο με τα λεφτά, αλλά και με την πίεση των χρημάτων που μπορεί να ασκήσει και να χρεοκοπήσει μια ομάδα, να μην έχει λεφτά. Σας λέω τα αυτονόητα. Τι συζητάμε εδώ μέσα; Ποιον κοροϊδεύουμε; Δηλαδή, εξαπατούμε τον κόσμο, εξαπατούμε και τον εαυτό μας.

(Στο σημείο αυτό κτυπάει το κουδούνι λήξεως του χρόνου ομιλίας του Προέδρου της Ελληνικής Λύσης)

Δεν θα ήθελα να πω τίποτα περισσότερο για τον κ. Μαρινάκη. Απλά να θυμίσω στον κύριο ΣΥΡΙΖΑ -έτσι τους λέω εγώ τους κυρίους του ΣΥΡΙΖΑ-, στους κυρίους του ΣΥΡΙΖΑ ότι έχω μπροστά μου μια λίστα. Μας ζαλίσατε πολύ με τον Μαρινάκη και έχετε δίκιο, γιατί είναι σκανδαλώδης η συμπεριφορά της Κυβέρνησης. Έχω εδώ 1.116.000.000 ευρώ που πήρε ο Κόκκαλης επί δικής σας διακυβέρνησης. Άλλος βαρόνος, κύριοι! Βαρόνος ο ένας, βαρόνος ο άλλος. Αυτό είναι το πρόβλημα της ελληνικής πολιτικής. Από το 1950 - 1960 θυμάμαι τον Κωνσταντίνο Καραμανλή που έλεγε «ποιος κυβερνά αυτόν τον τόπο;». Ο Μαρινάκης, ο Λαμπράκης, ο Κόκκαλης, ο Μπόμπολας. Αυτοί κυβερνάνε τον τόπο! Αυτή είναι η αλήθεια. Κι αυτό είναι που σας φοβίζει.

(Χειροκροτήματα από την πτέρυγα της Ελληνικής Λύσης)

Ευτυχώς εγώ δεν έχω καμμία εξάρτηση. Ξέρετε γιατί; Δεν θα πω ότι είμαι αυτοδημιούργητος ως επιχειρηματίας, αλλά δεν πήγα ποτέ να παρακαλέσω κανέναν εφοπλιστή να φάω μαζί του. Δεν πήγα στα γενέθλιά του ούτε θα πάω ποτέ. Ούτε κάθισα να φάω και να πιω έναν καφέ μαζί του, γιατί ο καφές με τον εφοπλιστή είναι δουλεία. Καταλάβετέ το! Είναι απίστευτο. Το Υπουργείο Υποδομών έδωσε -για τους μεταφερόμενος εκεί, για τους λαθροεισβολείς- 1 εκατομμύριο. «INTRAKAT»: 946.000 ευρώ υπογραφή σύμβασης για κατασκευή τεμένους στον Βοτανικό. Όλα τα έργα τα έχει πάρει η «INTRAKAT» επί ΣΥΡΙΖΑ. Δεν λέω ότι τα έχει πάρει παράνομα. Προς Θεού! Εγώ δεν λέω ότι γίνεται κάτι παράνομα ή ότι κάποιοι παίρνουν λεφτά. Όμως, συμπτωματικά τα παίρνει ο Κόκκαλης. Αφήστε, κύριοι του ΣΥΡΙΖΑ, κύριε Παππά μου, να πάρει κάτι και ο Μαρινάκης, ο οποίος δεν τα πάει καλά με τον Κόκκαλη. Σκοτώνονται μεταξύ τους για το στάδιο Καραϊσκάκη. Ο ένας είναι εναντίον του Ολυμπιακού, ο άλλος υπέρ του Ολυμπιακού. Δεν καταλαβαίνω τι γίνεται εδώ μέσα. Ειλικρινά δεν μπορώ να καταλάβω.

Οχυρώνεστε πίσω από ένα ψέμα όλοι σας. Και πίσω από το ψέμα εκατέρωθεν στρέφετε τα βέλη σας. Για ποιον λόγο; Πείτε μου τον λόγο. Και όλα αυτά την ώρα -γιατί εδώ είναι τα σοβαρά- που η Κυβέρνηση αγωνίζεται στην Αμερική για να φέρει επενδύσεις. Αυτός ο αγώνας θα έπρεπε να μας βρει όλους αρωγούς. Και έφεραν στην εκδήλωση τον κ. Μουζουράκη. Η εκδήλωση των Ελλήνων ομογενών με τον Πρωθυπουργό, και τον Άδωνη και τους υπόλοιπους, είχε συντονιστή τον τραγουδιστή Μουζουράκη. Ναι, ψάξτε το λιγάκι. Τον Μουζουράκη είχε. Όπως σας το λέω εγώ. Στην Αίθουσα που έγινε η εκδήλωση για να μιλήσει στους επενδυτές η Νέα Δημοκρατία συντονιστής ήταν ο Μουζουράκης, δηλαδή όπως η «GOLDMAN SACHS», μιλάμε για πολυεθνικές εταιρείες. Τι είναι αυτά, ρε παιδιά; Τι ερασιτεχνισμός είναι αυτός; Μωρία! Ξέρετε τι θα πει μωρία; Είναι απίστευτο όλο αυτό. Στέλνετε Υπουργούς. Η κ. Μενδώνη πήγε με 9.000 ευρώ. Η κ. Κεραμέως με 7.000 ευρώ. Από την τσέπη τους βγαίνουν τα λεφτά αυτά; Είδα στη «ΔΙΑΥΓΕΙΑ» τα εισιτήριά τους. Από τη δική σας τσέπη βγαίνουν αυτά τα λεφτά;

Πάμε τώρα στο άλλο φιάσκο. Θα χρησιμοποιήσω λίγο παραπάνω χρόνο, κύριε Πρόεδρε, γιατί αυτό είναι πολύ σοβαρό. Ζητάω συγγνώμη. Δείτε -Υπουργέ μου, αυτά με τον Μαρινάκη θα τα λύσετε, είμαι βέβαιος γι’ αυτό- το φιάσκο με το σχέδιο «ΗΡΑΚΛΗΣ». Υπουργέ, δεν πάει καλά η ιστορία με τον κ. Ζαβό. Το λέω εδώ. Δεν υπάρχει η σύμφωνη γνώμη του Ενιαίου Εποπτικού Μηχανισμού SSM. Βρίθουν διεθνώς δημοσιεύματα για τον κ. Ζαβό. Δείτε το θέμα, το σχέδιο «ΗΡΑΚΛΗΣ», που το έχετε ως προμετωπίδα της μεγάλης νίκης σας. Προσέξτε το! Θα σκάσει στα χέρια σας. Εδώ είμαστε.

Κλείνοντας, θα ήθελα να πω το εξής: Εγώ έχω βαρεθεί κάθε εβδομάδα η Νέα Δημοκρατία να κάνει συσκέψεις. Και με βάση τις συσκέψεις ή δεν συσκέπτονται καλά ή συσκέπτονται μόνο. Κάθε εβδομάδα, κάθε Δευτέρα ο Πρωθυπουργός μαζεύει τους Υπουργούς του για το πώς θα λύσουν το πρόβλημα των λαθροεισβολέων. Και τι λένε; Τα ίδια, τα ίδια, τα ίδια. Χθες κόντεψαν να καούν άνθρωποι. Δεν με ενδιαφέρει αν είναι Αφγανός, Πακιστανός, Τούρκος, Έλληνας, είναι άνθρωποι! Γιατί κάηκαν; Θα σας πω εγώ. Γιατί δεν υπάρχει από τη δική σας πλευρά η βούληση να τελειώσει η εισροή, να σταματήσει αυτή η ιστορία να έρχονται εδώ. Δεν άκουσα ούτε ένα μέτρο. Ακούω μέτρα περιφραστικά. Θα αυξήσουμε, λέει, τους ελέγχους. Και βγαίνει ο Υπουργός σας το πρωί στον «ΑΝΤ1» και λέει ότι δεν μπορεί να πάει σε hot spot, γιατί το απαγορεύουν οι μη κυβερνητικές οργανώσεις. Κλείστε τες! Τι θα πει «μου απαγορεύουν να πάω σε hot spot»; Ο Υπουργός, ο Παναγιωτόπουλος το είπε. Να ενημερώνεστε, κύριοι συνάδελφοι. Το είπε στον «ΑΝΤ1» στον Παπαδάκη. Είπε ότι «δεν μπορώ να πάω, γιατί δεν μου το επιτρέπουν οι ΜΚΟ». Ο Υπουργός δεν μπορεί να πάει σε hot spot, γιατί του το απαγορεύουν οι ΜΚΟ; Ο Χριστός και η Παναγία! Πού βρισκόμαστε; Κλείστε τες! Τελειώστε τες!

Θα σας δώσω ένα παράδειγμα, για να κλείσω εδώ, γιατί θα μπορούσα να μιλάω πολλή ώρα. Τουρκική μη κυβερνητική οργάνωση, «IHH», έτσι λέγεται, «Insani Yardim Vakfi», η οποία ασχολείται στην Ελλάδα με τους πρόσφυγες. Τουρκική ΜΚΟ έχει στην Ελλάδα την έδρα και φέρνει πρόσφυγες. Έτσι τους αποκαλεί. Εγώ τους αποκαλώ λαθροεισβολείς. Αυτή έπρεπε να κλείσει πρώτη. Ποιος μού λέει ότι δεν είναι πράκτορες από πίσω; Ψάξτε το λιγάκι, ρε παιδιά. Δεν υπάρχουν μυστικές υπηρεσίες; Δεν υπάρχει τίποτα στον τόπο αυτόν;

Και επίσης, να σας διαβάσω κάτι, κύριε Παππά, κάτι που διέφυγε κι από εσάς. Πρόκειται για δήλωση του Πρωθυπουργού μας πριν από τις εκλογές: «Η αποσυμφόρηση των νησιών δεν μπορεί να γίνεται με ροές από τα νησιά προς την ηπειρωτική Ελλάδα, όπως κάνει σήμερα ο ΣΥΡΙΖΑ. Πρέπει να γίνεται με επιστροφές από τα νησιά προς την Τουρκία.». Αυτό μου θυμίζει «Λέσβο - Μυτιλήνη» του Τσίπρα. Αυτός τα πάει ανάποδα τώρα. Είχε πει ότι θα φεύγουν από τα νησιά προς την ηπειρωτική Ελλάδα, τώρα τα μπέρδεψε πάλι. Αυτό δεν έλεγε; Κάντε το! Κάντε το, Υπουργοί μου! Γιατί δεν το κάνετε; Γιατί δεν το κάνετε, αφού το έλεγε ο Πρωθυπουργός; Υπάρχει βίντεο με δήλωσή του, στο «ΚΡΗΤΗ TV», στο «ΣΑΜΟΣ TV», το είπε και στη ΔΕΘ. Γιατί δεν το κάνετε; Και βέβαια θα σας πω γιατί δεν το κάνετε. Διότι πολλοί εκ των Υπουργών έχουν τις δικές τους ΜΚΟ και τις δικές τους δουλείες, πιστέψτε με. Αν το ψάξετε, θα το βρείτε.

Κλείνοντας, θα ήθελα να πω ότι κάνετε ένα έγκλημα. Πηγαίνετε και βάζετε στρατόπεδο, κύριε Υπουργέ, στην 111 Πτέρυγα Μάχης στη Νέα Αγχίαλο. Έχουμε εκεί εξήντα F-16. Εγγυάστε εσείς ότι μεταξύ αυτών των πεντακοσίων, χιλίων που είναι εκεί δεν είναι τζιχαντιστές; Διότι ο Υπουργός απάντησε σε μένα ότι υπάρχουν τζιχαντιστές ανάμεσα στους λαθροεισβολείς.

Πάτε και βάζετε τη Σάμο σε hot spot, εκεί που είναι ο κ. Ελευθερόγλου, στα ραντάρ -έχουμε τα ραντάρ μας, το καταλαβαίνετε;- που βλέπουν την Τουρκία απέναντι και τους βάζετε δίπλα ακριβώς! Πού ξέρετε ότι δεν υπάρχουν ανάμεσά τους τζιχαντιστές; Τι πάτε να κάνετε; Όπου να ’ναι μεταφέρετε στην ηπειρωτική Ελλάδα τη βόμβα; Θα σκάσει πυρηνική βόμβα, το καταλαβαίνετε; Θα σκάσει πυρηνική βόμβα! Ας ομονοήσουμε κάποια στιγμή και να δούμε το αυτονόητο. Δεν χωράνε άλλοι στην Ελλάδα, δεν μπορούμε να ταΐσουμε τους Έλληνες. Να γυρίσουν στις πατρίδες τους, να μείνουν οι Έλληνες εδώ, να δουλέψουμε μαζί, να οργανωθούμε σε σχέδιο. Δεν μπορούμε να φιλοξενήσουμε άλλους! Καταλάβετέ το, η Ελλάδα πεθαίνει δημογραφικά και μου φέρνετε τον Χασάν και τον Ιμπραήμ; Ο Χριστός και η Παναγία!

(Χειροκροτήματα από την πτέρυγα της Ελληνικής Λύσης)

Κύριε Πρόεδρε, ευχαριστώ για την ανοχή σας. Θα ήθελα να πω και το εξής: Σκεφθείτε, σε πενήντα hot spots στην Ελλάδα να συμβεί αυτό που έγινε στη Μόρια χθες, επειδή στα πενήντα hot spots υπάρχουν από εκατό πρακτοράκια. Σκεφθείτε να συμβεί αυτό το πράγμα, οι εστίες εντάσεως σε πενήντα σημεία σε όλη την Ελλάδα. Έχετε βάλει την «πέμπτη φάλαγγα» στην πλάτη του Ελληνικού Στρατού. Αν γίνει η στραβή, που δεν θέλει κανείς να γίνει πόλεμος, θα έχουμε «πεμπτοφαλαγγίτες» στην πίσω πλευρά μας.

Προσέξτε, γιατί γρήγορα θα φύγετε και θα κάνετε ένα διαρκές εθνικό έγκλημα. Θα τελειώσετε την πατρίδα. Οργανωθείτε, επιτέλους, και αφήστε τις συσκέψεις.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον Πρόεδρο της Ελληνικής Λύσης.

Επειδή δεν ήθελα να στηριχτώ μόνο στην εμπειρία μου και στη μνήμη μου, ζήτησα από την υπηρεσία τα στοιχεία για να απαντήσω στον κ. Αλεξιάδη, ο οποίος είπε ότι πρώτη φορά ερωτώνται τρεις, τέσσερις Υπουργοί και έρχονται δύο Υφυπουργοί. Δεν θέλω να ταλαιπωρήσω το Σώμα, αλλά έχω αναλυτικά ημερομηνίες από το 2016 μέχρι το 2018 και φαντάζομαι ξέρετε ποιος κυβερνούσε εκείνη την περίοδο.

**ΤΡΥΦΩΝ ΑΛΕΞΙΑΔΗΣ:** Να μου δώσετε χρόνο στη δευτερομιλία μου, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Έφυγε η κ. Σκούφα. Ήθελα να πω ότι σε μία επερώτηση στην οποία επερωτάτο η κ. Αχτσιόγλου -και η τότε αντιπολίτευση διαμαρτυρήθηκε κατά τον ίδιο τρόπο-, τότε η απάντηση ήταν συνηγορία υπέρ του ότι είχε έρθει ο κ. Πετρόπουλος.

Θέλω να σας πω ότι έχουμε τέσσερις επερωτώμενους Υπουργούς και ήρθαν δύο Αναπληρωτές ή ένας Αναπληρωτής ή επερωτώνται τέσσερις Υπουργοί και μένει ένας Αναπληρωτής.

Εσείς, κύριε Αλεξιάδη, ερχόσασταν συχνά και απαντούσατε.

**ΤΡΥΦΩΝ ΑΛΕΞΙΑΔΗΣ:** Θα απαντήσω στη δευτερολογία μου.

**ΠΡΟΕΔΡΕΥΩΝ (Αθανάσιος Μπούρας):** Έχω δύο επερωτήσεις στις 10-3-2017 και στις 20-4-2018 -αν θέλετε τις έχω και μπροστά μου και όλο τον διάλογο- όπου έχουν απαντηθεί από έναν Υφυπουργό κάθε μία.

Άρα, δηλαδή, δεν γίνεται πρώτη φορά αυτή η διαδικασία. Πάντα γίνεται και οι Υφυπουργοί έχουν ρόλο, έχουν αρμοδιότητες, εκπροσωπούν την Κυβέρνηση και εκπροσωπούν και το Υπουργείο στο οποίο βρίσκονται ως Υφυπουργοί.

**ΤΡΥΦΩΝ ΑΛΕΞΙΑΔΗΣ:** Κύριε Πρόεδρε, τι λέγατε τότε εσείς από τα έδρανα της αντιπολίτευσης;

**ΠΡΟΕΔΡΕΥΩΝ (Αθανάσιος Μπούρας):** Δεν ξέρω. Εγώ προσωπικά δεν έλεγα τίποτα, αν με ρωτάτε. Πήγατε να πείτε ότι πρώτη φορά γίνεται και εδώ απαντώ ότι γινόταν πάντα. Εγώ ως Προεδρείο όφειλα να ζητήσω...

**ΝΙΚΟΛΑΟΣ ΠΑΠΠΑΣ:** Προεδρεύετε για όλους μας εδώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Για όλους. Κοιτάξτε…

**ΝΙΚΟΛΑΟΣ ΠΑΠΠΑΣ:** Αυτό ήταν δουλειά των κυβερνητικών, όχι δική σας, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Εγώ αποκαθιστώ την αλήθεια και το οφείλω. Η αλήθεια είναι ότι αυτή η διαδικασία δεν γίνεται πρώτη φορά. Ερωτώνται τρεις, τέσσερις, πέντε Υπουργοί και έρχεται ένας. Και εγώ μετείχα σε επερώτηση στην οποία ρωτούσαμε τέσσερις, πέντε Υπουργούς και ερχόταν ένας. Έτσι συνηθίζεται. Ένας έρχεται και απαντάει. Ή έρχεται Υπουργός ή Υφυπουργός. Αναζητήστε τα Πρακτικά στις υπηρεσίες να σας τα δείξουν.

Κυρία Ξενογιαννακοπούλου, έχετε τον λόγο για δώδεκα λεπτά.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Θα ήθελα και εγώ από την πλευρά μου, κατ’ αρχάς, να αναφερθώ στα δραματικά γεγονότα χθες στη Μόρια, που στοίχισαν ξανά ανθρώπινες ζωές.

Όπως γνωρίζετε ο Πρόεδρος του ΣΥΡΙΖΑ, ο Αλέξης Τσίπρας, είπε εξαρχής, στις προγραμματικές δηλώσεις, ότι εμείς δεν πρόκειται να επαναλάβουμε το είδος της αντιπολίτευσης που έκανε η Νέα Δημοκρατία όλα τα προηγούμενα χρόνια, ένα είδος αντιπολίτευσης που βασίστηκε στις εντυπώσεις, στον λαϊκισμό και στην εκμετάλλευση τραγικών γεγονότων.

Οφείλουμε, όμως, να τονίσουμε ότι η Κυβέρνηση της Νέας Δημοκρατίας από τις πρώτες μέρες μετά τις εκλογές είναι εγκλωβισμένη. Από τη μια μεριά είναι εγκλωβισμένη στην ακροδεξιά ρητορική, ως προς το θέμα της προσφυγικής κρίσης, που χρησιμοποίησε όλα τα προηγούμενα χρόνια και την εύκολη και ανεύθυνη αντιπολίτευση που έκανε τότε απέναντι στην κυβέρνηση του ΣΥΡΙΖΑ, που υποχρεώθηκε σε πολύ δύσκολες συνθήκες να την αντιμετωπίσει με αίσθημα ευθύνης και ανθρωπισμού. Από την άλλη, είναι εγκλωβισμένη η Κυβέρνηση και πολιτικά αμήχανη, στην προσγείωση, κύριοι Υπουργοί, στην πραγματικότητα, όταν πλέον βγαίνει -και ο αρμόδιος Υπουργός για τη μετανάστευση και ο Πρωθυπουργός- και ανακαλύπτει τα γεωπολιτικά αίτια πίσω από την προσφυγική κρίση.

Αυτή, λοιπόν, η πολιτική αμηχανία οδηγεί και σε πολιτική και επιχειρησιακή ανεπάρκεια, γιατί ακριβώς δεν ξέρατε πώς να ασκήσετε τα καθήκοντά σας, όταν προσγειωθήκατε στην πραγματικότητα. Είδαμε τις συνθήκες στη Μόρια, που ούτως ή άλλως ήταν δύσκολες και κανείς δεν έχει αρνηθεί αυτή την πραγματικότητα. Στις εκλογές της 7ης Ιουλίου αριθμούσε πέντε χιλιάδες διακόσιους ανθρώπους.

Επειδή όλους αυτούς τους μήνες που μεσολάβησαν δεν μπορούσατε να απεγκλωβιστείτε από την ακροδεξιά ρητορική και τις επιλογές σας και να συνεχίσετε με πολύ μεγάλη καθυστέρηση την προγραμματισμένη μεταφορά των ευάλωτων ομάδων, γυναικών και παιδιών, σε άλλες δομές φιλοξενίας, με πιο ανθρώπινες συνθήκες στην ενδοχώρα, είδαμε ο πληθυσμός στη Μόρια αυτή τη στιγμή να ξεπερνάει τις δεκατρείς χιλιάδες και βέβαια να δημιουργούνται συνθήκες κρίσης και να θρηνούμε ανθρώπινες ζωές.

Άρα, λοιπόν, με απόλυτο αίσθημα ευθύνης, χωρίς διάθεση μιας ανέξοδης αντιπολίτευσης, εμείς σας καλούμε να αναλάβετε αυτές τις ευθύνες σας και με γνώμονα πάνω από όλα τον ανθρωπισμό, αλλά φυσικά και με τις αντίστοιχες ευρωπαϊκές διαπραγματεύσεις και παρεμβάσεις, να μπορέσετε να αντιμετωπίσετε την προσφυγική κρίση, πάντα όμως βάζοντας μπροστά την ανθρώπινη ζωή και αξιοπρέπεια.

Κυρίες και κύριοι συνάδελφοι, η επερώτηση που σήμερα συζητούμε, με βάση την πρόταση των συναδέλφων Βουλευτών του ΣΥΡΙΖΑ -παρ’ ότι πρέπει να πω, κύριοι Υπουργοί, ότι προσπαθήσατε να την απαξιώσετε και μάλιστα να αποφύγετε να απαντήσετε επί της ουσίας, καθώς κρυφτήκατε πίσω είτε από σχόλια απαξιωτικά για την Αξιωματική Αντιπολίτευση είτε με προσχηματικές εκφράσεις- είναι μια κρίσιμη επερώτηση και θα περίμενα να σας δώσει την ευκαιρία να ξεδιπλώσετε τη δική σας πολιτική και τις αρχές σας σαν ένα φιλελεύθερο κόμμα που είστε, όπως ισχυρίζεστε, σε σχέση με την ελευθερία της αγοράς, τον σεβασμό της ευρωπαϊκής νομοθεσίας, τη λειτουργία της εσωτερικής αγοράς.

Και, βέβαια, θα περιμέναμε να αναγνωρίσετε ότι, ιδιαίτερα όταν μιλάμε για συγκέντρωση των μέσων μαζικής ενημέρωσης, δεν μιλάμε για οποιαδήποτε συγκέντρωση που αφορά τον ιδιωτικό τομέα. Αφορά θέματα που για όλη την Ευρώπη και την ευρωπαϊκή νομοθεσία αφορούν το δημόσιο συμφέρον και αφορούν φυσικά τη δημοκρατία και την ελευθερία της ενημέρωσης.

Θα τα περιμέναμε όλα αυτά από σας. Δυστυχώς, όμως, είστε μία Κυβέρνηση νεοφιλελεύθερη, όπως οι ίδιοι επαγγέλλεστε. Δυστυχώς, όπως σας ζει ο ελληνικός λαός αυτούς τους μήνες, είστε μία νεοφιλελεύθερη κυβέρνηση βαλκανικού τύπου. Είστε πάρα πολύ σκληροί νεοφιλελεύθεροι, όταν έρχεστε να καταλύσετε εργασιακά δικαιώματα με τροπολογίες, όταν έρχεστε να υπονομεύσετε το κοινωνικό κράτος, όταν έρχεστε να καταργήσετε τον κανόνα ένας προς έναν για τις προσλήψεις στο δημόσιο, όταν έρχεστε και επεξεργάζεστε διαδικασίες ιδιωτικοποιήσεων και το περίφημο ασφαλιστικό, για το οποίο αναμένουμε κάποια στιγμή να ανοίξετε επιτέλους τα χαρτιά σας.

Αναβιώνετε, όμως, μία πολύ παραδοσιακή, βαλκανικού τύπου, δεξιά αντίληψη όσον αφορά τον έλεγχο του κράτους, όπως είδαμε με τα πρώτα νομοθετήματα που φέρατε σε σχέση με το επιτελικό κράτος, όταν αυτό αφορά τον μη σεβασμό των ευρωπαϊκών κανόνων ή των αρχών και την αντίστοιχη ευαισθησία για τα θέματα της ελεύθερης αγοράς και τα ζητήματα που αφορούν το δημόσιο συμφέρον και τη δημοκρατία.

Κι εδώ είναι βαρύ το παρελθόν, όπως είναι βαριές και οι μόλις πρόσφατες δικές σας ρυθμίσεις, στους πρόσφατους τρεις μήνες. Να θυμίσω, βέβαια, την περίοδο 1990 - 1993, που ήταν η περίοδος που ο ΟΤΕ είχε εξαιρεθεί από την τότε αγορά που άνοιγε για την κινητή τηλεφωνία. Η «COSMOTE» μετά το 1993 μπήκε μέσα στην αγορά της κινητής τηλεφωνίας. Επίσης, να θυμίσω την περίοδο 1990 - 1993 που σχηματίστηκε αυτό το άναρχο και διαπλεκόμενο περιβάλλον της ιδιωτικής ραδιοτηλεόρασης.

Η κυβέρνηση του ΣΥΡΙΖΑ ήταν αυτή η οποία κατόρθωσε πρώτη φορά να βάλει κανόνες με βάση τις ευρωπαϊκές αρχές, να ρυθμίσει τις άδειες και, όπως είπε και ο συνάδελφος, ο κ. Παππάς, να υπάρχουν ήδη και συγκεκριμένες απολαβές, που βέβαια θα συνεχιστούν και στην πορεία με την αποπληρωμή των αδειών τα επόμενα χρόνια και φυσικά από τα τέλη χρήσης των συχνοτήτων και την αντίστοιχη φορολόγηση του διαφημιστικού χρόνου.

Επίσης, στη δική σας διακυβέρνηση, την περίοδο 2004 – 2009, είδαμε πώς έγινε η εξαγορά της «ΟΛΥΜΠΙΑΚΗΣ» και είδαμε πώς ιδρύθηκε στη χώρα μας, στην πραγματικότητα, ένα ισχυρό ολιγοπώλιο στις αερομεταφορές. Αυτό είναι μία δική σας αντίληψη γύρω από την ελεύθερη αγορά.

Και βέβαια, δεν πάμε μακριά, τους τρεις τελευταίους μήνες είδαμε την αντίληψή σας γύρω από τις συνθήκες που αφορούν το δημόσιο συμφέρον και τα ιδιωτικά συμφέροντα. Το είδαμε στις ρυθμίσεις που φέρνετε και στις εξελίξεις στο Ελληνικό, το βλέπουμε με την απαξίωση της ΔΕΗ, το βλέπουμε, δυστυχώς, με την ιδιωτικοποίηση που έχετε βάλει μπρος για τα ΕΛΠΕ -και θα έχουμε την ευκαιρία αύριο να αναφερθούμε πιο αναλυτικά- και το βλέπουμε τώρα με την απάντηση που μας δίνετε όσον αφορά την επερώτηση που θέσαμε για τη διαδικασία διαπραγμάτευσης με τις τράπεζες, που αυτή τη στιγμή είναι σε εξέλιξη, όσον αφορά την πρόταση από την πλευρά του ομίλου «ALTER EGO», συμφερόντων του κ. Μαρινάκη, σε σχέση με τη «FORTHNET» και τη «NOVA».

Και εδώ πρέπει να σχολιάσω κάποιες από τις παρατηρήσεις που έκαναν οι κύριοι Υπουργοί. Ο κ. Παπαθανάσης μάς μίλησε –και μάλλον με έναν τρόπο που δεν συνάδει όταν ένας Υπουργός έρχεται να απαντήσει σε μία διαδικασία κοινοβουλευτικού ελέγχου- σχετικά με τον σεβασμό στους θεσμούς.

Θα έλεγα, κύριε Υπουργέ, ότι ο σεβασμός αυτός ξεκινάει με τον τρόπο που εσείς, ένας Υπουργός της Κυβέρνησης, αντιμετωπίζει το Κοινοβούλιο και τη διαδικασία του κοινοβουλευτικού ελέγχου. Και να ξέρετε –θα το δείτε στην πορεία- ότι ο κοινοβουλευτικός έλεγχος έρχεται πολλές φορές να προστατεύσει τις κυβερνήσεις, εφόσον έχουν την ευαισθησία να ακούσουν την ουσία του κοινοβουλευτικού ελέγχου.

Επίσης, να σας πω, κύριε Υπουργέ -επειδή αναφερθήκατε στο αποτέλεσμα των εκλογών- ότι οι εκλογές δεν είναι λευκή επιταγή. Μία κυβέρνηση παίρνει την πλειοψηφία, παίρνει την αυτοδυναμία. Αυτό δεν σημαίνει ότι λειτουργεί έξω από την ευρωπαϊκή νομοθεσία, το Σύνταγμα και την ελληνική νομοθεσία.

Και επειδή μιλήσατε για τον σεβασμό στους θεσμούς που η δική σας Κυβέρνηση δείχνει, θα έλεγα ότι μέχρι στιγμής το να καρατομήσετε την ηγεσία της Επιτροπής Ανταγωνισμού με ανοικτές μεγάλες υποθέσεις, όπως –αναφέρθηκαν προηγούμενα και οι συνάδελφοι Βουλευτές- το θέμα του πρακτορείου διανομής Τύπου «ΑΡΓΟΣ», με μία τροπολογία που ήταν και φωτογραφική αλλά είχε και αναδρομική ισχύ και παραβίαζε φυσικά την ευρωπαϊκή νομοθεσία –κάτι που θα το βρείτε πολύ γρήγορα μπροστά σας- αυτό δεν αποτελεί σεβασμό στους θεσμούς.

Όπως σεβασμός στους θεσμούς –φυσικά- δεν ήταν και η κατάργηση του Επιθεωρητή Δημόσιας Διοίκησης, της κ. Παπασπύρου, με τόσα κρίσιμα θέματα ανοικτά και σε εξέλιξη. Ελπίζουμε και θέλουμε να δούμε εάν αυτή η νέα ενιαία αρχή που έχετε κάνει, όσον αφορά τη διαφάνεια, πρόκειται όντως να συνεχίσει τη διερεύνηση όλων αυτών των υποθέσεων, όπως είχατε δεσμευτεί όταν ήρθε η αντίστοιχη πρόταση νόμου στη Βουλή.

Επίσης, θα έλεγα, κύριε Παπαθανάση, επειδή μας κάνατε και λίγο μάθημα όσον αφορά το τι ισχύει από τη νομοθεσία σε σχέση με τα ζητήματα ανταγωνισμού, θα έλεγα ότι πρέπει να λέτε το πλήρες κείμενο κάθε αναφοράς που κάνετε. Γιατί ο ν.3959/2011, όπως γνωρίζετε στο άρθρο 11 δεν λέει απλώς για τη δυνατότητα παρέμβασης και γνώμης της Επιτροπής Ανταγωνισμού, αλλά αναγνωρίζει ότι ύστερα από αίτημα του αρμόδιου Υπουργού Οικονομίας, Ανταγωνιστικότητας και Ναυτιλίας ή αυτεπάγγελτα –όπως είπατε εσείς- μπορεί να εξετάσει μία σειρά θέματα που αφορούν συγκεντρώσεις ή παραβίαση των κανόνων του θεμιτού ανταγωνισμού.

Και βέβαια, θα έλεγα εδώ ότι ο ρόλος μιας κυβέρνησης, έστω και νεοφιλελεύθερης, που όμως θέλει να είναι –και το πιστεύω ότι πιστεύετε στην Ευρώπη και την ευρωπαϊκή ολοκλήρωση- ευρωπαϊκή και ευρωπαϊστική στην αντίληψή της, δεν είναι να παρακολουθεί τη διαδικασία εξέλιξης της αγοράς ούτε να είναι μακριά και να αφήνει μία Επιτροπή Ανταγωνισμού να κάνει τον ρόλο του χωροφύλακα. Αντίθετα έχετε και εσείς μέριμνα –γιατί έχετε και πολιτική ευθύνη και θα κριθείτε γι’ αυτό, εμείς τουλάχιστον θα σας παρακολουθούμε εκ του σύνεγγυς- για το πώς εφαρμόζεται αυτή η νομοθεσία.

Ο κ. Πέτσας έκανε κατ’ αρχάς κάποιες γενικές αναφορές στην οικονομική πολιτική του ΣΥΡΙΖΑ. Θα ήθελα να του υπενθυμίσω ότι η κυβέρνηση του ΣΥΡΙΖΑ το 2018 έβγαλε τη χώρα από τα μνημόνια, έκανε ρύθμιση του χρέους, παρέδωσε γεμάτα ταμεία.

(Στο σημείο αυτό κτυπάει το κουδούνι λήξεως του χρόνου ομιλία της κυρίας Βουλευτού)

Κύριε Πρόεδρε, θα πάρω δύο λεπτά από τη δευτερολογία μου.

**ΠΡΟΕΔΡΕΥΩΝ (Αθανάσιος Μπούρας):** Υπάρχει μία ανοχή, κυρία συνάδελφε.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Ευχαριστώ πάρα πολύ.

Παρέδωσε, επίσης, ένα μαξιλάρι ασφαλείας 37 δισεκατομμυρίων, που δεν είναι απλώς ένα δημοσιονομικό μέγεθος, αλλά η ανεξαρτησία και η αυτονομία της ελληνικής οικονομίας. Είναι αυτό το οποίο μας επέτρεψε να βγούμε στις αγορές, που τόσο και εσείς τώρα επικροτείτε, επαίρεστε και οικειοποιείστε κιόλας.

Θα έλεγα, λοιπόν, ότι θα περίμενα την ίδια ευαισθησία, κύριε Πέτσα, και όσον αφορά τον απαραίτητο έλεγχο που πρέπει να κάνει η Τράπεζα της Ελλάδος, σχετικά με τη διαδικασία που βρίσκεται σε εξέλιξη από συστημικές τράπεζες, στις οποίες η Κυβέρνηση έχει λόγο. Γιατί, όπως ξέρετε, η Κυβέρνηση μετά την επανακεφαλαιοποίηση των τραπεζών, μέσω του Ταμείου Χρηματοπιστωτικής Σταθερότητας, έχει λόγο.

Και θα περίμενα η Τράπεζα της Ελλάδος και ο Διοικητής της Τράπεζας της Ελλάδος, που έχει λόγο για τα πάντα, ακόμα και για τη μη μείωση των συντάξεων, όταν οι ίδιοι οι θεσμοί είχαν συμφωνήσει πριν έναν χρόνο, να έχει και την ευαισθησία να δει τι κόστος θα σημάνει ένα τέτοιο κούρεμα του χρέους, το οποίο, όπως είπατε σωστά, δεν έχει ολοκληρωθεί.

Ερχόμαστε, λοιπόν, εδώ να προλάβουμε καταστάσεις, εφόσον -λέμε και εμείς- ολοκληρωθεί και επαληθεύονται τα στοιχεία που οι συνάδελφοι είπαν ότι αγγίζει το 80% με 85% του χρέους της «FORTHNET». Και βέβαια, δεν θέλουμε να πιστέψουμε –εδώ θα είμαστε να σας κρίνουμε- ότι θα αγγίξετε το μαξιλάρι, όπως νομίζω είπε πριν ο κ. Αλεξιάδης πριν, των 9 δισεκατομμυρίων ευρώ που θέλετε να προσανατολίσετε στις τράπεζες για τέτοιου είδους διευθετήσεις. Δεν θέλουμε να το πιστέψουμε. Αναμένουμε.

Όσον αφορά την ΕΡΤ, θα ήθελα να αναφέρω τρία σημεία και να κλείσω. Πρώτα από όλα, πρέπει να είστε πολύ προσεκτικοί όταν μιλάτε για τη δημόσια τηλεόραση γιατί βαρύνεστε με το «μαύρο» στην ΕΡΤ, το οποίο δεν έχει προηγούμενο σε καμμία ευρωπαϊκή χώρα και είχε καταδικαστεί από όλες τις ευρωπαϊκές χώρες τότε και από την αντίστοιχη Ένωση των Δημοσίων Ραδιοφωνικών και Τηλεοπτικών Οργανισμών της Ευρώπης.

Επίσης, χωρίς να θέλω να κάνω δίκη προθέσεων, κύριε Πέτσα, με την επιλογή σας να αποχωρήσουν, με δική σας πολιτική απόφαση, δύο ομάδες –και μάλιστα μεγάλες ομάδες- από την ΕΡΤ, είναι φυσικό και εμείς να θέτουμε ένα εύλογο ερώτημα, όταν βλέπουμε την εξέλιξη. Εμείς δεν σας κατηγορούμε, εξηγήσεις ζητάμε για το αν νιώθετε τώρα ότι σας δικαιώνει αυτή η εξέλιξη ή μήπως εύλογα δημιουργεί βαθύτατες ανησυχίες.

Επίσης, θα περίμενα να αποδεχτείτε και να αναδείξετε εδώ ότι η ΕΡΤ αυτή τη στιγμή –τα είπε ο συνάδελφος, ο κ. Παππάς- έχει 200 εκατομμύρια ευρώ αποθεματικό και για πρώτη φορά μετά από πάρα πολλά χρόνια ισοσκελισμένους ισολογισμούς. Και γι’ αυτό κιόλας ερχόμαστε εμείς με την πρόταση, που είπε ο κ. Παππάς, να δώσουμε και ένα αδιέξοδο σε αυτή τη συζήτηση, γιατί φυσικά κανείς δεν θέλει αυτή τη στιγμή -επειδή το υπαινιχθήκατε- ούτε να αποβεί άκαρπη αυτή η ιστορία, μιας που υπάρχουν αυτά τα χρέη, ούτε να απολυθεί κανένας εργαζόμενος.

Εμείς τι λέμε; Το πολύ απλό, και κλείνω με αυτό, κύριε Πρόεδρε. Η ΕΡΤ με το αποθεματικό που έχει, μπορεί να προχωρήσει σε αυτή την εξαγορά, που είναι υπέρ του δημοσίου συμφέροντος, δεν θίγει τον ελεύθερο ανταγωνισμό, δεν δημιουργεί πρόβλημα ευρωπαϊκής νομοθεσίας. Μιλάμε για τις δυνατότητες που ήδη έχει από τα ανταποδοτικά τέλη.

Επίσης, το πιο κρίσιμο στο οποίο πρέπει κάποια στιγμή να τοποθετηθείτε, είναι ότι μέσα από την ελεύθερη αναμετάδοση των αγώνων που θα έχει η ΕΡΤ, στην ουσία κατοχυρώνουμε και το ελεύθερο δικαίωμα του ελληνικού λαού χωρίς να πληρώνει, να παρακολουθεί το πιο αγαπημένο λαϊκό άθλημα, όπως είναι το ποδόσφαιρο.

Κυρίες και κύριοι συνάδελφοι, νομίζω ότι οι απαντήσεις δεν ήταν οι ανάλογες. Θέλω να πιστεύω ότι θα υπάρξει η δυνατότητα να έχουμε πιο ξεκάθαρες τοποθετήσεις, παρ’ ότι οφείλουμε να πούμε ότι ανησυχούμε και να δεσμευτούμε, κύριοι Υπουργοί, ότι εμείς θα σας παρακολουθούμε στενά και ως προς την ολοκλήρωση, εφόσον υπάρξει, αυτής της διαδικασίας και ως προς τον σεβασμό της Επιτροπής Ανταγωνισμού. Ελπίζουμε να μην ήταν μια προληπτική καρατόμηση, με βάση αυτές τις εξελίξεις, αυτό που ζήσαμε το προηγούμενο διάστημα.

Θέλουμε και μια σαφή απάντηση για την πρότασή μας όσον αφορά την εξαγορά της «FORTHNET-NOVA» από την ΕΡΤ.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο Κοινοβουλευτικός Εκπρόσωπος του Κινήματος Αλλαγής κ. Βασίλειος Κεγκέρογλου, Βουλευτής Ηρακλείου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Πριν μπω στο θέμα, κύριε Πρόεδρε, θα ήθελα να πω σε κάποιον κύριο συνάδελφο που είπε ότι λείπουμε, ότι είμαστε εδώ. Θα μπορούσα κατά τον ίδιο τρόπο να ρωτήσω που είναι οι εβδομήντα συνάδελφοι του ΣΥΡΙΖΑ που λείπουν, μιας και η επερώτηση που συζητάμε σήμερα είναι του ΣΥΡΙΖΑ και, κυρίως, γιατί δεν έχουν υπογράψει οι γνωστοί Ολυμπιακοί, κύριε Πρόεδρε.

**ΝΙΚΟΛΑΟΣ ΠΑΠΠΑΣ:** Αυτό είναι ένα θέμα, θα το διευθετήσουμε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Να επιληφθείτε.

Κοιτάξτε, υπάρχουν Ολυμπιακοί και εκτός και εντός εισαγωγικών. Τώρα να μην πάμε σε εξηγήσεις τι είναι το «εκτός» και τι είναι το «εντός». Τους γνωρίζετε πολύ καλά αυτούς που σας αρνήθηκαν, κύριε Παππά, να υπογράψουν. Άρα όχι παιχνιδάκια, όχι λογοπαίγνια με εμάς.

**ΠΡΟΕΔΡΕΥΩΝ (Αθανάσιος Μπούρας):** Ξεκινήστε την τοποθέτησή σας.

**ΝΙΚΟΛΑΟΣ ΠΑΠΠΑΣ:** Αφήστε τα υπονοούμενα.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Σήμερα συζητούμε στην ουσία μια απλή ερώτηση προς την Κυβέρνηση, που κατατέθηκε από τον ΣΥΡΙΖΑ ως επερώτηση. Είναι απλή ερώτηση, διότι βάζετε ένα σκεπτικό και ρωτάτε την Κυβέρνηση και διάφορους Υπουργούς τι σκέφτονται να κάνουν ή τι γνώμη έχουν για διάφορα θέματα. Αυτή είναι απλή ερώτηση, κύριοι συνάδελφοι, δεν είναι επερώτηση.

Έχουμε, όμως, ζητήματα που αφορούν και την κυβερνητική περίοδο του ΣΥΡΙΖΑ, διότι αυτό το θέμα δεν ήρθε τώρα, αλλά ήταν από παλιότερα. Νομίζω ότι έχει σημαντική οπτική, βεβαίως, το θέμα της εξαγοράς της «FORTHNET» από την «ALTER EGO», σύμφωνα με την προσφορά που έχει δοθεί, αλλά είναι και διασφάλιση της προοπτικής της «FORTHNET» και ολόκληρης της εταιρείας και όχι μόνο της «NOVA» και λοιπών, που είχε ένα πρωτοποριακό ξεκίνημα, που δημιούργησε θέσεις εργασίας, που είναι στην αιχμή της τεχνολογίας.

Από τον Νοέμβριο του 2017 ξεκίνησε η διαδικασία πώλησης και νομίζω ότι ο ΣΥΡΙΖΑ ως Κυβέρνηση δεν έλαβε κανένα μέτρο, δεν προχώρησε σε καμμία θεσμική παρέμβαση ή μεταβολή σχετικά με τις διαδικασίες πώλησης και εξεύρεσης στρατηγικού επενδυτή. Σήμερα θυμηθήκατε το θέμα και νομίζω ότι το περιεχόμενο της ερώτησής σας τα λέει όλα.

Εμείς τοποθετούμαστε απλά και καθαρά. Να εφαρμοστούν όλες οι προβλεπόμενες διαδικασίες κατά γράμμα και οι προβλεπόμενοι έλεγχοι νομιμότητας απ’ όλες τις αρμόδιες υπηρεσίες, αρχές και οργανισμούς.

Ιδιαίτερη σημασία, βεβαίως, έχει η απόφαση της Επιτροπής Ανταγωνισμού, η οποία είναι και απαραίτητη, απ’ όσο γνωρίζω, για να ολοκληρωθεί η διαδικασία, όπως απαραίτητη είναι και η γνώμη της άλλης επιτροπής που ρυθμίζει τον χώρο των ταχυδρομείων και των τηλεπικοινωνιών, της ανεξάρτητης Εθνικής Επιτροπής Τηλεπικοινωνιών και Ταχυδρομείων.

Λέμε δηλαδή να γίνουν τα νόμιμα και τα προβλεπόμενα, αυτά που έγιναν και επί ΣΥΡΙΖΑ, υποθέτω, για τις άλλες εξαγορές του ίδιου επιχειρηματία, ΔΟΛ, «MEGA» κ.λπ., εκτός εάν μου πείτε ότι υπάρχουν και άλλες μέθοδοι, εκτός από τις θεσμοθετημένες, που ως ΣΥΡΙΖΑ τις χρησιμοποιήσατε ή δεν τις χρησιμοποιήσατε, τις αφήσατε για αργότερα και μπορούμε να τις πούμε στην Κυβέρνηση, για να τις χρησιμοποιήσει.

Εάν δεν είναι οι θεσμοθετημένες, τότε ποιες; Υπάρχουν κάποιες που είναι κάτω από το τραπέζι; Δεν νομίζω ότι υποστηρίζετε κάτι τέτοιο σήμερα, για να υπάρξει τέτοια διαδικασία. Μέσα από την ερώτησή σας δεν προέκυψε τίποτα τέτοιο, ως μια συγκεκριμένη πρόταση δηλαδή για κάτι που δεν προβλέπεται από τον νόμο, παρά μόνο διέκρινα μια αντιπαράθεσή σας με ένα πρόσωπο, τον κ. Μαρινάκη -εσείς τον ονοματίσατε- και όχι με το σύστημα, κύριε Παππά, το οποίο, όχι μόνο διατηρήσατε άθικτο για τεσσερισήμισι χρόνια, αλλά το υιοθετήσατε και το αξιοποιήσατε στο έπακρο, θεωρώντας ότι έχετε να κάνετε με δικούς σας ανθρώπους. Νομίσατε ότι έτσι μπορούσατε να παρέμβετε και να καθοδηγείτε αναλόγως τους θεσμούς και τις ανεξάρτητες αρχές.

**ΝΙΚΟΛΑΟΣ ΠΑΠΠΑΣ:** Μας βοηθούσαν όλοι…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Το σύστημα ευρύτερα, κύριε Παππά, όχι το σύστημα του Μαρινάκη.

**ΝΙΚΟΛΑΟΣ ΠΑΠΠΑΣ:** Μας βοήθησαν όλοι, ήταν υπέρ μας!

**ΒΑΣΙΛΕΙΟΣ ΚΕΓΚΕΡΟΓΛΟΥ:** Τα όσα αποκαλύπτονται συνεχώς για τις χονδροειδείς παρεμβάσεις των Υπουργών σας, ακόμα και αυτές τις ημέρες, είναι αποτέλεσμα αυτής της επιλογής σας. Το πολιτικό ερώτημα, λοιπόν, που έχει σχέση με τη στάση των κομμάτων είναι: Αλλαγή πολιτικής και μεταρρυθμίσεις στους θεσμούς και αλλαγές που οδηγούν στην πρόοδο ή απλή αντικατάσταση προσώπων, τοποθέτηση εγκάθετων, όπως τους λέει ο λαός, και διαχειριστικές διευθετήσεις; Αυτό είναι το ερώτημα, το οποίο αφορά βεβαίως πρωτίστως την εκάστοτε κυβέρνηση, αλλά και όλο τον πολιτικό κόσμο.

Για τη σημερινή Κυβέρνηση αποδεικνύεται, μέρα-μέρα που περνά και όσο κατακάθεται η χρυσόσκονη του επικοινωνιακού βομβαρδισμού, ότι όχι μόνο δεν διαθέτει σχέδιο για αλλαγή πολιτικής αλλά και αυτό που έλεγε «είμαστε πανέτοιμοι» αποδεικνύεται γράμμα κενό.

Η ίδια πολιτική και αντίληψη συνεχίζεται. Ναι, στους τρεις σχεδόν μήνες είδαμε επί μέρους διευθετήσεις -υπήρξαν- και σποραδικές μοντερνιές για επικοινωνιακή χρήση, αλλά ούτε μεταρρυθμίσεις είδαμε ούτε αλλαγή πολιτικής.

Είναι χαρακτηριστικό ότι ο κ. Τσίπρας σάς κατηγορεί, κύριοι Υπουργοί, ότι τα βρήκατε έτοιμα. Και βεβαίως, ταυτόχρονα αποδέχεται -και μάλιστα χωρίς «ξύλο» ο ίδιος- ότι αυτός τα ετοίμασε. Ναι, είναι αλήθεια ότι σας ετοίμασε τα ματωμένα πλεονάσματα. Ναι, είναι αλήθεια ότι έστησε την υπερφορολόγηση. Ναι, είναι αλήθεια ότι είναι δικό του έργο η Συμφωνία των Πρεσπών. Ναι, είναι αλήθεια ότι η περικοπή των κοινωνικών παροχών, η μείωση του εισοδήματος των μικροσυνταξιούχων, η εξαφάνιση του ΕΚΑΣ και η κατάργηση του κατώτερου πλαφόν στις συντάξεις είναι έργο του ΣΥΡΙΖΑ και του κ. Τσίπρα. Τον νόμο Κατρούγκαλου σάς τον έδωσε έτοιμο και λέτε ότι θα τον αλλάξετε μόνο αν υπάρξουν δικαστικές αποφάσεις.

Ναι, λοιπόν, τα βρήκατε έτοιμα, κύριοι της Νέας Δημοκρατίας, από τον κ. Τσίπρα και όχι μόνο τα διατηρείτε, αλλά τα αξιοποιείτε και ως άλλοθι. «Μα, αφού τα έκαναν οι προηγούμενοι» λέει.

Βρήκατε τις «Μόριες» και τις διατηρείτε. Δεν ξέρω αν το τραγικό χθεσινό γεγονός σάς ταρακουνήσει ή αν σας ταρακούνησε.

Βρήκατε την έλλειψη συνεννόησης στα εθνικά και στα μείζονα και τη συνεχίζετε. Αν επρόκειτο για καλώς κείμενα, βεβαίως η διατήρηση είναι ευκταία, αν και οι εξελίξεις θέλουν συνέχεια βελτίωση. Εσείς, όμως, διατηρείτε τα κακώς κείμενα που παραλάβετε από τους προηγούμενους.

Επανέρχομαι, όμως, στο συγκεκριμένο θέμα, γιατί στα τεσσεράμισι χρόνια –είναι ενδιαφέρον- η κυβέρνηση ΣΥΡΙΖΑ - ΑΝΕΛ δεν έκανε κάτι για να ενισχύσει τους θεσμούς και τις διαδικασίες ελέγχου των οικονομικών συγκεντρώσεων, αλλά και για την κατάχρηση της δεσπόζουσας θέσης.

Η Επιτροπή Ανταγωνισμού είχε ενδυναμωθεί το 2010 - 2011 με το νέο εσωτερικό σύστημα λειτουργίας και λειτουργεί σύμφωνα με το Ελληνικό Δίκαιο που έχει ενσωματώσει το αντίστοιχο ευρωπαϊκό. Πρέπει, όμως, συνεχώς να ενισχύεται και να εκσυγχρονίζεται. Δεν κάνατε ούτε μία θεσμική αλλαγή ούτε κάποια τομή και δεν προσθέσατε κανόνες για την αντιμετώπιση της δημιουργίας καρτέλ ή υπερσυγκεντρώσεων. Φέρατε κάποιον νόμο για την ενίσχυση του ρόλου της Επιτροπής Ανταγωνισμού, τη θωράκισή της ή την επέκταση της αρμοδιότητάς της και δεν τον ξέρω; Δεν κάνατε τίποτε από όλα αυτά. Κοροϊδεύατε τον ελληνικό λαό επί τεσσεράμισι χρόνια ως δήθεν Αριστερά που συγκυβερνούσατε με την ακροδεξιά. Αυτό που σας ενδιέφερε ήταν η τοποθέτηση δικών σας ανθρώπων.

Μοναδική εξαίρεση η διαδικασία επίτευξης συνεννόησης για το Εθνικό Συμβούλιο Ραδιοτηλεόρασης, όπου παίξαμε καθοριστικό ρόλο. Διότι μετά το πρώτο κραχ με την απόφαση του Συμβουλίου της Επικρατείας συνήλθατε εν μέρει κι εμείς στέρξαμε στο να υπάρξει συνεννόηση, παρά την κριτική που δεχτήκαμε από πολλούς τότε, κύριε Παππά.

Εσείς δεν παραλείψατε να μεθοδεύσετε την τοποθέτηση δικών σας ανθρώπων σε όλες τις ανεξάρτητες αρχές, στις επιτροπές, νομίζοντας ότι θα μπορέσετε από εκεί να διευθετήσετε τα πράγματα. Συντάσσεστε απόλυτα με τη λογική την παραδοσιακή της Νέας Δημοκρατίας που έχει την ίδια αντίληψη για τον ρόλο του κράτους: Εγκαθιστούμε δικούς μας ανθρώπους -αυτούς που ο λαός ονομάζει εγκάθετους- και όλα γίνονται μέσω αυτών. Γι’ αυτό γινόταν και ο τσακωμός για το αν είναι καλύτερη η Θάνου ή ο Κυριτσάκης και όχι για το αν η επιτροπή έχει καλό θεσμικό πλαίσιο ή όχι. Αυτή ήταν η συζήτηση και η αντιπαράθεσή σας το προηγούμενο διάστημα.

Τώρα, λοιπόν, τι ακριβώς ζητάτε; Με αφορμή μια εξαγορά από persona non grata κατ’ εσάς, θέλετε να θεσμοθετήσει η Νέα Δημοκρατία τους κανόνες στην αγορά τους οποίους δεν θεσμοθετήσατε εσείς τεσσεράμισι χρόνια; Αυτό ζητάτε; Μα, η πολιτική της φιλοσοφία είναι να μην υπάρχουν και τόσο πολλοί κανόνες και κυρίως κρίσιμοι, παρά μόνον οι τυπικοί, οι γραφειοκρατικοί, στο πλαίσιο της διαδικασίας που ισχύει.

Το κρίσιμο ζήτημα και το πραγματικό πρόβλημα για τη δική μας οπτική είναι η πραγματική συγκέντρωση διαφόρων μορφών εξουσίας, οικονομικής, πολιτικής, σε λίγα χέρια.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

Και αυτό δεν είναι μονοπρόσωπο. Δεν είναι ένας. Συνέβησαν πολλά και στη θητεία σας. Ο ΣΥΡΙΖΑ, αντί των ρήξεων και των τομών, επέλεξε απλώς να στήσει δικούς του ανθρώπους και στην αγορά, να τους δώσει τη δυνατότητα συγκέντρωσης τεράστιας εξουσίας, αρκεί να τον στηρίξουν πολιτικά, κομματικά και με άλλους τρόπους.

Νομίσατε ότι αν καταφέρνατε να στήσετε τον κ. Καλογρίτσα και άλλους δυο-τρεις, θα παραμένατε για πάντα στην εξουσία; Αυτός ήταν ο σκοπός σας; Πήρατε τη συνταγή της παραδοσιακής Δεξιάς, αλλά το τσικνίσατε το φαγητό, παρ’ ότι πήρατε και μαγείρους της Δεξιάς, «Παπαγγελόπουλος και ΣΙΑ». Αυτό κάνατε κι έτσι αποτύχατε.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Τι πρέπει να γίνει σήμερα; Και ολοκληρώνω. Ποιο είναι το εθνικό και το δημόσιο συμφέρον; Οι εξελίξεις στην οικονομία κάνουν το πρόβλημα θωράκισης του ανταγωνισμού ακόμα πιο σύνθετο. Το θεσμικό πλαίσιο πρέπει να εκσυγχρονίζεται συνεχώς και να θωρακίζεται από τις αθέμιτες πρακτικές.

Έχουμε ισχυρό πλαίσιο, έχουμε ενσωματώσει όλο το ευρωπαϊκό, χρειάζεται όμως συνεχή ενίσχυση. Προϋπόθεση είναι να υπάρχει βούληση για να αξιοποιηθεί η δύναμη της πολιτικής και των πολιτών σε αυτή την κατεύθυνση, ούτως ώστε να ενισχυθούν οι κανόνες, να θεσπιστούν και να εφαρμοστούν νέοι, που είναι αναγκαίοι και βέβαια να υπάρξει αλλαγή πολιτικής, να υπάρξει δομική αλλαγή του συστήματος. Και εσείς, κύριοι του ΣΥΡΙΖΑ, αποδείξατε ότι δεν μπορείτε και δεν θέλετε.

Για τη Νέα Δημοκρατία το θεωρούμε δεδομένο και είναι δεδομένο ότι θα διατηρήσει το σύστημα, δεν θα το ενισχύσει, γιατί αυτός ήταν ο κανόνας της. Όμως, τον εφαρμόσατε εσείς με τον χειρότερο τρόπο.

Γι’ αυτό, λοιπόν, το Κίνημα Αλλαγής είναι εδώ, για ουσιαστικό έλεγχο της Κυβέρνησης και προγραμματική αντιπολίτευση -γι’ αυτό κατέθεσα προτάσεις-, για να εκφράσει τις σύγχρονες ανάγκες της κοινωνίας και της χώρας, για να εκφράσει τις γνήσιες αγωνίες των πολιτών και όχι των πελατών.

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο Κοινοβουλευτικός Εκπρόσωπος της Νέας Δημοκρατίας κ. Χρήστος Μπουκώρος, Βουλευτής Μαγνησίας.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ, κύριε Πρόεδρε.

Καταλήγω αβίαστα στο συμπέρασμα ότι η συγκεκριμένη επερώτηση κατατέθηκε μόνο για εντυπώσεις. Δεν εξυπηρετεί κανέναν ουσιαστικό σκοπό. Αλλά πριν μπω στο περιεχόμενο της επερώτησης των Βουλευτών του ΣΥΡΙΖΑ, θα ήθελα να πω ότι πάει πολύ εδώ τα στελέχη της Αξιωματικής Αντιπολίτευσης να κουνούν το δάχτυλο στην Κυβέρνηση για τη Μόρια που είναι ένα αποκλειστικά δικό τους δημιούργημα.

Βεβαίως, όλοι θλιβόμαστε για τα χθεσινά περιστατικά και για τον θάνατο μιας γυναίκας, όμως καλόν είναι να αναλογιστείτε πόσοι άνθρωποι έχασαν τη ζωή τους σε αυτό το δημιούργημα, πόσοι σκοτώθηκαν, πόσοι κάηκαν, πόσοι ξεπάγιασαν επί των ημερών σας σε ένα κέντρο το οποίο αποτέλεσε την ντροπή όχι της Ελλάδος, αλλά της Ευρώπης ολόκληρης.

Να περάσουμε στο περιεχόμενο της επερώτησης. Έλεγα προηγουμένως ότι κατατέθηκε αυτή η επερώτηση γιατί δεν έχει αντιπολιτευτικό αντικείμενο ο ΣΥΡΙΖΑ και το αναζητεί εναγωνίως.

Βεβαίως, ακούσαμε με πολύ ενδιαφέρον Βουλευτές του ΣΥΡΙΖΑ να μιλάνε για δημιουργία φαινομένων μπερλουσκονισμού. Αναρωτιέμαι, όμως, ο επιχειρηματίας με τον οποίο έχετε ανοίξει βεντέτα -και αυτό αφορά εσάς, δεν αφορά το Κοινοβούλιο και την ελληνική κοινωνία- πότε εξαγόρασε το in.gr; Πότε εξαγόρασε «ΤΟ ΒΗΜΑ», «ΤΑ ΝΕΑ» και όλα τα μέσα του ιστορικού Ομίλου Λαμπράκη; Με ποιες διαδικασίες πήρε την τηλεοπτική άδεια; Τώρα θα γίνει Μπερλουσκόνι ο συγκεκριμένος επιχειρηματίας, με τη «FORTHNET»; Με τη σειρά μέσων ενημέρωσης που εξαγόρασε επί των ημερών σας δεν δημιουργήθηκαν φαινόμενα μπερλουσκονισμού;

Μας λέτε, κύριε Παππά, για το πρακτορείο διανομής Τύπου. Πραγματικά όλοι θα θέλαμε να λειτουργούν και δύο και τρία πρακτορεία διανομής Τύπου, για να λειτουργεί ο ανταγωνισμός, η εύρυθμη διανομή των εντύπων και των εφημερίδων. Σας ερωτώ, όμως: Τεσσεράμισι χρόνια κυβέρνηση ήσασταν, γιατί δεν ευδοκίμησε η δημιουργία δεύτερου ανταγωνιστικού πρακτορείου επί των ημερών σας και ζητάτε να ευδοκιμήσει σε δυόμισι μήνες, επί των ημερών της Νέας Δημοκρατίας; Γιατί άραγε;

(Θόρυβος από την πτέρυγα του ΣΥΡΙΖΑ)

Μας λέτε σήμερα εδώ να εξαγοράσει με τα χρήματα του ελληνικού λαού η ΕΡΤ τη «FORTHNET».

Προφανώς θα υποστηρίζετε και τη δημιουργία ενός κρατικού πρακτορείου Τύπου, ενδεχομένως να μας πείτε αύριο, μεθαύριο, να εξαγοραστούν από το κράτος και όλα τα ζημιογόνα -που δεν είναι λίγα, είναι πολλά, λόγω εποχής και λόγω κρίσης στον Τύπο- μέσα ενημέρωσης.

Ξέρετε, αυτά μπορεί να συμβαίνουν σε άλλα καθεστώτα και ίσως και σε κάποιες άλλες εποχές. Στη σοβιετία και στη Βενεζουέλα, αν θέλετε, κύριε Παππά, μπορεί να συμβαίνουν αυτά. Πάντως σε μια αστική δημοκρατία δυτικού τύπου δεν μπορεί να συμβαίνουν.

(Θόρυβος από την πτέρυγα του ΣΥΡΙΖΑ)

Σας άκουσα όλους με ιδιαίτερη προσοχή. Το να υποβάλλετε ερωτήσεις χωρίς να επιζητάτε απαντήσεις καταντάει βαρετός μονόλογος.

Κατά συνέπεια το περιβάλλον που σήμερα καταγγέλλετε, εν πολλοίς δημιουργήθηκε επί των δικών σας ημερών και δεν κάνατε ούτε μία κίνηση. Και απορώ: Προχθές εγκαταλείψατε την κυβέρνηση. Δεν γνωρίζετε ότι κάθε συμφωνία τελεί υπό την έγκριση της Επιτροπής Ανταγωνισμού; Δεν γνωρίζετε ότι πριν τελεσφορήσει η συμφωνία δεν μπορεί να αποφανθεί η Επιτροπή Ανταγωνισμού; Δεν γνωρίζετε, ενώ μέχρι χθες κυβερνούσατε τη χώρα, ότι, ακόμα και αν αποφανθεί η Επιτροπή Ανταγωνισμού, καμμία θιγόμενη επιχείρηση δεν χάνει το δικαίωμα εκ νέου προσφυγής, όταν παραβιάζονται οι κανόνες ανταγωνισμού; Δεν γνωρίζετε ότι υπάρχει και η Ευρωπαϊκή Επιτροπή Ανταγωνισμού;

Για ποια, όμως, Επιτροπή Ανταγωνισμού μάς μιλάτε, κυρίες και κύριοι συνάδελφοι του ΣΥΡΙΖΑ, ότι τη διαχειριστήκατε αντικειμενικά; Η κ. Θάνου δεν πρόλαβε να αποχωριστεί τη δικαστική τήβεννο και φόρεσε τον μπερέ της παρτιζάνας του ΣΥΡΙΖΑ! Και την τοποθετήσατε πρόεδρο της Επιτροπής Ανταγωνισμού! Αυτή ήταν η αντικειμενική προσέγγιση μιας ανεξάρτητης Επιτροπής από την Κυβέρνηση του ΣΥΡΙΖΑ;

Κατά συνέπεια και η Επιτροπή Ανταγωνισμού θα αποφανθεί και η Κυβέρνηση δεν μπορεί να προτρέξει των γεγονότων, γιατί δεν υπάρχουν γεγονότα τώρα που συζητάμε και τώρα που βιαστήκατε να καταθέσετε μια επερώτηση χάριν δημιουργίας εντυπώσεων.

Άκουσα, όμως, και την εκλεκτή συνάδελφο Κοινοβουλευτική Εκπρόσωπο του ΣΥΡΙΖΑ να μιλάει για άναρχο ραδιοτηλεοπτικό τοπίο σε αυτή τη χώρα, λες και δεν πέρασε χρόνια ολόκληρα στις κυβερνήσεις του ΠΑΣΟΚ, λες και δεν έχει καμμία ευθύνη. Όπως ακριβώς αποποιούνται τις ευθύνες τους για τη Μόρια και για την κατάσταση στα κέντρα των μεταναστών σήμερα οι Βουλευτές του ΣΥΡΙΖΑ, κατά τον ίδιο τρόπο λειτουργείτε και εσείς στο ζήτημα του άναρχου ραδιοτηλεοπτικού τοπίου.

Είναι εύκολο να κάνεις κριτική, αλλά όταν έχεις κυβερνήσει και μάλιστα πρόσφατα, είναι πρόσφατες και ισχυρές και οι εντυπώσεις. Ο ελληνικός λαός γνωρίζει ότι άλλα λέτε και άλλα εννοείτε. Γι’ αυτό και σας έστειλε από την πρώτη σας θητεία, δίνοντας αυτοδυναμία μετά από πολλά χρόνια στην Κυβέρνηση της Νέας Δημοκρατίας. Δεν κατορθώσατε να πείσετε στο ελάχιστο, διότι δεν έχετε επιχειρήματα ή, αν θέλετε, χρησιμοποιείτε τα επιχειρήματα όπως και όταν σας βολεύουν.

Τι είναι αυτό που ήρθατε να μας προτείνετε εδώ σήμερα; Κόντρα στα ιδιωτικά ολιγοπώλια να δημιουργήσουμε με χρήματα του ελληνικού λαού κρατικά μονοπώλια;

**ΝΙΚΟΛΑΟΣ ΠΑΠΠΑΣ:** Εμείς ερώτηση κάνουμε. Εσείς τι κάνετε;

**ΧΡΗΣΤΟΣ ΜΠΟΥΚΩΡΟΣ:** Αυτό ακριβώς μάς προτείνατε, κύριε Παππά.

Σε κάθε περίπτωση, η Επιτροπή Ανταγωνισμού είναι εκεί για να αποφανθεί, αν και όταν τελεσφορήσει η συμφωνία και αν και όταν προσφύγει κάποια θιγόμενη επιχείρηση. Έτσι γίνεται στις δημοκρατίες, έτσι γίνεται στο σύστημα που πιστεύουμε εμείς. Αν εσείς πιστεύετε ότι μπορείτε να τοποθετείτε τους εκλεκτούς σας και να ελέγχετε τους πάντες και τα πάντα…

**ΝΙΚΟΛΑΟΣ ΠΑΠΠΑΣ:** Εσείς τα κάνετε αυτά.

**ΧΡΗΣΤΟΣ ΜΠΟΥΚΩΡΟΣ:** Δεν είναι μόνο η απραξία σας όσον αφορά τα φαινόμενα που καταγγέλλετε. Στην αδειοδότηση των καναλιών επιχειρηματίες συμμετέχοντες στον διαγωνισμό, κύριε Παππά, βγήκαν και ομολόγησαν ότι παρίσταναν τους «λαγούς». Άλλοι επιχειρηματίες είχαν εμπλοκή με τράπεζες. Είναι γνωστή η ιστορία. Μην με αναγκάζετε να μιλήσω τώρα ούτε για τον κ. Καλογρίτσα ούτε για τα βοσκοτόπια ούτε για την Attica Bank ούτε για όλα αυτά τα φαινόμενα.

Και εν πάση περιπτώσει, για να ολοκληρώσω -γιατί είναι γνωστές οι θέσεις και οι πράξεις του ΣΥΡΙΖΑ, όπως και της Νέας Δημοκρατίας- λέω το εξής: Μιλήσατε για τον άψογο τρόπο που διαχειριστήκατε την ΕΡΤ.

Και καλά, εμάς μπορεί να μας πείσετε γιατί είμαστε καλόπιστοι. Τον Ευκλείδη Τσακαλώτο θα τον πείσετε ότι διαχειριστήκατε σωστά την ΕΡΤ;

**ΝΙΚΟΛΑΟΣ ΠΑΠΠΑΣ:** Εσείς την κλείσατε.

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ, κύριε Παππά, δεν διακοπήκατε καθόλου.

**ΧΡΗΣΤΟΣ ΜΠΟΥΚΩΡΟΣ:** Εμάς μπορεί να μας πείσετε, κύριε Παππά, ότι διαχειριστήκατε αντικειμενικά την ΕΡΤ. Τον κ. Ευκλείδη Τσακαλώτο τον έχετε πείσει άραγε;

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε κι εμείς τον κ. Μπουκώρο.

Απομένουν άλλοι δύο Κοινοβουλευτικοί Εκπρόσωποι.

Τον λόγο έχει ο κ. Συντυχάκης, Βουλευτής Ηρακλείου, από την πλευρά του ΚΚΕ.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κατ’ αρχάς το αντικείμενο της επερώτησης του ΣΥΡΙΖΑ θέτει υπαρκτά και σοβαρά ζητήματα σχετικά με την πιθανή εξαγορά της εταιρείας «FORTHNET» από την εταιρεία «ALTER EGO» με ό,τι αυτό συνεπάγεται.

Γι’ αυτή την τόσο κραυγαλέα περίπτωση είναι προφανές ότι η Κυβέρνηση της Νέας Δημοκρατίας πρέπει να πάρει καθαρή θέση. Βεβαίως, για να βάλουμε τα πράγματα στη θέση τους, όσο σοβαρή είναι η επερώτηση του ΣΥΡΙΖΑ άλλο τόσο είναι και υποκριτική. Διότι όλα, μα όλα τα ερωτήματα και οι προβληματισμοί που θέτει -και σωστά- ως κριτική στην Κυβέρνηση της Νέας Δημοκρατίας αποτέλεσαν στοιχεία της δικής του πολιτικής ως Κυβέρνησης τα προηγούμενα τέσσερα χρόνια. Και ας τα πάρουμε ένα - ένα.

Έγιναν ή δεν έγιναν επί ημερών ΣΥΡΙΖΑ εξαγορές και συγχωνεύσεις μεγάλων επιχειρήσεων με χαριστικές ρυθμίσεις από τις τράπεζες; Προφανώς και έγιναν, όπως, για παράδειγμα, η εξαγορά του «Μαρινόπουλου» από τον «Σκλαβενίτη». Τις τράπεζες τις έχει πληρώσει πολλάκις ο ελληνικός λαός με τις γνωστές ανακεφαλαιοποιήσεις πολλών δισεκατομμυρίων.

Δεν δείχνει κανείς σας, όμως, παρόμοια γαλαντομία -και αυτό αφορά και τον ΣΥΡΙΖΑ και τη Νέα Δημοκρατία και τα υπόλοιπα κόμματα- να διασφαλιστούν στο ακέραιο οι εργαζόμενοι της «THOMAS COOK», να μη μείνει κανείς απλήρωτος ή ανασφάλιστος, να χορηγηθεί επίδομα ανεργίας για όλη τη διάρκεια της ανεργίας, να δοθεί έκτακτο βοήθημα, να παγώσουν τα δάνεια και οι λογαριασμοί τους.

Υπήρξε ή δεν υπήρξε συγκέντρωση στον χώρο των μέσων μαζικής ενημέρωσης επί ημερών ΣΥΡΙΖΑ, την οποία φυσικά όχι μόνο δεν απέτρεψε, αλλά διευκόλυνε ο νόμος Παππά; Τρανό παράδειγμα η συγχώνευση του «ALPHA» με το «STAR». Αλλά και για την περίπτωση που συζητάμε που αφορά η συγκεκριμένη επερώτηση, η απόκτηση τόσων μέσων μαζικής ενημέρωσης επί ημερών ποιας κυβέρνησης έγινε; Έγιναν ή δεν έγιναν επί ημερών ΣΥΡΙΖΑ χαριστικές ρυθμίσεις προς ιδιοκτήτες ΠΑΕ; Προφανώς και έγιναν, όπως ο νόμος για τη διαγραφή χρεών σε εταιρεία συμφερόντων Σαββίδη και μάλιστα, την τελευταία ημέρα πριν κλείσει η Βουλή καθώς και τα εκατομμύρια που δόθηκαν από την Περιφέρεια Αττικής για το γήπεδο άλλης ΠΑΕ.

Εδώ φθάσαμε σε σημείο να φέρετε νομοσχέδιο του Υπουργείου Πολιτισμού και Αθλητισμού που ανοίγει διάπλατα την πόρτα στις στοιχηματικές εταιρείες να παρέμβουν πιο άμεσα, επιτρέποντας τη συμμετοχή εκπροσώπων ή και μετόχων τους στη μετοχική σύνθεση των ΠΑΕ, όπως και στο διοικητικό συμβούλιο της Επιτροπής Επαγγελματικού Αθλητισμού, με το πρόσχημα του περιορισμού στο 15% στους μετόχους τους για να προχωρήσει η όλη διαδικασία.

Αυτό δεν είναι κραυγαλέα περίπτωση αθέμιτου ανταγωνισμού, ανάλογη με αυτή για την οποία ελέγχεται -και σωστά- η σημερινή Κυβέρνηση της Νέας Δημοκρατίας; Το να συζητάμε για αθέμιτο ή θεμιτό ανταγωνισμό είναι σαν να ψάχνεις ψύλλους στα άχυρα. Δεν είναι η στρέβλωση του ανταγωνισμού που παράγει μονοπωλιακά ή ολιγοπωλιακά καρτέλ, αλλά είναι ο ίδιος ο ανταγωνισμός που τα γεννά.

Άρα εδώ υπάρχει τεράστια υποκρισία και από τη μεριά της Κυβέρνησης της Νέας Δημοκρατίας που κάνει αυτά για τα οποία κατήγγελλε τον ΣΥΡΙΖΑ, αλλά και από την μεριά του ΣΥΡΙΖΑ που έκανε ως Κυβέρνηση αυτά για τα οποία καταγγέλλει τώρα τη Νέα Δημοκρατία.

Δεν έπιασε ο πόνος ούτε τον έναν ούτε τον άλλον για τις χαριστικές ρυθμίσεις από τράπεζες σε μεγαλοεπιχειρηματίες.

Δεν σας έπιασε ο πόνος ούτε για τη συγκέντρωση στον χώρο των μέσων μαζικής ενημέρωσης. Δεν σας έπιασε ο πόνος ούτε για την εμπορευματοποίηση και τη διαπλοκή επιχειρηματικών και πολιτικών συμφερόντων στον χώρο του ποδοσφαίρου και όχι μόνο. Τσακώνεστε Νέα Δημοκρατία και ΣΥΡΙΖΑ γιατί έχετε στοιχηθεί πίσω από διαφορετικά επιχειρηματικά συμφέροντα και ο κόσμος το καταλαβαίνει αυτό πάρα πολύ καλά.

Σταματήστε, λοιπόν, να κρύβεστε πίσω από το δάχτυλό σας. Είναι στη φύση του συστήματος το μεγάλο ψάρι να τρώει το μικρό. Το έχει ζήσει ο λαός στο πετσί του αυτό. Το έχουν ζήσει οι φίλαθλοι που ασχολούνται με το ποδόσφαιρο, με το μπάσκετ, με άλλα αθλήματα ότι επικρατεί ο νόμος του ισχυρού και ότι ο σκοπός αγιάζει τα μέσα. Φυσικά οι επιχειρηματίες κάνουν τη δουλειά τους. Τα συμφέροντά τους υπερασπίζονται, τα κέρδη τους. Το ζήτημα είναι ποια είναι η πολιτική που χαράσσεται κάθε φορά.

Όλες οι κυβερνήσεις διαχρονικά, της Νέας Δημοκρατίας σήμερα, του ΣΥΡΙΖΑ χθες, παλιότερα της Νέας Δημοκρατίας και του ΠΑΣΟΚ, συνεχίζουν να αρνούνται την υιοθέτηση των ώριμων προτάσεων του ΚΚΕ για τη μεταφορά των ΠΑΕ από το Υπουργείο Πολιτισμού και Αθλητισμού, που είναι σήμερα, στο Υπουργείο Ανάπτυξης, εκεί που πρέπει να γίνεται ο έλεγχος για τα οικονομικά τους, για τα περιουσιακά τους, για τη βιωσιμότητά τους. Επιπλέον, να αποδοθούν όλα τα χρέη στο δημόσιο και να μην υπάρχει ειδικό καθεστώς αδειοδότησης και να αποσυρθούν οι ελληνικές ομάδες από το «ΣΤΟΙΧΗΜΑ». Βέβαια, ούτε αυτά αντιμετωπίζουν συνολικά την κατάσταση, όμως αποτελούν ένα περαιτέρω εμπόδιο στην επιχειρηματική δράση όλων αυτών των κυκλωμάτων, που όμως ούτε καν αυτά τολμάτε να αγγίξετε.

Όλα τα αθλητικά νομοσχέδια που έχουν κατατεθεί κατά καιρούς είτε για τον αθλητισμό είτε για τα μέσα μαζικής ενημέρωσης προβάλλουν ως πρόσχημα την πάταξη των φαινομένων διαφθοράς, διαπλοκής, ανομίας, αλλά η κύρια επιδίωξη είναι η προσαρμογή του νομοθετικού περιβάλλοντος στη στρατηγική της Ευρωπαϊκής Ένωσης και του κεφαλαίου να οριοθετεί το πεδίο της επιχειρηματικής δράσης και τη σύγκρουση παλιών και νέων «τζακιών», να θέτει δηλαδή κάποιους κανόνες προκειμένου να μη χαθεί η μπάλα του ανταγωνισμού μεταξύ των μεγαλοεπιχειρηματιών, αλλά με σαφή στόχο να διευκολυνθεί και σε αυτόν τον τομέα η καπιταλιστική κερδοφορία.

Είναι φανερό ότι στον καπιταλισμό που κυριαρχεί το κέρδος και η ανταγωνιστικότητα, αντικειμενικά και ο αθλητισμός από κοινωνικό αγαθό έχει μετατραπεί σε εμπόρευμα υποταγμένο στον βωμό του κέρδους με τεράστια οικονομικά συμφέροντα, με διαπλοκή και σύμφυση με τα μέσα μαζικής ενημέρωσης, με παρασιτικές επενδύσεις που έχουν συνδεθεί με τον επαγγελματικό αθλητισμό, ειδικότερα με το ποδόσφαιρο, το οποίο έχει γίνει πεδίο πολιτικοοικονομικής διαπλοκής και μεγάλων σκανδάλων.

Για το ΚΚΕ -και με αυτό θα τελειώσω, κύριε Πρόεδρε- η πραγματική εξυγίανση του αθλητισμού και των μέσων μαζικής ενημέρωσης προϋποθέτει την κατεδάφιση του σάπιου οικοδομήματος που έχει τα στηρίγματά του στους μεγαλοεπιχειρηματίες, στους πολιτικούς, αθλητικούς και μιντιακούς παράγοντες με τους οποίους διαπλέκονται και που εντάσσονται σε αυτές τις επιχειρηματικές τους διαπλοκές άλλες δραστηριότητες είτε εξαγοράζοντας είτε στήνοντας παιχνίδια είτε ξεπλένοντας μαύρο χρήμα είτε εξαργυρώνοντας την αγάπη χιλιάδων φιλάθλων για τα σωματεία τους, προκειμένου να διαμορφώσουν και να οικοδομήσουν ένα δήθεν λαϊκό προφίλ και να στρώνουν το έδαφος για άλλους οικονομικούς και επιχειρηματικούς σχεδιασμούς.

Ο μόνος έλεγχος που μπορεί να φέρει ουσιαστικά αποτελέσματα είναι ο κοινωνικός εργατικός έλεγχος σε συνθήκες λαϊκής οικονομίας και εξουσίας, στον οποίο ο αθλητισμός θα είναι λαϊκό δικαίωμα και τα μέσα μαζικής ενημέρωσης θα υπηρετούν τη λαϊκή ανάγκη μιας γνήσιας αντικειμενικής ενημέρωσης πέρα και έξω από επιχειρηματικές επιδιώξεις και ανταγωνισμούς.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε κι εμείς.

Καλώ στο Βήμα τον τελευταίο από τους Κοινοβουλευτικούς Εκπροσώπους, τον κ. Γρηγοριάδη, Βουλευτή στη Β1 του Βόρειου Τομέα Αθηνών, από το ΜέΡΑ25.

**ΚΛΕΩΝ ΓΡΗΓΟΡΙΑΔΗΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, μιας και έχω το προνόμιο και την τιμή, θα έλεγα, ως Κοινοβουλευτικός Εκπρόσωπος του ΜέΡΑ25 να μπορώ να μιλάω πού και πού απ’ αυτό το Βήμα, που είναι το Βήμα της Βουλής των Ελλήνων, πρώτα-πρώτα αρπάζω από τα μαλλιά την ευκαιρία να ζητήσω συγγνώμη εκ μέρους όλων μας από τη διεθνή κοινότητα, από τα παιδιά μας, απ’ όλους τους πρόσφυγες και μετανάστες αυτού του κόσμου, όπου κι αν βρίσκονται, για το μικρό εθνικό διακομματικό μας αίσχος που ονομάζεται Μόρια και που μόλις χθες βράδυ έστειλε στον θάνατο ένα μικρό παιδάκι και τη μαμά του.

Στη φημολογούμενη εξαγορά της «FORTHNET», η οποία μεταξύ άλλων κατέχει και τα συνδρομητικά αθλητικά κανάλια «NOVASPORTS», από τον όμιλο «ALTER EGO» ιδιοκτησίας και συμφερόντων του γνωστού μεγαλοεφοπλιστή Βαγγέλη Μαρινάκη, πραγματικά, φαίνεται να συμβαίνουν μερικά παράξενα πράγματα.

Το πρώτο παράξενο πράγμα είναι ότι από τη στιγμή που αυτή η εξαγορά θα συμβεί, ο πρόεδρος της ΠΑΕ Ολυμπιακός θα έχει αυτομάτως τον απόλυτο έλεγχο των χρηματορροών, δηλαδή των βασικών εσόδων για πολλές άλλες ΠΑΕ, οι οποίες τυγχάνουν αντίπαλες της δικής του ΠΑΕ.

Το δεύτερο και ακόμα πιο παράξενο από τα παράξενα που θα προκύψουν, αν τελικά γίνει αυτή η εξαγορά, είναι ότι ο εφοπλιστής Μαρινάκης θα ελέγχει πλέον έτσι μια ευρύτατη γκάμα μέσων μαζικής ενημέρωσης, όπως είναι τα έντυπα και οι ιστοσελίδες του πρώην ΔΟΛ, η εφημερίδα και το ραδιόφωνο «ΠΑΡΑΠΟΛΙΤΙΚΑ», το διαδικτυακό, αλλά λίαν συντόμως -από ό,τι ακούγεται- και τηλεοπτικό κανάλι «ONE» και ακόμα -κυρίως- το μονοπώλιο στη διανομή του Τύπου, μέσω του ελέγχου του πρακτορείου διανομής Τύπου «ΑΓΡΟΣ». Ίσως ειδικά αυτό το τελευταίο να αποτελεί και το πιο σημαντικό πρόβλημα για τη λειτουργία της δημοκρατίας μας, καθώς ο ιδιοκτήτης πλήθους εντύπων κατέχει συγχρόνως και το μοναδικό πρακτορείο διανομής όλων αυτών των εντύπων.

Η συζήτηση στην Ολομέλεια εξελίχθηκε, όπως ακριβώς το περιμέναμε, σε μια μάχη εντυπώσεων για το ποιος είναι εντολοδόχος επιχειρηματικών συμφερόντων και ποιος όχι, μέσα στα γενικότερα πλαίσια της μετάθεσης της πολιτικής ατζέντας από την πραγματική πολιτική, μιας και αυτή μετά την υπογραφή του τρίτου μνημονίου είναι εν πολλοίς και μοιραία κοινή μεταξύ των δύο μεγάλων κομμάτων.

Ο ΣΥΡΙΖΑ, λοιπόν, είναι φανερό πως θέλει να οικοδομήσει το προοδευτικό φιλολαϊκό του προφίλ, προσπαθώντας να μας πείσει ότι είναι πιο έντιμος από τη Νέα Δημοκρατία, ότι δεν έχει δεσμεύσεις και πολιτικά γραμμάτια να ξεπληρώσει. Ίσως σε έναν βαθμό να είναι και κάπως έτσι. Όμως, κατά τη γνώμη μας, ο ΣΥΡΙΖΑ θα έπρεπε, αντιθέτως, να προσπαθεί να οικοδομήσει αυτό το προφίλ με βάση τις πολιτικές επιλογές του στα ζητήματα που έχουν τη μεγαλύτερη επίδραση στην ελληνική κοινωνία τώρα, δηλαδή στην οικονομία, στην απασχόληση και στην κοινωνική πολιτική.

Εμείς από την άλλη μεριά, το ΜέΡΑ25, λέμε ευθέως ότι όντως είναι εξαιρετικά ανησυχητική η συγκέντρωση του Τύπου στα χέρια ενός επιχειρηματία. Υπάρχει άραγε κάποια συναλλαγή με την Κυβέρνηση; Είναι πάρα πολύ πιθανόν. Αυτό, όμως, είναι θέμα της δικαιοσύνης, τόσο να το εξετάσει όσο και να αποφανθεί γι’ αυτό. Ενδείξεις υπάρχουν και μάλιστα αρκετές για διαπλοκή και στα θέματα των τηλεοπτικών δικαιωμάτων των ΠΑΕ και της δημιουργίας κυρίως ολιγομονοπωλιακών συνθηκών στη λειτουργία του Τύπου. Και πάλι, όμως, αρμόδια για να αντιμετωπίσει αυτά τα ζητήματα είναι η Επιτροπή Ανταγωνισμού, η οποία ως ανεξάρτητη αρχή οφείλει να τα εξετάζει με ενάργεια και ενδελέχεια και φυσικά ανεπηρέαστη από πολιτικές πιέσεις ή επιχειρηματικές. Βέβαια, η σπουδή που επέδειξε η Κυβέρνηση της Νέας Δημοκρατίας να αντικαταστήσει ταχύτατα την διοίκηση της Επιτροπής Ανταγωνισμού μάς προκαλεί έντονη ανησυχία για τον αδέσμευτο χαρακτήρα που αυτή επιβάλλεται να έχει.

Σας προειδοποιούμε, λοιπόν, ότι θα παρακολουθούμε στενά τις εργασίες της επιτροπής, τις πράξεις και κυρίως τις παραλείψεις της. Για να είμαστε, όμως, απολύτως ειλικρινείς εδώ μέσα, ακόμα και η ύπαρξη πολλών διαφορετικών καναλιών διαφόρων ιδιοκτητών, τα οποία, όμως, προβάλλουν στον ίδιο χρόνο τα ίδια ακριβώς μηνύματα, δεν συνιστά τελικά κανέναν πλουραλισμό. Είναι αντιθέτως το άκρον άωτον της επίφασης του πλουραλισμού σε μια πλήρως μονοφωνική πραγματικότητα.

Στην πραγματικότητα, δηλαδή, το πρόβλημα είναι ότι στη χώρα μας δυστυχώς δεν υφίσταται κανένας θεσμός ή όργανο που να μπορεί να χαράξει μια δημοκρατική και πάγια πολιτική για τη λειτουργία των μέσων μαζικής ενημέρωσης εν γένει. Μοιραία θυμάται κανείς τα λόγια του Ουμπέρτο Έκο: «σήμερα μια χώρα ανήκει σ’ αυτόν που ελέγχει τα μέσα μαζικής ενημέρωσής της». Αυτό που έχει ανάγκη, λοιπόν, το μιντιακό τοπίο στην Ελλάδα είναι κυρίως η θεσμοθέτηση δημοκρατικού ελέγχου του με στόχο να καταστεί τελικά κάποια στιγμή και στη χώρα μας απαραβίαστο το ανθρώπινο δικαίωμα και η πρόσβαση στην αλήθεια και την ελευθερία της έκφρασης και να μετατραπούν έτσι τα μέσα μαζικής ενημέρωσης από μηχανισμοί προπαγάνδας σε διαύλους ενημέρωσης, αλληλεπίδρασης και δημιουργικότητας.

Το ΜέΡΑ25 θα θεσμοθετήσει το διαβουλευτικό συμβούλιο κληρωτών και εκλεγμένων πολιτών για τα μέσα μαζικής ενημέρωσης και το συμβούλιο αυτό θα έχει εντολή για τα εξής τέσσερα:

Ένα, την επαναξιολόγηση των κριτηρίων για την απόκτηση τηλεοπτικής άδειας με επιβολή κυρίως ποιοτικών και όχι πια μόνο ποσοτικών κριτηρίων.

Δύο, την κοινωνικοποίηση της ΕΡΤ, η οποία, για να αποκτήσει πραγματικά δημόσιο χαρακτήρα, θα πρέπει να διοικείται από διοικητικό συμβούλιο το οποίο θα εκλέγεται από το διαβουλευτικό προαναφερθέν συμβούλιο κληρωτών και εκλεγμένων πολιτών και θα λογοδοτεί αποκλειστικά και μόνο σε αυτό χωρίς την παραμικρή παρέμβαση οποιασδήποτε μελλοντικής κυβέρνησης.

Τρία, τη μετατροπή του Εθνικού Οπτικοακουστικού Αρχείου σε αυτοτελή δημόσιο φορέα με επιστημονικό προσωπικό που να διασφαλίζει την αξιοποίηση και τη διαφύλαξή του υπό την επίβλεψη πάντα του διαβουλευτικού συμβουλίου κληρωτών και εκλεγμένων πολιτών για τα μέσα μαζικής ενημέρωσης.

Τέσσερα, την αναθεώρηση της σύμβασης με την «DIGEA Ψηφιακός Πάροχος Α.Ε.», που αποτελεί μοναδική, ίσως παγκόσμια, ελληνική πρωτοτυπία, να είναι δηλαδή, ταυτόχρονα πάροχος δικτύου και πάροχος περιεχομένου, καθώς, όπως όλοι εδώ μέσα γνωρίζουμε, η «DIGEA» που παρέχει το σήμα στα ιδιωτικά κανάλια -και επομένως, αφού το παρέχει, καλείται να ελέγχει και τη σύννομη χρήση των συχνοτήτων- ανήκει στα ίδια αυτά ιδιωτικά κανάλια και συμφέροντα.

Σας ευχαριστώ πολύ για τον χρόνο σας.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε κι εμείς.

Πάμε τώρα στο τελικό στάδιο. Ακολουθούν οι δευτερολογίες. Επειδή σε όλους ανεξαιρέτως δόθηκε η άνεση στην πρωτολογία για να ολοκληρωθεί η σκέψη καθενός, στις δευτερολογίες θα εφαρμοστεί απολύτως ο χρόνος.

Ο κ. Παππάς έχει πέντε λεπτά. Οι άλλοι έχετε από τρία λεπτά, πλην της κ. Σκούφα. Οι χρόνοι θα τηρηθούν. Οι ομιλίες θα γίνουν από τη θέση σας για τα τρίλεπτα, με εξαίρεση τον κ. Παππά που έχει πεντάλεπτο.

Μετά τις δευτερολογίες θα απαντήσουν οι Υπουργοί. Θα πάρει τον λόγο για δευτερολογία η κ. Ξενογιαννακοπούλου και θα κλείσουν οι Υπουργοί.

Θερμή παράκληση όμως, επειδή δόθηκε ο χρόνος με άνεση στην πρωτολογία, να τηρηθεί στη δευτερολογία ο απόλυτος χρόνος.

Ορίστε, κύριε Παππά. Έχετε τον λόγο για πέντε λεπτά.

**ΝΙΚΟΛΑΟΣ ΠΑΠΠΑΣ:** Ευχαριστώ, κύριε Πρόεδρε. Θα είμαι σύντομος.

Νομίζω ότι η πλευρά της Νέας Δημοκρατίας δεν έχει καταλάβει ότι η δική μας παράταξη δεν έχει βεντέτα με κανέναν. Ή μάλλον έχει μια διαρκή βεντέτα με όποιον θίγει το δημόσιο συμφέρον, όπως το αντιλαμβάνεται η δική μας παράταξη. Και να μη σας κάνει τίποτα εντύπωση. Όσοι δεν είχαν άδεια, όταν επιχειρήσαμε τον πρώτο διαγωνισμό, θέλανε να ολοκληρωθεί ο διαγωνισμός. Οι άλλοι τον υπονόμευσαν. Απολύτως λογικό. Δεν καταλαβαίνω. Πραγματικά, έρχεστε τώρα και κατηγορείτε τη διαδικασία η οποία διασφάλισε για πρώτη φορά ότι τηρείται το Σύνταγμα στην ιδιωτική τηλεόραση. Διαβάστε λίγο τα ΦΕΚ των αδειών. Λένε «λαμβάνοντας υπ’ όψιν τον ν.4339». Λαμβάνοντας υπ’ όψιν τον ν.4339 αποδίδουν άδειες.

Και να σας πω και κάτι; Δεν έχετε πλειοψηφία; Μην κοιτάτε που δεν φέρνετε τώρα, επειδή συζητάμε ευαίσθητα θέματα και είστε τρεις-τέσσερις εδώ μέσα. Έχετε πλειοψηφία. Τι θέλετε να αλλάξετε στον ν.4339; Για πείτε μας. Γιατί ο ν.4339 εφαρμόζεται τώρα. Αυτός ο αντισυνταγματικός, ο αυταρχικός νόμος Παππά. Είστε εκατόν πενήντα οκτώ Βουλευτές. Μάλιστα. Φέρτε, λοιπόν, εδώ τον νόμο βάλτε και τον Αρχηγό σας να πει και τα ασυνάρτητα, που έλεγε, όταν το συζητούσαμε, ότι πρέπει οι άδειες να είναι δεκαέξι και είκοσι τέσσερις, και ξανασυζητάμε.

Το δημόσιο θα εισπράξει χρήματα, επειδή έγινε ο πρώτος διαγωνισμός, κύριοι, εκείνες τις τρεις ημέρες που έγινε η περιβόητη δημοπρασία. Αυτή έλαβε υπ’ όψιν του το ΕΣΡ για να πει ότι η άδεια θα είναι 35 εκατομμύρια. Το ΕΣΡ, γιατί εδώ ακούσαμε και λόγους περί υπεράσπισης των ανεξαρτήτων αρχών.

Θυμάστε πως ήταν το ΕΣΡ, όταν ξεκινήσαμε την προσπάθεια αδειοδότησης; Ήταν με δύο μέλη. Τέλειωναν οι θητείες και δεν μπορούσατε ΠΑΣΟΚ και Νέα Δημοκρατία να τα βρείτε για να διορίσετε εκ νέου. Μας εκβιάζατε κάθε στιγμή στην Επιτροπή Θεσμών και Διαφάνειας και μας λέγατε «δεν πρόκειται να συναινέσουμε στο να συγκροτηθεί το Εθνικό Συμβούλιο Ραδιοτηλεόρασης». Μη μιλήσω για την Επιτροπή Ανταγωνισμού. Γνωριζόμαστε εδώ μέσα.

Μας εγκαλείτε για την κ. Θάνου τη στιγμή που ο κ. Μυλωνάκης, Διευθυντής του Γραφείου του Προέδρου της Επιτροπής Ανταγωνισμού, ήταν ταυτοχρόνως και σύμβουλος, με ΦΕΚ, του Υπουργού Διοικητικής Μεταρρύθμισης, τότε, Κυριάκου Μητσοτάκη. Ο άνθρωπος δηλαδή, ήταν ο εξ απορρήτων του Προέδρου της Επιτροπής Ανταγωνισμού και ταυτόχρονα έπινε και πρωινό καφέ με τον Κυριάκο Μητσοτάκη. Τι να υποθέσει κανείς; Τι περίεργη ροή πληροφοριών θα μπορούσε να αναπτυχθεί εκεί πέρα; Άρα, λοιπόν, με μέτρο η υπεράσπιση των ανεξάρτητων αρχών, πίσω από τις οποίες κρύβεστε τώρα.

Μάθαμε λοιπόν, ότι θα απαντήσει η Επιτροπή Ανταγωνισμού. Το μάθαμε μετά την επίκαιρη επερώτησή μας. Δεν το ξέραμε πριν. Πριν, όλα ήταν στον αυτόματο πιλότο. Δεν πειράζει. Μια χαρά πήγαινε το πράγμα.

Μας κατηγορήσατε για απραξία. Η «FORTHNET» - «NOVA» είχε πάρει ομολογιακά δάνεια με τριετή περίοδο χάριτος. Δεν υπήρχε λοιπόν, καμμία εξέλιξη. Τελείωσε αυτή η ιστορία και αναζήτησε επενδυτή. Προέκυψε ένας επενδυτής, πήρε το αποκλειστικό δικαίωμα διαπραγμάτευσης και με το που έκλεισε η περίοδος στην οποία είχε αυτό το δικαίωμα, προέκυψε η προσφορά από τον κ. Μαρινάκη. Επειδή εμείς είπαμε «για σταματήστε παιδιά, υπάρχει θέμα σύγκρουσης συμφερόντων», μας εγκαλείτε ότι δεν κάναμε τι; Εσείς τι θα κάνετε τώρα;

Αυτά τα άδεια έδρανα είναι η πολιτική και η ηθική σας ήττα. Ξέρετε τι μήνυμα παίρνει ο επιχειρηματίας; Ότι μπορεί να τα αδειάζει όποτε θέλει. Να, η εικόνα, λοιπόν. Πού είναι οι λαλίστατοι να μας κάνουν και μια επίθεση να αποκτήσει και ένα ενδιαφέρον η συζήτηση; Αυτό θα γίνεται; Κάθε φορά που θα τον θίγουμε, θα εξαφανίζονται οι πρωτοκλασάτοι και από τους εκατόν πενήντα οκτώ, θα είστε τρεις-τέσσερις; Προσέξτε τι γίνεται στην παράταξή σας. Προσέξτε πάρα πολύ. Σας είπαμε και πριν. Το 1992 με το 1994 ήταν μόνο δύο χρόνια απόσταση. Και διελύθη εις τα εξ ων συνετέθη το κραταιό Χριστιανοδημοκρατικό Κόμμα.

Τέλος, θέλουμε μία καθαρή απάντηση: Η ΕΡΤ έχει 200 εκατομμύρια αποθεματικό. Επιλέγετε να κάθεται να το κλωσάει και να μην το αξιοποιήσει, τώρα που υπάρχει η δυνατότητα να μπει και σε άλλες τεχνολογίες; Γιατί το κάνετε αυτό; Κοιτάξτε πόσα προβλήματα λύνονται λοιπόν, αν τελεσφορήσει αυτή η πρόταση. Και μη μας πείτε για τα χρήματα του ελληνικού λαού, διότι χρήματα του ελληνικού λαού κουρεύετε από τα δάνεια της «FORTHNET», για να διευκολύνετε τον εν λόγω κύριο. Χρήματα του ελληνικού λαού, λοιπόν, μπορούν είτε να διευκολύνουν τον κύριο, για να πάρει την εταιρεία, είτε να διευκολύνουν τον Έλληνα φίλαθλο, τον Έλληνα καταναλωτή ο οποίος θα μπορέσει να έχει μία δημόσια τηλεόραση με ακόμα μεγαλύτερο εκτόπισμα, την οποία είχατε κλείσει εκτελώντας συμβόλαιο κανονικά. Ιδού η Ρόδος!

Πείτε μας, λοιπόν, δημόσιο χρήμα στη μία, δημόσιο χρήμα στην άλλη. Υπέρ ποίου; Αλλά τα άδεια έδρανα έχουν δώσει την απάντησή τους.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε.

Τον λόγο έχει ο κ. Τζανακόπουλος για τρία λεπτά.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ευχαριστώ πολύ, κύριε Πρόεδρε.

Κάνω την εξής εκτίμηση, μετά από τις ομιλίες των κύριων Υφυπουργών, του κ. Πέτσα και του κ. Παπαθανάση: Πίσω από την αβουλία της Κυβέρνησης να δράσει στην κατεύθυνση της προστασίας τού -όσο γίνεται- ανόθευτου ανταγωνισμού στο παρόν σύστημα, σηματοδοτείται, κρύβεται η απόλυτη υποταγή της Κυβέρνησης σε συγκεκριμένο επιχειρηματικό συμφέρον.

Είναι καθαρό και αυτό φάνηκε από τις αμήχανες -το λιγότερο- τοποθετήσεις, τις οποίες ακούσαμε σήμερα.

Διότι ξέρετε, κύριοι Υπουργοί, κύριοι Υφυπουργοί, οι ανεξάρτητες αρχές δεν αντικαθιστούν την εκτελεστική εξουσία. Εσείς δεν τολμήσατε καν να πείτε έστω ότι ανησυχείτε για την εικόνα που παρουσιάζεται μπροστά σας, ανησυχείτε για το μονοπώλιο στη διανομή Τύπου, ανησυχείτε για μία πιθανή εξέλιξη συγκέντρωσης, ανησυχείτε και προβληματίζεστε για μία πιθανή εξέλιξη σύγκρουσης συμφερόντων από την πιθανή εξαγορά της «FORTHNET» από την «ALTER EGO». Ούτε αυτό δεν τολμήσατε να πείτε ούτε καν τολμήσατε να μας πείτε ότι θα μεριμνήσετε και ότι θα κάνετε ό,τι προβλέπουν οι αρμοδιότητές σας, για να διασφαλίσετε τον όσο γίνεται ανόθευτο ανταγωνισμό.

Αντίθετα, επιλέξατε εδώ να έρθετε να μας κάνετε μία ανάγνωση, υποτίθεται, των αρχών λειτουργίας των δύο ανεξάρτητων αρχών, οι οποίες είναι αρμόδιες για το συγκεκριμένο ζήτημα. Θα σας πω όμως το εξής, κύριοι Υφυπουργοί: Δεν διαβάσατε καλά τον νόμο και δεν το μάθατε καλά το μάθημά σας.

Ύστερα από αίτημα του Υπουργού Οικονομίας, Ανταγωνιστικότητας και Ναυτιλίας ή αυτεπάγγελτα η Επιτροπή Ανταγωνισμού εξετάζει συγκεκριμένο κλάδο της ελληνικής οικονομίας που υπάγεται στην αρμοδιότητα της και εφόσον διαπιστώνει ότι στον κλάδο αυτόν δεν υπάρχουν συνθήκες αποτελεσματικού ανταγωνισμού και κρίνει ότι η εφαρμογή των άρθρων 1, 2 και 5 μέχρι 10 δεν επαρκεί για τη δημιουργία συνθηκών αποτελεσματικού ανταγωνισμού, μπορεί με αιτιολογημένη απόφασή της να λάβει κάθε αναγκαίο μέτρο κ.λπ..

Το ερώτημα, λοιπόν, που σας τίθεται είναι το εξής: Θα το κάνετε το αίτημα στην Επιτροπή Ανταγωνισμού; Θα το κάνετε; Τολμάτε να απαντήσετε; Όχι να διαφύγετε, όχι να ξεφύγετε, όχι να στρίψετε διά της ανεξαρτησίας. Το ερώτημα είναι ευθύ: Θα το κάνετε το αίτημα; Ανησυχείτε; Προβληματίζεστε ή δεν σας πειράζει και απλώς παρακολουθείτε και αφήνετε τα πράγματα να κινηθούν έτσι όπως έχουν καναλιζαριστεί μετά από τις πρωτοβουλίες του επιχειρηματία; Απλά πράγματα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Τζανακόπουλε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ολοκληρώνω σε τριάντα δευτερόλεπτα.

Θα μπορούσα να σας πω πολλά, γιατί μας είπατε τι δεν θα κάνετε. Θα μπορούσα να σας πω πολλά για το τι έχετε κάνει, για τον τρόπο που καθαιρέσατε το Διοικητικό Συμβούλιο της Ανεξάρτητης Αρχής Ανταγωνισμού. Εδώ υπάρχει μία υπόνοια, εδώ υπάρχει μία υποψία, διότι θα ξέρετε πολύ καλά ότι η Επιτροπή Ανταγωνισμού είχε αυτεπαγγέλτως προχωρήσει σε έρευνα και σε συγκεκριμένα μέτρα για την κατάσταση που είχε διαμορφωθεί στη διανομή του Τύπου.

Επιτρέψτε μου, κύριε Πρόεδρε, γιατί η πρωτολογία μου ήταν ακριβώς στα πέντε λεπτά, δεν υπήρξε καμμία ανοχή από τη μεριά σας, σας ζητώ την ανοχή σας τώρα.

Λέω, λοιπόν, τι κάνατε; Ακυρώσατε τα συμβόλαια της ΕΡΤ με τις ομάδες και ξαφνικά λίγες εβδομάδες μόνο μετά βλέπει το φως της δημοσιότητας η πρόταση εξαγοράς της «FORTHNET», η οποία χρηματοδοτεί τις υπόλοιπες ΠΑΕ μέσω συμβολαίων για τα τηλεοπτικά τους δικαιώματα από την «ALTER EGO», την εταιρεία του συγκεκριμένου επιχειρηματία. Τι συμβαίνει άραγε εδώ; Δεν είναι πάρα πολλές οι συμπτώσεις; Η γνώμη μου είναι ότι η υποταγή σας στον συγκεκριμένο επιχειρηματία είναι απόλυτη.

Και κλείνω λέγοντας το εξής. Καταθέστε το αίτημα στην Επιτροπή Ανταγωνισμού και μην αποφύγετε να απαντήσετε στην πρόταση την οποία σας έκανε ο κ. Παππάς ότι, δηλαδή, αυτή τη στιγμή η Κυβέρνηση έχει δυνατότητα να δράσει διαφορετικά. Έχετε βάλει τον κ. Ζούλα στην ΕΡΤ. Συζητήστε μαζί του, πείτε του τη γνώμη σας ότι θα πρέπει η ΕΡΤ να χρησιμοποιήσει το αποθεματικό της ή κομμάτι από το αποθεματικό της, για να μπορέσει να αποκτήσει εκείνη τη «FORTHNET» και έτσι να υπάρχουν και εγγυήσεις για τη συνέχιση της εταιρείας και για τους χιλιάδες εργαζόμενους, αλλά και να αποφευχθούν όλες εκείνες οι πιθανές συνέπειες μιας εξαγοράς της «FORTHNET» από την «ALTER EGO», συνέπειες που οδηγούν σε σύγκρουση συμφερόντων και συγκέντρωση και στον Τύπο, αλλά και στο Ελληνικό Ποδοσφαιρικό Πρωτάθλημα.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Το λόγο έχει ο κ. Μάριος Κάτσης.

Είχε δίκιο ο κ. Τζανακόπουλος, αναλογικά κρίνοντας, για τον χρόνο. Ο κ. Κάτσης έχει κατά πολύ υπερβεί τον χρόνο. Άρα παράκληση να ολοκληρώσετε στα τρία λεπτά.

**ΜΑΡΙΟΣ ΚΑΤΣΗΣ:** Ευχαριστώ, κύριε Πρόεδρε.

Θέλω να απαντήσω σταχυολογώντας κάποια πράγματα που ακούστηκαν και που έχω συγκρατήσει.

Κατ’ αρχάς, να απευθυνθώ στον Κοινοβουλευτικό Εκπρόσωπο της Νέας Δημοκρατίας. Πρώτα-πρώτα, ακούσαμε την άποψή σας, αγαπητέ συνάδελφε. Δεν ακούσαμε, όμως, την άποψη της Κυβέρνησης. Έγινε μία σαφής πρόταση. Δεν μπορείτε να φύγετε από αυτό το πλαίσιο. Θα απαντήσετε, είτε τώρα είτε σε εύλογο χρονικό διάστημα. Θα σκεφτείτε το ενδεχόμενο η ΕΡΤ να αγοράσει το δίκτυο της «NOVA» και της «FORTHNET», αυτή την πρόταση που καταθέσαμε εμείς;

Γιατί αν είναι να γίνει Σοβιετία, όπως είπε ο Κοινοβουλευτικός Εκπρόσωπος Νέας Δημοκρατίας, τότε αν τελεσιδικήσει και γίνει αυτό που δρομολογείται, με βάση την ερώτησή μας, τι θα γίνουμε; Κολομβία θα γίνουμε; Μήπως στην περίπτωση τη δικιά σας, όταν αντικαταστήσατε την Επιτροπή Ανταγωνισμού, με τον τρόπο που την αντικαταστήσετε, με ad hoc κανόνες, κόντρα στο ευρωπαϊκό θεσμικό πλαίσιο, όταν διορίσατε άνθρωπο χωρίς πτυχίο στην ΕΥΠ, εμείς τι να σας πούμε ότι μας κάνετε Βόρεια Κορέα και ότι ο Κυριάκος Μητσοτάκης μπορεί να λέγεται πλέον Κιμ; Να το πούμε;

Είστε Κυβέρνηση. Πρέπει πλέον να αναλάβετε τις ευθύνες σας. Είναι πολύ φτηνό το επιχείρημα να κρύβεστε πίσω από την ανεξαρτησία των αρχών. Έχετε άποψη; Μπορείτε να πείτε κάτι, να αρθρώσετε μια κουβέντα; Εμείς αναλύσαμε ένα συγκεκριμένο πλάνο. Θα μπορούσε, λοιπόν, όλο το δίκτυο της «NOVA» και της «FORTHNET» να αναπτύξει περαιτέρω όλες τις οπτικοακουστικές παραγωγές. Υπάρχει το θεσμικό πλαίσιο.

Μας είπατε ότι ο Παναθηναϊκός έπαιρνε 6.200.000. Είπατε ψέματα, κύριε Υπουργέ. Το ποσό που έπαιρνε ο Παναθηναϊκός προ ΦΠΑ ήταν 5.000.000, με τον ΦΠΑ ήταν 6.200.000. Η καθαρή αμοιβή ήταν 4.150.000, εκ των οποίων, κύριε Υπουργέ, τα 3.926.000 ήταν παρακρατήσεις για τις ρυθμίσεις. Επέστρεψαν όλα στο δημόσιο. Όλα!

Και τι βιαστήκατε να πείτε; Τι έσοδα έφεραν από τις διαφημίσεις τα συμβόλαια του Παναθηναϊκού και του Άρη; Πότε; Σε μία χρονιά λειτουργίας; Ξέρετε τι έφεραν; Έφεραν 30% τηλεθέαση στα πιο δυναμικά κοινά, της νεολαίας και των ανθρώπων της ομογένειας, για την οποία, κατά τα άλλα, κόπτεστε. Θέλετε να φέρετε και νόμο για την ψήφο των ομογενών. Οι ομογενείς, που κατάγονται από τη Θεσπρωτία, από τον οποιοδήποτε νομό και βρίσκονται στη Γερμανία, είχαν δικαίωμα με τη δική μας πρωτοβουλία να βλέπουν δωρεάν την ομάδα της περιοχής τους με τη Super League 2 και τη Football League. Τι έχετε να πείτε γι’ αυτά;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε.

**ΜΑΡΙΟΣ ΚΑΤΣΗΣ:** Και μάλιστα ένα λαϊκό άθλημα, όπως είναι το ποδόσφαιρο, να το βλέπει δωρεάν ο Έλληνας φίλαθλος. Όχι να πληρώνει συνδρομή 40 και 50 ευρώ τον μήνα για να το απολαύσει ή να αναγκάζεται να βγαίνει στις καφετέριες. Ούτε γι’ αυτά λέτε τίποτα.

**ΠΡΟΕΔΡΕΥΩΝ (Αθανάσιος Μπούρας):** Ωραία. Κλείσατε.

**ΜΑΡΙΟΣ ΚΑΤΣΗΣ:** Μια τελευταία πρόταση, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ειδικά εσείς είχατε τον περισσότερο χρόνο στην πρωτολογία.

**ΜΑΡΙΟΣ ΚΑΤΣΗΣ:** Μια τελευταία πρόταση.

Αν όντως σας νοιάζει πάρα πολύ το δημόσιο συμφέρον και θέλετε να εξοικονομήσετε πόρους και χρήματα, μπορείτε να μας πείτε στον προϋπολογισμό που θα φέρετε σε λίγες μέρες για το οικονομικό έτος 2020, αν θα συμπεριλαμβάνεται η εξαγγελία του κ. Αυγενάκη για τη μείωση της φορολογίας των ΠΑΕ από το 45% στο 22% και τι σημαίνει αυτό για το δημόσιο συμφέρον και τα έσοδα του κράτους;

Εκτός αν θεωρείτε μεσαία τάξη τους μεγαλοεπιχειρηματίες ιδιοκτήτες των ΠΑΕ και τους παχυλά αμειβόμενους επαγγελματίες ποδοσφαιριστές, όταν ξέρετε ότι μπορούν να χορηγούνται τα τηλεοπτικά δικαιώματα από άλλες πλατφόρμες, ενώ η ΕΡΤ δεν το επέτρεπε αυτό. Ζητούσε φορολογική ενημερότητα και ασφαλιστική ενημερότητα.

Είστε απόλυτα έκθετοι, λοιπόν. Είναι πολύ φθηνό το επιχείρημά σας! Δεν θα κρυφτείτε πίσω τις ευθύνες σας! Θα είμαστε εδώ να σας αποκαλύπτουμε καθημερινά!

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε πολύ.

Τον λόγο έχει για τρία λεπτά ο κ. Τρύφων Αλεξιάδης.

**ΤΡΥΦΩΝ ΑΛΕΞΙΑΔΗΣ:** Κύριε Πρόεδρε, παράκληση, θέλω να κάνω μία ερώτηση προς εσάς διαδικαστικού χαρακτήρα εκτός χρόνου, καθώς δεν ήθελα να πάρω τον λόγο επί προσωπικού.

Κάθε φορά, δηλαδή, που εγώ θα εκφράζω ένα πολιτικό επιχείρημα κριτικής προς την Κυβέρνηση, θα βάζετε τις υπηρεσίες να τρέχουν στα Πρακτικά για να έχουν απαντήσεις; Μην τους βάλετε να πάνε να ψάξουν βραδιάτικα. Γιατί εγώ θα πω όταν έρθει η ώρα να συζητήσουμε την επίκαιρη ερώτηση -που ήταν να συζητηθεί την Παρασκευή, αλλά δεν ήρθε το Υπουργείο Οικονομικών και περιμένω πότε θα συζητηθεί- πότε ο ΣΥΡΙΖΑ έφερε πράξη νομοθετικού περιεχομένου 31 Δεκεμβρίου για να χαρίσει φόρους στα μέσα μαζικής ενημέρωσης της περιόδου; Θα τους βάλετε να ψάχνουν;

**ΠΡΟΕΔΡΕΥΩΝ (Αθανάσιος Μπούρας):** Ολοκληρώσατε την ερώτηση; Συνεχίστε με την τοποθέτησή σας.

**ΤΡΥΦΩΝ ΑΛΕΞΙΑΔΗΣ:** Ολοκλήρωσα την ερώτηση. Να πάμε τώρα στην τοποθέτηση.

**ΠΡΟΕΔΡΕΥΩΝ (Αθανάσιος Μπούρας):** Δεν θα σας απαντήσω, όμως.

**ΤΡΥΦΩΝ ΑΛΕΞΙΑΔΗΣ:** Όποτε θέλετε.

**ΠΡΟΕΔΡΕΥΩΝ (Αθανάσιος Μπούρας):** Κρίνουν και συγκρίνουν οι πολλοί.

**ΤΡΥΦΩΝ ΑΛΕΞΙΑΔΗΣ:** Παράκληση μόνο, να βοηθήσετε και εσείς να έρθει το Υπουργείο Οικονομικών να απαντήσει στην επίκαιρη ερώτηση.

Ακούσαμε από τον κ. Παπαθανάση τα περί σεβασμού στους θεσμούς. Και πραγματικά εδώ υπάρχει ένα ερωτηματικό. Σήμερα εμείς αυτό ακριβώς που θέτουμε με την επίκαιρη επερώτησή μας, είναι η ανάγκη σεβασμού στους θεσμούς.

Και έρχεστε εδώ και κάνετε κοινοβουλευτικά και νομικά -νομίζω- ένα μεγάλο λάθος. Καταθέσατε ένα έγγραφο από την Εθνική Τράπεζα. Τι ήρθατε εδώ και είπατε; Ότι η Κυβέρνηση δεν παρεμβαίνει. Και η Κυβέρνηση έστειλε έγγραφο στην Εθνική Τράπεζα και η Εθνική Τράπεζα απαντά. Και ρωτάω εγώ: Και η Τράπεζα της Ελλάδος; Ποιος έχει την ευθύνη για την εποπτεία των τραπεζών; Το Υπουργείο Οικονομικών στέλνει επερωτήσεις κομμάτων στις τράπεζες να απαντήσουν και δεν το στέλνει στην ανεξάρτητη αρχή, στην Τράπεζα της Ελλάδος, η οποία θα διαπιστώσει εάν έχει την αρμοδιότητα ή όχι;

Και υπάρχει και ένα άλλο ερώτημα, που δεν καταλαβαίνω. Γιατί μόνο στην Εθνική Τράπεζα; Είναι η μόνη τράπεζα που σχετίζεται με την όλη ιστορία; Γιατί όχι και στις άλλες τράπεζες; Είναι βαριά πολιτικά ζητήματα, στα οποία πρέπει να υπάρχει απάντηση.

Και επίσης, κύριε Υπουργέ, όταν θέτετε ένα ερώτημα σε μία τράπεζα για την επερώτηση ενός κόμματος και σας απαντά η τράπεζα: «Επί του παρόντος βρισκόμαστε σε διαδικασία εξέτασης της ανωτέρω πρότασης», εσείς δεν μπορείτε να πείτε ότι εγώ δεν ξέρω τίποτα, και αυτοί «βασάνιζαν τους μαύρους» και δεν παίρνω θέση. Διότι η τράπεζα σας απαντά και άρα είστε υποχρεωμένος να πάρετε θέση.

Σε ό,τι αφορά δε αυτά που ακούστηκαν εδώ περί χειραγώγησης των ανεξάρτητων αρχών και περί επεμβάσεων κ.λπ., επειδή αγαπητέ, κύριε Παπαθανάση, ήσασταν σε θέσεις ευθύνης, σε διοικητικά συμβούλια, από το 1989 - 2014 -και καλά κάνατε και προσφέρατε στο ελληνικό δημόσιο- θέλω να σας θυμίσω ότι το 2014 όπου συγκεκριμένοι εφοριακοί ελεγκτές, ήλεγχαν φίλο του τότε Πρωθυπουργού, σημαντικό σας στέλεχος -που δεν προλάβατε να δώσετε το όνομά του σε δρόμο ή πλατεία και ελπίζω να γίνει σε αυτή την περίοδο- υπήρχε βίαιη παρέμβαση στους ελεγκτές αυτούς. Και πολύ σωστά ο ένας απ’ αυτούς, κατέθεσε αναφορά, όχι σαν κάποιον άλλο δικαστικό λειτουργό που, όταν παραιτήθηκε, θυμήθηκε ότι γίνονταν παρεμβάσεις στο έργο της, αλλά δεν κατέθεσε αναφορά τότε. Αυτά τα λέω για να θυμόμαστε τα περί χειραγωγήσεων.

Έρχομαι τώρα στο θέμα που θίξατε, κύριε Πέτσα, στην τοποθέτησή σας. Περίμενα από εσάς να απαντηθεί το ερώτημα. Είναι αυτό που είπε ο κ. Μπουκώρος. Ερωτήσεις χωρίς απαντήσεις. Σήμερα εμείς θέσαμε ερωτήσεις. Απαντήσεις δεν πήραμε. Για τα άλλα καταλάβαμε. Καταλάβαμε τι θέση έχει το ΚΙΝΑΛ στην όλη υπόθεση. Λέει ότι για την υπόθεση αυτή φταίει ο ΣΥΡΙΖΑ! Το καταλάβαμε αυτό.

(Στο σημείο αυτό κτυπάει το κουδούνι λήξεως του χρόνο ομιλίας του κυρίου Βουλευτή)

Τελειώνω, κύριε Πρόεδρε.

Εκείνο, όμως, που έμεινε αναπάντητο -και κάνω παράκληση να απαντηθεί στη δευτερολογία σας- είναι ότι από τα 37 δισεκατομμύρια που υπάρχουν σε ειδικό λογαριασμό στο Γενικό Λογιστήριο του Κράτους -έχετε πολύ καλή εικόνα του Γενικού Λογιστηρίου του Κράτους και όλων των διαδικασιών- θα δοθούν χρήματα στις τράπεζες; Και εάν ναι, ποια θα είναι τα χαρακτηριστικά;

Τέλος, επειδή λείπει ο κ. Κεγκέρογλου, θέλω να ξεκαθαρίσω και να του πω ότι σαν οπαδός του Ολυμπιακού, προτιμώ η ομάδα μου, η ομάδα του Νίκου Γόδα -για όσους δεν ξέρουν από ιστορία- να κερδίζει τα πρωταθλήματα μέσα στα γήπεδα και όχι έξω απ’ αυτά.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο κ. Γεώργιος Τσίπρας, ο οποίος στην πρωτολογία ήταν ακριβής στον χρόνο του.

**ΝΙΚΟΛΑΟΣ ΠΑΠΠΑΣ:** Το πιάσαμε, το καταλάβαμε, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Εξάλλου είμαστε και από την ίδια περιφέρεια.

**ΓΕΩΡΓΙΟΣ ΤΣΙΠΡΑΣ:** Ευχαριστώ, κύριε Πρόεδρε.

Κύριε Πρόεδρε, ένα εισαγωγικό σχόλιο για τα 40 δισεκατομμύρια κόστος του 2015. Επειδή συμβαίνει να είμαι και συνάδελφος με τον κ. Παπαθανάση, μηχανολόγοι και οι δύο, από δικά σας στελέχη έχουν ακουστεί εξήντα, ογδόντα, ογδόντα έξι, ενενήντα, εκατό, εκατόν είκοσι και διακόσια. Το γεγονός ότι για πρώτη φορά σας ακούω να κατεβαίνετε στα σαράντα, κατ’ αρχάς είστε σε καλό δρόμο, απλά να σας πω ότι έχετε ακόμα και άλλον δρόμο μπροστά σας. Επειδή είστε μηχανολόγος, εύκολα αποδεικνύεται μαθηματικά ότι όλα αυτά είναι φληναφήματα. Είναι μαθηματικά, πριν καν μπει κανείς στην πολιτική. Όσο το συνεχίζετε, εκτίθεστε. Και εκτίθεστε, βέβαια, με τους πολλούς αριθμούς που ακούμε. Όταν ισχύει και το εκατό και το διακόσια κ.λπ., είναι λάθος όλος ο συλλογισμός και αυτογελιοποιείται ο συλλογισμός.

Επί της ουσίας: Επιλέξατε να κρυφτείτε πίσω από το δάχτυλό σας, και εσείς και ο κ. Πέτσας. Τι μας είπατε; Ότι σέβεστε τις ανεξάρτητες αρχές. Επιλέξατε να ταυτιστείτε με έναν συγκεκριμένο σήμερα ολιγάρχη.

Κοιτάξτε να δείτε: Υπάρχουν και άλλες χώρες στη Ευρωπαϊκή Ένωση. Υπάρχουν και άλλες κυβερνήσεις και υπάρχουν και άλλες ανεξάρτητες αρχές και υπάρχουν, αν θέλετε, και ανεξάρτητες αρχές της ίδιας της Ευρωπαϊκής Ένωσης. Δεν ισχύουν αυτά τα οποία λέτε. Η δικαιοσύνη μπορεί να έχει την αρμοδιότητα να πάρει απόφαση σε ένα δικαστήριο για μια συγκεκριμένη υπόθεση, αλλά για το αν γενικά υπάρχει νομιμότητα ή αποδίδεται δικαιοσύνη στη χώρα, την πρώτη ευθύνη την έχει η Κυβέρνηση. Το αν λειτουργεί σωστά η αγορά γενικά, την πρώτη ευθύνη την έχει η Κυβέρνηση. Το αν οι τράπεζες λειτουργούν σωστά, την πρώτη ευθύνη την έχει η Κυβέρνηση. Το αν τα κανάλια μέχρι το 2015 λειτουργούσαν όπως λειτουργούσαν, δεν έχει την ευθύνη πρώτιστα το ΕΣΡ, αλλά την είχαν οι προηγούμενες κυβερνήσεις. Μην κρυβόμαστε πίσω από τα δάχτυλό μας.

Δεύτερον, γνωρίζετε πολύ καλά ότι έχουν υπάρξει δεκάδες περιστατικά σε όλη την Ευρώπη τα πρόσφατα χρόνια. Υπάρχουν deals που ενισχύονται από μια κυβέρνηση, υπάρχουν deals που αποτρέπονται από μια κυβέρνηση, υπάρχει συγκεκριμένη οικονομία από χώρα που είναι παγκόσμια δύναμη -δεν θέλω να πω ποια είναι- που τα τελευταία χρόνια έχουμε παρεμβάσεις κυβερνήσεων και δεν έχει τις ίδιες δυνατότητες και δικαιώματα -να το πω έτσι- που είχε πριν μερικά χρόνια κ.ο.κ..

Δεν σας ζήτησε κανείς να παρέμβετε στην Επιτροπή Ανταγωνισμού παρ’ όλα αυτά. Κανείς δεν ζήτησε κάτι τέτοιο. Όμως, έχετε το δικαίωμα να υποβάλετε ερώτημα στην Επιτροπή Ανταγωνισμού. Και για να το διευκρινίσουμε, γιατί μάλλον θα είναι το επόμενο δάχτυλο πίσω από το οποίο θα κρυφτείτε, έχετε το δικαίωμα να υποβάλετε ερώτημα ακόμη και πριν κλείσει η συμφωνία. Και αυτό είναι το σημαντικό. Όπως είχε γίνει και για πολλές άλλες υποθέσεις στην Ευρώπη. Θα το κάνετε ή το θέλετε πολύ αυτό το deal;

Και επειδή μας είπατε ότι έχουν γίνει ατελέσφορες προσπάθειες μέχρι τώρα και επιτέλους βρέθηκε ένας επενδυτής, να σας πω ότι υπάρχουν και άλλες επιχειρήσεις που έχουν βρεθεί επενδυτές, αλλά, παραδόξως πώς, έχουν παγώσει.

Για το Ναυπηγείο Ελευσίνας έχει υπάρξει μνημόνιο κατανόησης μετά από πολύ μεγάλη προσπάθεια δική μας μέσα στο καλοκαίρι ανάμεσα σε τράπεζες, στην Κυβέρνηση, στο Υπουργείο Εθνικής Άμυνας, στον προηγούμενο ιδιοκτήτη και στον νέο επενδυτή, για να προχωρήσει μια συμφωνία που θα καταστήσει τα ναυπηγεία βιώσιμα και να εξασφαλίσει τη δουλειά σε εξακόσιους εργαζόμενους εκεί. Αυτό γιατί έχει παγώσει;

Προσέξτε, το κούρεμα είναι πολύ πιο μικρό από το 80%, που προβλέπεται για την περίπτωση του Ομίλου Μαρινάκη. Άρα συνεχίζετε για όλα τα ζητήματα να κρύβεστε πίσω από το δάχτυλο.

Και έρχομαι και σε κάτι τελευταίο: στο περί ολιγαρχών. Κατ’ αρχάς σημειώστε το εξής: Κανείς δεν μας κατηγόρησε επί τεσσεράμισι χρόνια ότι στηρίζουμε κάποιον ολιγάρχη, ακόμη και οι χειρότεροι αντίπαλοί μας. Πείτε μας έναν ολιγάρχη! Κανένας! Το θέμα των ολιγαρχών είναι εξαιρετικά σημαντικό, γιατί, ξέρετε, ολιγάρχες υπάρχουν κυρίως σε χώρες της Ανατολικής Ευρώπης, εντός και εκτός Ευρωπαϊκής Ένωσης. Όπου και να ρωτήσετε πολιτικό αναλυτή σε ολόκληρο τον κόσμο, θα σας πει δύο πράγματα: Πρώτον, ποτέ κανείς ολιγάρχης δεν ενισχύθηκε χωρίς τη βούληση της Κυβέρνησης, ανεξάρτητα αν τσακώθηκαν μετά -και ειπώθηκαν πράγματα γι’ αυτό, δεν θέλω να επεκταθώ- και, δεύτερον, όπου υπάρχουν ισχυροί ολιγάρχες, κάπως χειρότερα λειτουργούν οι Επιτροπές Ανταγωνισμού.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Και κλείνουμε τις δευτερολογίες με τον κ. Μπουρνούς για δύο λεπτά. Στην πρωτολογία είχατε 50% επαύξηση, τα τρία λεπτά έγιναν τέσσερα λεπτά και είκοσι ένα δευτερόλεπτα. Πάει αναλογικά, δεν πάει αριθμητικά. Τα γράφουν εδώ οι Υπηρεσίες…

**ΙΩΑΝΝΗΣ ΜΠΟΥΡΝΟΥΣ:** Με αναγκάζετε να σας κάνω ξανά την παρατήρηση ότι το επίθετο κλίνεται.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε συνάδελφε, έχετε τον λόγο.

**ΙΩΑΝΝΗΣ ΜΠΟΥΡΝΟΥΣ:** Έκανε και πάλι λόγο ο κ. Πέτσας για το περιβόητο επιχείρημα ότι διασώζονται εκατομμύρια ευρώ των Ελλήνων πολιτών με την απόσυρση της ΕΡΤ από τα τηλεοπτικά δικαιώματα.

Και το λέει αυτό ποια Κυβέρνηση; Η Κυβέρνηση που εξήγγειλε από τις πρώτες μέρες της θητείας της τη μείωση στο μισό της φορολογίας των επαγγελματικών συμβολαίων στο ποδόσφαιρο, των ακριβών επαγγελματικών συμβολαίων στο ποδόσφαιρο. Τι εξοικονομούν, λοιπόν; Όχι μόνο δεν εξοικονομούν, αλλά χαρίζουν λεφτά στις ΠΑΕ, χωρίς κανένα ανταποδοτικό όφελος για τον λαό.

Δεύτερον, δεν επιστρέφετε ούτε 1 ευρώ στην τσέπη των φορολογουμένων.

Κύριε Πέτσα, δεν ξέρω πού μένετε, αλλά στη γειτονιά που μένω εγώ στην Αθήνα και στη Μυτιλήνη ο συνταξιούχος, ο δικαιούχος του ΚΕΑ, ο άνεργος ή ο φοιτητής μετράει τα λεφτά για να βγει κάθε μήνα και τώρα εσείς τον σπρώχνετε να αγοράσει συνδρομή στη συνδρομητική, για να μπορεί να βλέπει τους αγώνες του ποδοσφαίρου, που μέχρι φέτος έβλεπε δωρεάν.

Τρίτον, κόπτεστε για τα έσοδα της ΕΡΤ. Εάν κόπτεστε πραγματικά, ας ξεφύγουμε από το ελληνικό πρωτάθλημα, που μπορεί να είναι και αντιεμπορικό με τα κριτήρια άλλων μεγάλων ξένων πρωταθλημάτων και ας αναρωτηθούμε, γιατί είναι η πρώτη φορά που επί Νέας Δημοκρατίας το EURO 2020, με τεράστια τηλεοπτικά έσοδα από τη διαφήμιση για τα κανάλια που παίζουν τέτοιες διοργανώσεις, δεν θα μεταδοθεί από την ΕΡΤ, αλλά από τον «ΑΝΤ1»; Ήταν τόσο ακριβή η βόλτα με το ελικόπτερο του κ. Κυριακού;

Τελειώνω με ένα ρητορικό ερώτημα. Εγώ ως φίλαθλος θεωρώ πεμπτουσία του ποδοσφαίρου το γεγονός ότι στα τέσσερα χρόνια θητείας του ΣΥΡΙΖΑ, υπήρξαν τρεις διαφορετικές ποδοσφαιρικές ομάδες που κέρδισαν το ποδοσφαιρικό πρωτάθλημα. Σας πληροφορώ ότι καμμία απ’ αυτές τις τρεις δεν είναι η ομάδα που υποστηρίζω, αλλά το θεωρώ πεμπτουσία που ανεβάζει το επίπεδο του ποδοσφαιρικού πρωταθλήματος. Θέλω να κάνω ένα ρητορικό ερώτημα προς τους Βουλευτές Α΄ και Β΄ Θεσσαλονίκης της Νέας Δημοκρατίας: Αλήθεια, επικροτούν ή συμφωνούν με τη δήλωση περί πρωταθλήματος των Πρεσπών και επιστροφής στην κανονικότητα;

(Χειροκροτήματα από την πτέρυγα του ΣΥΡΙΖΑ)

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, ζητώ τον λόγο επί της διαδικασίας.

 **ΠΡΟΕΔΡΕΥΩΝ (Αθανάσιος Μπούρας):** Κύριε Μπουκώρο, έχετε τον λόγο επί της διαδικασίας.

**ΧΡΗΣΤΟΣ ΜΠΟΥΚΩΡΟΣ:** Δεν θα αναφερθώ στην ουσία, κύριε Πρόεδρε, αλλά επειδή οδεύουμε προς το τέλος της συζήτησης αυτής της επίκαιρης επερώτησης των Βουλευτών της Αξιωματικής Αντιπολίτευσης, θα ήθελα για λόγους, εάν θέλετε, κοινοβουλευτικών εντυπώσεων και κοινοβουλευτικής εικόνας και μιας και ακούστηκε πάρα πολλές φορές από τα έδρανα των Βουλευτών του ΣΥΡΙΖΑ για τη μη παρουσία των Βουλευτών της Νέας Δημοκρατίας, να υπενθυμίσω στους αγαπητούς συναδέλφους ότι δεν βρισκόμαστε σε συνεδρίαση της Ολομέλειας. Συζητάμε μία επίκαιρη ερώτηση, την οποία υπέγραψαν εβδομήντα Βουλευτές του ΣΥΡΙΖΑ και παρίστανται μόλις δώδεκα τώρα εδώ, την ώρα που με βάση τον Κανονισμό οι κυβερνητικοί Βουλευτές δεν θα είχαν δικαίωμα λόγου. Δηλαδή τι μας λένε οι κύριοι συνάδελφοι του ΣΥΡΙΖΑ; Να έρθουν εδώ οι Βουλευτές της Νέας Δημοκρατίας, να γίνουν κομπάρσοι στην επιχείρηση εντυπώσεων που έστησαν σήμερα, επειδή ο αντιπολιτευτικός τους λόγος χωλαίνει και φθίνει συνεχώς;

Λέμε, λοιπόν, ότι εβδομήντα Βουλευτές του ΣΥΡΙΖΑ υπέγραψαν την επίκαιρη επερώτηση…

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Σαράντα τέσσερις Βουλευτές.

**ΧΡΗΣΤΟΣ ΜΠΟΥΚΩΡΟΣ:** Σαράντα τέσσερις και είναι στην Αίθουσα μόλις δώδεκα και διαμαρτύρονται για την ολιγομελή παρουσία των Βουλευτών της Νέας Δημοκρατίας, που δεν έχουν και δικαίωμα λόγου! Πρόκειται για απόλυτη διαστρέβλωση της πραγματικότητας.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ.

Ο Υφυπουργός κ. Παπαθανάσης έχει τον λόγο για πέντε λεπτά.

**ΝΙΚΟΛΑΟΣ ΠΑΠΑΘΑΝΑΣΗΣ (Υφυπουργός Ανάπτυξης και Επενδύσεων):** Ευχαριστώ πολύ, κύριε Πρόεδρε.

Σαφώς εδώ, κυρίες και κύριοι, μιλήσαμε για σεβασμό στους θεσμούς και στις ανεξάρτητες αρχές και, πραγματικά, είδα την αγωνία του κ. Αλεξιάδη, όταν αναζήτησε εάν αυτή είναι η πρώτη φορά που δύο Υφυπουργοί έρχονται να απαντήσουν σε επερώτηση.

Κύριε Αλεξιάδη, το «πρώτη φορά» είναι δικό σας brand name. Σας το χαρίζουμε. Απεδείχθη ότι δεν είναι πρώτη φορά. Είναι αυτό το «πρώτη φορά» που οδήγησε την Ελλάδα σε δεινά, που σήμερα εμείς προσπαθούμε να αποβάλλουμε. Σας χαρίζουμε, λοιπόν, το «πρώτη φορά».

Απαντώντας στην κ. Ξενογιαννακοπούλου, η οποία αναφέρθηκε σε μία βαλκανικού τύπου δημοκρατία, θέλω να σας πω, σεβαστή κυρία Ξενογιαννακοπούλου, ότι από την αρχήη Νέα Δημοκρατία είχε ως σκοπό την ένταξη της Ελλάδας στην Ευρωπαϊκή Ένωση και είχε σαφή ευρωπαϊκό προσανατολισμό.

Βεβαίως και στη δύσκολη στιγμή, τον Αύγουστο του 2015, ψήφισε έτσι ώστε να μη βγει η Ελλάδα από την Ευρωπαϊκή Ένωση. Θα πρέπει, λοιπόν, να αναζητήσετε στο πρώτο εξάμηνο της διακυβέρνησής σας, το πού θα οδηγείτο η χώρα, σε ποιου είδους βαλκανικού τύπου οικονομία, αλλά βέβαια όχι σύγχρονη βαλκανικού τύπου οικονομία αλλά βαλκανικού τύπου οικονομία Χότζα και Ζίβκοφ. Επομένως σας το επιστρέφουμε και αυτό.

Να μιλήσουμε, τώρα, για τις ανεξάρτητες αρχές και τον σεβασμό που είπε ο κ. Τζανακόπουλος ότι δεν υποκαθιστούν την Κυβέρνηση.

Κύριε Τζανακόπουλε, νομίζω ότι μιλάτε για σκοινί στο σπίτι του κρεμασμένου. Θέλω να σας πω ότι το θέμα της Επιτροπής Ανταγωνισμού εσείς το αναδείξατε σε σπουδαίο ζήτημα, φέρνοντας την κ. Θάνου με ένα βαρύ βιογραφικό. Και δεν αναφερόμαστε στις δικαστικές ικανότητες αλλά στο γεγονός ότι πρώτα την επέλεξε ο τέως Πρωθυπουργός για τη θέση της προϊσταμένης στο νομικό του γραφείο και στη συνέχεια διορίστηκε Πρόεδρος της Επιτροπής Ανταγωνισμού…

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Αυτά τα ξέρουμε. Μας τα έχετε πει!

**ΝΙΚΟΛΑΟΣ ΠΑΠΑΘΑΝΑΣΗΣ (Υφυπουργός Ανάπτυξης και Επενδύσεων):** Ακούστε τα λίγο για να τα θυμηθείτε. Δεν πειράζει.

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ, μη διακόπτετε!

**ΝΙΚΟΛΑΟΣ ΠΑΠΑΘΑΝΑΣΗΣ (Υφυπουργός Ανάπτυξης και Επενδύσεων):**…μιας ανεξάρτητης αρχής η οποία απαιτείται να είναι υπερκομματική.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Μας τα έχετε ξαναπεί αυτά.

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ, μη διακόπτετε, κύριοι συνάδελφοι.

**ΝΙΚΟΛΑΟΣ ΠΑΠΑΘΑΝΑΣΗΣ (Υφυπουργός Ανάπτυξης και Επενδύσεων):** Κύριε Τζανακόπουλε, μη με διακόπτετε. Θα τα ακούσετε.

**ΝΙΚΟΛΑΟΣ ΠΑΠΠΑΣ:** Δεν διακόπτουμε, αλλά εδώ γίνεται διάλογος κωφών.

**ΝΙΚΟΛΑΟΣ ΠΑΠΑΘΑΝΑΣΗΣ (Υφυπουργός Ανάπτυξης και Επενδύσεων):** Τώρα ρωτάτε αν θα πρέπει να επιληφθεί της υπόθεσης η Επιτροπή Ανταγωνισμού. Μα αυτό προβλέπεται από τον νόμο. Όταν θα έρθει η ώρα, θα επιληφθεί η Επιτροπή Ανταγωνισμού.

(Θόρυβος - διαμαρτυρίες από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε!

Τι θέλετε; Γιατί διαμαρτύρεστε; Αφήστε τον Υπουργό να απαντήσει. Θα απαντήσει ο Υπουργός χωρίς διακοπές, όπως ακουστήκατε κι εσείς. Σας παρακαλώ!

**ΝΙΚΟΛΑΟΣ ΠΑΠΑΘΑΝΑΣΗΣ (Υφυπουργός Ανάπτυξης και Επενδύσεων):** Ξέρετε γιατί άλλαξε η επιτροπή, κύριε Τζανακόπουλε;

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Στην ερώτηση θα απαντήσετε;

**ΘΕΟΔΩΡΟΣ ΔΡΙΤΣΑΣ:** Αγνοούν τον ρόλο τους!

**ΝΙΚΟΛΑΟΣ ΠΑΠΑΘΑΝΑΣΗΣ (Υφυπουργός Ανάπτυξης και Επενδύσεων):** Μη συγχύζεστε. Θα τα πούμε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Εγώ μια χαρά είμαι.

**ΠΡΟΕΔΡΕΥΩΝ (Αθανάσιος Μπούρας):** Θερμή παράκληση προς τους συναδέλφους να μη διακόπτουν.

Συνεχίστε, κύριε Υπουργέ.

**ΝΙΚΟΛΑΟΣ ΠΑΠΑΘΑΝΑΣΗΣ (Υφυπουργός Ανάπτυξης και Επενδύσεων):** Η σύνθεση της Επιτροπής Ανταγωνισμού άλλαξε, γιατί δεν επιτρέπεται σε αυτή την επιτροπή, να υπάρχει πρόσωπο που θα υπηρετούσε και θα μπορούσε να το ταυτίσει κάποιος με ένα πολιτικό κόμμα. Τα νέα πρόσωπα που απαρτίζουν αυτή την επιτροπή είναι υπερκομματικά και υπεράνω οποιασδήποτε αμφισβήτησης. Είναι επαγγελματίες και επιστήμονες εγνωσμένου κύρους και θα κριθούν για τη δουλειά τους όταν έρθει η ώρα τους.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Στην ερώτηση θα απαντήσετε;

**ΝΙΚΟΛΑΟΣ ΠΑΠΑΘΑΝΑΣΗΣ (Υφυπουργός Ανάπτυξης και Επενδύσεων):** Συνεχίζουμε, επειδή είδα την αγωνία σας.

Βεβαίως, κύριε Τσίπρα, για την Ελευσίνα μη βιάζεστε. Διότι αν είχατε λύσει το θέμα, θα είχε λυθεί. Εδώ έρχεται σε αυτή την Κυβέρνηση προς επίλυση το θέμα της Ελευσίνας. Θα δούμε στη συνέχεια πώς θα εξελιχθεί. Διότι τεσσεράμισι χρόνια δεν λύσατε το θέμα, κύριε Τσίπρα. Και τόσο πολύ αγωνιάτε σήμερα για το πότε θα λυθεί. Δυόμισι μήνες Κυβέρνηση είμαστε. Προσπαθούμε να επιληφθούμε όλων αυτών των ζητημάτων που αφήσατε. Και την ολοκλήρωση του Νεωρίου της Σύρου και τον Σκαραμαγκά και την ΕΛΒΟ. Σας θυμίζω και την ΕΛΒΟ μήπως την ξεχάσατε!

Θέλω να μαζέψω λίγο την αγωνία σας και να σας πω σχετικά με τις τράπεζες. Οι τράπεζες έχουν ένα κανονιστικό πλαίσιο, το οποίο ρυθμίζεται σύμφωνα με τις οδηγίες και τις κατευθυντήριες γραμμές της Ευρωπαϊκής Κεντρικής Τράπεζας. Το γνωρίζετε πολύ καλά. Μιλήσατε για το τι θα συμβεί και πώς θα εξελιχθεί η συμφωνία. Σας είπαμε ότι η συμφωνία βρίσκεται σε εξέλιξη. Πήρατε τα δύο γράμματα από τις τράπεζες.

Να σας πω και κάτι. Σεβασμός στους θεσμούς σημαίνει ότι ερχόμαστε εδώ και φέρνουμε μαζί μας όποια έγγραφα είναι ικανά και απαραίτητα, για να μπορείτε να ενημερωθείτε, κύριε Αλεξιάδη. Δεν είναι μία η επιστολή. Σας φέραμε έγγραφα και από την «ΕΘΝΙΚΗ» και από την «ΠΕΙΡΑΙΩΣ» και από την Επιτροπή Ανταγωνισμού.

**ΤΡΥΦΩΝ ΑΛΕΞΙΑΔΗΣ:** Στην ουσία, κύριε Υπουργέ!

**ΝΙΚΟΛΑΟΣ ΠΑΠΑΘΑΝΑΣΗΣ (Υφυπουργός Ανάπτυξης και Επενδύσεων):** Δεν έχει σημασία. Σας φέραμε τα έγγραφα, τα οποία προέκυψαν από την επερώτησή σας, ακριβώς για να ενημερωθείτε. Αυτό δεν έπρεπε να κάνουμε; Ήταν κακό το ότι φέραμε τα έγγραφα στο Σώμα;

Στη συνέχεια -ακριβώς για να δούμε τη διαδικασία και να γίνει κατανοητή- η Τράπεζα της Ελλάδος ασκεί εποπτεία στα πιστωτικά ιδρύματα της χώρας. Εξυπακούεται ότι η διοίκησή της και όλα τα όργανα της δεν ζητούν ούτε δέχονται οδηγίες από την Κυβέρνηση. Είναι και αυτά ανεξάρτητα όργανα.

Σε κάθε περίπτωση το σενάριο εξαγοράς μιας εταιρείας σε σύγκριση με την περίπτωση της βίαιης ρευστοποίησής της -και το ξέρετε καλά- οδηγεί σε λιγότερες απώλειες τόσο για τα ίδια τα ιδρύματα, όσο και για ολόκληρη την αγορά. Και αναφέρομαι στα πάντα, σε ό,τι υπάρχει σε μία εταιρεία και, κυρίως, βεβαίως στην προστασία των εργαζομένων.

Είδα ότι είχατε μια αγωνία για το θέμα της βιωσιμότητας και γενικά των επιχειρήσεων. Θέλω να σας πω ότι αυτή τη στιγμή η ελληνική οικονομία εξέρχεται από μια κρίση την οποία εσείς επιβάλατε.

(Γέλωτες από την πτέρυγα του ΣΥΡΙΖΑ)

Εσείς την επιβάλατε και μη γελάτε. Σεβασμό στους θεσμούς, κύριοι!

Η παρούσα Κυβέρνηση από την πρώτη στιγμή…

**ΘΕΟΔΩΡΟΣ ΔΡΙΤΣΑΣ:** Θέατρο σκιών!

**ΠΡΟΕΔΡΕΥΩΝ (Αθανάσιος Μπούρας):** Κύριε Δρίτσα, με συγχωρείτε, αλλά πρώτη φορά βλέπω αυτή την ανησυχία. Μη θορυβείτε, σας παρακαλώ.

**ΝΙΚΟΛΑΟΣ ΠΑΠΑΘΑΝΑΣΗΣ (Υφυπουργός Ανάπτυξης και Επενδύσεων):** Μη βιάζεστε, θα τα ακούσετε όλα.

Η παρούσα Κυβέρνηση ξεκίνησε να δουλεύει σκληρά από την πρώτη μέρα, διότι η χώρα δεν αντέχει να δώσει περίοδο χάριτος. Στόχος μας είναι να υλοποιήσουμε ένα πρόγραμμα, που θα μεταμορφώσει την Ελλάδα σε έναν φιλοεπενδυτικό και φιλοεπιχειρηματικό τόπο -και αυτό είναι που σας ενοχλεί προφανώς- εκτινάσσοντας την ανάπτυξη και δίνοντας έτσι δημοσιονομικό χώρο για ευημερία και για υλοποίηση του προγράμματός μας.

Προωθήσαμε πολλές μεταρρυθμίσεις. Να σημειώσω το νομοσχέδιο το οποίο έρχεται για την απλοποίηση των διαδικασιών, την ταχύτερη αδειοδότηση των επιχειρήσεων, τη μείωση της φορολογίας των επιχειρήσεων στο 24% για το 2020 και στο 20% το 2021, τη στήριξη των μικρομεσαίων επιχειρήσεων, για να ενδυναμώσουμε την ανταγωνιστικότητά τους και να πατάξουμε τη γραφειοκρατία. Στο πολυνομοσχέδιο φέρνουμε και τις ρυθμίσεις για το γενικό εμπορικό μητρώο, την αξιολόγηση των νέων τεχνολογιών και διοικητικών εργαλείων.

Αν σας προβληματίζει, λοιπόν, η βιωσιμότητα και η επιχειρηματικότητα, σας απαντάμε ότι εσείς δεν κάνατε τίποτα για να τις διαφυλάξετε.

Τώρα έρχομαι στο θέμα του ελέγχου της αγοράς των μέσων μαζικής ενημέρωσης. Πράγματι έχετε μια ευαισθησία αλλά θεωρώ ότι είναι πολύ υποκριτική. Να σας θυμίσουμε, λοιπόν, ότι εσείς παραβιάσατε εμμέσως το Σύνταγμα με τον νόμο σας, κύριε Παππά.

**ΝΙΚΟΛΑΟΣ ΠΑΠΠΑΣ:** Μα εφαρμόζεται! Αλλάξτε τον!

**ΝΙΚΟΛΑΟΣ ΠΑΠΑΘΑΝΑΣΗΣ (Υφυπουργός Ανάπτυξης και Επενδύσεων):** Επενδύσετε πολλά, προκειμένου να ελέγξετε τον χώρο της ενημέρωσης. Κινηθήκατε με αυταρχικές αντιλήψεις σε μια απόπειρα χειραγώγησης και ευτελισμού του ρόλου του ΕΣΡ. Επιχειρήσατε μάλιστα με την ανακήρυξη των τεσσάρων υπερθεματιστών, να βάλετε λουκέτο στους λειτουργούντες σταθμούς που δεν είχαν πλειοδοτήσει, παρά το ότι εκκρεμούσε η απόφαση του Συμβουλίου της Επικρατείας, μια ρύθμιση που θα οδηγούσε στην ανεργία χιλιάδες εργαζόμενους. Αυτά όλα τα σταμάτησε η Νέα Δημοκρατία.

**ΝΙΚΟΛΑΟΣ ΠΑΠΠΑΣ:** Κυβερνούσαμε, όμως!

**ΝΙΚΟΛΑΟΣ ΠΑΠΑΘΑΝΑΣΗΣ (Υφυπουργός Ανάπτυξης και Επενδύσεων):** Τα κανάλια θα είχαν κλείσει στη βάση αυτού του αντισυνταγματικού διαγωνισμού, για να ικανοποιήσετε τα σχέδιά σας.

Κυρίες και κύριοι, η Νέα Δημοκρατία, η Κυβέρνηση βρίσκεται σε μία πορεία ισχυρής ανάπτυξης ευρωπαϊκού προσανατολισμού. Η ισχυρή ανάπτυξη θα δώσει τη δυνατότητα του δημοσιονομικού χώρου, έτσι ώστε και οι φόροι να μειωθούν και να ενισχύσουμε τα κοινωνικά στρώματα που πραγματικά έχουν ανάγκη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο Υφυπουργός κ. Στέλιος Πέτσας.

**ΝΙΚΟΛΑΟΣ ΗΓΟΥΜΕΝΙΔΗΣ:** Κύριε Πρόεδρε, θέλω να κάνω μια ερώτηση.

**ΠΡΟΕΔΡΕΥΩΝ (Αθανάσιος Μπούρας):** Δεν μπορείτε να την υποβάλλετε στη διαδικασία αυτή. Αν θέλετε, θα έχει τον λόγο μετά με άνεση η Κοινοβουλευτική σας Εκπρόσωπος. Θέστε την ερώτηση, ώστε να την υποβάλει, μια κι έχετε το δικαίωμα.

Ορίστε, κύριε Υπουργέ, έχετε τον λόγο.

**ΣΤΥΛΙΑΝΟΣ ΠΕΤΣΑΣ (Υφυπουργός στον Πρωθυπουργό):** Ευχαριστώ, κύριε Πρόεδρε.

Να πω προκαταβολικά φυσικά ότι όταν θα αναφέρομαι σε κάποιο όνομα επερωτώντα Βουλευτή, το κάνω καθαρά πολιτικά και χωρίς καμμία προσωπική διάθεση. Και θα το κάνω απλώς για την κατανόηση των απαντήσεων που θα δώσω στις ερωτήσεις που δέχτηκα, πλην ενός.

Ο κ. Κάτσης είπε ότι είπα ένα ψέμα. Στο χωριό μου είναι βαρύ αδίκημα να λένε σε κάποιον ότι είπε ψέμα. Στην επόμενη φράση σας είπατε ακριβώς αυτό του είπα και εγώ, ότι στην ΕΡΤ κόστισε 6,2 εκατομμύρια ευρώ ο Παναθηναϊκός. Έχετε την ευκαιρία να το ανακαλέσετε για την αξιοπρέπειά σας. Μπορείτε να επανέρθετε και τώρα.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, αυτή τη διαδικασία εγώ δεν την εγκρίνω.

**ΣΤΥΛΙΑΝΟΣ ΠΕΤΣΑΣ (Υφυπουργός στον Πρωθυπουργό):** Έδωσα την ευκαιρία να ανακαλέσει. Είπε ακριβώς το ίδιο νούμερο που είπα κι εγώ.

Όσον αφορά το θέμα του πρακτορείου «ΑΡΓΟΣ», που άκουσα ότι υπήρξε διάθεση συζήτησης, πότε αγόρασε η «ALTER EGO» το πρακτορείο «ΑΡΓΟΣ»; Μήπως έγινε το 2016; Πότε έδωσε οριστική έγκριση η Επιτροπή Ανταγωνισμού με επικεφαλής την κ. Θάνου; Μήπως ήταν το 2018; Υποκρισία διακρίνω και όχι κάτι παραπάνω όσον αφορά το πρακτορείο.

Όσον αφορά την ΕΡΤ, έθεσαν το ερώτημα και ο κ. Τζανακόπουλος και ο κ. Μπουρνούς. Ρώτησαν γιατί πήρε το EURO 2020 o «ANT1». Πότε το πήρε; Μήπως τον Μάιο; Μήπως οριστικοποιήθηκε τον Ιούνιο; Ποιος ήταν κυβέρνηση τότε;

Όσον αφορά το θέμα της «βοήθειας σε φίλους», «to friends directive investments», όπως είπε ο κ. Τσίπρας, πρέπει κάτι να ξέρετε για «friends with collaterals». To «βοσκοτόπια» σάς λέει κάτι ίσως ή άλλοι που λειτουργούσαν ως «λαγοί» για άλλους; Τέτοιους φίλους δεν έχουμε εμείς. Υποκρισία και εδώ.

Όσον αφορά αυτό που είπε ο κ. Αλεξιάδης- ότι μπήκαν 150 εκατομμύρια ευρώ στην άκρη για επιδότηση στεγαστικών δανείων, ανθρώπων που είχαν αδυναμία να τα εξυπηρετήσουν- πολύ σωστά το είπε. Μπήκαν στην άκρη. Πόσα εκταμιεύτηκαν; Εκταμιεύθηκαν 2 εκατομμύρια ευρώ. Παραπέμπω σε δηλώσεις του αρμόδιου για τα θέματα αυτά Υφυπουργού, του κ. Σκυλακάκη, που σημαίνει ότι ήταν μία ανεφάρμοστη ρύθμιση. Μακάρι να μπορέσουμε να τη διορθώσουμε αυτή τη ρύθμιση και εδώ είναι όλες οι πτέρυγες της Βουλής να βάλουν πλάτη γι’ αυτό.

Είπε η κ. Ξενογιαννακοπούλου -τα ίδια είπε και ο κ. Παππάς στην αρχή- ότι έχει λόγο η Κυβέρνηση για τις τράπεζες όσον αφορά τις πωλήσεις ή τις διευθετήσεις κόκκινων δανείων. Αυτό κατάλαβα από την τοποθέτησή σας. Τι ακριβώς είπατε εσείς, αφού είχε λόγο η Κυβέρνηση, στις 5-10-2017 όταν πούλησε η Eurobank 1,5 δισεκατομμύριο κόκκινα δάνεια για 45 εκατομμύρια; Με ένα απλό «γκουγκλάρισμα» θα βρείτε ακριβώς αυτό που λέω: στα 45 εκατομμύρια 97% «κούρεμα» στην «Instrum». Δεν θυμάμαι να είπατε κάτι. Ίσως δεν ήσασταν τότε στον ΣΥΡΙΖΑ, ίσως ήσασταν σε κάποιο άλλο κόμμα. Πάντως δεν είπατε τίποτα. Είναι υποκριτικό να μας εγκαλείτε τώρα, για κάτι που μπορεί να γίνει και που θα το κάνουν οι τράπεζες.

Όσον αφορά το θέμα του «μαξιλαριού», ερωτώ: Από πού δημιουργήθηκε το «μαξιλάρι»; Το «μαξιλάρι» δημιουργήθηκε γιατί πήρατε πολλαπλάσια μέτρα από αυτά που σας ζήτησαν με το τρίτο αχρείαστο μνημόνιο αλλά με πολύ λιγότερη χρηματοδότηση και στο τέλος του προγράμματος μπήκαν στην άκρη αυτά τα χρήματα, γιατί η Ελλάδα δεν είχε αξιοπιστία, ώστε να δανειστεί με ανεκτά επιτόκια από τις αγορές. Βάλαμε στην άκρη χρήματα, επειδή ακριβώς δεν μπορούσαν να μας δανείσουν οι αγορές. Πρόκειται για την οριστική ομολογία αποτυχίας του τρίτου μνημονίου. Όταν θα τελείωνε, θα βγαίναμε στις αγορές.

**ΝΙΚΟΛΑΟΣ ΠΑΠΠΑΣ:** Αυτό δεν το έχει πει κανείς στην Ευρώπη.

**ΣΤΥΛΙΑΝΟΣ ΠΕΤΣΑΣ (Υφυπουργός στον Πρωθυπουργό):** Τα χρήματα του «μαξιλαριού» είναι των Ελλήνων πολιτών που τα πλήρωσαν με αίμα, με πολλαπλάσια μέτρα λιτότητας από αυτά που προέβλεπε το μνημόνιο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Τι θα τα κάνετε; Πού θα τα δώσετε;

**ΣΤΥΛΙΑΝΟΣ ΠΕΤΣΑΣ (Υφυπουργός στον Πρωθυπουργό):** Όσον αφορά, κυρία Ξενογιαννακοπούλου, το θέμα νεοφιλελεύθερη Νέα Δημοκρατία, να πω ότι πραγματικά τα τσιτάτα έχουν κουράσει τον κόσμο. Η Νέα Δημοκρατία είναι ένα ανοιχτό κόμμα, κεντροδεξιό λαϊκό κόμμα. Δεν έχει καμμία σχέση με αυτό που λέτε εσείς νεοφιλελεύθερο.

Θα ήθελα να κλείσω λέγοντας κάτι για τον κ. Βελόπουλο, ο οποίος έκανε ένα σόου για το θέμα του μεταναστευτικού. Ό,τι είπαμε εμείς, το κάνουμε. Είπαμε ότι θα επιταχύνουμε τις διαδικασίες ασύλου. Αυτό αποφασίστηκε σήμερα. Είπαμε ότι θα έχουμε κλειστά προαναχωρησιακά κέντρα για όσους δεν δικαιούνται άσυλο ή για όσους είναι παράνομοι. Το κάνουμε.

Είπαμε ότι θα αυξήσουμε τις επιστροφές στην Τουρκία σε εφαρμογή της κοινής δήλωσης Ευρωπαϊκής Ένωσης – Τουρκίας. Το κάνουμε. Είπαμε ότι θα φυλάξουμε τα θαλάσσια σύνορά μας. Ναι, έχουμε θαλάσσια σύνορα και θα τα φυλάξουμε.

**ΙΩΑΝΝΗΣ ΜΠΟΥΡΝΟΥΣ:** Πώς το κάνατε; Έναν επιστρέψατε.

**ΣΤΥΛΙΑΝΟΣ ΠΕΤΣΑΣ (Υφυπουργός στον Πρωθυπουργό):** Θα το δούμε, κύριε Μπουρνού.

Είπαμε για δέκα χιλιάδες επιστροφές μέσα στο 2020. Χίλιους οκτακόσιους έξι επέστρεψε η προηγούμενη κυβέρνηση σε διάστημα τεσσεράμισι ετών.

Όσον αφορά τα υπόλοιπα ζητήματα που ακούστηκαν για την ΕΡΤ, έχω να πω το εξής: Η ΕΡΤ θα κριθεί για την αμεροληψία και την αντικειμενικότητά της. Ας της δώσουμε τη δυνατότητα να το κάνει. Εσείς με τα συμβόλαια που είχατε υπογράψει ή είχατε υποσχεθεί, δεν της δίνατε καμμία δυνατότητα ούτε να κάνει πρόγραμμα. Είχε 88 000 ευρώ για τη διαμόρφωση προγράμματος. Πώς θα έκανε πρόγραμμα;

**ΝΙΚΟΛΑΟΣ ΠΑΠΠΑΣ:** Έχει 200 εκατομμύρια αποθεματικό.

**ΣΤΥΛΙΑΝΟΣ ΠΕΤΣΑΣ (Υφυπουργός στον Πρωθυπουργό):** Όσον αφορά τα 200 εκατομμύρια ή όσα ταμειακά διαθέσιμα έχει η ΕΡΤ, λέω ότι ο σοσιαλισμός τελειώνει με τα λεφτά των άλλων. Είναι γνωστή η ρήση αυτή. Τα λεφτά των άλλων τελείωσαν. Οι φορολογούμενοι δεν έχουν λεφτά, για να κάνουν μικροπολιτική τα κόμματα.

Τα χρήματα της ΕΡΤ, τα χρήματα των Ελλήνων φορολογουμένων δεν θα δοθούν όπου νομίζουν οι εκάστοτε κυβερνώντες για να κάνουν μικροπολιτική. Η ΕΡΤ- όπως γνωρίζετε και όσοι ήσασταν και στη συνάντηση που έγινε για τον ορισμό της διοίκησής της- οφείλει να παρουσιάσει ένα πλάνο, το πλάνο θα εξετάσει ο μέτοχος και θα δώσει στη διοίκηση την ευκαιρία να κριθεί με βάση το πλάνο υλοποίησης.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ.

Κύριε Κάτση, θα σας δώσω ένα λεπτό να μου πείτε σε τι συνίσταται το προσωπικό.

**ΜΑΡΙΟΣ ΚΑΤΣΗΣ:** Μου ζήτησε ο κύριος Υπουργός…

**ΠΡΟΕΔΡΕΥΩΝ (Αθανάσιος Μπούρας):** Αυτό δεν είναι προσωπικό. Κατάλαβα τι ζήτησε, αλλά εν πάση περιπτώσει –γιατί και εμείς εδώ ακούμε- έχετε ένα λεπτό για να απαντήσετε.

**ΜΑΡΙΟΣ ΚΑΤΣΗΣ:** Κύριε Πρόεδρε, ευχαριστώ που μου δίνετε τον λόγο.

Κύριε Υπουργέ, ξέρετε γιατί δεν ανακαλώ; Για τον απλούστατο λόγο ότι στην ομιλία μου, από το Βήμα, σας ανέφερα και συνέκρινα ομοειδή ποσά. Μίλησα, λοιπόν, για καθαρά. Σας ανέφερα, αναγιγνώσκοντας τα ποσά, ότι τα καθαρά που δαπάνησε η ΕΡΤ για τον Παναθηναϊκό είναι 4,150 εκατομμύρια, εκ των οποίων τα 3,926 εκατομμύρια γύρισαν πίσω στο ελληνικό δημόσιο εξαιτίας των παρακρατήσεων των ρυθμίσεων της ΠΑΕ που έχει κάνει ως προς το ελληνικό δημόσιο.

Αν εσείς, λοιπόν, θέλετε να υπολογίζετε στα έξοδα τον ΦΠΑ το οποίο αποδίδετε, είναι δικαίωμά σας. Σε κάθε περίπτωση, όμως, δεν απαντήσατε, κύριε Πέτσα, γιατί ο Παναθηναϊκός με καθαρό ποσό από τα 4,15 εκατομμύρια πήγε στα 5,5 εκατομμύρια στην «NOVA» από την ΕΡΤ. Σε αυτό δεν απαντήσατε για την ταμπακιέρα.

Άρα η κριτική μου είναι ότι προσπαθείτε να παρουσιάζετε ως απαξιωμένο προϊόν τον Παναθηναϊκό και τον Άρη, ότι θα χτυπούσαν δηλαδή στην αγορά φθηνότερες τιμές, ενώ επί της ουσίας χτύπησαν ακριβότερες, κύριε Πέτσα.

Ευχαριστώ.

**ΣΤΥΛΙΑΝΟΣ ΠΕΤΣΑΣ (Υφυπουργός στον Πρωθυπουργό):** Κύριε Πρόεδρε, τον λόγο παρακαλώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Πέτσα. Να μη μακρύνουμε όμως την κουβέντα αυτή.

**ΣΤΥΛΙΑΝΟΣ ΠΕΤΣΑΣ (Υφυπουργός στον Πρωθυπουργό):** Ευχαριστώ.

Δεν ανακαλέσατε, αν και σας έδωσα την ευκαιρία. Είπατε ακριβώς 6,2 εκατομμύρια ευρώ. Ο ΦΠΑ δεν εκπίπτει από την ΕΡΤ. Ρωτήστε την προηγούμενη διοίκηση, αν θέλετε, αν δεν εμπιστεύεστε την καινούργια. Ρωτήστε όποιον θέλετε τέλος πάντων.

**ΜΑΡΙΟΣ ΚΑΤΣΗΣ:** Ο ΦΠΑ δεν αποδίδεται;

**ΣΤΥΛΙΑΝΟΣ ΠΕΤΣΑΣ (Υφυπουργός στον Πρωθυπουργό):** Είπα 6,2 εκατομμύρια, είπατε 6,2 εκατομμύρια. Είχατε το δικαίωμα να ανακαλέσετε. Μετά είπατε για την τηλεθέαση, συγκρίνοντας το ποσό με την τηλεθέαση. Είναι τελείως ανόμοια πράγματα. Εσείς συγκρίνατε ανόμοια πράγματα όχι εγώ. Σας είπα το πόσο κόστισε στην ΕΡΤ ο Παναθηναϊκός και τα νούμερα που είπα κι εγώ ήταν ακριβώς τα ίδια με αυτά που είπατε εσείς.

**ΜΑΡΙΟΣ ΚΑΤΣΗΣ:** Κύριε Πρόεδρε, σας παρακαλώ για ένα λεπτό τον λόγο.

**ΠΡΟΕΔΡΕΥΩΝ (Αθανάσιος Μπούρας):** Όχι, δεν χρειάζεται άλλος διάλογος. Όταν τελειώσετε, βρείτε τον Υπουργό.

Κυρία Ξενογιαννακοπούλου, έχετε τον λόγο για έξι λεπτά.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Κατ’ αρχάς είναι απόλυτα κατανοητή η αμηχανία και η δύσκολη θέση των δύο παριστάμενων Υπουργών, σε ένα θέμα που είναι σαφές ότι η Κυβέρνηση δείχνει ότι δεν έχει αποφασίσει ακόμα πώς θα εκδηλώσει δημόσια την τοποθέτησή της.

Ακούσαμε καινοφανή πράγματα. Πρώτα απ’ όλα έγινε μια κριτική στην Αξιωματική Αντιπολίτευση, επειδή χρησιμοποιεί το δικαίωμα- που έχει από το Σύνταγμα και τον Κανονισμό- να ασκεί αντιπολίτευση.

Και φυσικά το ότι επιλέξαμε η πρώτη μας επίκαιρη επερώτηση να είναι γι’ αυτό το θέμα, είναι ακριβώς γιατί πιστεύουμε ότι είναι ένα κρίσιμο ζήτημα για τη δημοκρατία, για τον τρόπο που λειτουργούν τα μέσα μαζικής ενημέρωσης, για το θέμα των τραπεζών μετά από δέκα χρόνια κρίσης που κι εσείς ομολογήσατε προηγουμένως και γιατί, βέβαια, υπάρχουν ανοικτά θέματα στα οποία δεν λάβαμε τις απαντήσεις που θα περιμέναμε να λάβουμε. Όχι αναγκαστικά τις απαντήσεις που θέλουμε, αλλά τουλάχιστον να λάβουμε απαντήσεις.

Και ακούσαμε, επίσης, και μια άλλη καινοφανή θεωρία, κύριε Πρόεδρε, από τους δύο παριστάμενους Υπουργούς ότι οι κυβερνήσεις, κατά τη γνώμη τους, είναι ουδέτερες απέναντι στη λειτουργία της αγοράς, ότι ενώ ο νόμος προβλέπει τη δυνατότητα και την υποχρέωση εποπτείας και των τραπεζών και φυσικά των ανεξάρτητων αρχών, οι ανεξάρτητες αρχές δεν έρχονται να αντικαταστήσουν την έκφραση της λαϊκής κυριαρχίας ούτε φυσικά την υποχρέωση που έχετε, ως εκφράζοντες τη λαϊκή κυριαρχία και την πλειοψηφία της Βουλής, να ανταποκρίνεστε στις συνταγματικές αυτές υποχρεώσεις.

Κι εγώ, κύριε Παπαθανάση, δεν μίλησα για βαλκανική δημοκρατία, μίλησα για βαλκανική άποψη του νεοφιλελευθερισμού που τον ασκείτε α λα καρτ, δηλαδή είσαστε νεοφιλελεύθεροι όταν είναι να υποβιβάσετε τα εργασιακά δικαιώματα, το κοινωνικό κράτος ή τον δημόσιο τομέα, αλλά έχετε άλλες αντιλήψεις παραδοσιακές, όσον αφορά τις πελατειακές και διαπλεκόμενες σχέσεις ή την αποχή από οποιαδήποτε ελεύθερη αγορά που είναι κατ’ εξοχήν δείγμα ευρωπαϊσμού, γιατί όπως ξέρετε πολύ καλά, η καρδιά της ευρωπαϊκής συνθήκης είναι η εσωτερική αγορά και η νομοθεσία περί ανταγωνισμού.

Μπορεί η Ευρωπαϊκή Επιτροπή για πολλά άλλα πράγματα, δυστυχώς, να κλείνει τα μάτια, όπως να παγώνει το κεφάλαιο για τα κοινωνικά δικαιώματα και την κοινωνική Ευρώπη, αλλά είναι άτεγκτη στα θέματα ανταγωνισμού και θα τη βρείτε μπροστά σας.

Τώρα, από εκεί και πέρα, όσον αφορά τα ζητήματα που ετέθησαν, όπως το γιατί θέτουμε τώρα αυτά τα ερωτήματα και γιατί τώρα ασκούμε αυτή την επερώτηση, να σας πω το εξής. Το είπε και ο αγαπητός συνάδελφος, ο Κοινοβουλευτικός Εκπρόσωπος της Πλειοψηφίας.

Διότι, κύριοι Υπουργοί, αυτή τη στιγμή, κάτω από το φως των εξελίξεων, ερμηνεύουμε διαφορετικά και συμπληρωματικά την πραξικοπηματική κίνηση που κάνατε με την τροπολογία που ήταν και φωτογραφική και αναδρομική και αντισυνταγματική και εναντίον της ευρωπαϊκής νομοθεσίας, ανεξάρτητα από το πώς κρίνετε ή δεν κρίνετε θετικά ή αρνητικά την κ. Θάνου ή τα πρόσωπα. Δεν είναι θέμα προσώπων εδώ. Είναι θέμα θεσμικό, είναι θέμα νομικό και θέμα Ευρωπαϊκού Δικαίου.

Είμαστε υποχρεωμένοι να θέσουμε τα ερωτήματα, γιατί τώρα πέφτει αυτό το φως. Είμαστε τώρα υποχρεωμένοι να θέσουμε τα ερωτήματα, γιατί μιλάμε για το «μαξιλάρι» των 37 δισεκατομμυρίων. Αυτό το «μαξιλάρι» σαφώς ήταν από τις θυσίες του ελληνικού λαού, αλλά εμείς γιατί αναγκαστήκαμε να περιφρουρήσουμε αυτό το «μαξιλάρι»; Διότι ήταν ακριβώς η εγγύηση της ανεξαρτησίας και της αυτονομίας ξανά της χώρας μας, της οικονομίας μας, της εξόδου στης αγορές για την οποία εσείς τώρα επαίρεστε που έχει γίνει.

Να σας υπενθυμίσω, επειδή τώρα έχετε προσγειωθεί στην πραγματικότητα, ότι την έξοδο από τα μνημόνια τώρα την παραδέχεστε, ενώ την αρνιόσασταν όσο ήσασταν αξιωματική αντιπολίτευση τα προηγούμενα χρόνια, αλλά πολύ περισσότερο εσείς τώρα έχετε εγκαταλείψει την περίφημη διαδικασία επαναδιαπραγμάτευσης για τα δημοσιονομικά πλεονάσματα, που πάλι να σας θυμίσω ότι το 2014 είχατε αφήσει 4,5% τα πρωτογενή πλεονάσματα με μια πρόβλεψη –φυσικά ανέφικτη κάτω από τη διαδικασία και τις συνθήκες της κρίσης- ανάπτυξης 4%. Όσο για την αναπτυξιακή πορεία της οικονομίας τώρα -που πάλι σωστά την παρατηρείτε και την ομολογείτε- να σας θυμίσω ότι είναι το δέκατο τρίμηνο αναπτυξιακής ανάκαμψης και πορείας. Άρα, λοιπόν, εφόσον προσγειωθήκατε στην πραγματικότητα, να τα λέτε όλα όχι μονομερώς.

Επειδή μας ψέξατε όσον αφορά την ΕΡΤ ή την αδειοδότηση, εδώ χρωστάω μια απάντηση στον αγαπητό Κοινοβουλευτικό Εκπρόσωπο της Νέας Δημοκρατίας, γιατί κάνατε μια υπόνοια όσον αφορά την τοποθέτησή μου. Επειδή, ως γνωστόν, εγώ προέρχομαι από τον χώρο του ενιαίου ΠΑΣΟΚ της εποχής, είπα το απόλυτα ιστορικά ακριβές ότι, δηλαδή, η κυβέρνηση του αείμνηστου Κωνσταντίνου Μητσοτάκη …

**ΧΡΗΣΤΟΣ ΜΠΟΥΚΩΡΟΣ:** Δεν σας έψεξα γι’ αυτό. Για τον κ. Τσακαλώτο σας έψεξα.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Όχι, είπατε και για εμένα. Είπατε όσον αφορά την αδειοδότηση. Αφήσατε μια αιχμή.

**ΧΡΗΣΤΟΣ ΜΠΟΥΚΩΡΟΣ:** Υπάρχουν συνολικές ευθύνες.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Θέλω, λοιπόν, να υπενθυμίσω ότι η κυβέρνηση του αείμνηστου Κωνσταντίνου Μητσοτάκη την περίοδο 1990 - 1993 έχει αφήσει δύο πράγματα, ένα άναρχο τότε τοπίο όσον αφορά τις ραδιοτηλεοπτικές άδειες, που ο ίδιος υποχρεώθηκε στο τέλος να εισάγει τον όρο «διαπλοκή» όταν είδε τις συνέπειες, όπως επίσης είχε εξαιρεθεί ο ΟΤΕ, ο δημόσιος τότε ΟΤΕ …

**ΧΡΗΣΤΟΣ ΜΠΟΥΚΩΡΟΣ:** Τα υπόλοιπα έντεκα χρόνια τι κάνατε;

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Σας παρακαλώ.

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε.

Κύριε Μπουκώρε, σας παρακαλώ.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Κύριε συνάδελφε, εγώ σας σεβάστηκα, παρ’ ότι κάνατε μια προσωπική αιχμή και σας απαντάω κοινοβουλευτικά.

**ΧΡΗΣΤΟΣ ΜΠΟΥΚΩΡΟΣ:** Καθόλου προσωπική αιχμή.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Λέω, λοιπόν, ότι ήταν μια παθογένεια του πολιτικού μας συστήματος, το οποίο δεν μπόρεσε για τρεις δεκαετίες να λύσει το θέμα της ρύθμισης των τηλεοπτικών αδειών.

Αντί να κάνετε κριτική, ας παραδεχθείτε ότι με τα όποια προβλήματα η κυβέρνηση του ΣΥΡΙΖΑ, μπόρεσε για πρώτη φορά να εγκαθιδρύσει ένα καθεστώς αδειών και λειτουργίας αυτού του τοπίου με ρύθμιση, που έχει ήδη επιφέρει στην Κυβέρνηση και στο ελληνικό δημόσιο 150 εκατομμύρια ευρώ και μάλιστα συνεχίζεται. Άρα, λοιπόν, ας έχουμε και λίγη γενναιότητα στην κριτική μας.

Καταλήγοντας, κύριε Πρόεδρε, και χωρίς να θέλουμε να κάνουμε κατάχρηση, εμείς ζητάμε από την Κυβέρνηση να ασκήσει το δικαίωμα και την υποχρέωση εποπτείας, να μην κρύβεται πίσω από την ανεξαρτησία της Επιτροπής Ανταγωνισμού. Ζητάμε να ζητήσει από την Τράπεζα της Ελλάδος, να ασκήσει και τη δική της εποπτεία όσον αφορά τα 37 δισεκατομμύρια, γιατί για όλα αυτά που φημολογούνται και λέγονται για τα 9 δισεκατομμύρια, ή δεν ξέρω τι άλλο, που θα πάνε στις τράπεζες, οφείλετε ως αρμόδια και υπεύθυνη Κυβέρνηση να βάλετε πλαίσιο και να ενημερώνετε τη Βουλή γύρω απ’ όλα αυτά τα θέματα. Σας υποβάλαμε μια πρόταση. Οφείλετε κι εκεί να απαντήσετε.

Σε κάθε περίπτωση εμείς θέλουμε να δηλώσουμε, κύριε Πρόεδρε, ότι ως Αξιωματική Αντιπολίτευση έχουμε τη δημοκρατική υποχρέωση, να ελέγχουμε την Κυβέρνηση και να ελέγχουμε κάθε διαδικασία η οποία μπορεί να έχει αρνητικά αποτελέσματα είτε για τη δημοκρατία είτε για την ενημέρωση του ελληνικού λαού είτε πολύ περισσότερο για τις θυσίες του ελληνικού λαού, όπως αποτυπώνονται στα 37 δισεκατομμύρια, που επαναλαμβάνω ότι είναι η εγγύηση της κυριαρχίας και της αυτονομίας.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Έχετε δικαίωμα τριτολογίας. Θέλει κανείς εκ των Υπουργών;

**ΝΙΚΟΛΑΟΣ ΠΑΠΑΘΑΝΑΣΗΣ (Υφυπουργός Ανάπτυξης και Επενδύσεων):** Βεβαίως, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Παπαθανάση, έχετε τον λόγο.

**ΝΙΚΟΛΑΟΣ ΠΑΠΑΘΑΝΑΣΗΣ (Υφυπουργός Ανάπτυξης και Επενδύσεων):** Κυρία Ξενογιαννακόπουλου, νομίζω ότι θα πρέπει να επαναπροσδιορίσουμε τι σημαίνει ελεύθερη αγορά, εσωτερική αγορά. Νομίζω ότι σε αυτή τη φάση της ομιλίας σας, ενώ υπήρχε μια -κατά κάποιον τρόπο- στροφή από την προηγούμενη φάση, δεν θα μπορούσαμε να καταλήξουμε, γιατί ακριβώς υπάρχει μια ιδεολογική διαφορά μεταξύ μας.

Ερμηνεύετε τις πελατειακές διαπλεκόμενες σχέσεις και μετά έρχεστε και λέτε ότι η ελεύθερη αγορά, η εσωτερική αγορά και η Επιτροπή Ανταγωνισμού πρέπει να ελέγχονται. Δεν μπορώ να καταλάβω πώς αυτά τα δύο ταυτίζονται, δηλαδή πώς ταυτίζεται η ελεύθερη αγορά, η εσωτερική αγορά και η Επιτροπή Ανταγωνισμού, με τον τρόπο έτσι όπως αναλύσατε στη συζήτησή σας την ελευθερία.

Θεωρώ, λοιπόν, ότι ελεύθερη αγορά και ανταγωνισμός, σημαίνει ότι δεν παρεμβαίνει το κράτος σε θεσμικά όργανα. Τα θεσμικά όργανα είναι ανεξάρτητα και ασκούν τα δικαιώματα που τους δίνει ο νόμος, γι’ αυτό λέγονται και ανεξάρτητες αρχές, αλλιώς δεν θα λέγονταν ανεξάρτητες αρχές, αλλά «διεύθυνση» ενός Υπουργείου.

Θέλω επίσης να σας πω ότι θα πρέπει να συμφωνήσουμε σε κάτι. Τι είναι πιο ελεύθερο και πιο καθαρό; Μια Επιτροπή Ανταγωνισμού που στελεχώνεται με μέλη που δεν έχουν σχέση με πολιτικά κόμματα ή μια Επιτροπή Ανταγωνισμού όπου η πρόεδρος διετέλεσε στο γραφείο του πρώην Πρωθυπουργού; Θα ήθελα να μου απαντήσετε σ’ αυτό, γιατί αυτή είναι η ειδοποιός διαφορά.

**ΝΙΚΟΛΑΟΣ ΠΑΠΠΑΣ:** Σαν τον κ. Μυλωνάκη λέτε; Δεν τον ξέρετε τον κ. Μυλωνάκη;

**ΝΙΚΟΛΑΟΣ ΠΑΠΑΘΑΝΑΣΗΣ (Υφυπουργός Ανάπτυξης και Επενδύσεων):** Επομένως για να για να ολοκληρώσω, θα ήθελα να σας δηλώσω ξανά την άποψή μας. Για εμάς ελεύθερη αγορά σημαίνει ότι ελέγχεται από τις αρχές της ελεύθερης αγοράς και αυτό πρεσβεύει η Ευρωπαϊκή Ένωση, όπως είπατε. Ανταγωνισμός σημαίνει ότι λειτουργούμε σε μια ελεύθερη αγορά και Επιτροπή Ανταγωνισμού σημαίνει μια ανεξάρτητη αρχή, για να δώσουμε τους ορισμούς.

Κύριε Τζανακόπουλε, Επιτροπή Ανταγωνισμού σημαίνει ανεξάρτητη επιτροπή ανταγωνισμού χωρίς παρέμβαση από κόμματα, αποκομματικοποιημένη και έξω από την επιρροή της οποιασδήποτε κυβέρνησης.

Σας ευχαριστώ.

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ.

Τον λόγο έχει ο Υπουργός κ. Πέτσας.

Ορίστε, κύριε Υπουργέ.

**ΣΤΥΛΙΑΝΟΣ ΠΕΤΣΑΣ (Υφυπουργός στον Πρωθυπουργό):** Πολύ σύντομα, κύριε Πρόεδρε, θα δώσω μια απάντηση που ξέχασα προς τον κ. Τσίπρα και την κ. Ξενογιαννακοπούλου.

Ο κ. Τσίπρας μίλησε για 40 δισεκατομμύρια ευρώ κόστος, ενώ έχουμε δώσει άλλες εκτιμήσεις, άλλοι έχουν δώσει άλλες εκτιμήσεις για το πόσο κόστισε η διακυβέρνηση του ΣΥΡΙΖΑ και ΑΝΕΛ τουλάχιστον στο πρώτο διάστημα.

Μην μπερδευόμαστε! Εδώ μιλήσαμε για τα 40 δισεκατομμύρια ευρώ που κόστισε η ανακεφαλαιοποίηση των τραπεζών. Είναι πολύ συγκεκριμένα πράγματα. Είκοσι πέντε δισεκατομμύρια ευρώ στο ελληνικό δημόσιο δηλαδή στους Έλληνες φορολογούμενους μέσω του ΤΧΣ που εξαϋλώθηκε η αξία του και 15 δισεκατομμύρια ευρώ για τους Έλληνες μικρομέτοχους.

Όσον αφορά αυτό που είπε η κ. Ξενογιαννακοπούλου, το πρόβλημα είναι ότι η προηγούμενη τριετία, η περίοδος 2016, 2017 και 2018, ήταν μια τρομερή ευκαιρία ώστε η Ελλάδα να ακολουθήσει τους ρυθμούς που είχαν άλλες οικονομίες, γιατί υπήρχε μια έκρηξη του τουρισμού, καθήλωση των τιμών του πετρελαίου και μεγάλη ανάπτυξη σε όλες τις χώρες και της Ευρωζώνης και της παγκόσμιας οικονομίας. Εμείς χάσαμε αυτή την ευκαιρία.

Τώρα η νέα Κυβέρνηση καλείται να επιτύχει ρυθμούς ανάπτυξης της τάξης του 4% μεσοπρόθεσμα, όπως είπατε, μέσα στην επόμενη πενταετία, σε ένα πολύ πιο δυσμενές περιβάλλον και θα το καταφέρουμε με την αποκατάσταση της εμπιστοσύνης.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ.

Κυρίες και κύριοι συνάδελφοι, κηρύσσεται περαιωμένη η συζήτηση επί της υπ’ αριθμόν 1/1/24-9-2019 επίκαιρης επερώτησης, σχετικά με την εξαγορά της εταιρείας «FORTHNET» από την εταιρεία «ALTER EGO» και τη συγκέντρωση του ελέγχου μέσων μαζικής ενημέρωσης.

Έχουν διανεμηθεί τα Πρακτικά της Τετάρτης 31 Ιουλίου 2019 και ερωτάται το Σώμα αν τα επικυρώνει.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς τα Πρακτικά της Τετάρτης 31 Ιουλίου 2019 επικυρώθηκαν.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 21.57΄ λύεται η συνεδρίαση για αύριο, ημέρα Τρίτη 1η Οκτωβρίου 2019 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**